type: legislation

jurisdiction: EU

text:
 |
 52014PC0180
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le táirgeadh orgánach agus lipéadú táirgí orgánacha, lena leasaítear Rialachán (AE) Uimh. XXX/XXX ó Pharlaimint na hEorpa agus ón gComhairle [an Rialachán maidir le rialuithe oifigiúla] agus lena n_x001e_aisghairtear Rialachán (CE) Uimh. 834/2007 ón gComhairle /* COM/2014/0180 final - 2014/0100 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 1.1. Forais agus cuspóirí an togra
 Le deich mbliana anuas tá an margadh orgánach
 á fhorbairt go dinimiciúil i ngeall ar an éileamh a bheith ag dul i méid. Tá an
 margadh domhanda do bhia orgánach méadaithe faoi cheathair ó 1999. Tá an
 limistéar talún ar a ndéantar táirgeadh orgánach san Aontas Eorpach (an
 tAontas) tar éis dúbailt. Gach bliain tiontaítear 5 000 000 heictéar
 chun críche feirmeoireachta orgánaí. Níl an soláthar inmheánach ná an creat reachtach
 tar éis coimeád suas leis an bhfás sin ar an margadh, áfach. Ní thógann na
 rialacha táirgthe san áireamh go leordhóthanach na hathruithe ar imní agus
 ionchais an tomhaltóra agus an tsaoránaigh; tá na rialacha lipéadaithe casta;
 agus tá laigí sa chóras rialaithe agus sa chóras trádála tugtha faoi deara. Tá an reachtaíocht casta agus tá ualach mór riaracháin ag
 baint léi a stopann feirmeoirí beaga ó bheith mar bhall de scéim orgánach an
 Aontais. Is léir nach bhfuil call a thuilleadh le roinnt de na díolúintí ar a
 raibh gá leo ar dtús chun an earnáil a fhorbairt.
 Tá sé mar aidhm ag an togra an reachtaíocht
 maidir le táirgeadh orgánach a fheabhsú agus na cuspóirí seo a leanas aige:
 (1)
 deireadh a chur le bacainní ar fhorbairt
 inbhuanaithe táirgthe orgánaigh san Aontas,
 (2)
 iomaíocht chóir d'fheirmeoirí agus d'oibreoirí a
 ráthú agus ligean don mhargadh inmheánach feidhmiú i mbealach níos éifeachtúla,
 (3)
 muinín na dtomhaltóirí as táirgí orgánacha a
 choimeád nó a fheabhsú.
 1.2. Comhthéacs ginearálta
 Agus Rialachán (CE) Uimh. 834/2007
 ón gComhairle maidir le táirgeadh orgánach agus lipéadú táirgí orgánacha á
 nglacadh[1], leag an Chomhairle amach sraith saincheisteanna agus cuireadh de
 cheangal ar an gCoimisiún tuarascáil orthu sin a chur faoi bhráid Pharlaimint
 na hEorpa agus faoi bhráid na Comhairle, tar éis athbhreithniú a dhéanamh ar an
 taithí a fuarthas as cur i bhfeidhm Rialachán (CE) Uimh. 834/2007.
 Ghlac an Chomhairle conclúidí ar thuarascáil
 an Choimisiúin[2] ag a cruinniú ar Thalmhaíocht agus Iascach an 13‐14 Bealtaine 2013[3] agus d'iarr siad ar na Ballstáit agus ar an gCoimisiún earnáil an
 táirgthe orgánaigh a fhorbairt ar leibhéal uaillmhianach tríd an gcreat
 dlíthiúil atá ann faoi láthair a athbhreithniú, chun inúsáidteacht an chreata a
 fheabhsú agus tréimhse cobhsaíochta agus cinnteachta a sholáthar, tuilleadh
 soiléirithe agus simplithe a sholáthar, agus chun aghaidh a thabhairt ar na
 saincheisteanna atá fós gan réiteach agus a éilíonn tuilleadh forbartha.
 Tá an t‐athbhreithniú ar an reachtaíocht
 maidir le táirgeadh orgánach mar chuid de Chlár an Choimisiúin um Oiriúnacht
 agus Feidhmíocht Rialála[4].
 Leis an athbhreithniú cuirtear deis ar fáil
 cumhachtaí cur chun feidhme an Choimisiúin i Rialachán (CE) Uimh. 834/2007
 ón gComhairle a ailíniú leis an idirdhealú idir cumhachtaí tarmligthe agus
 cumhachtaí cur chun feidhme an Choimisiúin a tugadh isteach le hAirteagal 290
 agus Airteagal 291 den Chonradh ar Fheidhmiú an Aontais Eorpaigh (CFAE).
 1.3. Forálacha atá ann cheana sa
 réimse seo
 Glacadh an chéad phíosa de reachtaíocht
 Aontais maidir le táirgeadh orgánach in 1991. I Rialachán (CEE) Uimh. 2092/91
 ón gComhairle tugadh sainmhíniú dlíthiúil ar tháirgeadh orgánach trí bhíthin
 rialacha táirgthe, agus leagadh amach ceanglais rialaithe agus lipéadaithe agus
 rialacha maidir le hallmhairiú táirgí orgánacha. Ba bhunús é sin chun
 tomhaltóirí agus táirgeoirí orgánacha a chosaint in aghaidh dearbhuithe
 orgánacha bréagacha agus míthreoracha.
 Rinneadh athbhreithniú ar an reachtaíocht sin
 le glacadh Rialachán (CE) Uimh. 834/2007 ón gComhairle i Meitheamh 2007,
 agus rinneadh na rudaí seo a leanas go háirithe:
 –
 tugadh sainmhíniú breise ar tháirgeadh orgánach trí
 na cuspóirí agus na prionsabail a bhaineann leis a thuairisciú,
 –
 rinneadh comhchuibhiú níos fearr ar na rialacha
 maidir le táirgeadh orgánach laistigh den Aontas, trí dheireadh a chur le
 rialacha náisiúnta do tháirgí ainmhithe,
 –
 tugadh isteach go bhféadfaí eisceachtaí a dhéanamh
 ó na rialacha atá faoi fhreagracht na mBallstát ach teorainneacha diana a
 bheith i bhfeidhm agus tréimhse teoranta ama a bheith i gceist,
 –
 nascadh an córas rialaithe orgánaigh leis an córas
 rialaithe bia agus beatha oifigiúil dá bhforáiltear le Rialachán (CE) Uimh. 882/2004[5] agus rinneadh éigeantach é creidiúnú a bheith ag comhlachtaí rialaithe
 príobháideacha,
 –
 rinneadh athstruchtúrú ar an gcóras
 allmhairiúcháin: i dteannta an aitheantais do thríú tíortha chun críche
 coibhéise, aithníonn an tAontas Eorpach comhlachtaí rialaithe atá gníomhach i
 dtríú tíortha chun críche coibhéise nó comhlíonta. Fuarthas réidh leis an
 gcóras a bhí ann roimhe sin inar dheonaigh na Ballstáit údaruithe aonair
 coinsíneacht ar choinsíneacht ón Rialachán bunúsach agus tá sé á chéimniú amach
 anois.
 1.4. Comhsheasmhacht le beartais
 eile
 Saothraíonn an tionscnamh seo na cuspóirí atá
 sa Teachtaireacht maidir le Rialáil Chliste san Aontas Eorpach. Is é ceann de
 chuspóirí an athbhreithnithe an t‐ualach reachtach a shimpliú.
 Tá sé i gcomhréir le creat ginearálta na
 straitéise Eoraip 2020 go háirithe maidir leis an tosaíocht fás
 inbhuanaithe a dhéanamh agus maidir le geilleagar atá níos éifeachtúla ó thaobh
 acmhainní, níos glaise agus níos iomaíche a chur chun cinn.
 Tá sé i gcomhréir leis an athchóiriú ar an
 gComhbheartas Talmhaíochta (CBT), faoina múnlaítear an creat foriomlán le
 haghaidh fhorbairt na talamhaíochta san Aontas don tréimhse 2014-2020[6]. Dírítear leis na forálacha nua ar iomaíochas inbhuanaithe chun
 earnáil táirgthe bia atá inmharthana ó thaobh an gheilleagair de a bhaint
 amach, in éineacht le bainistiú inbhuanaithe ar achmhainní nádúrtha talamh‐bhunaithe
 an Aontais, agus tá táirgeadh orgánach sainaitheanta mar phríomhghné den
 earnáil.
 Cuireann an togra an Comhbheartas Iascaigh nua
 maidir le dobharshaothrú san áireamh, a bhfuil príomhról aige slándáil bia
 fhadtéarmach inbhuanaithe a áirithiú chomh maith le fás agus fostaíocht, agus
 brú a laghdú ar stoic iasc fiáin, i gcomhthéacs an éilimh mhéadaithigh
 dhomhanda ar bhia uisceach.
 Tá sé i gcomhréir leis an togra ón gCoimisiún
 le haghaidh Rialacháin nua ón gComhairle agus ón bParlaimint maidir le rialuithe
 oifigiúla[7], a bhfuil mar aidhm aige an cur chuige comhtháite a chomhdhlúthú i
 ngach réimse a bhaineann leis an mbiashlabhra tríd an gcreat reachtach ina
 iomláine a chuíchóiriú agus a shimpliú, agus cuspóir an rialaithe níos fearr á
 shaothrú ag an am céanna. Go háirithe, ailínítear nó/agus soiléirítear
 sainmhínithe mar is iomchuí, agus beartaítear na forálacha rialaithe
 riachtanacha sonracha a chomhtháthú leis an gcreat aonair reachtach le haghaidh
 rialuithe oifigiúla.
 Ar deireadh, tá an scéim táirgthe orgánaigh
 mar chuid de scéimeanna cáilíochta an Aontais do tháirgí talmhaíochta, mar aon
 le tásca geografacha, sainearraí traidisiúnta faoi ráthaíocht, agus táirgí ó na
 réigiúin is forimeallaí agus ó limistéir sléibhe an AE mar a shonraítear sa
 Teachtaireacht ón gCoimisiún chuig Parlaimint na hEorpa, chuig an gComhairle,
 chuig an gCoiste Eacnamaíoch agus Sóisialta, agus chuig Coiste na Réigiún
 maidir le beartas cáilíochta do tháirgí talmhaíochta agus mar atá leagtha síos
 i Rialachán (CE) Uimh. 1151/2012 ó Pharlaimint na hEorpa agus ón
 gComhairle maidir le scéimeanna cáilíochta[8].
 2. TORTHAÍ
 AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR
 2.1. Comhairliúcháin
 Rinneadh anailís chuimsitheach ar an gcás mar
 atá faoi láthair ar bhonn na faisnéise a bailíodh i rith sraithe éisteachtaí le
 páirtithe leasmhara ar thug an Coimisiún cuireadh chucu do níos mó ná 70 saineolaí
 agus acadóir chun plé iomlán a dhéanamh ar na dúshláin atá roimh an earnáil
 orgánach faoi láthair agus na dúshláin a bheidh roimpi amach anseo.
 Sheol an Coimisiún comhairliúchán poiblí ar
 líne ag tús 2013. Cuireadh thart ar 45 000 freagra ar an gceistneoir
 isteach agus fuarthas beagnach 1 400 freagra deonach eile. Ba shaoránaigh
 de chuid an Aontais Eorpaigh a chuir tromlach na bhfreagairtí (96 %)
 isteach agus ba pháirtithe leasmhara a chuir na 4 % eile isteach.
 Ina theannta sin, cuireadh páirtithe leasmhara
 na hearnála ar an eolas agus chuathas i gcomhairle leo maidir leis an
 athbhreithniú ag roinnt cruinnithe de chuid an Ghrúpa Chomhairligh maidir le
 Feirmeoireacht Orgánach.
 Ós rud é gur údaráis inniúla iad na Ballstáit
 atá i gceannas ar an reachtaíocht a chur chun feidhme, coimeádadh ar an eolas
 iad agus chuathas i gcomhairle leo maidir le gnéithe teicniúla an
 athbhreithnithe.
 2.2. Príomhthoradh an
 chomhairliúcháin
 Ba shaincheisteanna comhshaoil agus cáilíochta
 ba mhó a bhí ag déanamh imní d'fhreagróirí an chomhairliúcháin phoiblí. Ba
 mhaith leo go neartófaí na rialacha orgánacha Eorpacha agus tá aonfhoirmeacht
 uathu maidir le rialacha orgánacha d'fheirmeoirí agus d'oibreoirí ar fud an
 Aontais. Dá bhrí sin tá an tromlach i bhfabhar deireadh a chur leis na
 heisceachtaí ó na rialacha. Chuir na freagróirí in iúl go bhfuil ionchais arda
 acu maidir le hiarmhair táirgí agus substaintí nach bhfuil údaraithe lena n‐úsáid
 i dtáirgeadh orgánach. Cuireadh lógó orgánach an Aontais Eorpaigh ar chomhchéim
 leis na lógónna náisiúnta mar bhealach chun táirgí orgánacha a aithint. Tá
 muinín ag tromlach na saoránach agus na bpáirtithe leasmhara as an gcóras
 rialaithe orgánaigh ach tá siad den tuairim go bhféadfaí é a fheabhsú, go
 háirithe trí dheimhniú leictreonach a thabhairt isteach. Chomh maith leis sin,
 tá siad i bhfabhar grúpdheimhniú d'fheirmeoirí beaga.
 Aithnítear go forleathan san earnáil orgánach
 go bhfuil gá ann an reachtaíocht maidir le táirgeadh orgánach a fheabhsú. Tá
 comhaontú ginearálta ann freisin gur cheart cloí go dlúth le prionsabail agus
 le cuspóirí an táirgthe orgánaigh agus gur cheart deireadh a chur le
 heisceachtaí ó na rialacha.
 2.3. Measúnú tionchair
 Seo thíos an chomparáid a rinneadh sa mheasúnú
 tionchair idir na trí chás mhalartacha beartais:
 –
 An status quo feabhsaithe,
 bunaithe ar fheabhsaithe a dhéanamh ar an reachtaíocht atá ann faoi láthair
 agus an reachtaíocht sin a fhorfheidhmiú níos fearr.
 –
 An rogha atá faoi thionchar an mhargaidh, a bhfuil mar aidhm aici foráil a dhéanamh maidir leis na
 coinníollacha a bhfuil gá leo chun freagairt dhinimiciúil a thabhairt ar
 thuilleadh forbairtí sa mhargadh le rialacha atá níos solúbtha. Chomhtháthófaí
 rialacha eisceachtúla seanbhunaithe leis na rialacha táirgthe.
 –
 An rogha atá faoi thionchar prionsabail, a bhfuil
 mar aidhm aige táirgeadh orgánach a athdhíriú ar a chuid prionsabal, a bheadh
 léirithe níos fearr sna rialacha táirgthe. Chuirfí deireadh le rialacha
 eisceachtúla.
 Rinneadh measúnú ar na trí rogha ó thaobh a
 gcumas cuspóirí CBT 2020 a bhaint amach, mar aon le cuspóirí beartais
 sonracha agus cuspóirí oibríochtúla an athbhreithnithe a bhaint amach, agus ó
 thaobh éifeachtúlacht agus éifeachtacht na roghanna de. Feidhmíonn an rogha atá
 faoi thionchar prionsabail níos fearr de réir gach critéar ar a ndearnadh
 meastóireacht, sa dara háit tá an rogha atá faoi thionchar an mhargaidh agus ar
 deireadh an status quo feabhsaithe.
 Seo a leanas na torthaí a mheastar a bheidh ag
 an rogha atá faoi thionchar prionsabail:
 –
 Meastar go dtacóidh dearcadh margaidh dearfach le
 praghsanna táirgí orgánacha agus le daoine nua a mhealladh, de bharr muiníne
 feabhsaithe na dtomhaltóirí,
 –
 Trí dheireadh a chur le heisceachtaí ó na rialacha,
 ba cheart go gcuirfí le forbairt ionchur orgánach, go háirithe síolta,
 –
 Earnáil níos tarraingtí a bheidh ann a bhuí le
 rialacha táirgthe níos soiléire agus níos simplí,
 –
 Beidh iomaíocht níos córa ann de bharr comhchuibhiú
 níos láidre agus rialacha níos simplí agus níos soiléire a bheith ann agus tríd
 an mbogadh ó choibhéis go comhlíonadh le haghaidh comhlachtaí rialaithe i dtríú
 tíortha a aithint,
 –
 Rachaidh muinín na
 dtomhaltóirí i méid a bhuí le córas rialaithe feabhsaithe agus le rialacha
 táirgthe comhchuibhithe lena dtabharfar aird ar ábhair imní shochaíocha atá ag
 athrú (córas bainistíochta comhshaoil le haghaidh próiseálaithe agus
 trádálaithe, leas ainmhithe),
 –
 Meastar go bhfágfaidh cur chuige rioscabhunaithe go
 dtiocfaidh feabhas ar éifeachtúlacht agus éifeachtacht na rialuithe agus go
 rannchuideoidh siad, in éineacht le córas allmhairiúcháin níos iontaofa, leis
 an gcalaois a chosc,
 –
 Cuirfear béim ar na dea‐thionchair ar an
 gcomhshaol a bhaineann le táirgeadh orgánach trí dheireadh a chur le rialacha
 eisceachtúla,
 –
 Feabhsófar coinníollacha leasa ainmhithe trí
 dheireadh a chur le heisceachtaí.
 Baineadh de thátal as an measúnú tionchair
 gurbh í rogha na tosaíochta an rogha atá faoi thionchar prionsabail, mar aon
 leis na feabhsaithe atá molta faoi rogha an status quo feabhsaithe agus roinnt
 foroghanna san áireamh.
 Tá aird ar leith tugtha ar an simpliú i rith
 an phróisis ar fad. Déanfaidh rogha na tosaíochta:
 –
 soiléiriú ar na forálacha maidir le raon feidhme,
 rialacha táirgthe, lipéadú agus rialuithe,
 –
 gheobhaidh sé réidh le forálacha mí‐éifeachtacha,
 –
 cuirfidh sé teorainn le cumas na mBallstát
 eisceachtaí ó na rialacha a dheonú,
 –
 simpliú ar an gcóras allmhairiúcháin,
 –
 simpliú ar na ceanglais ar fheirmeoirí beaga, go
 háirithe ós rud é go dtabharfar grúpdheimhniú isteach.
 Maidir le costais riaracháin, leis an togra
 seo bainfear 37 den 135 oibleagáid faisnéise atá ar oibreoirí orgánacha agus
 lucht riaracháin orgánach cheana.
 3. EILIMINTÍ DLÍ AN TOGRA
 3.1. Achoimre ar an ngníomh atá
 beartaithe
 Ní mór go leanfar de bheith ag cloí i
 dtáirgeadh orgánach le tacar prionsabal a léiríonn go mion ionchais na
 dtomhaltóirí.
 Cuirtear na rialacha
 sonracha táirgthe go léir ar fáil le chéile in Iarscríbhinn a ghabhann leis an
 Rialachán atá beartaithe, rud a thugann aghaidh ar fhadhb na hinléiteachta.
 Neartaítear agus comhchuibhítear rialacha
 táirgthe trí eisceachtaí a bhaint amach, ach amháin i gcás ina bhfuil gá le
 bearta sealadacha ionas go bhféadfar leanúint de tháirgeadh orgánach nó tosú
 arís i gcás imthosca turraingeacha. Caithfear bainistiú a dhéanamh ar
 ghabháltais talmhaíochta orgánacha i gcomhréir leis na ceanglais is infheidhme
 maidir le táirgeadh orgánach agus ní cheadófar, i bprionsabal, an tréimhse
 aistrithe a aithint go cúlghabhálach níos mó. Ní cheadófar ach comhábhair
 thalmhaíochta orgánacha a úsáid i gcomhdhéanamh táirgí próiseáilte orgánacha.
 Seachas micrifhiontair, tá ceangal ar oibreoirí orgánacha, cé is moite
 d'fheirmeoirí nó d'oibreoirí a tháirgeann feamainn nó ainmhithe
 dobharshaothraithe, córas a fhorbairt chun a bhfeidhmíocht comhshaoil a
 fheabhsú.
 Feabhsaítear an córas rialaithe trí gach
 foráil a bhaineann le rialú a chomhtháthú i dtéacs aonair reachtach faoin togra
 ón gCoimisiún le haghaidh Rialacháin maidir le rialuithe oifigiúla agus gníomhaíochtaí
 oifigiúla eile maidir le bia agus beatha. Mar sin, ní bheidh ar oibreoirí,
 údaráis inniúla, údaráis rialaithe ná ar chomhlachtaí rialaithe brath a
 thuilleadh ar dhá théacs reachtacha éagsúla le haghaidh na bhforálacha maidir
 le rialuithe.
 Feabhsaítear inrialaitheacht trí shoiléiriú,
 trí shimpliú agus trí chomhchuibhiú a dhéanamh ar na rialacha táirgthe agus trí
 shraith eisceachtaí féideartha ó na rialacha a bhaint.
 Tá sé d'aidhm leis an togra díchur a dhéanamh
 ar an bhféidearthacht cineálacha áirithe miondíoltóirí a dhíolmhú, dá
 bhforáiltear i Rialachán (CE) Uimh. 834/2007, eisceacht a bhfuil
 léirmhínithe agus cleachtais éagsúla ar fud na mBallstát mar thoradh uirthi
 agus atá tar éis bainistiú, maoirseacht agus an rialú a dhéanamh níos deacra.
 Treisítear an cur chuige rioscabhunaithe i
 ndáil le rialuithe oifigiúla tríd an gceanglas go gcuirfear gach oibreoir faoi
 réir fíorú éigeantach bliantúil ar chomhlíonadh, dá bhforáiltear i Rialachán
 (CE) Uimh. 834/2007, a bhaint amach. Sa dóigh sin beifear in ann
 minicíocht na rialuithe a oiriúnú, trí ghníomhartha tarmligthe atá le glacadh i
 gcomhréir le Rialachán (AE) Uimh. XX/XXX (Rialachán maidir le Rialuithe
 Oifigiúla), ionas go bhféadfaí níos lú cigireachtaí fisiciúla bliantúla a
 dhéanamh ar oibreoirí a bhfuil próifíl íseal riosca acu, agus díriú níos géire
 a dhéanamh ar oibreoirí a bhfuil próifíl riosca níos airde acu. Mar sin de,
 beidh cothromaíocht níos córa maidir le brú rialaithe ar na hoibreoirí, le
 hualach laghdaithe ar na hoibreoirí a bhfuil cuntas teiste cruthaithe acu na
 rialacha a chomhlíonadh, agus beidh úsáid acmhainní níos éifeachtaí agus níos
 éifeachtúla ó thaobh na n‐údarás inniúil, na n‐údarás rialaithe
 agus na gcomhlachtaí rialaithe de.
 Tugtar forálacha sonracha isteach chun
 trédhearcacht a mhéadú i ndáil le táillí a d'fhéadfaí a bhailiú le haghaidh na
 rialuithe, agus treisítear na forálacha maidir le foilsiú oibreoirí chomh maith
 le foilsiú faisnéise ar a stádas deimhniúcháin.
 Tugtar córas grúpdheimhnithe isteach
 d'fheirmeoirí beaga san Aontas d'fhonn na costais chigireachta agus
 deimhniúcháin agus an t‐ualach riaracháin a bhaineann leo a laghdú,
 gréasáin áitiúla a neartú, asraonta margaidh níos fearr a chruthú agus d'fhonn
 cothrom iomaíochta a áirithiú le hoibreoirí i dtríú tíortha.
 Tugtar forálacha sonracha isteach chun
 inrianaitheacht a fheabhsú agus calaois a chosc: ní fhéadfar oibreoirí a chur
 faoi rialú údarás rialaithe éagsúil nó comhlachtaí rialaithe éagsúla le
 haghaidh na ngrúpaí táirgí céanna ag céimeanna éagsúla den slabhra orgánach.
 Tugtar forálacha sonracha isteach freisin chun
 comhchuibhiú a dhéanamh nuair is gá beart a dhéanamh i gcás ina mbraitear
 táirgí nó substaintí neamhúdaraithe. Sa chomhthéacs sin,
 d’fhéadfadh cásanna a bheith ann ina bhfuil cosc ar fheirmeoirí a gcuid táirgí
 a mhargú mar tháirgí orgánacha mar gheall ar tháirgí nó substaintí
 neamhbheartaithe a bheith iontu. Féadfaidh an Coimisiún na Ballstáit a údarú
 íocaíochtaí náisiúnta a thabhairt chun na caillteanais a thabhaítear i gcásanna
 mar sin a chúiteamh. Anuas air sin, féadfaidh na Ballstáit ionstraimí an
 Chomhbheartais Talmhaíochta a úsáid chun na caillteanais sin a chumhdach go
 hiomlán nó go páirteach.
 Ar deireadh, agus gan dochar don chinneadh ar
 smachtbhannaí atá faoi inniúlacht na mBallstát, leagtar amach leis an togra na
 bearta atá le déanamh ar fud an Aontais i ndáil leis na catagóirí leathana
 céanna neamhchomhlíonta ionas go n‐áiritheofar cothrom iomaíochta sa tslí
 ina ndéileáiltear le hoibreoirí, feidhmiú cuí an mhargaidh inmheánaigh agus
 cothabháil muinín tomhaltóirí.
 Oiriúnaítear an córas trádála chun cothrom
 iomaíochta a fheabhsú le haghaidh oibreoirí orgánacha san Aontas Eorpach agus i
 dTríú Tíortha agus chun muinín na dtomhaltóirí a áirithiú níos fearr. Tá an
 fhéidearthacht ann fós comhaontuithe coibhéise a dhéanamh le Tríú Tíortha ach
 déanfar an córas coibhéise aontaobhaí a chéimniú amach. Beartaítear aithint
 comhlachtaí rialaithe a aistriú diaidh ar ndiaidh go córas comhlíonta.
 3.2. Bunús Dlí
 An chéad mhír d’Airteagal 42 agus Airteagal 43(2)
 den Chonradh ar Fheidhmiú an Aontais Eorpaigh.
 3.3. Prionsabail
 na coimhdeachta agus na comhréireachta
 Leis an togra déantar athbhreithniú ar scéim
 cáilíochta atá ann cheana faoi chuimsiú an CBT. Ceisteanna a bhaineann le
 hinniúlacht an Aontais arna roinnt leis na Ballstáit is ea iad táirgeadh agus
 trádáil táirgí talmhaíochta agus bia-earraí ar mhargadh an Aontais Eorpaigh
 agus feidhmiú cuí an mhargaidh inmheánaigh maidir le táirgí orgánacha a
 áirithiú.
 Mar chuid den CBT iomlán, chun forbairt
 rianúil an mhargaidh aonair a áirithiú, tá scéim orgánach uile-Aontais níos
 éifeachtúla ná 28 scéim éagsúil. Ina theannta sin, fágann sé go mbeidh beartas
 trádála níos láidre agus níos comhsheasmhaí ann maidir le comhpháirtithe
 trádála domhanda, go háirithe trí chumhacht margála an Aontais a fheabhsú.
 Is é an toradh a bheidh ar an togra, tuilleadh
 comhchuibhithe sna réimsí seo a leanas:
 – Laghdaítear
 an fhéidearthacht atá ag na Ballstáit faoi láthair eisceachtaí ó na rialacha a
 dheonú, ar eisceachtaí iad a chruthaíonn iomaíocht mhíchothrom i measc
 oibreoirí, an baol go gcaillfí muinín na dtomhaltóirí, castacht sa reachtaíocht
 agus fadhbanna trádála (deacrachtaí maidir le comhlíonadh a fhorfheidhmiú).
 – Toisc
 go bhféadfadh sé go mbeadh freagairtí éagsúla ar neamhchomhlíonadh reachtaíocht
 orgánach an AE ó Bhallstát go Ballstát, is saincheist í a bhfuil iomaíocht
 mhíchothrom agus feidhmiú neamhéifeachtach an mhargaidh aonair mar thoradh air.
 3.4. Rogha na n‐ionstraimí
 Is rialachán í an ionstraim atá beartaithe,
 mar gur cruthaíodh leis na forálacha atá ann cheana go soláthraítear creat
 iomchuí do na Ballstáit; ní bheadh aon chineál birt eile iomchuí. Leagfaí síos
 rialacha níos solúbtha le treoir, rud a d'fhéadfadh iomaíocht mhíchothrom i
 measc oibreoirí a bheith mar thoradh air, agus d'fhéadfadh sé go gcuirfí
 mearbhall agus dallamullóg ar na tomhaltóirí. Soláthraítear le rialachán cur
 chuige comhsheasmhach atá le leanúint ag na Ballstáit agus laghdaítear an t‐ualach
 riaracháin toisc go bhfuil sé de cheangal ar oibreoirí tacar amháin rialacha a
 chomhlíonadh. Meastar nach leor ionstraimí na reachtaíochta boige, amhail
 treoirlínte, chun dul i ngleic le héagsúlachtaí i léirmhíniú agus i gcur chun
 feidhme na rialacha agus mar gheall ar an gcomhthéacs idirnáisiúnta.
 4. IMPLEACHTAÍ BUISÉADACHA
 Leithdháiltear buiséad leis an togra le
 haghaidh beart cúnaimh theicniúil. Tá mionsonraí na n‐impleachtaí
 buiséadacha sa ráiteas airgeadais reachtach.
 5. EILIMINTÍ ROGHNACHA: SIMPLIÚ
 Déantar foráil sa togra maidir le simpliú agus
 soiléiriú agus líontar roinnt bearnaí sa reachtaíocht. Is é atá i gceist 37 den
 135 oibleagáid atá ann faoi láthair sa reachtaíocht maidir le feirmeoireacht
 orgánach a bhaint amach. Beidh an togra ina chúis le laghdú suntasach ar an
 ualach riaracháin. Dréachtófar gníomhartha tarmligthe a eascraíonn as an togra
 i gcomhréir leis na prionsabail céanna.
 Maidir le rialacha táirgthe, soláthraítear
 leis an togra mórshimpliú d'oibreoirí agus d'údaráis náisiúnta, agus cuirtear
 teorainn le cumas na mBallstát eisceachtaí ó na rialacha a dheonú. Baintear
 roinnt forálacha neamhéifeachtacha amach, go háirithe trí threisiú ar an gcur
 chuige rioscabhunaithe maidir le rialuithe oifigiúla. Maidir le hallmhairiú,
 beidh sé níos éasca ar na táirgeoirí, ar na comhlachtaí rialaithe agus ar an
 gCoimisiún bainistiú a dhéanamh ar an gcóras comhlíonta do chomhlachtaí
 rialaithe.
 Beidh simpliú suntasach ann d'fheirmeoirí
 beaga trí ghrúpdheimhniú a thabhairt isteach faoina mbeidh na ceanglais maidir
 le cigireacht agus coimeád taifead níos comhréirí.
 Tá sé beartaithe leis an togra an reachtaíocht
 a dhéanamh níos soláimhsithe. Go háirithe, cé go bhfuil na rialacha táirgthe
 ginearálta fós i dtéacs an Rialacháin, cuimsítear na rialacha sonracha maidir
 le táirgeadh orgánach in Iarscríbhinn a ghabhann leis an Rialachán.
 6. AILÍNIÚ:
 In 2010, ghlac an Coimisiún COM(2010) 759
 chun Rialachán (CE) Uimh. 834/2007 ón gComhairle a ailíniú le Conradh
 Liospóin. Tar éis plé mionsonraithe in idirphlé trípháirteach in 2011 agus in
 2012 cuireadh an togra ailínithe ina stad. Ionchorpraíonn an togra reatha na
 heilimintí is gá den togra ailínithe, lena n‐áirítear struchtúr forálacha
 dlí i ngníomh bunúsach, gníomhartha tarmligthe agus gníomhartha cur chun
 feidhme. Tarraingeofar siar COM(2010) 759 mar sin toisc é a bheith imithe
 i léig.
 2014/0100 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le táirgeadh orgánach agus lipéadú
 táirgí orgánacha, lena leasaítear Rialachán (AE) Uimh. XXX/XXX ó
 Pharlaimint na hEorpa agus ón gComhairle [an Rialachán maidir le rialuithe
 oifigiúla] agus lena n‐aisghairtear Rialachán (CE) Uimh. 834/2007 ón
 gComhairle
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 42 agus Airteagal 43(2)
 de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[9],
 Ag féachaint don tuairim ó Choiste na Réigiún[10],
 Ag gníomhú dóibh i gcomhréir leis an ngnáthnós
 imeachta reachtach,
 De bharr an méid seo a leanas:
 (1) Córas
 foriomlán bainistíochta feirme agus táirgthe bia is ea táirgeadh orgánach,
 faoina gcuimsítear dea-chleachtais chomhshaoil agus aeráide, ardleibhéal
 bithéagsúlachta, caomhnú acmhainní nádúrtha, cur i bhfeidhm ardchaighdeán leasa
 ainmhithe agus ardchaighdeán táirgthe, i gcomhréir leis an éileamh atá ag líon
 méadaitheach tomhaltóirí ar tháirgí a tháirgtear ag úsáid substaintí agus
 próisis nádúrtha. Mar sin, imríonn táirgeadh orgánach dhá phríomhthionchar ar
 an tsochaí: ar thaobh amháin, freastalaíonn an táirgeadh sin ar mhargadh ar
 leith mar fhreagairt ar éileamh tomhaltais ar tháirgí orgánacha, agus, ar an
 taobh eile, cuireann sé earraí ar fáil don phobal ar earraí iad a chuidíonn an
 comhshaol agus leas ainmhithe a chosaint, agus a chuidíonn freisin le forbairt
 tuaithe.
 (2) Is trí
 ardchaighdeáin sláinte, chomhshaoil agus leasa ainmhithe a urramú agus táirgí
 orgánacha á dtáirgeadh a áirithítear ardcháilíocht na dtáirgí sin. Mar a
 cuireadh in iúl go láidir sa Teachtaireacht ón gCoimisiún chuig Parlaimint na
 hEorpa agus chuig an gComhairle, chuig an gCoiste Eacnamaíoch agus Sóisialta
 agus chuig Coiste na Réigiún maidir le beartas cáilíochta do tháirgí
 talmhaíochta[11], is cuid thábhachtach de scéimeanna cáilíochta an Aontais do tháirgí
 talmhaíochta é táirgeadh orgánach, in éineacht le tásca geografacha, sainearraí
 traidisiúnta faoi ráthaíocht agus táirgí ó na réigiúin is forimeallaí den
 Aontas, mar atá leagtha síos i Rialachán (AE) Uimh. 1151/2012 ó
 Pharlaimint na hEorpa agus ón gComhairle[12]
 agus i Rialachán (AE) Uimh. 228/2013 ó Pharlaimint na hEorpa agus ón
 gComhairle[13], faoi seach. Dá réir sin, tá na cuspóirí céanna á saothrú ag táirgeadh
 orgánach, faoi chuimsiú an chomhbheartais talmhaíochta ('CBT'), agus atá á
 saothrú faoi scéimeanna cáilíochta uile an Aontais do tháirgí talmhaíochta.
 (3) Go
 sonrach, tá cuspóirí an bheartais maidir le táirgeadh orgánach de dhlúth agus
 d'inneach i gcuspóirí an CBT ós rud é go n‐áirithítear go bhfaigheann
 feirmeoirí luach cothrom as na rialacha maidir le táirgeadh orgánach a
 chomhlíonadh. Ina theannta sin, ós rud é go bhfuil an t‐éileamh
 tomhaltais ar tháirgí orgánacha ag dul i méid, tá dálaí á gcruthú faoina
 bhféadfaí tuilleadh forbartha agus méadaithe a dhéanamh ar mhargadh na dtáirgí
 sin agus, ar an dóigh sin, fáltas na bhfeirmeoirí atá i mbun táirgthe orgánaigh
 a mhéadú.
 (4) Lena
 chois sin, córas is ea táirgeadh orgánach a chuidíonn ceanglais maidir le
 cosaint an chomhshaoil a chomhtháthú sa CBT agus tacaíonn sé le táirgeadh
 talmhaíochta inbhuanaithe. Is ar an ábhar sin a tugadh isteach bearta chun
 tacaíocht airgeadais a thabhairt do tháirgeadh orgánach faoin CBT, mar shampla
 bearta a tugadh isteach le déanaí faoi Rialachán (AE) Uimh. 1307/2013 ó
 Pharlaimint na hEorpa agus ón gComhairle[14],
 agus a neartaíodh go háirithe san athchóiriú a rinneadh le déanaí ar an gcreat
 dlíthiúil le haghaidh an bheartais forbartha tuaithe mar atá bunaithe i
 Rialachán (AE) Uimh. 1305/2013 ó Pharlaimint na hEorpa agus ón gComhairle[15].
 (5) Cuidíonn
 táirgeadh orgánach freisin cuspóirí beartais chomhshaoil an Aontais a bhaint
 amach, go háirithe na cuspóirí sin i Straitéis Bithéagsúlachta 2020[16], sa Teachtaireacht maidir le Bonneagar Glas[17],
 sa Straitéis Théamach Ithreach[18] agus i reachtaíocht chomhshaoil amhail an Treoir maidir le héin[19] agus an Treoir maidir le gnáthóga[20],
 an Treoir maidir le níotráití[21], an Chreat‐treoir Uisce[22],
 an Treoir um Uasteorainneacha Astaíochta Náisiúnta[23]
 agus an Treoir maidir le úsáid inbhuanaithe lotnaidicídí[24].
 (6) I
 bhfianaise chuspóirí bheartas an Aontais maidir le táirgeadh orgánach, ba
 cheart é a bheith mar aidhm ag an gcreat dlíthiúil a bunaíodh chun an beartas a
 chur chun feidhme iomaíocht chothrom agus oibriú cuí an mhargaidh inmheánaigh a
 áirithiú i dtaca le táirgí orgánacha, agus muinín na dtomhaltóirí as táirgí atá
 lipéadaithe mar tháirgí orgánacha a chaomhnú agus údar cuí a thabhairt din
 mhuinín sin. Ba cheart é a bheith mar aidhm aige freisin dálaí a chruthú faoina
 bhféadfaidh an beartas dul chun cinn a dhéanamh i gcomhréir le forbairtí
 táirgthe agus margaidh.
 (7) Ar na
 tosaíochtaí beartais d’Eoraip 2020 a leagtar amach sa Teachtaireacht ón
 gCoimisiún dar teideal "Eoraip 2020: Straitéis maidir le fás cliste,
 inbhuanaithe agus uileghabhálach"[25],
 tá geilleagar iomaíoch a bhaint amach bunaithe ar eolas agus ar nuálaíocht,
 geilleagar ardfhostaíochta a chothú trína dtarlaíonn comhtháthú sóisialta agus
 críochach, agus tacú leis an aistriú i dtreo geilleagair ísealcharbóin atá
 éifeachtúil ó thaobh acmhainní de. Ba cheart don bheartas maidir le táirgeadh
 orgánach na huirlisí iomchuí a chur ar fáil d'oibreoirí le go bhféadfaidh siad
 a dtáirgí a shainaithint agus a chur chun cinn ar bhealach níos fearr agus na
 táirgí sin a chosaint ó chleachtais mhíchothroma ag an am céanna.
 (8) Ag
 féachaint d'fhorbairt dhinimiciúil na hearnála orgánaí, sainaithníodh i
 Rialachán (CE) Uimh. 834/2007 ón gComhairle[26]
 an gá le hathbhreithniú a dhéanamh ar rialacha an Aontais maidir le táirgeadh
 orgánach, ag cur san áireamh an taithí a fuarthas ó chur i bhfeidhm na rialacha
 sin. Is léir ó thorthaí an athbhreithnithe sin a rinne an Coimisiún gur cheart
 creat dlíthiúil an Aontais faoina rialaítear táirgeadh orgánach a fheabhsú chun
 foráil a dhéanamh maidir le rialacha a fhreagraíonn d'ionchais arda tomhaltóirí
 agus a ráthaíonn soiléireacht leordhóthanach dóibh siúd ar a bhfuil na rialacha
 dírithe. Dá bhrí sin, ba cheart Rialachán (CE) Uimh. 834/2007 a aisghairm
 agus Rialachán nua a chur ina ionad.
 (9) Is léir
 ón taithí a fuarthas go dtí seo ag cur Rialachán (CE) Uimh.834/2007 i bhfeidhm
 gur gá a shoiléiriú cad iad na táirgí a mbeidh feidhm ag an Rialachán seo
 maidir leo. Ba cheart a áireamh, go príomha, na táirgí talmhaíochta, lena n‐áirítear
 táirgí dobharshaothraithe, a liostaítear in Iarscríbhinn I a ghabhann leis
 an gConradh ar Fheidhmiú an Aontais Eorpaigh ('an Conradh'). Ina theannta sin,
 ba cheart táirgí talmhaíochta próiseáilte a áireamh atá le húsáid mar bhia nó
 mar bheatha ós rud é gur mór an t‐asraon do tháirgí talmhaíochta é táirgí
 den sórt sin a chur ar an margadh mar tháirgí orgánacha agus áirithítear leis
 gur léir don tomhaltóir gur próiseáladh an bia nó an beatha sin ó tháirgí
 talmhaíochta de chineál orgánach. Mar an gcéanna, ba cheart a chumhdach faoin
 Rialachán seo táirgí áirithe eile a bhfuil dlúthbhaint acu le táirgí
 talmhaíochta, mar atá ag táirgí talmhaíochta próiseáilte, mar gur mór an t‐asraon
 iad na táirgí eile sin do tháirgí talmhaíochta nó gur cuid lárnach den
 phróiseas táirgthe iad. Ar deireadh, ba cheart salann sáile a áireamh faoi raon
 feidhme an Rialacháin seo mar go dtáirgtear é trí fheidhmiú teicnící táirgthe
 nádúrtha agus ós rud é go gcuireann táirgeadh salainn sáile le forbairt ceantar
 tuaithe, agus mar sin de tagann sé faoi raon feidhme chuspóirí an Rialacháin
 seo. Ar mhaithe le soiléireacht, ba cheart na táirgí eile sin, nach liostaítear
 in Iarscríbhinn I a ghabhann leis an gConradh, a liostú in Iarscríbhinn a
 ghabhann leis an Rialachán seo.
 (10) Chun
 eilimintí neamhriachtanacha áirithe den Rialachán seo a fhorlíonadh nó a leasú,
 ba cheart an chumhacht chun gníomhartha a ghlacadh i gcomhréir le hAirteagal 290
 den Chonradh ar Fheidhmiú an Aontais Eorpaigh a tharmligean chuig an
 gCoimisiún. Tá sé tábhachtach, go háirithe, go rachadh an Coimisiún i mbun
 comhairliúchán iomchuí le linn a chuid oibre ullmhúcháin, lena n‐áirítear
 ar leibhéal saineolaithe. Ba cheart don Choimisiún, le linn dó gníomhartha
 tarmligthe a ullmhú agus a tharraingt suas, a áirithiú go ndéanfar doiciméid
 ábhartha a chur chuig Parlaimint na hEorpa agus chuig an gComhairle ar bhealach
 comhuaineach, tráthúil agus iomchuí.
 (11) Chun
 modhanna táirgthe nua nó ábhair nua nó gealltanais idirnáisiúnta a chur san
 áireamh, ba cheart an chumhacht chun gníomhartha áirithe a ghlacadh a
 tharmligean chuig an gCoimisiún i dtaca le leasú a dhéanamh ar an liosta de
 tháirgí eile a thagann faoi raon feidhme an Rialacháin seo. Níor cheart ach
 táirgí a bhfuil dlúthbhaint acu le táirgí talmhaíochta bheith incháilithe lena n‐áireamh
 ar an liosta sin.
 (12) Ós rud é
 gur oibríochtaí de chineál áitiúil iad oibríochtaí oll-lónadóireachta, meastar
 gur leor na bearta a dhéanann Ballstáit agus scéimeanna príobháideacha sa
 réimse sin chun dea-fheidhmiú an mhargaidh aonair a áirithiú. Dá bhrí sin, níor
 cheart bia a ullmhaíonn oll-lónadóirí ina n‐áitreabh féin bheith faoi
 réir an Rialacháin seo. Sa dóigh chéanna, níor cheart a chumhdach faoin
 Rialachán seo táirgí ó fhiach agus iascaireacht ainmhithe fiáine, mar nach
 féidir an próiseas táirgthe a rialú go hiomlán.
 (13) Léiríonn tionscadail taighde a rinneadh go bhfuil muinín na
 dtomhaltóirí ríthábhachtach i margadh an bhia orgánaigh. San fhadtéarma,
 féadfaidh rialacha neamhiontaofa muinín an phobail a chur i mbaol agus
 féadfaidh cliseadh margaidh a bheith mar thoradh air sin. Dá bhrí sin, ba
 cheart forbairt inbhuanaithe táirgthe orgánaigh san Aontas a bhunú ar rialacha
 fónta táirgthe atá comhchuibhithe ar leibhéal an Aontais. Sa bhreis air sin, ba
 cheart do na rialacha táirgthe sin freagairt d'ionchais oibreoirí agus
 tomhaltóirí maidir le cáilíocht táirgí orgánacha agus comhlíonadh na
 bprionsabal agus na rialacha a leagtar síos sa Rialachán seo.
 (14) Ba cheart
 feidhm a bheith ag an Rialachán seo gan dochar do reachtaíocht eile lena
 mbaineann, amhail reachtaíocht maidir le sábháilteacht an tslabhra bia, sláinte
 agus leas ainmhithe, folláine plandaí, ábhar atáirgthe plandaí, lipéadú agus an
 comhshaol. Go sonrach, i gcás údarú táirgí agus substaintí a d'fhéadfaidh a
 úsáid chun táirgí orgánacha a tháirgeadh, is tábhachtach a rá nach mór na
 táirgí agus substaintí sin a údarú ar leibhéal an Aontais ar dtús. Dá bhrí sin,
 ba cheart feidhm a bheith ag an Rialachán seo gan dochar d'fhorálacha sonracha
 eile de chuid an Aontais a bhaineann le húdarú na dtáirgí agus substaintí sin
 agus lena gcur ar an margadh.
 (15) Ar bhonn
 prionsabail, ba cheart a áireamh i rialacha ginearálta táirgthe an Rialacháin
 seo go mbeidh cosc ar úsáid radaíochta ianúcháin, ar úsáid orgánach
 géinmhodhnaithe (OGManna) agus ar úsáid táirgí a tháirgtear ó OGManna nó trí
 OGManna a úsáid. Ós rud é go bhfuil tomhaltóirí ag éirí níos imníche faoin
 tionchar atá ag próiseáil agus iompar bia ar an gcomhshaol, ba cheart a chur de
 cheangal ar oibreoirí orgánacha, seachas feirmeoirí agus oibreoirí a tháirgeann
 feamainn nó ainmhithe dobharshaothraithe, a bhfeidhmíocht chomhshaoil a
 bhainistiú de réir córais chomhchuibhithe. Chun an t‐ualach reachtach a
 uaslaghdú i gcás micrifhiontar a bhfuil baint acu le táirgeadh orgánach, ar
 micrifhiontair iad atá sainmhínithe i Moladh 2003/361/CE ón gCoimisiún[27], is iomchuí iad a dhíolmhú ón gceanglas sin. Chun a áirithiú go
 gcuirfear i bhfeidhm go cuí na rialacha ginearálta táirgthe, ba cheart an
 chumhacht chun gníomhartha áirithe a ghlacadh a tharmligean chuig an gCoimisiún
 i dtaca le bunú na gcritéar dá bhfreagróidh an córas bainistithe comhshaoil.
 (16) Meastar
 gur mó an baol nach gcomhlíonfar na rialacha maidir le táirgeadh orgánach i
 ngabháltais talmhaíochta ina bhfuil aonaid nach bhfuil á mbainistiú faoi na
 rialacha maidir le táirgeadh orgánach. Dá bhrí sin, tar éis tréimhse tiontaithe
 iomchuí, ba cheart gach gabháltas talmhaíochta san Aontas atá ag iarraidh a
 bheith ina ghabháltas orgánach bheith á mbainistiú go huile is go hiomlán i
 gcomhréir leis na ceanglais is infheidhme maidir le táirgeadh orgánach. Ba
 cheart gabháltais talmhaíochta orgánacha a chur faoi réir na tréimhse
 tiontaithe céanna i ngach Ballstát, is cuma má bhí bearta agra-chomhshaoil a
 bhfuil tacaíocht acu ó chistí an Aontais á gcomhlíonadh acu roimhe nó mura
 raibh. Níl tréimhse tiontaithe de dhíth más talamh gan chur atá i gceist áfach.
 Chun cáilíocht, inrianaitheacht, comhlíonadh an Rialacháin seo agus oiriúnú
 d'fhorbairtí teicniúla a áirithiú, ba cheart an chumhacht chun gníomhartha
 áirithe a ghlacadh a tharmligean chuig an gCoimisiún i dtaca le bunú rialacha
 lena bhforlíonfar na rialacha ginearálta tiontaithe nó lena bhforlíonfar agus
 lena leasófar na rialacha sonracha tiontaithe.
 (17) Ba cheart
 rialacha sonracha táirgthe a bhunú maidir le táirgeadh plandaí, beostoic agus
 dobharshaothraithe, lena n‐áirítear rialacha chun plandaí fiáine agus
 feamainn a bhailiú, agus maidir le táirgeadh bia agus beatha próiseáilte, agus
 táirgeadh fíona agus giosta, chun a áirithiú go ndéantar cuspóirí agus
 prionsabail an táirgthe orgánaigh a chomhchuibhiú agus a urramú.
 (18) Ós rud e
 go bhfuil táirgeadh plandaí orgánacha bunaithe ar phlandaí a chothú go príomha
 trí éiceachóras na hithreach, níor cheart táirgeadh hidreaponach a cheadú. Sa
 bhreis air sin, agus táirgeadh orgánach plandaí á dhéanamh, ba cheart teicnící
 táirgthe a úsáid lena gcoisctear nó lena laghdaítear aon éilliú ar an
 gcomhshaol a d'fhéadfadh tarlú de dheasca an táirgthe.
 (19) Maidir le
 bainistiú agus toirchiú ithreach, ba cheart coinníollacha a leagan síos maidir
 le cleachtais saothraithe a cheadaítear a úsáid i dtáirgeadh orgánach agus
 maidir le húsáid leasachán agus oiriúntóirí.
 (20) Ba cheart
 srian suntasach a chur le húsáid lotnaidicídí. Ba cheart tosaíocht a thabhairt
 do chur i bhfeidhm beart lena gcoisctear an damáiste a dhéanann lotnaidí agus
 fiailí, trí úsáid a bhaint as teicnící nach mbaineann úsáid as táirgí cosanta
 plandaí, amhail uainíocht na mbarr. Ba cheart faireachán a dhéanamh féachaint
 an bhfuil lotnaidí nó fiailí ann chun cinneadh a dhéanamh an bhfuil údar le
 hidirghabháil, ó thaobh na heacnamaíochta agus na héiceolaíochta de. Ba cheart
 úsáid roinnt táirgí cosanta plandaí a cheadú mura dtugann na teicnící sin
 cosaint leordhóthanach agus ar an gcoinníoll go ndearnadh na táirgí cosanta
 plandaí sin a údarú i gcomhréir le Rialachán (CE) Uimh. 1107/2009 ó
 Pharlaimint na hEorpa agus ón gComhairle[28], tar éis a mheas go bhfuil siad comhoiriúnach do chuspóirí agus
 prionsabail an táirgthe orgánaigh, lena n‐áirítear le coinníollacha
 sriantacha úsáidte, agus go bhfuil siad údaraithe dá bhrí sin i gcomhréir leis
 an Rialachán seo.
 (21) Chun
 cáilíocht, inrianaitheacht, comhlíonadh an Rialacháin seo agus oiriúnú
 d'fhorbairtí teicniúla a áirithiú, ba cheart an chumhacht chun gníomhartha
 áirithe a ghlacadh a tharmligean chuig an gCoimisiún i dtaca le bunú rialacha
 lena leasófar nó lena bhforlíonfar na rialacha sonracha maidir le táirgeadh
 plandaí a bhaineann le cleachtais saothraithe, bainistiú agus toirchiú
 ithreach, folláine plandaí agus bainistiú lotnaidí agus fiailí, bainistiú
 táirgthe beacán agus plandaí sonracha eile agus bainistiú córas táirgthe
 plandaí eile, foinse táirgthe ábhar atáirgthe plandaí, agus bailiú plandaí
 fiáine.
 (22) Ós rud é
 go mbíonn baint ag táirgeadh beostoic le bainistiú talaimh talmhaíochta, i
 gcásanna ina n‐úsáidtear an t‐aoileach chun táirgeadh barr a
 chothú, ba cheart táirgeadh beostoic gan talamh a thoirmeasc. Agus na pórtha á
 roghnú ba cheart aird a thabhairt ar chumas na bpórtha dul in oiriúint do
 dhálaí áitiúla, a n‐acmhainneacht agus a bhfrithsheasmhaí atá siad i
 gcoinne galar, agus ba cheart bithéagsúlacht mhór a spreagadh.
 (23) I gcás na
 tithíochta a úsáidtear don táirgeadh orgánach agus don táirgeadh orgánach
 dobharshaothraithe, ba cheart don tithíocht riachtanais iompraíochta na n‐ainmhithe
 a chomhlíonadh, lena n‐áirítear an meán uisceach ábhartha más iomchuí. Ba
 cheart coinníollacha sonracha tithíochta agus cleachtais feirmeoireachta
 shonracha a leagan síos maidir le hainmhithe áirithe, lena n‐áirítear
 beacha. Ba cheart ardleibhéal leasa ainmhithe a áirithiú leis na coinníollacha
 agus na cleachtais sin ar cheart, i dtaca le gnéithe áirithe, dul thar
 chaighdeáin leasa ainmhithe an Aontais is infheidhme maidir le táirgeadh
 beostoic go ginearálta. I gcoitinne, ba cheart rochtain sheasta a bheith ag
 beostoc ar limistéir faoin aer chun innilt a dhéanamh agus ba cheart na
 limistéir faoin aer sin, mar phrionsabal, a eagrú faoi chóras iomchuí
 uainíochta.
 (24) Chun
 truailliú acmhainní nádúrtha a sheachaint, amhail truailliú na hithreach agus
 an uisce ag cothaithigh, ba cheart uasteorainn aoiligh is féidir a úsáid in
 aghaidh an heicteáir agus uasteorainn beostoic is féidir a choinneáil in
 aghaidh an heicteáir a leagan síos. Ba cheart baint a bheith ag an teorainn sin
 le cion nítrigine an aoiligh.
 (25) Aon
 chiorruithe a d'fhéadfadh a fhágáil go mbeadh ainmhithe faoi strus, go ndéanfaí
 dochar dóibh, go dtiocfadh galar orthu nó go mbeidís ag fulaingt, ba cheart iad
 a thoirmeasc.
 (26) Ba cheart
 beostoc a bheathú le hábhar beatha a tháirgtear i gcomhréir leis na rialacha
 maidir le táirgeadh orgánach, agus a thagann ón ngabháltas céanna, más féidir,
 agus ba cheart riachtanais fhiseolaíocha an bheostoic a chur san áireamh. Ina
 theannta sin, chun foráil a dhéanamh maidir le bunriachtanais chothaitheacha
 beostoic, d'fhéadfadh sé gur ghá mianraí, riandúile agus vitimíní áirithe a
 úsáid faoi choinníollacha dea-shainithe.
 (27) Ba cheart
 bainistiú sláinte ainmhithe a bhunú go príomha ar ghalair a chosc. Ina theannta
 sin, ba cheart bearta sonracha glantacháin agus díghalraithe a chur i bhfeidhm.
 Níor cheart úsáid choisctheach táirgí míochaine allapatacha atá sintéisithe go
 ceimiceach a cheadú i dtáirgeadh orgánach, ach amháin i gcás ainmhí a bheith
 tinn nó gortaithe agus cóireáil láithreach uaidh mar gheall air sin, agus sa
 chás sin níor cheart ach a laghad úsáide is gá chun an tsláinte a thabhairt ar
 ais don ainmhí i gceist a cheadú. I gcásanna den sórt sin, chun sláine an
 táirgthe orgánaigh a ráthú do na tomhaltóirí, ba cheart bheith in ann bearta
 coisctheacha a dhéanamh amhail an tréimhse oifigiúil aistarraingthe tar éis
 úsáid táirgí míochaine den sórt sin a dhúbailt mar atá sonraithe i reachtaíocht
 ábhartha an Aontais. Maidir le beachaireacht, ní mór rialacha sonracha a leagan
 síos maidir le cosc galar agus cóireáil tréidliachta.
 (28) Chun
 cáilíocht, inrianaitheacht, comhlíonadh an Rialacháin seo agus oiriúnú
 d'fhorbairtí teicniúla a áirithiú, ba cheart an chumhacht chun gníomhartha
 áirithe a ghlacadh a tharmligean chuig an gCoimisiún i dtaca le bunú rialacha
 lena leasófar nó lena bhforlíonfar na rialacha sonracha maidir le táirgeadh
 beostoic a bhaineann le tionscnamh ainmhithe, tithíocht beostoic, lena n‐áirítear
 íos‐achar dromchla taobh istigh agus taobh amuigh agus an t‐uaslíon
 ainmhithe in aghaidh an heicteáir, cleachtais feirmeoireachta, pórú, beatha
 agus beathú, cosc galar agus cóireáil tréidliachta.
 (29) Léirítear
 sa Rialachán seo cuspóirí an Chomhbheartais nua Iascaigh maidir le
 dobharshaothrú, a bhfuil ról tábhachtach aige ó thaobh shábháilteacht fhadtéarmach
 inbhuanaithe an tsoláthair bia a áirithiú mar aon le fás agus fostaíocht a
 áirithiú agus brú á laghdú ar na stoic iasc fiáin ag an am céanna, i
 gcomhthéacs an éilimh mhéadaithigh dhomhanda ar dhobharbhia. Sa Teachtaireacht a
 chuir an Coimisiún chuig an gComhairle agus chuig Parlaimint na hEorpa in 2013 maidir
 le Treoirlínte Straitéiseacha um fhorbairt inbhuanaithe dhobharshaothrú na
 hEorpa[29] leagtar béim ar na príomhdhúshláin atá os comhair an
 dobharshaothraithe san Aontas agus acmhainn fáis na hearnála sin. Aithnítear sa
 Teachtaireacht go bhfuil cosúlacht mhaith go háirithe ar earnáil an
 dobharshaothraithe orgánaigh, agus leagtar béim ar na buntáistí iomaíocha a
 bhaineann le deimhniúchán orgánach.
 (30) Réimse
 measartha nua táirgthe orgánaigh is ea dobharshaothrú orgánach i gcomparáid le
 talmhaíocht orgánach, a bhfuil seantaithí uirthi ar na feirmeacha a bhíonn ag
 gabháil di. I bhfianaise go bhfuil suim tomhaltóirí i dtáirgí
 dobharshaothraithe orgánaigh ag dul i méid, is dóigh go dtiocfaidh tuilleadh
 borrtha faoi thiontú aonad dobharshaothraithe go táirgeadh orgánach. Fágann an
 borradh sin go bhfuil méadú ag teacht ar thaithí agus ar an saineolas teicniúil
 agus go bhfuil tuilleadh forbartha ann, agus ba cheart an feabhas seo atá ag
 teacht ar dhobharshaothrú orgánach a bheith le feiceáil sna rialacha táirgthe.
 (31) Chun
 comhthuiscint a áirithiú, éiginnteachtaí a sheachaint agus chun cur i bhfeidhm
 aonfhoirmeach na rialacha maidir le táirgeadh ainmhithe agus feamainne i
 ndobharshaothrú orgánach a ráthú, ba cheart roinnt sainmhínithe i ndáil le
 dobharshaothrú a bheith ag gabháil leis na rialacha táirgthe sin.
 (32) Chun
 cáilíocht, inrianaitheacht, comhlíonadh an Rialacháin seo agus oiriúnú
 d'fhorbairtí teicniúla a áirithiú, ba cheart an chumhacht chun gníomhartha
 áirithe a ghlacadh a tharmligean chuig an gCoimisiún i dtaca le bunú rialacha
 lena leasófar nó lena bhforlíonfar na rialacha sonracha maidir le táirgeadh
 feamainne a bhaineann le hoiriúnacht an mheáin uiscigh agus an phlean
 inbhuanaithe bhainistithe, bailiú feamainne fiáine, saothrú feamainne, bearta
 frith‐thruaillithe agus glanadh trealaimh agus áiseanna táirgthe, agus i
 dtaca le bunú rialacha lena bhforlíonfar na rialacha sonracha maidir le
 táirgeadh ainmhithe dobharshaothraithe a bhaineann le hoiriúnacht an mheáin
 uiscigh agus an phlean inbhuanaithe bhainistithe, tionscnamh na n‐ainmhithe
 dobharshaothraithe, feirmeoireacht dobharshaothraithe, lena n‐áirítear
 córais choimeádta uisceacha, córais táirgthe agus uasdlús stocála, pórú,
 bainistiú ainmhithe dobharshaothraithe, beatha agus beathú, agus cosc galar
 agus cóireáil tréidliachta.
 (33) Ba cheart
 d'oibreoirí a tháirgeann bia nó beatha nósanna imeachta iomchuí a leanúint atá
 bunaithe ar shainaithint chórasach céimeanna próiseála ríthábhachtacha lena
 áirithiú go mbeidh táirgí próiseáilte i gcomhréir leis na rialacha maidir le
 táirgeadh orgánach. Ba cheart táirgí orgánacha próiseáilte a tháirgeadh ag
 úsáid modhanna próiseála lena ráthaítear go gcaomhnófar sláine orgánach agus
 buntréithe na dtáirgí i rith na gcéimeanna go léir a bhaineann le táirgeadh
 orgánach na dtáirgí.
 (34) Ba cheart
 forálacha a leagan síos maidir le comhdhéanamh bia phróiseáilte orgánaigh. Go
 sonrach, ba cheart bia den sórt sin a tháirgeadh go príomha ó chomhábhair
 talmhaíochta orgánacha agus féidearthacht theoranta a bheith ann roinnt
 comhábhar talmhaíochta neamhorgánach atá sonraithe sa Rialachán seo a úsáid.
 Ina theannta sin, níor cheart ach substaintí áirithe atá údaraithe i gcomhréir
 leis an Rialachán seo a cheadú lena n‐úsáid agus bia próiseáilte orgánach
 á tháirgeadh.
 (35) Níor
 cheart bia próiseáilte a lipéadú mar bhia orgánach ach amháin más comhábhair
 orgánacha iad na comhábhair uile nó formhór acu. Ba cheart forálacha speisialta
 lipéadaithe a leagan síos, áfach, do bhianna próiseáilte ina bhfuil comhábhair
 talmhaíochta nach féidir a fháil go horgánach, mar is amhlaidh i gcás táirgí ó
 fhiach agus iascaireacht. Thairis sin, chun críocha faisnéise do thomhaltóirí,
 chun críocha trédhearcachta sa mhargadh agus chun úsáid comhábhar orgánach a
 spreagadh, ba cheart an deis a bheith ann tagairt a dhéanamh do tháirgeadh
 orgánach i liosta na gcomhábhar faoi choinníollacha áirithe.
 (36) Ba cheart
 forálacha a leagan síos maidir le comhdhéanamh beatha próiseáilte orgánaí agus
 maidir le húsáid substaintí agus teicnící áirithe i dtáirgeadh na beatha sin.
 (37) Chun
 cáilíocht, inrianaitheacht, comhlíonadh an Rialacháin seo agus oiriúnú
 d'fhorbairtí teicniúla a áirithiú, ba cheart an chumhacht chun gníomhartha
 áirithe a ghlacadh a tharmligean chuig an gCoimisiún i dtaca le bunú rialacha
 lena leasófar nó lena bhforlíonfar na rialacha sonracha maidir le táirgeadh bia
 agus beatha próiseáilte a bhaineann leis na nósanna imeachta atá le leanúint,
 na bearta coisctheacha atá le déanamh, comhdhéanamh an bhia agus na beatha
 próiseáilte, bearta glantacháin, táirgí próiseáilte a chur ar an margadh lena n‐áirítear
 lipéadú agus sainaithint na dtáirgí sin, dealú táirgí orgánacha, comhábhair
 talmhaíochta agus ábhair beatha ó tháirgí neamhorgánacha, comhábhair talmhaíochta
 agus ábhair beatha, liosta na gcomhábhar talmhaíochta neamhorgánach ar féidir
 úsáid eisceachtúil a bhaint astu chun táirgí próiseáilte orgánacha a
 tháirgeadh, ríomh an chéatadáin de chomhábhair talmhaíochta, agus na teicnící a
 úsáidtear i bpróiseáil bia nó i bpróiseáil beatha.
 (38) Ba cheart
 fíon orgánach a tháirgeadh ó amhábhair orgánacha amháin agus níor cheart a
 cheadú go gcuirfí ach substaintí áirithe atá údaraithe i gcomhréir leis an
 Rialachán seo leis. Ba cheart cleachtais, próisis agus cóireálacha
 fíoneolaíocha áirithe a thoirmeasc i dtáirgeadh fíona orgánaigh. Ba cheart
 cleachtais, próisis agus cóireálacha eile a cheadú faoi choinníollacha
 dea-shainithe.
 (39) Chun
 cáilíocht, inrianaitheacht, comhlíonadh an Rialacháin seo agus oiriúnú d'fhorbairtí
 teicniúla a áirithiú, ba cheart an chumhacht chun gníomhartha áirithe a
 ghlacadh a tharmligean chuig an gCoimisiún i dtaca le bunú rialacha lena
 leasófar nó lena bhforlíonfar na rialacha sonracha maidir le táirgeadh fíona a
 bhaineann le cleachtais agus srianta fíoneolaíocha.
 (40) I dtús
 báire níor measadh gur comhábhar talmhaíochta a bhí i ngiosta faoi Rialachán
 (CE) Uimh. 834/2007 agus mar sin de níor féadadh é a áireamh i
 gcomhdhéanamh talmhaíochta táirgí orgánacha. I Rialachán (CE) Uimh. 889/2008
 ón gCoimisiún[30], áfach, tugadh isteach áireamh éigeantach giosta agus táirgí giosta
 mar chomhábhair talmhaíochta chun críocha táirgthe orgánaigh amhail ón 31 Nollaig 2013,
 rud a d'fhág go raibh dóthain ama ag lucht tionscail dul in oiriúint don riail
 sin. Dá réir sin, níor cheart ach substráití a tháirgtear go horgánach a úsáid
 i dtáirgeadh giosta orgánaigh agus níor cheart ach substaintí áirithe a cheadú
 lena n‐úsáid i dtáirgeadh, ullmhú agus foirmliú an ghiosta sin. Ina
 theannta sin, níor cheart giosta orgánach agus giosta neamhorgánach araon a
 bheith i mbia ná i mbeatha orgánach.
 (41) Chun
 cáilíocht, inrianaitheacht, comhlíonadh an Rialacháin seo agus oiriúnú
 d'fhorbairtí teicniúla a áirithiú, ba cheart an chumhacht chun gníomhartha
 áirithe a ghlacadh a tharmligean chuig an gCoimisiún i dtaca le bunú rialacha
 lena leasófar nó lena bhforlíonfar na rialacha sonracha maidir le táirgeadh
 giosta orgánaigh a bhaineann leis an bpróiseáil agus leis na substráití a
 úsáidtear i dtáirgeadh an ghiosta.
 (42) Maidir le
 táirgí nach bhfuil á dtáirgeadh faoi réim aon cheann de na catagóirí de
 rialacha sonracha táirgthe a leagtar síos sa Rialachán seo, chun aird a
 thabhairt ar aon ghá a d'fhéadfadh a bheith ann amach anseo rialacha sonracha a
 leagan síos maidir le táirgeadh na dtáirgí sin, agus chun cáilíocht,
 inrianaitheacht, comhlíonadh an Rialacháin seo agus oiriúnú d'fhorbairtí
 teicniúla a áirithiú, ba cheart an chumhacht chun gníomhartha áirithe a
 ghlacadh a tharmligean chuig an gCoimisiún i dtaca le bunú rialacha sonracha
 táirgthe do na dtáirgí sin, lena n‐áirítear chun leasú nó forlíonadh a
 dhéanamh ar na rialacha sin.
 (43) I
 Rialachán (CE) Uimh. 834/2007, rinneadh foráil maidir le heisceachtaí
 éagsúla ó rialacha maidir le táirgeadh orgánach. Is léir ón taithí a fuarthas ó
 chur i bhfeidhm na bhforálacha sin go bhfuil tionchar diúltach ag eisceachtaí
 den sórt sin ar tháirgeadh orgánach. Go háirithe, fuarthas amach go bhfágann
 eisceachtaí den sórt sin a bheith ann ar chor ar bith go gcuirtear bac ar
 ionchuir i bhfoirm orgánach a tháirgeadh agus nach n‐áirithítear an t‐ardleibhéal
 leasa ainmhithe a bhaineann le táirgeadh orgánach. Ina theannta sin, tá ualach
 nach beag riaracháin ag baint le bainistiú agus rialú na n‐eisceachtaí,
 ar lucht riaracháin náisiúnta agus ar oibreoirí araon. Ar deireadh, i ngeall ar
 eisceachtaí a bheith ann tá dálaí ann anois faoinar féidir saobhadh a dhéanamh
 ar an iomaíocht agus tá baol ann go mbainfí an bonn de mhuinín na dtomhaltóirí.
 Dá réir sin, ba cheart an scóip atá ann go gceadófaí eisceachtaí ó rialacha
 maidir le táirgeadh orgánach a shrianadh tuilleadh agus í a theorannú do
 chásanna lena mbaineann imthosca turraingeacha.
 (44) Ionas go
 bhféadfar leanúint de tháirgeadh orgánach nó an táirgeadh sin a atosú arís i
 gcásanna lena mbaineann imthosca turraingeacha, ba cheart an chumhacht chun
 gníomhartha áirithe a ghlacadh a tharmligean chuig an gCoimisiún chun critéir a
 bhunú maidir le cásanna a cháiliú mar imthosca turraingeacha agus chun rialacha
 sonracha a leagan síos maidir le haghaidh a thabhairt ar na cásanna sin agus
 maidir leis na ceanglais faireacháin agus tuairiscithe is gá.
 (45) Faoi
 choinníollacha áirithe, is féidir táirgí orgánacha agus táirgí neamhorgánacha a
 bhailiú agus a iompar le chéile. Chun táirgí orgánacha a dhealú go cuí ó tháirgí
 neamhorgánacha le linn na láimhseála agus chun aon mheascadh a sheachaint, ba
 cheart forálacha sonracha a leagan síos.
 (46) Chun
 sláine an táirgthe orgánaigh agus oiriúnú d'fhorbairtí teicniúla a áirithiú, ba
 cheart an chumhacht chun gníomhartha áirithe a ghlacadh a tharmligean chuig an
 gCoimisiún i dtaca le bunú rialacha lena leasófar nó lena bhforlíonfar na
 rialacha sonracha maidir le bailiú, pacáistiú, iompar agus stóráil táirgí
 orgánacha.
 (47) I
 dtáirgeadh orgánach, ba cheart úsáid táirgí agus substaintí amhail táirgí
 cosanta plandaí, leasacháin, oiriúntóirí ithreach, cothaithigh, comhpháirteanna
 de chothú ainmhithe, breiseáin bia nó beatha, áiseanna próiseála agus táirgí le
 haghaidh glantacháin agus díghalraithe a theorannú don mhéid íosta agus iad a
 úsáid faoi na coinníollacha sonracha a leagtar síos sa Rialachán seo. Ba cheart
 an cur chuige céanna a leanúint maidir le húsáid táirgí agus substaintí mar
 bhreiseáin bia agus áiseanna próiseála i dtáirgeadh bia phróiseáilte orgánaigh.
 Dá bhrí sin, ba cheart forálacha a leagan síos chun aon úsáid a fhéadfar a
 bhaint as táirgí agus substaintí den sórt sin i dtáirgeadh orgánach go
 ginearálta agus i dtáirgeadh bia phróiseáilte orgánaigh go sonrach a shainiú,
 faoi réir na bprionsabal a leagtar síos sa Rialachán seo agus faoi réir critéar
 áirithe.
 (48) Chun
 cáilíocht, inrianaitheacht agus comhlíonadh an Rialacháin seo a áirithiú maidir
 le táirgeadh orgánach go ginearálta agus maidir le táirgeadh bia phróiseáilte
 orgánaigh go sonrach, agus chun oiriúnú d'fhorbairtí teicniúla a áirithiú, ba
 cheart an chumhacht chun gníomhartha áirithe a ghlacadh a tharmligean chuig an
 gCoimisiún chun foráil a dhéanamh maidir le critéir bhreise d'údarú táirgí agus
 substaintí lena n‐úsáid i dtáirgeadh orgánach go ginearálta agus i dtáirgeadh
 bia phróiseáilte go sonrach, nó d'aistarraingt údarú na dtáirgí agus substaintí
 sin, agus chun foráil a dhéanamh maidir le ceanglais eile a bhaineann le húsáid
 táirgí agus substaintí údaraithe den sórt sin.
 (49) In
 éagmais rialacha sonracha ón Aontas maidir leis na bearta is ceart a dhéanamh
 nuair atá substaintí neamhúdaraithe i dtáirgí orgánacha, forbraíodh agus
 cuireadh chun feidhme cineálacha cur chuige éagsúla ar fud an Aontais. Fágann
 sin go bhfuil neamhchinnteachtaí ann d'oibreoirí, d'údaráis rialaithe agus do
 chomhlachtaí rialaithe D'fhéadfadh sé a fhágáil go gcuirfí cóir éagsúil ar
 oibreoirí san Aontas agus go ndéanfaí dochar do mhuinín na dtomhaltóirí as
 táirgí orgánacha. Is iomchuí, dá bhrí sin, forálacha soiléire aonfhoirmeacha a
 leagan síos chun toirmeasc a chur ar tháirgí a chur ar an margadh mar tháirgí
 orgánacha má áirítear aon táirgí nó substaintí neamhúdaraithe iontu thar
 leibhéil áirithe. Ba cheart na leibhéil sin a bhunú agus Treoir 2006/125/CE
 ón gCoimisiún[31] maidir le bianna gránachbhunaithe próiseáilte agus bia do naíonáin
 agus do leanaí óga á cur san áireamh ach go háirithe.
 (50) Chun
 éifeachtacht, éifeachtúlacht agus trédhearcacht an chórais táirgthe agus
 lipéadaithe a áirithiú, ba cheart an chumhacht chun gníomhartha áirithe a
 ghlacadh a tharmligean chuig an gCoimisiún i dtaca le critéir agus
 coinníollacha sonracha chun na huasleibhéil táirgí agus substaintí
 neamhúdaraithe a bhunú agus a chur i bhfeidhm is féidir a bheith i dtáirgí atá
 le cur ar an margadh mar tháirgí orgánacha agus i dtaca le bunú na leibhéal sin
 agus oiriúnú na leibhéal i bhfianaise forbairtí teicniúla.
 (51) Tá
 táirgeadh orgánach bunaithe ar an bprionsabal ginearálta go gcuirtear srian ar
 úsáid ionchur seachtrach. Cuirtear de cheangal ar fheirmeoirí bearta a dhéanamh
 chun an riosca éillithe ó tháirgí nó substaintí neamhúdaraithe a chosc.
 D'ainneoin na mbeart sin, d'fhéadfadh sé tarlú nach féidir le feirmeoirí a
 dtáirgí talmhaíochta a mhargú mar tháirgí orgánacha de dheasca táirgí nó
 substaintí neamhúdaraithe a bheith iontu ar neamhchead do na feirmeoirí. Is
 iomchuí, dá bhrí sin, foráil a dhéanamh go bhféadfaidh na Ballstáit, i
 gcomhréir le hAirteagal 42 den Chonradh, údarú a fháil ón gCoimisiún
 íocaíochtaí náisiúnta a thabhairt chun caillteanais arna dtabhú i gcásanna den
 sórt sin a chúiteamh. Féadfaidh Ballstáit ionstraimí an Chomhbheartais
 Talmhaíochta a úsáid chun caillteanais den sórt sin a chumhdach ina n‐iomláine
 nó i bpáirt freisin.
 (52) Ba cheart
 lipéadú táirgí talmhaíochta agus earraí bia a bheith faoi réir na rialacha
 ginearálta atá leagtha síos i Rialachán (AE) Uimh. 1169/2011 ó Pharlaimint
 na hEorpa agus ón gComhairle[32], agus go háirithe na forálacha arb é is aidhm dóibh cosc a chur ar
 lipéadú a d'fhéadfadh mearbhall a chur ar thomhaltóirí nó iad a chur amú. Ina
 theannta sin, ba cheart forálacha sonracha maidir le lipéadú táirgí orgánacha a
 leagan síos sa Rialachán seo. Ba cheart do na forálacha sin leasanna oibreoirí
 agus leasanna tomhaltóirí araon a chosaint i.e. go ndéantar táirgí oibreoirí a
 shainaithint go beacht ar an margadh agus gur féidir leo feidhmiú faoi dhálaí
 cothroma iomaíochta ar thaobh amháin, agus gur féidir le tomhaltóirí roghanna
 eolasacha a dhéanamh ar an taobh eile.
 (53) Dá réir
 sin, ba cheart na téarmaí a úsáidtear chun táirgí orgánacha a shainaithint a
 chosaint ar fud an Aontais agus go neamhspleách ar an teanga i gceist sa dóigh
 is nach n‐úsáidfí iad ar lipéadú ar tháirgí neamhorgánacha. Ba cheart
 feidhm a bheith ag an gcosaint sin maidir leis na gnáthdhíorthaigh nó
 leaganacha giorraithe de na téarmaí sin, cibé acu leo féin nó le leaganacha
 eile úsáidtear iad.
 (54) Ionas go
 mbeidh soiléireacht ann do thomhaltóirí ar fud mhargadh an Aontais, ba cheart
 úsáid lógó an Aontais Eorpaigh maidir le táirgeadh orgánach a bheith éigeantach
 don bhia orgánach réamhphacáilte go léir arna tháirgeadh laistigh den Aontas.
 Seachas sin ba cheart an fhéidearthacht a bheith ann an lógó sin a úsáid ar
 bhonn deonach i gcás táirgí orgánacha nach bhfuil réamhphacáilte agus a
 táirgeadh laistigh den Aontas nó i gcás aon táirgí orgánacha a allmhairíodh
 isteach ó thríú tíortha. Ba cheart mionsamhail de lógó an Aontais Eorpaigh
 maidir le táirgeadh orgánach a leagan síos sa Rialachán seo.
 (55) Mar sin
 féin, ionas nach gcuirfí tomhaltóirí amú i dtaobh chineál orgánach an táirge
 ina iomláine, meastar gurb iomchuí úsáid an lógó sin a theorannú do tháirgí
 nach bhfuil ach comhábhair orgánacha iontu nó nach bhfuil ach na comhábhair sin
 iontu den chuid is mó. Níor cheart úsáid an lógó a cheadú, mar sin, ar lipéadú
 ar tháirgí atá á dtiontú ná ar tháirgí próiseáilte ar comhábhair orgánacha iad
 níos lú ná 95 % dá gcomhábhair.
 (56) D'fhonn
 aon mhearbhall a d'fhéadfadh a bheith ar thomhaltóirí maidir le tionscnamh
 táirge a sheachaint (é a bheith de thionscnamh an Aontais nó a mhalairt), i
 gcás ina n‐úsáidtear lógó an Aontais Eorpaigh maidir le táirgeadh
 orgánach, ba cheart tomhaltóirí a chur ar an eolas faoin áit inar saothraíodh
 na hamhábhair talmhaíochta dá ndearnadh an táirge. Sa chomhthéacs sin, ba
 cheart a cheadú go ndéanfaí tagairt do dhobharshaothrú ar lipéad táirgí ó
 dhobharshaothrú orgánach seachas tagairt a dhéanamh do thalmhaíocht.
 (57) Chun go
 mbeidh soiléireacht ann do thomhaltóirí agus chun a áirithiú go dtugtar an
 fhaisnéis iomchuí dóibh, ba cheart an chumhacht chun gníomhartha áirithe a
 ghlacadh a tharmligean chuig an gCoimisiún i dtaca le hoiriúnú a dhéanamh ar an
 liosta de théarmaí a thagraíonn do tháirgeadh orgánach a leagtar amach sa
 Rialachán seo, i dtaca leis na ceanglais shonracha lipéadaithe agus comhdhéanaimh
 a bhunú is infheidhmithe maidir le beatha agus comhábhair beatha, i dtaca le
 tuilleadh rialacha a leagan síos maidir le lipéadú agus úsáid na dtásc, seachas
 lógó an Aontais Eorpaigh maidir le táirgeadh orgánach a leagtar amach sa
 Rialachán seo, agus i dtaca le leasú a dhéanamh ar lógó an Aontais Eorpaigh
 maidir le táirgeadh orgánach agus ar na rialacha a bhaineann leis sin.
 (58) Níl
 táirgeadh orgánach inchreidte ach amháin má ghabhann fíorú agus rialuithe
 éifeachtacha leis ag gach céim den táirgeadh, próiseáil agus leithdháileadh. Ba
 cheart táirgeadh orgánach a chur faoi réir rialuithe oifigiúla nó faoi réir
 gníomhaíochtaí oifigiúla eile arna ndéanamh i gcomhréir le Rialachán (AE) Uimh. (XXX/XXXX)
 ó Pharlaimint na hEorpa agus ón gComhairle[33]
 chun comhlíonadh na rialacha maidir le táirgeadh orgánach agus lipéadú táirgí
 orgánacha a fhíorú.
 (59) Ba cheart
 ceanglais shonracha a leagan síos chun a áirithiú go gcomhlíontar na rialacha a
 bhaineann go sonrach le táirgeadh orgánach. Ba cheart foráil a dhéanamh go
 háirithe maidir le fógra a thabhairt faoi ghníomhaíochtaí na n‐oibreoirí
 agus maidir le córas deimhniúcháin chun na hoibreoirí a aithint a bhfuil na
 rialacha lena rialaítear táirgeadh orgánach agus lipéadú táirgí orgánacha á
 gcomhlíonadh acu. Ba cheart feidhm a bheith ag na forálacha sin freisin maidir
 le haon fhochonraitheoirí de chuid na n‐oibreoirí lena mbaineann. Ba
 cheart trédhearcacht an chórais deimhniúcháin a áirithiú trína chur de cheangal
 ar na Ballstáit an liosta oibreoirí a thug fógra faoina ngníomhaíochtaí a
 phoibliú mar aon le haon táillí a fhéadfar a bhailiú i ndáil leis na rialuithe
 chun comhlíonadh na rialacha maidir le táirgeadh orgánach a fhíorú.
 (60) Bíonn
 costas cuibheasach ard cigireachta ar fheirmeoirí beaga san Aontas agus ualach
 mór riaracháin orthu mar gheall ar dheimhniúchán orgánach. Ba cheart córas
 grúpdheimhniúchán a cheadú d'fhonn na costais a bhaineann le cigireacht agus
 deimhniúchán, agus an t‐ualach riaracháin a bhaineann leis sin, a laghdú,
 d'fhonn na gréasáin áitiúla a neartú, asraonta margaidh níos fearr a chruthú,
 agus d'fhonn cothrom iomaíochta a áirithiú le hoibreoirí i dtríú tíortha. Ar an
 ábhar sin, ba cheart an coincheap 'grúpa oibreoirí' a thabhairt isteach agus a
 shainmhíniú.
 (61) Chun
 éifeachtacht, éifeachtúlacht agus trédhearcacht an chórais táirgthe orgánaigh
 agus lipéadaithe a áirithiú, ba cheart an chumhacht chun gníomhartha áirithe a
 ghlacadh a tharmligean chuig an gCoimisiún i dtaca leis na ceanglais ar
 oibreoirí nó ar ghrúpaí oibreoirí taifid a choinneáil, na ceanglais maidir le
 liosta na n‐oibreoirí a phoibliú, na ceanglais agus nósanna imeachta atá
 le cur i bhfeidhm maidir le poibliú na dtáillí a fhéadfar a bhailiú i ndáil
 leis na rialuithe chun comhlíonadh na rialacha maidir le táirgeadh orgánach a
 fhíorú agus maidir le maoirseacht na n‐údarás inniúil ar ghearradh na
 dtáillí sin, mar aon leis na critéir chun na grúpaí táirgí a shainmhíniú lenar
 cheart d'oibreoirí a bheith i dteideal aon deimhniú orgánach amháin arna
 eisiúint ag an údarás rialaithe nó an comhlacht rialaithe lena mbaineann.
 (62) Chun
 deimhniúchán éifeachtach agus éifeachtúil grúpa oibreoirí a áirithiú, ba cheart
 an chumhacht chun gníomhartha áirithe a ghlacadh a tharmligean chuig an
 gCoimisiún i dtaca le freagrachtaí na mball aonair de ghrúpa oibreoirí,
 comhdhéanamh agus méid an ghrúpa sin, catagóirí na dtáirgí atá le táirgeadh ag
 an ngrúpa oibreoirí, na coinníollacha a bhaineann le bheith páirteach sa
 ghrúpa, agus socrú agus feidhmiú chóras an ghrúpa maidir le rialuithe
 inmheánacha, lena n‐áirítear raon feidhme, ábhar agus minicíocht na
 rialuithe atá le déanamh.
 (63) Is léir
 ón taithí a fuarthas ó na socruithe d'allmhairiú táirgí orgánacha isteach san
 Aontas faoi Rialachán (CE) Uimh. 834/2007 gur gá na socruithe sin a
 athbhreithniú chun freagairt a thabhairt d'ionchais na dtomhaltóirí, is iad sin
 go gcomhlíonfaidh táirgí orgánacha a allmhairítear isteach san Aontas rialacha
 atá chomh dian céanna leo siúd atá san Aontas, agus chun rochtain tháirgí
 orgánacha an Aontais ar an margadh idirnáisiúnta a áirithiú. Ina theannta sin,
 ní mór foráil a dhéanamh maidir le soiléireacht i ndáil leis na rialacha is
 infheidhmithe maidir le honnmhairiú táirgí orgánacha, go háirithe trí dheimhniú
 onnmhairiúcháin a bhunú agus trí fhorálacha a leagan síos maidir le honnmhairiú
 go tríú tíortha a aithnítear chun críocha coibhéise faoi Rialachán (CE) Uimh. 834/2007.
 (64) Maidir
 leis na forálacha lena rialaítear allmhairiú táirgí atá i gcomhréir le rialacha
 táirgthe agus lipéadaithe an Aontais, ar forálacha iad is cúis le hoibreoirí a
 chur faoi réir rialaithe ag údaráis rialaithe agus comhlachtaí rialaithe a
 aithníonn an Coimisiún a bheith inniúil chun rialuithe agus deimhniúchán a
 dhéanamh i réimse an táirgthe orgánaigh i dtríú tíortha, ba cheart na forálacha
 sin a athneartú tuilleadh. Go háirithe, ba cheart ceanglais a leagan síos
 maidir leis na comhlachtaí creidiúnaithe a thugann creidiúnú do chomhlachtaí
 rialaithe chun táirgí orgánacha comhréireacha a allmhairiú isteach san Aontas,
 agus é mar aidhm ag na ceanglais sin cothromaíocht a áirithiú agus maoirseacht
 á déanamh ag an gCoimisiún ar na comhlachtaí rialaithe. Thairis sin, ní mór
 foráil a dhéanamh go bhféadfaidh an Coimisiún teagmháil dhíreach a dhéanamh
 leis na comhlachtaí creidiúnaithe agus na húdaráis inniúla i dtríú tíortha chun
 an mhaoirseacht a dhéantar ar údaráis agus comhlachtaí rialaithe a dhéanamh
 níos éifeachtúla.
 (65) Maidir
 leis an bhforáil go bhféadfaidh rochtain ar mhargadh an Aontais a thabhairt do
 tháirgí orgánacha i gcás nach bhfuil na táirgí sin i gcomhréir le rialacha an
 Aontais maidir le táirgeadh orgánach ach gur táirgí as tríú tíortha iad a
 bhfuil a dtáirgeadh orgánach agus a gcórais rialaithe aitheanta a bheith
 coibhéiseach leo sin atá san Aontas, ba cheart an fhoráil sin a chaomhnú. Maidir
 le tríú tíortha a aithint mar thíortha coibhéiseacha, áfach, mar atá leagtha
 síos i Rialachán (CE) Uimh. 834/2007, níor cheart aitheantas faoin scéim
 sin a thabhairt ach amháin trí chomhaontú idirnáisiúnta idir an tAontas agus na
 tríú tíortha sin, i gcás ina dtabharfaí aitheantas cómhalartach i dtaobh
 coibhéise don Aontas freisin.
 (66) Aon tríú
 tíortha atá aitheanta chun críocha coibhéise faoi Rialachán (CE) Uimh. 834/2007,
 ba cheart an t‐aitheantas sin a bheith acu fós faoin Rialachán seo, go
 ceann tréimhse teoranta is gá chun aistriú rianúil a áirithiú chuig an scéim
 faoina dtugtar aitheantas trí chomhaontú idirnáisiúnta, ar an gcoinníoll go n‐áiritheoidh
 siad i gcónaí go bhfuil a dtáirgeadh orgánach agus a rialacha maidir le rialú
 coibhéiseach leis na rialacha ábhartha atá i bhfeidhm san Aontas agus go
 gcomhlíonfaidh siad na ceanglais go léir a bhaineann leis an gCoimisiún a
 bheith ag déanamh maoirseachta ar an aitheantas sin. Ba cheart an mhaoirseacht
 sin a bhunú go háirithe ar na tuarascálacha bliantúla a chuireann na tríú
 tíortha chuig an gCoimisiún.
 (67) Maidir
 leis an taithí a fuarthas ón scéim i dtaobh údarás rialaithe agus comhlachtaí
 rialaithe a aithnítear a bheith inniúil chun rialuithe a dhéanamh agus
 deimhnithe a eisiúint i dtríú tíortha chun táirgí a bhfuil ráthaíochtaí
 coibhéiseacha ag baint leo a allmhairiú, is léir ón taithí sin go bhfuil na
 rialacha difriúla á gcur i bhfeidhm ag na húdaráis agus comhlachtaí sin agus go
 bhféadfadh sé bheith deacair a mheas go bhfuil siad coibhéiseach le rialacha an
 Aontais faoi seach. Ina theannta sin, má thagann méadú ar líon na gcaighdeán
 atá ag údaráis rialaithe agus comhlachtaí rialaithe, cuirtear bacainn ar an
 gCoimisiún maoirseacht a dhéanamh. Dá bhrí sin, ba cheart deireadh a chur leis
 an scéim aitheanta coibhéise sin. Ba cheart dóthain ama a thabhairt do na
 húdaráis rialaithe agus na comhlachtaí rialaithe sin, áfach, ionas go
 bhféadfaidh siad ullmhú chun aitheantas a fáil ar mhaithe le táirgí atá i
 gcomhréir le rialacha an Aontais a allmhairiú.
 (68) Maidir le
 haon táirge orgánach a allmhairítear isteach san Aontas a chur ar an margadh
 mar tháirge orgánach, faoi aon socruithe allmhairiúcháin dá bhforáiltear sa
 Rialachán seo, níor cheart é sin a dhéanamh ach an fhaisnéis is gá a bheith ar
 fáil chun inrianaitheacht an táirge sa slabhra soláthair a áirithiú.
 (69) Chun a
 áirithiú go bhfuil cothrom iomaíochta idir oibreoirí, go bhfuil inrianaitheacht
 i dtaobh na dtáirgí allmhairithe atá beartaithe a chur ar an margadh laistigh
 den Aontas mar tháirgí orgánacha nó go bhfuil trédhearcacht ann i dtaobh an nós
 imeachta maidir le húdaráis rialaithe agus comhlachtaí rialaithe a aithint agus
 maoirseacht a dhéanamh orthu i gcomhthéacs táirgí orgánacha comhréireacha a
 allmhairiú, agus chun bainistiú an liosta de thríú tíortha a aithnítear chun
 críocha coibhéise faoi Rialachán (CE) Uimh. 834/2007 a áirithiú, ba cheart
 an chumhacht chun gníomhartha áirithe a ghlacadh a tharmligean chuig an
 gCoimisiún i dtaca leis na doiciméid atá beartaithe d'údaráis custaim i dtríú
 tíortha, go háirithe deimhniú onnmhairiúcháin orgánaigh, i bhfoirm leictreonach
 más féidir, na doiciméid is gá chun críocha allmhairiúcháin, i bhfoirm
 leictreonach freisin más féidir, na critéir maidir le haithint údarás rialaithe
 agus comhlachtaí rialaithe nó maidir leis an aitheantas sin a aistarraingt i
 gcomhthéacs táirgí orgánacha comhréireacha a allmhairiú, agus i dtaca leis an
 bhfaisnéis a bhfuil ar thríú tíortha a aithnítear faoin Rialachán sin a
 sheoladh chuig an gCoimisiún ionas go bhféadfaidh sé maoirseacht a dhéanamh ar
 an aitheantas atá acu agus ar fheidhmiú an aitheantais sin, lena n‐áirítear
 trí iniúchadh ar an láthair a dhéanamh.
 (70) Ba cheart
 foráil a dhéanamh chun a áirithiú nach féidir gluaiseacht táirgí orgánacha a
 bhí faoi réir rialaithe i mBallstát amháin agus atá i gcomhréir leis an
 Rialachán seo, nach féidir gluaiseacht an táirge sin a shrianadh i mBallstát
 eile. Chun dea-fheidhmiú an mhargaidh aonair agus trádáil idir Bhallstáit a
 áirithiú, ba cheart an chumhacht chun gníomhartha áirithe a ghlacadh a
 tharmligean chuig an gCoimisiún chun rialacha a leagan síos maidir le
 saorghluaiseacht táirgí orgánacha.
 (71) Chun an
 fhaisnéis iontaofa is gá a fháil chun an Rialachán seo a chur chun feidhme, ba
 cheart do na Ballstáit an fhaisnéis is gá a thabhairt don Choimisiún uair sa
 bhliain. Ar mhaithe le soiléireacht agus trédhearcacht, ba cheart do na
 Ballstáit liostaí nuashonraithe a choinneáil d'údaráis inniúla, údaráis
 rialaithe agus comhlachtaí rialaithe. Ba cheart do na Ballstáit na liostaí d'údaráis
 rialaithe agus comhlachtaí rialaithe a phoibliú agus ba cheart don Choimisiún
 iad sin a fhoilsiú go bliantúil.
 (72) Ní mór
 bearta a leagan síos chun a áirithiú go ndéanfar, ar bhealach rianúil, na
 hathruithe ar an gcreat dlíthiúil lena rialaítear allmhairiú táirgí orgánacha
 isteach san Aontas, ar athruithe iad a thugtar isteach leis an Rialachán seo.
 Go sonrach, chun aistriú rianúil a áirithiú ón seanchreat dlíthiúil chuig an
 creat dlíthiúil nua, ba cheart an chumhacht chun gníomhartha áirithe a ghlacadh
 a tharmligean chuig an gCoimisiún i dtaca leis na rialacha a bhaineann le
 tréimhsí tiontaithe a tosaíodh faoi Rialachán (CE) Uimh. 834/2007, de
 mhaolú ar an riail ghinearálta faoi nach bhféadtar aon tréimhsí roimhe sin a
 aithint go haisghníomhach mar chuid den tréimhse tiontaithe.
 (73) Ina
 theannta sin, ba cheart dáta a shocrú le haghaidh dul in éag aitheantais údarás
 rialaithe agus comhlachtaí rialaithe chun críocha coibhéise agus ba cheart
 forálacha a leagan síos chun aghaidh a thabhairt air sin go dtí go rachaidh an t‐aitheantas
 sin in éag. Ba cheart forálacha a leagan síos freisin maidir le hiarratais ó
 thríú tíortha chun críocha coibhéise a cuireadh isteach faoi Rialachán (CE) Uimh. 834/2007
 agus a bheidh ar feitheamh fós tráth theacht i bhfeidhm an Rialacháin seo.
 (74) Chun
 bainistiú an liosta d'údaráis rialaithe agus comhlachtaí rialaithe atá
 aitheanta chun críocha coibhéise faoi Rialachán (CE) Uimh. 834/2007 a
 áirithiú agus ionas gur éasca scrúdú na n‐iarratas ó thríú tíortha ar
 aitheantas chun críocha coibhéise a bheidh ar feitheamh fós tráth theacht i
 bhfeidhm an Rialacháin seo a chur i gcrích, ba cheart an chumhacht chun
 gníomhartha áirithe a ghlacadh a tharmligean chuig an gCoimisiún i dtaca leis
 an bhfaisnéis a bhfuil ar na húdaráis rialaithe agus comhlachtaí rialaithe sin
 a sheoladh chuig an gCoimisiún ionas go bhféadfaidh sé maoirseacht a dhéanamh
 ar an aitheantas atá acu agus i dtaca le feidhmiú na maoirseachta sin ag an
 gCoimisiún, agus ina theannta sin i dtaca le haon rialacha nós imeachta is gá
 chun na hiarratais ó thríú tíortha a bheidh ar feitheamh fós a scrúdú.
 (75) Chun
 coinníollacha aonfhoirmeacha a áirithiú le haghaidh chur chun feidhme an
 Rialacháin seo, ba cheart cumhachtaí cur chun feidhme a thabhairt don
 Choimisiún maidir leis na nithe seo a leanas: na mionsonraí teicniúla a
 bhaineann le bunú an bhunachair sonraí chun na cineálacha a liostú dá bhfuil ábhar
 atáirgthe plandaí a fuarthas trí mhodh an táirgthe orgánaigh ar fáil; údarú na
 dtáirgí agus na substaintí a fhéadfar a úsáid i dtáirgeadh orgánach go
 ginearálta agus i dtáirgeadh bia orgánaigh phróiseáilte go sonrach nó
 aistarraingt an údaraithe sin, lena n‐áirítear na nósanna imeachta atá le
 leanúint don údarú sin agus na liostaí de na táirgí agus na substaintí sin
 agus, más iomchuí, cur síos orthu, ceanglas maidir leis an gcomhdhéanamh agus
 coinníollacha úsáide; na rialacha mionsonraithe sonracha agus praiticiúla
 maidir le cur i láthair, comhdhéanamh agus méid na dtásc a thagraíonn do
 chóduimhreacha údarás rialaithe agus comhlachtaí rialaithe agus maidir le cur i
 láthair, comhdhéanamh agus méid an táisc a thagraíonn don áit inar saothraíodh
 na hamhábhair thalmhaíochta, sannadh na gcóduimhreacha d'údaráis rialaithe agus
 comhlachtaí rialaithe agus sannadh an táisc maidir leis an áit inar saothraíodh
 na hamhábhair thalmhaíochta; na mionsonraí agus sonraíochtaí a bhaineann le
 hábhar agus foirm na bhfógraí agus leis an dóigh a dtabharfaidh oibreoirí agus
 grúpaí oibreoirí fógra faoina ngníomhaíochtaí do na húdaráis inniúla agus an dóigh
 a bhfoilseofar an táille a fhéadfar a bhailiú do na rialuithe; an malartú
 faisnéise idir grúpaí oibreoirí agus údaráis inniúla, údaráis rialaithe agus
 comhlachtaí rialaithe agus idir na Ballstáit agus an Coimisiún; aithint údarás
 rialaithe agus comhlachtaí rialaithe atá inniúil chun rialuithe a dhéanamh i
 dtríú tíortha nó aistarraingt an aitheantais sin agus an liosta de na húdaráis
 rialaithe agus na comhlachtaí rialaithe sin a bhunú chomh maith le rialacha a
 bhunú chun a áirithiú go gcuirtear bearta i bhfeidhm i gcás neamhchomhlíonadh,
 nó i gcás amhras a bheith ann i dtaobh neamhchomhlíonadh, ar neamhchomhlíonadh
 é a dhéanann difear do shláine táirgí orgánacha allmhairithe; bunú liosta de thríú tíortha atá aitheanta faoi Airteagal 33(2) de
 Rialachán (CE) Uimh. 834/2007 agus aon leasuithe ar an liosta sin mar aon
 le rialacha chun a áirithiú go gcuirtear bearta i bhfeidhm
 maidir le cásanna neamhchomhlíonadh, nó i gcás amhras a bheith ann i dtaobh
 neamhchomhlíonadh, ar neamhchomhlíonadh é a dhéanann difear do shláine táirgí
 orgánacha a allmhairítear ó na tíortha sin; an córas atá le húsáid chun an
 fhaisnéis is gá a tharchur chun an Rialachán seo a chur chun feidhme agus
 faireachán a dhéanamh air; agus bunú an liosta d'údaráis rialaithe agus
 comhlachtaí rialaithe atá aitheanta faoi Airteagal 33(3) de Rialachán (CE)
 Uimh. 834/2007 agus aon leasuithe ar an liosta sin. Ba cheart na
 cumhachtaí sin a fheidhmiú i gcomhréir le Rialachán (AE) Uimh. 182/2011 ó
 Pharlaimint na hEorpa agus ón gComhairle[34].
 (76) Ba cheart
 go gcumhachtófaí don Choimisiún gníomhartha cur chun feidhme atá infheidhme
 láithreach a ghlacadh más rud é, i gcásanna a bhfuil údar cuí leo agus a
 bhaineann le cosaint i gcoinne cleachtas éagothrom nó cleachtas nach bhfuil i
 gcomhréir leis na prionsabail agus na rialacha maidir le táirgeadh orgánach,
 cosaint mhuinín na dtomhaltóirí nó cosaint iomaíochta cothroime idir oibreoirí,
 go n‐éilítear amhlaidh ar mhórfhorais práinne chun a áirithiú go
 gcuirtear bearta i bhfeidhm i gcás neamhchomhlíonadh, nó i gcás amhras a bheith
 ann i dtaobh neamhchomhlíonadh, ar neamhchomhlíonadh é a dhéanann difear do
 shláine táirgí orgánacha allmhairithe atá faoi rialú údarás rialaithe nó
 comhlachtaí rialaithe aitheanta.
 (77) Chun
 aistriú rianúil a áirithiú ó na rialacha maidir le tionscnamh orgánach ábhair
 atáirgthe plandaí agus maidir le hainmhithe chun críocha póraithe dá
 bhforáiltear i Rialachán (CE) Uimh. 834/2007 agus an eisceacht ó na
 rialacha táirgthe a glacadh de bhun Airteagal 22 den Rialachán sin, ar
 thaobh amháin, chuig na rialacha táirgthe nua do plandaí agus táirgí plandaí
 agus beostoc dá bhforáiltear sa Rialachán seo, ba cheart an chumhacht chun
 gníomhartha áirithe a ghlacadh a tharmligean chuig an gCoimisiún i dtaca le
 heisceachtaí a dheonú i gcás ina meastar gur gá sin chun rochtain a áirithiú ar
 ábhar atáirgthe plandaí agus ar ainmhithe beo chun críocha póraithe a fhéadfar
 a úsáid i dtáirgeadh orgánach. Ós rud é gur gníomhartha idirthréimhseacha iad
 na gníomhartha sin, ba cheart feidhm a bheith acu ar feadh tréimhse teoranta.
 (78) Ba cheart
 don Choimisiún infhaighteacht ábhair orgánaigh atáirgthe plandaí agus ainmhithe
 chun críocha póraithe a mheas agus tuarascáil faoi sin a chur faoi bhráid
 Pharlaimint na hEorpa agus na Comhairle in 2021.
 (79) Ba cheart
 foráil a dhéanamh go gceadófar stoic táirgí a ídiú ar stoic iad a táirgeadh i
 gcomhréir le Rialachán (CE) Uimh. 834/2007 agus a cuireadh ar an margadh
 roimh theacht i bhfeidhm an Rialacháin seo.
 (80) Leis an
 athbhreithniú a rinneadh ar an gcreat reachtach do tháirgeadh orgánach agus
 lipéadú táirgí orgánacha, léiríodh go dteastaíonn forálacha ó na riachtanais
 shonracha a bhaineann le rialuithe oifigiúla agus gníomhaíochtaí oifigiúla eile
 arna ndéanamh i gcomhréir le Rialachán (AE) Uimh. XXX/XXX (an Rialachán
 maidir le rialuithe oifigiúla) chun aghaidh níos fearr a thabhairt ar chásanna
 neamhchomhlíonadh. Sa bhreis air sin, ba cheart forálacha Rialachán (AE) Uimh. XXX/XXX
 [an Rialachán maidir le rialuithe oifigiúla] a bhaineann le tascanna agus
 freagrachtaí na n‐údarás inniúil, formheas comhlachtaí tarmligthe agus
 maoirseacht orthu, deimhniúchán oifigiúil, oibleagáidí tuairiscithe agus cúnamh
 riaracháin, ba cheart iad a oiriúnú chun riachtanais shonracha earnáil an
 táirgthe orgánaigh a chomhlíonadh. Dá bhrí sin, ba cheart Rialachán (AE) Uimh. XXX/XXX
 [an Rialachán maidir le rialuithe oifigiúla] a leasú dá réir.
 (81) Ós rud é
 nach féidir leis na Ballstáit cuspóirí an Rialacháin seo a bhaint amach go
 leordhóthanach, is iad sin go háirithe cothrom iomaíochta agus dea-fheidhmiú an
 mhargaidh inmheánaigh i dtáirgí orgánacha mar aon le muinín na dtomhaltóirí as
 na táirgí sin agus as lógó an Aontais Eorpaigh maidir le táirgeadh orgánach a
 áirithiú, agus gur fearr, de bharr gur gá na rialacha maidir le táirgeadh
 orgánach a chomhchuibhiú, is féidir iad a bhaint amach ar leibhéal an Aontais,
 féadfaidh an tAontas bearta a ghlacadh, i gcomhréir le prionsabal na
 coimhdeachta a leagtar amach in Airteagal 5 den Chonradh ar an Aontas
 Eorpach. I gcomhréir le prionsabal na comhréireachta, a leagtar amach san Airteagal
 sin, ní théann an Rialachán seo thar a bhfuil riachtanach chun na cuspóirí sin
 a bhaint amach.
 (82) Is
 iomchuí foráil a dhéanamh go gcuirfear an Rialachán seo i bhfeidhm ar dháta a
 fhágfaidh go mbeidh dóthain ama ag oibreoirí dul i dtaithí ar na ceanglais nua
 atá á dtabhairt isteach.
 TAR ÉIS AN RIALACHÁN SEO A GHLACADH:
 Caibidil I
 Ábhar, raon feidhme agus sainmhínithe
 Airteagal 1
 Ábhar
 Sa Rialachán seo bunaítear prionsabail an
 táirgthe orgánaigh agus leagtar síos na rialacha a bhaineann le táirgeadh
 orgánach agus le húsáid tásc a thagraíonn don táirgeadh sin ar lipéid agus
 fógraí.
 Airteagal 2
 Raon feidhme
 1. Beidh feidhm ag an Rialachán
 seo maidir leis na táirgí talmhaíochta atá liostaithe in Iarscríbhinn I a
 ghabhann leis an gConradh ar Fheidhmiú an Aontais Eorpaigh ('an Conradh') agus
 maidir le roinnt táirgí eile atá liostaithe in Iarscríbhinn I a ghabhann
 leis an Rialachán seo, a mhéid go bhfuil sé beartaithe na táirgí sin a
 tháirgeadh, a ullmhú, a dháileadh, a chur ar an margadh, a allmhairiú nó a
 onnmhairiú mar tháirgí orgánacha.
 Ní mheasfar gur táirgí orgánacha iad táirgí ó
 fhiach nó iascaireacht ainmhithe fiáine.
 2. Beidh feidhm ag an Rialachán
 seo maidir le haon oibreoir a bhfuil baint aige le gníomhaíochtaí, ag aon chéim
 den táirgeadh, ullmhú agus dáileadh, a bhaineann leis na táirgí dá dtagraítear
 i mír 1.
 Aon oibríochtaí oll-lónadóireachta arna ndéanamh
 ag oll-lónadóir mar atá sainmhínithe i bpointe (d) d'Airteagal 2(2)
 de Rialachán (AE) Uimh. 1169/2011 ó Pharlaimint na hEorpa agus ón
 gComhairle[35], ní bheidh siad faoi réir an Rialacháin seo.
 Féadfaidh na Ballstáit rialacha náisiúnta nó, ina
 éagmais sin, caighdeáin phríobháideacha a chur i bhfeidhm maidir le lipéadú
 agus rialú táirgí de thionscnamh oibríochtaí oll-lónadóireachta.
 3. Beidh feidhm ag an Rialachán
 seo gan dochar do reachtaíocht eile ón Aontas lena mbaineann inter alia
 sábháilteacht an tslabhra bia, sláinte agus leas ainmhithe, folláine plandaí,
 agus ábhar atáirgthe plandaí, agus gan dochar go háirithe do Rialachán (AE) Uimh. XX/XXX
 ó Pharlaimint na hEorpa agus ón gComhairle[36]
 (ábhar atáirgthe plandaí) agus Rialachán (AE) Uimh. XX/XXXX ó Pharlaimint
 na hEorpa agus ón gComhairle[37] (bearta cosantacha i gcoinne lotnaidí plandaí).
 4. Beidh feidhm ag an Rialachán
 seo gan dochar d'fhorálacha sonracha eile de chuid an Aontais a bhaineann le táirgí a chur ar an margadh agus, go
 háirithe, le Rialachán (AE) Uimh. 1308/2013
 ó Pharlaimint na hEorpa agus ón gComhairle[38],
 agus le Rialachán (AE) Uimh. 1169/2011.
 5. Chun faisnéis nua ar
 mhodhanna táirgthe nó ábhair nó gealltanais idirnáisiúnta a chur san áireamh,
 tabharfar de chumhacht don Choimisiún gníomhartha tarmligthe a ghlacadh i
 gcomhréir le hAirteagal 36 chun an liosta táirgí atá leagtha amach in Iarscríbhinn I
 a leasú. Ní fhéadfar ach táirgí a bhfuil dlúthbhaint acu le táirgí talmhaíochta
 a áireamh ar an liosta sin.
 Airteagal 3
 Sainmhínithe
 Chun críocha an Rialacháin seo, beidh feidhm
 ag na sainmhínithe seo a leanas:
 (1)
 ciallaíonn 'táirgeadh orgánach' úsáid modhanna
 táirgthe atá i gcomhréir leis an Rialachán seo, ag gach céim den táirgeadh,
 ullmhú agus dáileadh;
 (2)
 ciallaíonn 'orgánach' a bheith ag teacht ó
 tháirgeadh orgánach nó bainteach leis;
 (3)
 ciallaíonn 'amhábhar talmhaíochta' táirge
 talmhaíochta nach ndearnadh aon leasú ná próiseáil air;
 (4)
 ciallaíonn 'bearta coisctheacha' bearta atá le
 déanamh chun cáilíocht na hithreach a áirithiú mar aon le lotnaidí agus fiailí
 a chosc agus a rialú, agus chun éilliú le táirgí nó substaintí nach bhfuil
 údaraithe faoin Rialachán seo a chosc;
 (5)
 ciallaíonn 'tiontú' an t‐athrú ó tháirgeadh
 neamhorgánach go táirgeadh orgánach laistigh de thréimhse áirithe ama;
 (6)
 ciallaíonn 'oibreoir' an duine nádúrtha nó
 dlítheanach atá freagrach as a áirithiú go gcomhlíontar an Rialachán seo ag
 gach céim den táirgeadh, ullmhú agus dáileadh atá faoi chúram an duine sin;
 (7)
 ciallaíonn 'grúpa oibreoirí' grúpa inar feirmeoir é
 gach oibreoir, feirmeoir a bhfuil gabháltas suas le 5 heicteár aige de thalamh
 a úsáidtear le haghaidh talmhaíochta agus a fhéadfaidh, mar aon le bia nó beatha
 a tháirgeadh, a bheith ag gabháil do phróiseáil bia nó beatha;
 (8)
 ciallaíonn 'feirmeoir' duine nádúrtha nó
 dlítheantach, nó grúpa daoine nádúrtha nó dlítheanacha, beag beann ar an stádas
 dlíthiúil atá bronnta ag an dlí náisiúnta ar an ngrúpa sin agus ar a bhaill, ar
 duine é nó ar grúpa é atá i mbun gníomhaíochta talmhaíochta;
 (9)
 ciallaíonn 'limistéar talmhaíochta' limistéar
 talmhaíochta mar atá sainmhínithe i bpointe (e) d'Airteagal 4(1) de
 Rialachán (AE) Uimh. 1307/2013;
 (10)
 ciallaíonn 'plandaí' plandaí mar atá sainmhínithe i
 bpointe 5 d'Airteagal 3 de Rialachán (CE) Uimh. 1107/2009;
 (11)
 ciallaíonn 'táirgeadh plandaí' táirgeadh táirgí
 barr talmhaíochta lena n‐áirítear buaint táirgí plandaí fiáine chun
 críocha tráchtála;
 (12)
 ciallaíonn 'táirgí plandaí' táirgí plandaí mar atá
 sainmhínithe i bpointe 6 d'Airteagal 3 de Rialachán (CE) Uimh. 1107/2009;
 (13)
 ciallaíonn 'lotnaid' lotnaid mar atá sainmhínithe
 in Airteagal 1(1) de Rialachán (AE) Uimh. XX/XXXX (bearta cosantacha
 i gcoinne lotnaidí plandaí);
 (14)
 ciallaíonn 'táirgí cosanta plandaí' na táirgí dá
 dtagraítear in Airteagal 2 de Rialachán (CE) Uimh. 1107/2009;
 (15)
 ciallaíonn 'táirgeadh beostoic' táirgeadh ainmhithe
 talún clóis nó ceansaithe, lena n‐áirítear feithidí;
 (16)
 ciallaíonn 'vearanda' cuid bhreise d'fhoirgneamh
 beostoic atá faoi dhíon, nach bhfuil inslithe agus atá taobh amuigh, ar gnách
 an taobh is faide de bheith feistithe le fál sreinge nó le sreanglíontán agus a
 bhfuil aeráid amuigh faoin aer, soilsiú nádúrtha agus saorga agus urlár
 easraithe ann;
 (17)
 ciallaíonn 'dobharshaothrú' dobharshaothrú mar atá
 sainmhínithe i bpointe (25) d’Airteagal 4(1) de Rialachán (AE) Uimh. 1380/2013
 ó Pharlaimint na hEorpa agus ón gComhairle[39];
 (18)
 ciallaíonn 'cóireáil tréidliachta' gach cóiriú
 leighis de chineál íceach nó coisctheach i gcoinne aon taom galair ar leith;
 (19)
 ciallaíonn 'táirgí míochaine tréidliachta' táirgí
 míochaine tréidliachta mar atá sainmhínithe i bpointe 2 d’Airteagal 1
 de Threoir 2001/82/CE ó Pharlaimint na hEorpa agus ón gComhairle[40];
 (20)
 ciallaíonn 'ullmhú' leasú nó próiseáil a dhéanamh
 ar tháirgí orgánacha, lena n‐áirítear marú agus gearradh i gcás táirgí
 beostoic, pacáistiú, lipéadú nó athrú a dhéanamh ar an lipéadú a bhaineann le
 táirgeadh orgánach;
 (21)
 ciallaíonn 'bia' bia mar atá sainmhínithe in Airteagal 2
 de Rialachán (CE) Uimh. 178/2002 ó Pharlaimint na hEorpa agus ón
 gComhairle[41];
 (22)
 ciallaíonn 'beatha' beatha mar atá sainmhínithe i
 bpointe 4 d'Airteagal 3 de Rialachán (CE) Uimh. 178/2002;
 (23)
 ciallaíonn 'ábhar beatha' ábhar beatha mar atá
 sainmhínithe i bpointe (g) d'Airteagal 3(2) de Rialachán (CE) Uimh. 767/2009
 ó Pharlaimint na hEorpa agus ón gComhairle[42];
 (24)
 ciallaíonn 'beatha atá á thiontú' beatha a
 tháirgtear le linn na tréimhse tiontaithe, cé is moite díobh sin a
 shaothraítear sa 12 mhí tar éis tús an tiontaithe;
 (25)
 ciallaíonn 'cur ar an margadh' cur ar an margadh
 mar atá sainmhínithe i bpointe 8 d’Airteagal 3 de Rialachán (CE) Uimh. 178/2002;
 (26)
 ciallaíonn 'inrianaitheacht' inrianaitheacht mar
 atá sainmhínithe i bpointe 15 d'Airteagal 3 de Rialachán (CE) Uimh. 178/2002;
 (27)
 ciallaíonn 'céimeanna den táirgeadh, ullmhú agus
 dáileadh' aon chéim ó tháirgeadh príomhúil táirge orgánaigh (agus an táirgeadh
 sin san áireamh) go stóráil, próiseáil, iompar, díol nó soláthar an táirge don
 tomhaltóir deiridh (agus sin uile san áireamh), agus, nuair is ábhartha, lipéadú,
 fógraíocht, allmhairiú, onnmhairiú agus gníomhaíochtaí fochonraitheoireachta;
 (28)
 ciallaíonn 'imthosca turraingeacha' imthosca atá
 ann mar gheall ar 'theagmhas díobhálach aeráide', 'teagmhas comhshaoil',
 'tubaiste nádúrtha' nó 'teagmhas turraingeach' mar atá sainmhínithe i bpointí
 (h), (j), (k) agus (l) d'Airteagal 2(1) de Rialachán (AE) Uimh. 1305/2013;
 (29)
 ciallaíonn 'comhábhar' comhábhar mar atá
 sainmhínithe i bpointe (f) d'Airteagal 2(2) de Rialachán (AE) Uimh. 1169/2011;
 (30)
 ciallaíonn 'lipéadú' lipéadú mar atá sainmhínithe i
 bpointe (j) d'Airteagal 2(2) de Rialachán (AE) Uimh. 1169/2011;
 (31)
 ciallaíonn 'fógraíocht' táirgí orgánacha a chur i
 láthair an phobail in aon slí seachas trí bhíthin lipéid, atá beartaithe dul i
 gcion ar mheon, creidimh agus iompraíochtaí, nó is dóigh a rachaidh i gcion
 orthu sin, chun díol táirgí orgánacha a chur chun cinn go díreach nó go
 hindíreach;
 (32)
 ciallaíonn 'údaráis inniúla' údaráis inniúla mar
 atá sainmhínithe i bpointe 5 d'Airteagal 2 de Rialachán (AE) Uimh. XXX/XXXX
 [an Rialachán maidir le rialuithe oifigiúla];
 (33)
 ciallaíonn ‘údarás rialaithe’ údarás rialaithe
 maidir le táirgeadh orgánach agus lipéadú táirgí orgánacha mar atá sainmhínithe
 i bpointe 39 d'Airteagal 2 de Rialachán (AE) Uimh. XXX/XXXX [an
 Rialachán maidir le rialuithe oifigiúla];
 (34)
 ciallaíonn ‘comhlacht rialaithe’ comhlacht
 tarmligthe mar atá sainmhínithe i bpointe 38 d'Airteagal 2 de
 Rialachán Uimh. XXX/XXXX [an Rialachán maidir le rialuithe oifigiúla],
 agus aon chomhlacht atá aitheanta ag an gCoimisiún nó aitheanta ag tríú tír atá
 aitheanta ag an gCoimisiún chun rialuithe a dhéanamh i dtríú tíortha i dtaca le
 hallmhairiú táirgí orgánacha isteach san Aontas;
 (35)
 ciallaíonn ‘neamhchomhlíonadh’ nach gcomhlíontar an
 Rialachán seo;
 (36)
 ciallaíonn ‘orgánach géinmhodhnaithe’ (dá ngairfear
 'OGM' anseo feasta) orgánach géinmhodhnaithe mar atá sainmhínithe i bpointe (2)
 d'Airteagal 2 de
 Threoir 2001/18/CE ó Pharlaimint na hEorpa agus ón gComhairle[43] nach bhfaightear trí na teicnící modhnaithe géinitigh atá liostaithe
 in Iarscríbhinn I.B a ghabhann leis an Treoir sin;
 (37)
 ciallaíonn 'a tháirgtear ó OGManna' a bheith
 díorthaithe go hiomlán nó go páirteach ó OGManna ach gan OGManna a bheith ann
 ná a bheith comhdhéanta de OGManna;
 (38)
 ciallaíonn 'a tháirgtear trí OGManna a úsáid' a
 bheith díorthaithe trí OGManna a úsáid sa phróiseas táirgthe ach gan OGManna a
 bheith ann ná a bheith comhdhéanta de OGManna ná a bheith táirgthe ó OGManna;
 (39)
 ciallaíonn ‘breiseán bia’ breiseán bia mar atá
 sainmhínithe i bpointe (a) d'Airteagal 3(2) de Rialachán (CE) Uimh. 1333/2008
 ó Pharlaimint na hEorpa agus ón gComhairle[44] ;
 (40)
 ciallaíonn 'breiseán beatha' breiseán beatha mar
 atá sainmhínithe i bpointe (a) d'Airteagal 2(2) de Rialachán (CE) Uimh. 1831/2003
 ó Pharlaimint na hEorpa agus ón gComhairle[45];
 (41)
 ciallaíonn 'coibhéis' na cuspóirí céanna agus
 prionsabail chéanna a chomhlíonadh trí rialacha a chur i bhfeidhm lena n‐áirithítear
 an leibhéal comhréireachta céanna; ciallaíonn 'áis phróiseála' áis phróiseála
 mar atá sainmhínithe i bpointe (b) d'Airteagal 3(2) de Rialachán (CE)
 Uimh. 1333/2008;
 (42)
 ciallaíonn ‘einsím bia’ einsím bia mar atá
 sainmhínithe i bpointe (a) d'Airteagal 3(2) de Rialachán (CE) Uimh. 1332/2008
 ó Pharlaimint na hEorpa agus ón gComhairle[46];
 (43)
 ciallaíonn 'radaíocht ianúcháin' radaíocht
 ianúcháin mar atá sainmhínithe in Airteagal 1 de Threoir 96/29/Euratom ón
 gComhairle[47].
 Caibidil II
 Prionsabail an táirgthe orgánaigh
 Airteagal 4
 Prionsabail
 ghinearálta
 Córas bainistíochta inbhuanaithe don
 talmhaíocht is ea táirgeadh orgánach atá bunaithe ar na prionsabail ghinearálta
 seo a leanas:
 (a)
 córais agus timthriallta an dúlra a urramú agus
 caomhnú agus feabhsú a dhéanamh ar cháilíocht na hithreach, an uisce, an aeir
 agus na bithéagsúlachta, ar fholláine plandaí agus ainmhithe agus ar an
 gcothromaíocht eatarthu;
 (b)
 cuidiú a thabhairt ardleibhéal bithéagsúlachta a
 chothú;
 (c)
 úsáid fhreagrach a bhaint as fuinneamh agus
 acmhainní nádúrtha, amhail uisce, ithir, ábhar orgánach agus an t‐aer;
 (d)
 ardchaighdeáin leasa ainmhithe a urramú, go
 háirithe maidir le riachtanais iompraíochta ainmhithe atá sainiúil don
 speiceas;
 (e)
 ceapadh agus bainistiú iomchuí próiseas
 bitheolaíoch bunaithe ar chórais éiceolaíocha a úsáideann acmhainní nádúrtha ó
 laistigh den chóras féin trí bhíthin modhanna lena mbaineann an méid seo a
 leanas:
 (i) úsáideann siad orgánaigh bheo agus
 modhanna táirgthe meicniúla;
 (ii) cleachtann siad saothrú barr agus
 táirgeadh beostoic a bhaineann leis an gcineál talún nó cleachtann siad
 dobharshaothrú atá i gcomhréir le prionsabal an tsaothraithe inbhuanaithe
 iascaigh;
 (iii) ní úsáideann siad OGManna ná táirgí a
 tháirgtear ó OGManna nó trí OGManna a úsáid, cé is moite de tháirgí míochaine
 tréidliachta;
 (iv) tá siad bunaithe ar úsáid beart
 coisctheach, nuair is iomchuí;
 (f)
 srian a bheith ar úsáid ionchur seachtrach. I gcás
 ina bhfuil gá le hionchuir sheachtracha nó mura bhfuil ann do na cleachtais
 agus modhanna bainistíochta iomchuí dá dtagraítear i bpointe (e), beidh na
 hionchuir sheachtracha sin teoranta dóibh seo a leanas:
 (i) ionchuir ó tháirgeadh orgánach;
 (ii) substaintí nádúrtha nó substaintí atá díorthaithe
 go nádúrtha;
 (iii) leasacháin mhianracha ar
 íseal-intuaslagthacht;
 (g)
 athchóiriú a dhéanamh, nuair is iomchuí, agus
 laistigh de chreat an Rialacháin seo, ar an bpróiseas táirgthe, agus aird á
 tabhairt ar an stádas sláintíoch, ar dhifríochtaí réigiúnacha i gcothromaíocht
 éiceolaíoch, ar an aeráid agus dálaí áitiúla, ar chéimeanna forbartha agus ar
 chleachtais feirmeoireachta ar leith.
 Airteagal 5
 Prionsabail
 shonracha atá infheidhme maidir le gníomhaíochtaí talmhaíochta agus
 dobharshaothrú
 Faoi chuimsiú gníomhaíochtaí talmhaíochta agus
 dobharshaothraithe, beidh táirgeadh orgánach bunaithe go háirithe ar na
 prionsabail shonracha seo a leanas:
 (a)
 beathra ithreach agus torthúlacht nádúrtha na
 hithreach, cobhsaíocht ithreach agus bithéagsúlacht ithreach a chothú agus a
 fheabhsú, lena gcuirtear cosc agus comhrac ar bhalcadh ithreach agus ar
 chreimeadh ithreach, agus plandaí a chothú trí éiceachóras na hithreach go
 príomha;
 (b)
 úsáid neamh‐in‐athnuaite acmhainní agus
 ionchur seachtrach a theorannú a mhéid is féidir;
 (c)
 dramhaíl agus seachtháirgí de thionscnamh plandaí
 agus ainmhíoch a athchúrsáil mar ionchur i dtáirgeadh plandaí agus beostoic;
 (d)
 folláine plandaí a chothú trí bhearta coisctheacha,
 go háirithe trí na speicis, cineálacha nó ábhar ilchineálach iomchuí a roghnú
 atá frithsheasmhach in aghaidh lotnaidí agus galar, trí uainíocht iomchuí na
 mbarr, trí mhodhanna iomchuí meicniúla agus fisiceacha a roghnú agus trí
 naimhde nádúrtha lotnaidí a chosaint;
 (e)
 pórtha a roghnú agus aird á tabhairt ar chumas na n‐ainmhithe
 dul in oiriúint do dhálaí áitiúla, a n‐acmhainneacht agus a
 bhfrithsheasmhaí atá siad i gcoinne galar nó fadhbanna sláinte; táirgeadh
 beostoic a chleachtadh atá suíomh‐oiriúnaithe agus a bhaineann leis an
 gcineál talún; cleachtais feirmeoireachta ainmhithe a chur i bhfeidhm a
 chuireann leis an gcóras imdhíonachta agus a neartaíonn an chosaint nádúrtha i
 gcoinne galar, lena n‐áirítear go háirithe aclaíocht rialta agus rochtain
 ar limistéir faoin aer agus ar thalamh féaraigh, nuair is iomchuí;
 (f)
 meas a bheith ar ardleibhéal leasa ainmhithe agus
 riachtanais atá sainiúil don speiceas a urramú;
 (g)
 beostoc a bheathú le beatha orgánach atá
 comhdhéanta de chomhábhair thalmhaíochta ó tháirgeadh orgánach agus de
 shubstaintí nádúrtha neamhthalmhaíochta;
 (h)
 innealtóireacht ghéiniteach, clónáil ainmhithe,
 polaplóideacht a ghintear go saorga agus radaíocht ianúcháin a eisiamh ón
 slabhra bia orgánaigh ar fad;
 (i)
 folláine an chomhshaoil uiscigh agus cáilíocht na n‐éiceachóras
 uisceach agus domhanda ina thimpeall a chothú;
 (j)
 orgánaigh uisceacha a bheathú le beatha ó shaothrú
 inbhuanaithe iascaigh i gcomhréir le Rialachán (AE) Uimh. 1380/2013 nó le
 beatha orgánach atá comhdhéanta de chomhábhair thalmhaíochta ó tháirgeadh
 orgánach, lena n‐áirítear dobharshaothrú orgánach, agus de shubstaintí nádúrtha
 neamhthalmhaíochta.
 Airteagal 6
 Prionsabail
 shonracha atá infheidhme maidir le próiseáil bia orgánaigh agus beatha orgánaí
 Beidh táirgeadh bia orgánaigh phróiseáilte
 agus beatha orgánaí próiseáilte bunaithe go háirithe ar na prionsabail
 shonracha seo a leanas:
 (a)
 táirgeadh bia orgánaigh ó chomhábhair thalmhaíochta
 orgánacha;
 (b)
 táirgeadh beatha orgánaí ó ábhair beatha orgánacha;
 (c)
 teorainn a chur le húsáid breiseán bia agus
 comhábhar neamhorgánach a bhfuil feidhmeanna céadfacha agus teicneolaíocha acu
 go príomha agus teorainn a chur le húsáid micreachothaitheach agus áiseanna
 próiseála, ionas nach mbaintear ach an méid íosta úsáide astu agus i gcás ina
 bhfuil gá teicneolaíoch ríthábhachtach leis nó chun críocha cothaitheacha
 sonracha amháin;
 (d)
 úsáid breiseán beatha agus áiseanna próiseála a
 theorannú do mhéid íosta agus i gcás ina bhfuil gá teicneolaíoch nó
 zóiteicniúil ríthábhachtachw leis nó chun críocha cothaitheacha sonracha
 amháin;
 (e)
 substaintí agus modhanna próiseála a eisiamh a
 d'fhéadfadh a bheith míthreorach maidir le fíorchineál an táirge;
 (f)
 bia nó beatha a phróiseáil go cúramach, agus
 b'fhearr go n‐úsáidfí modhanna bitheolaíocha, meicniúla agus fisiceacha.
 Caibidil III
 Rialacha maidir le táirgeadh
 Airteagal 7
 Rialacha
 ginearálta maidir le táirgeadh
 1. Comhlíonfaidh oibreoirí na
 rialacha ginearálta maidir le táirgeadh seo a leanas:
 (a)
 déanfar bainistiú ar an ngabháltas talmhaíochta
 iomlán nó ar an oibríocht dobharshaothraithe iomlán i gcomhréir leis na
 ceanglais is infheidhme maidir le táirgeadh orgánach;
 (b)
 Mura bhforáiltear a mhalairt i bpointe 2.2 de Chuid
 IV agus i bpointe 1.3 de Chuid VI d'Iarscríbhinn II, ní fhéadfar ach
 táirgí agus substaintí arna n‐údarú de bhun Airteagal 19 a úsáid i
 dtalmhaíocht agus dobharshaothrú orgánach, ar choinníoll go ndearnadh an táirge
 nó substaint i dtrácht a údarú lena n‐úsáid sa talmhaíocht agus sa
 dobharshaothrú, i gcomhréir le forálacha ábhartha dhlí an Aontais agus, más gá,
 sna Ballstáit lena mbaineann, i gcomhréir le forálacha náisiúnta bunaithe ar
 dhlí an Aontais;
 (c)
 toirmeascfar radaíocht ianúcháin a úsáid chun
 cóireáil a dhéanamh ar bhia nó beatha orgánach, nó ar amhábhair a úsáidtear i
 mbia nó beatha orgánach;
 (d)
 oibreoirí orgánacha nach micrifhiontair, feirmeoirí
 ná oibreoirí a tháirgeann feamainn nó ainmhithe dobharshaothraithe iad,
 cuirfidh siad córas bainistíochta comhshaoil i bhfeidhm d'fhonn a bhfeidhmíocht
 comhshaoil a fheabhsú.
 2. Chun a áirithiú go gcuirfear
 na rialacha ginearálta maidir le táirgeadh i bhfeidhm mar is ceart,
 cumhachtófar don Choimisiún gníomhartha tarmligthe a ghlacadh i gcomhréir le hAirteagal 36
 ina soláthrófar na critéir a mbeidh an córas bainistíochta comhshaoil dá
 dtagraítear i bpointe (d) de mhír 1 ag freagairt dóibh. Cuirfear
 sainiúlachtaí na bhfiontar beag agus meánmhéide san áireamh sna critéir sin.
 Airteagal 8
 Tiontú
 1. Urramóidh feirmeoirí agus
 oibreoirí a tháirgeann feamainn nó ainmhithe dobharshaothraithe tréimhse
 tiontaithe. Le linn na tréimhse iomláine tiontaithe ba cheart dóibh na rialacha
 maidir le táirgeadh orgánach atá leagtha síos sa Rialachán seo agus, go
 háirithe, na rialacha sonracha maidir le tiontú atá leagtha amach in Iarscríbhinn II,
 a chur i bhfeidhm.
 2. Cuirfear tús le tréimhse an
 tiontaithe ar a luaithe nuair a bheidh fógra tugtha ag an bhfeirmeoir nó ag an
 oibreoir a tháirgeann feamainn nó ainmhithe dobharshaothraithe faoina
 ghníomhaíocht do na húdaráis inniúla i gcomhréir leis an Rialachán seo.
 (2a) De mhaolú ar mhír 2, i gcásanna inar fágadh
 an talamh díomhaoin gan chur roimh an bhfógra dá dtagraítear in Airteagal 24(1)
 ar feadh na tréimhse is gá le haghaidh tiontaithe ar a laghad agus ar
 choinníoll go bhfuil na ceanglais eile is gá á gcomhlíonadh, ní bheidh tréimhse
 tiontaithe de dhíth ar an talamh gan chur seo.
 3. Ní fhéadfar aon tréimhse
 roimhe sin a aithint go haisghníomhach mar chuid den tréimhse tiontaithe.
 4. Ní dhéanfar táirgí arna
 dtáirgeadh le linn na tréimhse tiontaithe a mhargú mar tháirgí orgánacha.
 5. De mhaolú ar Airteagal 7(1),
 le linn na tréimhse tiontaithe, féadfar an gabháltas talmhaíochta a roinnt ina
 aonaid atá scartha go soiléir nach ndéantar bainistiú ar gach ceann díobh mar
 tháirgeadh orgánach. Maidir le beostoc, beidh speicis éagsúla i gceist sa
 táirgeadh orgánach le linn na tréimhse tiontaithe. Maidir le dobharshaothrú,
 féadfaidh an speiceas céanna a bheith i gceist, ar choinníoll go mbeidh
 deighilt leordhóthanach idir na suíomhanna táirgeachta. Maidir le plandaí,
 beidh cineálacha éagsúla is féidir idirdhealú a dhéanamh eatarthu go héasca i
 gceist sa táirgeadh orgánach le linn na tréimhse tiontaithe.
 6. Chun cáilíocht,
 inrianaitheacht agus comhlíonadh an Rialacháin seo maidir le táirgeadh orgánach
 agus oiriúnú d'fhorbairtí teicniúla a áirithiú, cumhachtófar don Choimisiún
 gníomhartha tarmligthe a ghlacadh i gcomhréir le hAirteagal 36 lena
 bhforlíontar na rialacha atá leagtha síos san Airteagal seo nó lena
 bhforlíontar agus lena leasaítear na rialacha atá leagtha amach in Iarscríbhinn II
 i ndáil le tiontú.
 Airteagal 9
 Toirmeasc ar
 úsáid OGManna
 1. Ní úsáidfear OGManna ná
 táirgí a tháirgtear ó OGManna nó trí OGManna a úsáid i mbia nó i mbeatha ná mar
 bhia, beatha, áiseanna próiseála, táirgí cosanta plandaí, leasacháin,
 oiriúntóirí ithreach, ábhar atáirgthe plandaí, miocrorgánaigh agus ainmhithe i
 dtáirgeadh orgánach.
 2. Chun críocha mhír 1, i ndáil
 le OGManna nó táirgí a tháirgtear ó OGManna nó trí OGManna a úsáid le haghaidh
 bia agus beatha, féadfaidh oibreoirí dul i muinín na lipéad ar tháirge nó aon
 doiciméid eile a ghabhann leis, atá greamaithe de nó a chuirtear ar fáil de
 bhun Threoir 2001/18/EC, Rialachán (CE) Uimh. 1829/2003 ó Pharlaimint na
 hEorpa agus ón gComhairle[48]
 nó Rialachán (CE) Uimh. 1830/2003 ó Pharlaimint na hEorpa agus ón
 gComhairle[49].
 3. Féadfaidh oibreoirí toimhde a
 dhéanamh nár úsáideadh aon OGManna ná táirgí a tháirgtear ó OGManna nó trí
 OGManna a úsáid i monarú bia agus beatha a ceannaíodh más rud é nach bhfuil
 lipéadú ar tháirgí den sórt sin, agus nach bhfuil doiciméad ag gabháil leo, de
 bhun na Rialachán dá dtagraítear i mír 2, ach amháin má tá faisnéis eile
 faighte acu a thugann le fios nach bhfuil an lipéadú ar na táirgí lena
 mbaineann i gcomhréir leis na Rialacháin sin.
 Airteagal 10
 Rialacha
 maidir le táirgeadh plandaí
 1. Comhlíonfaidh oibreoirí a
 tháirgeann plandaí nó táirgí plandaí go háirithe na rialacha sonracha maidir le
 táirgeadh atá leagtha amach i gCuid I d'Iarscríbhinn II.
 2. Áiritheoidh gach Ballstát go
 mbunófar bunachar sonraí ríomhairithe chun liosta a dhéanamh de na cineálacha
 agus den ábhar ilchineálach, i gcomhréir le Rialachán (AE) Uimh. XX/XXX
 (dlí ÁAP), lena bhfuil ábhar atáirgthe plandaí a fuarthas tríd an modh táirgthe
 orgánaigh ar fáil ar a chríoch.
 3. Chun cáilíocht,
 inrianaitheacht agus comhlíonadh an Rialacháin seo maidir le táirgeadh orgánach
 plandaí agus oiriúnú d'fhorbairtí teicniúla a áirithiú, cumhachtófar don
 Choimisiún gníomhartha tarmligthe a ghlacadh i gcomhréir le hAirteagal 36
 lena leasaítear nó lena bhforlíontar na rialacha sonracha maidir le táirgeadh
 plandaí i dtaca leis na nithe seo a leanas:
 (a)
 cleachtais saothraithe;
 (b)
 bainistiú agus leasú ithreach;
 (c)
 sláinte plandaí agus lotnaidí agus fiailí a
 bhainistiú;
 (d)
 bainistiú ar tháirgeadh beacán agus ar chórais
 shonracha plandaí agus táirgthe plandaí eile;
 (e)
 tástálacha ar thionscamh ábhair atáirgthe plandaí;
 (f)
 plandaí fiáine a bhailiú.
 4. Glacfaidh an Coimisiún
 gníomhartha cur chun feidhme lena leagfar síos na sonraí teicniúla chun an
 bunachar sonraí dá dtagraítear i mír 2 a bhunú. Déanfar na gníomhartha cur
 chun feidhme sin a ghlacadh i gcomhréir leis an nós imeachta scrúdúcháin dá
 dtagraítear in Airteagal 37(2).
 Airteagal 11
 Rialacha
 maidir le táirgeadh beostoic
 1. Comhlíonfaidh oibreoirí
 beostoic go háirithe na rialacha sonracha maidir le táirgeadh atá leagtha amach
 i gCuid II d'Iarscríbhinn II.
 2. Chun cáilíocht,
 inrianaitheacht agus comhlíonadh an Rialacháin seo maidir le táirgeadh orgánach
 beostoic agus oiriúnú d'fhorbairtí teicniúla a áirithiú, cumhachtófar don
 Choimisiún gníomhartha tarmligthe a ghlacadh i gcomhréir le hAirteagal 36
 lena leasaítear nó lena bhforlíontar na rialacha sonracha maidir le táirgeadh
 beostoic i dtaca leis na nithe seo a leanas:
 (a)
 tionscnamh ainmhithe;
 (b)
 tithíocht beostoic, lena n‐áirítear íosachar
 dromchla taobh istigh agus taobh amuigh agus an t‐uaslíon ainmhithe in
 aghaidh an heicteáir;
 (c)
 cleachtais feirmeoireachta;
 (d)
 pórú;
 (e)
 beatha agus beathú;
 (f)
 cosc galar agus cóireáil tréidliachta;
 Airteagal 12
 Rialacha
 táirgthe maidir le feamainn agus ainmhithe dobharshaothraithe
 1. Comhlíonfaidh oibreoirí a
 tháirgeann feamainn agus ainmhithe dobharshaothraithe go háirithe na rialacha
 sonracha maidir le táirgeadh atá leagtha amach i gCuid III d'Iarscríbhinn II.
 2. Chun cáilíocht,
 inrianaitheacht agus comhlíonadh an Rialacháin seo maidir le táirgeadh orgánach
 feamainne agus oiriúnú d'fhorbairtí teicniúla a áirithiú, cumhachtófar don
 Choimisiún gníomhartha tarmligthe a ghlacadh i gcomhréir le hAirteagal 36
 lena leasaítear nó lena bhforlíontar na rialacha sonracha maidir le táirgeadh
 feamainne i dtaca leis na nithe seo a leanas:
 (a)
 oiriúnacht an mheáin uiscigh agus an phlean
 bainistíochta inbhuanaithe;
 (b)
 feamainn fhiáin a bhaint;
 (c)
 saothrú feamainne;
 (d)
 bearta frith‐thruaillithe agus trealamh agus
 áiseanna táirgthe a ghlanadh.
 3. Chun cáilíocht,
 inrianaitheacht agus comhlíonadh an Rialacháin seo maidir le táirgeadh
 ainmhithe dobharshaothraithe orgánacha agus oiriúnú d'fhorbairtí teicniúla a
 áirithiú, cumhachtófar don Choimisiún gníomhartha tarmligthe a ghlacadh i
 gcomhréir le hAirteagal 36 lena leasaítear nó lena bhforlíontar na
 rialacha sonracha táirgthe maidir le hainmhithe dobharshaothraithe i dtaca leis
 na nithe seo a leanas:
 (a)
 oiriúnacht an mheáin uiscigh agus an phlean
 bainistíochta inbhuanaithe;
 (b)
 tionscnamh ainmhithe dobharshaothraithe;
 (c)
 feirmeoireacht dobharshaothraithe, lena n‐áirítear
 córais coimeádta uisceacha, córais táirgthe, uasdlús stocála agus, nuair is
 iomchuí, íosdlús stocála;
 (d)
 pórú;
 (e)
 ainmhithe dobharshaothraithe a bhainistiú;
 (f)
 beatha agus beathú;
 (g)
 cosc galar agus cóireáil tréidliachta;
 Airteagal 13
 Rialacha
 táirgthe maidir le bia próiseáilte agus beatha phróiseáilte
 1. Comhlíonfaidh oibreoirí a
 tháirgeann bia agus beatha próiseáilte go háirithe na rialacha sonracha maidir
 le táirgeadh atá leagtha amach i gCuid IV d Iarscríbhinn II.
 2. Chun cáilíocht,
 inrianaitheacht agus comhlíonadh an Rialacháin seo maidir le táirgeadh bia
 phróiseáilte orgánaigh agus beatha próiseáilte orgánaí agus oiriúnú
 d'fhorbairtí teicniúla a áirithiú, cumhachtófar don Choimisiún gníomhartha
 tarmligthe a ghlacadh i gcomhréir le hAirteagal 36 lena leasaítear nó lena
 bhforlíontar na rialacha sonracha táirgthe maidir le bia próiseáilte agus beatha
 phróiseáilte i dtaca leis na nithe seo a leanas:
 (a)
 na nósanna imeachta atá le leanúint;
 (b)
 na bearta coisctheacha atá le déanamh;
 (c)
 comhdhéanamh agus coinníollacha úsáide bia agus
 beatha próiseáilte, lena n‐áirítear táirgí agus substaintí atá ceadaithe
 lenaa n‐úsáid i mbia próiseáilte agus beatha phróiseáilte;
 (d)
 bearta glantacháin;
 (e)
 táirgí próiseáilte a chur ar an margadh lena n‐áirítear
 lipéadú agus sainaithint na dtáirgí sin;
 (f)
 táirgí, comhábhair talmhaíochta agus ábhair beatha
 orgánacha a dhealú ó tháirgí, comhábhair talmhaíochta agus ábhair beatha
 neamhorgánacha;
 (g)
 liosta na gcomhábhar talmhaíochta neamhorgánacha ar
 féidir úsáid eisceachtúil a bhaint astu chun táirgí próiseáilte orgánacha a
 tháirgeadh;
 (h)
 ríomh an chéatadáin de chomhábhair talmhaíochta dá
 dtagraítear in Airteagal 21(3)(a)(ii) agus (b);
 (i)
 na teicnící a úsáidtear i bpróiseáil bia nó i
 bpróiseáil beatha.
 Airteagal 14
 Rialacha
 táirgthe maidir le fíon
 1. Comhlíonfaidh oibreoirí a
 tháirgeann táirgí na hearnála fíona go háirithe na rialacha sonracha maidir le táirgeadh
 atá leagtha amach i gCuid V d'Iarscríbhinn II.
 2. Chun cáilíocht,
 inrianaitheacht agus comhlíonadh an Rialacháin seo maidir le táirgeadh fíona
 orgánaigh agus oiriúnú d'fhorbairtí teicniúla a áirithiú, cumhachtófar don
 Choimisiún gníomhartha tarmligthe a ghlacadh i gcomhréir le hAirteagal 36
 lena leasaítear nó lena bhforlíontar na rialacha sonracha maidir le táirgeadh
 fíona i dtaca le cleachtais fhíoneolaíocha agus sriantaí fíoneolaíocha.
 Airteagal 15
 Rialacha
 táirgthe maidir le giosta a úsáidtear mar bhia nó mar bheatha
 1. Comhlíonfaidh oibreoirí a
 tháirgeann giosta a úsáidfear mar bhia nó mar bheatha go háirithe na rialacha
 sonracha maidir le táirgeadh atá leagtha amach i gCuid VI d'Iarscríbhinn II.
 2. Chun cáilíocht,
 inrianaitheacht agus comhlíonadh an Rialacháin seo maidir le táirgeadh orgánach
 giosta agus oiriúnú d'fhorbairtí teicniúla a áirithiú, cumhachtófar don
 Choimisiún gníomhartha tarmligthe a ghlacadh i gcomhréir le hAirteagal 36
 lena leasaítear nó lena bhforlíontar na rialacha sonracha maidir le táirgeadh
 giosta i dtaca leis an bpróiseáil agus leis na substráití arna n‐úsáid.
 Airteagal 16
 Rialacha
 táirgthe maidir le táirgí eile
 Chun aird a thabhairt ar aon ghá amach anseo
 rialacha sonracha maidir le táirgeadh a bheith ann do tháirgí eile seachas na
 táirgí dá dtagraítear in Airteagal 10 go hAirteagal 15, agus chun
 cáilíocht, inrianaitheacht agus comhlíonadh an Rialacháin seo maidir le
 táirgeadh orgánach na dtáirgí breise eile sin a áirithiú agus oiriúnú
 d'fhorbairtí teicniúla a áirithiú, cumhachtófar don Choimisiún gníomhartha
 tarmligthe a ghlacadh i gcomhréir le hAirteagal 36 lena leasaítear nó lena
 bhforlíontar Iarscríbhinn II i ndáil le rialacha táirgthe sonracha maidir
 leis na táirgí sin.
 Airteagal 17
 Rialacha
 eisceachtúla maidir le táirgeadh a ghlacadh
 Chun go bhféadfar leanúint de tháirgeadh
 orgánach nó an táirgeadh sin a atosú arís i gcásanna lena mbaineann imthosca
 turraingeacha agus faoi réir na bprionsabal atá leagtha síos i gCaibidil II,
 cumhachtófar don Choimisiún gníomhartha tarmligthe a ghlacadh i gcomhréir le hAirteagal 36
 lena ndéanfar foráil maidir leis na critéir lena mbeidh cásanna den sórt sin
 incháilithe mar chásanna turraingeacha agus lena leagfar síos rialacha sonracha
 maidir le conas déileáil leo agus maidir leis na ceanglais faireacháin agus
 tuairiscithe.
 Airteagal 18
 Bailiú,
 pacáistiú, iompar agus stóráil
 1. Déanfar táirgí orgánacha a bhailiú, a
 phacáistiú, a iompar agus a stóráil i gcomhréir leis na rialacha atá leagtha
 amach in Iarscríbhinn III.
 2. Chun sláine an táirgthe orgánaigh agus
 oiriúnú d'fhorbairtí teicniúla a áirithiú, cumhachtófar don Choimisiún
 gníomhartha tarmligthe a ghlacadh i gcomhréir le hAirteagal 36 lena
 leasaítear nó lena bhforlíontar na rialacha atá leagtha amach in Iarscríbhinn III.
 Airteagal 19
 Táirgí agus
 substaintí a úsáidtear i dtáirgeadh orgánach a údarú
 1. Féadfaidh an Coimisiún táirgí
 agus substaintí áirithe a údarú lena n‐úsáid i dtáirgeadh orgánach agus
 iad a chur san áireamh i liostaí na dtáirgí agus substaintí srianta, chun na
 críocha seo a leanas:
 (a)
 mar tháirgí cosanta plandaí;
 (b)
 mar leasacháin, oiriúntóirí ithreach agus
 cothaithigh;
 (c)
 mar ábhair beatha;
 (d)
 mar bhreiseáin beatha agus áiseanna próiseála;
 (e)
 mar tháirgí chun linnte, cásanna, umair,
 rásbhealaí, foirgnimh agus suiteálacha a úsáidtear le haghaidh táirgeadh
 ainmhithe a ghlanadh agus a dhíghalrú;
 (f)
 mar tháirgí chun foirgnimh agus suiteálacha a
 úsáidtear don táirgeadh plandaí, lena n‐áirítear stóráil ar ghabháltas
 talmhaíochta, a ghlanadh agus a dhíghalrú.
 Go háirithe, féadfaidh an Coimisiún táirgí agus substaintí áirithe a
 údarú lena n‐úsáid i dtáirgeadh bia phróiseáilte orgánaigh agus iad a
 chur san áireamh i liostaí na dtáirgí agus substaintí srianta, chun na críocha
 seo a leanas:
 (a)
 mar bhreiseáin bia, einsímí bia agus áiseanna
 próiseála;
 (b)
 mar áiseanna próiseála chun giosta agus táirgí
 giosta a tháirgeadh.
 2. Beidh údarú na dtáirgí agus
 substaintí dá dtagraítear sa chéad fhomhír de mhír 1 lena n‐úsáid i
 dtáirgeadh orgánach faoi réir na bprionsabal atá leagtha síos i gCaibidil II
 agus faoi réir na gcritéar seo a leanas, critéir a mheasfar ina n‐iomláine:
 (a)
 tá a n‐úsáid riachtanach chun táirgeadh
 marthanach a dhéanamh agus ríthábhachtach don úsáid dá bhfuil siad beartaithe;
 (b)
 gach táirge agus substaint, is de thionscnamh
 plandaí, ainmhíoch, miocróbach nó mianrach é, ach amháin i gcásanna nach bhfuil
 táirgí nó substaintí ó fhoinsí den sórt sin ar fáil i gcainníochtaí nó i
 gcáilíochtaí leordhóthanacha nó mura bhfuil roghanna malartacha ar fáil;
 (c)
 i gcás táirgí dá dtagraítear i bpointe (a) den
 chéad fhomhír de mhír 1, beidh feidhm ag an méid seo a leanas:
 (i) tá a n‐úsáid
 ríthábhachtach chun lotnaid a chomhrac, ar lotnaid í nach bhfuil roghanna
 malartacha bitheolaíocha, fisiceacha nó póraithe ná cleachtais saothraithe ná
 cleachtais éifeachtacha bainistithe eile ar fáil ina leith;
 (ii) más táirgí
 iad nach de thionscnamh plandaí, ainmhíoch, miocróbach nó mianrach iad agus
 nach bhfuil comhionann lena bhfoirm nádúrtha, ní fhéadfar iad a údarú ach
 amháin má chuireann coinníollacha a n‐úsáide bac ar aon teagmháil
 dhíreach leis na codanna inite den bharr;
 (d)
 i gcás táirgí dá dtagraítear i bpointe (b) den
 chéad fhomhír de mhír 1, tá a n‐úsáid ríthábhachtach chun
 torthúlacht na hithreach a bhaint amach nó a chothú nó chun riachtanais
 shonracha barr a chomhlíonadh, nó chun críocha sonracha oiriúnaithe ithreach;
 (e)
 i gcás táirgí dá dtagraítear i bpointe (c)
 agus i bpointe (d) den chéad fhomhír de mhír 1, beidh feidhm ag an méid
 seo a leanas:
 (i) is gá iad a
 úsáid chun sláinte ainmhithe, leas ainmhithe agus acmhainneacht ainmhithe a
 chothú agus chun rannchuidiú le aiste bia oiriúnach a chomhlíonfaidh
 riachtanais fhiseolaíocha agus iompraíochta an speicis lena mbaineann nó is gá
 iad a úsáid chun beatha a tháirgeadh nó a chaomhnú toisc nach féidir beatha a
 tháirgeadh ná a chaomhnú gan dul i muinín substaintí den sórt sin;
 (ii) beatha de
 thionscnamh mianrach, riandúile, vitimíní nó próivitimíní, beidh siad de
 thionscnamh nádúrtha, ach amháin i gcásanna nach bhfuil táirgí nó substaintí ó
 fhoinsí den sórt sin ar fáil i gcainníochtaí nó i gcáilíochtaí leordhóthanacha
 nó mura bhfuil roghanna malartacha ar fáil;
 Beidh údarú na dtáirgí agus substaintí dá dtagraítear sa dara fomhír de mhír 1 lena n‐úsáid
 chun bia próiseáilte orgánach a tháirgeadh faoi réir na bprionsabal atá leagtha
 síos i gCaibidil II agus faoi réir na gcritéar seo a leanas, critéir a mheasfar
 ina n‐iomláine:
 (a)
 níl roghanna malartacha arna n‐údarú i
 gcomhréir leis an Airteagal seo ar fáil;
 (b)
 bheadh sé dodhéanta an bia a tháirgeadh nó a
 chaomhnú nó riachtanais cothaithe tugtha dá bhforáiltear ar bhonn reachtaíocht
 an Aontais a chomhlíonadh, gan dul i muinín na dtáirgí agus substaintí sin;
 (c)
 tá siad le fáil sa dúlra agus ní fhéadfar ach
 próisis mheicniúla, fhisiceacha, bhitheolaíocha, einsímeacha nó mhiocróbacha a
 bheith déanta orthu, ach amháin i gcásanna nach bhfuil táirgí ná substaintí ó
 fhoinsí den sórt sin ar fáil i gcainníochtaí nó i gcáilíochtaí leordhóthanacha.
 Ní thabharfar an t‐údarú chun táirgí nó substaintí atá
 sintéisithe go ceimiceach a úsáid ach i gcásanna ina mbeadh tionchar doghlactha
 ar an gcomhshaol dá mbainfí úsáid as na hionchuir sheachtracha dá dtagraítear
 in Airteagal 4(f), agus sna cásanna sin amháin.
 3. Chun cáilíocht,
 inrianaitheacht agus comhlíonadh an Rialacháin seo maidir le táirgeadh orgánach
 go ginearálta agus maidir le táirgeadh bia phróiseáilte orgánaigh go sonrach,
 agus oiriúnú d'fhorbairtí teicniúla a áirithiú, cumhachtófar don Choimisiún
 gníomhartha tarmligthe a ghlacadh i gcomhréir le hAirteagal 36 lena
 ndéantar foráil maidir le critéir bhreise chun údarú táirgí agus substaintí dá
 dtagraítear i mír 1 lena n‐úsáid i dtáirgeadh orgánach go ginearálta
 agus i dtáirgeadh bia phróiseáilte orgánaigh go sonrach, a údarú nó a
 aistarraingt , agus maidir le ceanglais agus coinníollacha eile a bhaineann le
 húsáid táirgí agus substaintí údaraithe den sórt sin.
 4. I gcás ina measann Ballstát
 gur cheart táirge nó substaint a chur le liostaí na dtáirgí agus substaintí
 údaraithe dá dtagraítear i mír 1 nó gur cheart táirge nó substaint a
 bhaint de na liostaí sin, nó gur cheart na sonraíochtaí úsáide atá luaite sna
 rialacha maidir le táirgeadh a leasú, áiritheoidh an Ballstát lena mbaineann go
 ndéanfar sainchomhad ina leagfar amach na cúiseanna a bheidh le táirge nó
 substaint a áireamh nó a bhaint, nó na cúiseanna a bheidh leis na leasuithe, a
 sheoladh go hoifigiúil chuig an gCoimisiún agus chuig na Ballstáit eile.
 Foilseoidh na Ballstáit iarrataí ar leasú nó ar bhaint den liosta.
 5. Glacfaidh an Coimisiún
 gníomhartha cur chun feidhme lena n‐údaraítear nó lena n‐aistarraingítear
 údarú táirgí agus substaintí is féidir a úsáid i dtáirgeadh orgánach go
 ginearálta agus táirgí agus substaintí is féidir a úsáid i dtáirgeadh bia
 phróiseáilte orgánaigh go sonrach, agus lena mbunaítear na nósanna imeachta atá
 le leanúint maidir leis an údarú agus liostaí na dtáirgí agus na substaintí sin
 agus, más iomchuí, tuairisc orthu, ceanglais maidir lena gcomhdhéanamh agus
 coinníollacha a n‐úsáide. Déanfar na gníomhartha cur chun feidhme sin a
 ghlacadh i gcomhréir leis an nós imeachta scrúdúcháin dá dtagraítear in Airteagal 37(2).
 Airteagal 20
 Táirgí nó
 substaintí neamhúdaraithe a bheith ann
 1. Táirgí a n‐aimsítear go
 bhfuil táirgí nó substaintí nár údaraíodh i gcomhréir le hAirteagal 19
 iontu atá thar na leibhéil arna mbunú agus Treoir 2006/125/CE san áireamh
 go háirithe, ní dhéanfar margú ar na táirgí sin mar tháirgí orgánacha.
 2. Chun éifeachtacht,
 éifeachtúlacht agus trédhearcacht an chórais táirgthe agus lipéadaithe
 orgánaigh a áirithiú, cumhachtófar don Choimisiún gníomhartha tarmligthe a
 ghlacadh i gcomhréir le hAirteagal 36 maidir leis na critéir shonracha
 agus coinníollacha sonracha chun na leibhéil dá dtagraítear i mír 1 a chur
 i bhfeidhm agus maidir leis na leibhéil sin a bhunú agus iad a oiriúnú i
 bhfianaise forbairtí teicniúla.
 3. De mhaolú ar Airteagal 211(1)
 de Rialachán (AE) Uimh. 1308/2013, agus faoi réir údaraithe ón gCoimisiún,
 údarú a ghlacfar gan an nós imeachta dá dtagraítear in Airteagal 37(2) ná
 (3) den Rialachán seo a chur i bhfeidhm, féadfaidh Ballstáit íocaíochta náisiúnta
 a thabhairt chun feirmeoirí a chúiteamh as na caillteanais arna dtabhú acu de
 dheasca a gcuid táirgí talmhaíochta a éilliú le táirgí nó substaintí
 neamhúdaraithe, éilliú a chuireann cosc orthu na táirgí sin a mhargú mar
 tháirgí orgánacha, ar choinníoll go bhfuil gach beart iomchuí déanta ag na
 feirmeoirí chun an riosca éillithe den sórt sin a chosc. Féadfaidh Ballstáit
 ionstraimí an Chomhbheartais Talmhaíochta a úsáid chun caillteanais den sórt
 sin a chumhdach ina n‐iomláine nó i bpáirt freisin.
 Caibidil IV
 Lipéadú
 Airteagal 21
 Téarmaí a
 thagraíonn don táirgeadh orgánach a úsáid
 1. Chun críocha an Rialacháin
 seo, measfar téarmaí a thagraíonn don táirgeadh orgánach a bheith ar tháirge i
 gcás ina dtugtar tuairisc ar tháirge den sórt sin, ar a chomhábhair nó ar a
 ábhair beatha, sa lipéadú, san ábhar fógraíochta nó i ndoiciméid tráchtála, i
 dtéarmaí a thugann le fios don cheannaitheoir go bhfuarthas an táirge, a
 chomhábhair nó a ábhair beatha i gcomhréir leis an Rialachán seo. Go háirithe,
 féadfar na téarmaí atá sa liosta in Iarscríbhinn IV, a ndíorthaigh nó
 leaganacha giorraithe díobh, amhail 'bith‐' agus 'éicea-', leo féin nó i
 dteannta a chéile, a úsáid ar fud an Aontais agus in aon teanga atá liostaithe
 san Iarscríbhinn sin chun lipéadú agus fógraíocht a dhéanamh ar tháirgí a
 chomhlíonann an Rialachán seo.
 2. I gcás na dtáirgí dá
 dtagraítear in Airteagal 2(1), ní úsáidfear na téarmaí dá dtagraítear i mír 1
 den Airteagal seo aon áit san Aontas, ná in aon cheann de na teangacha atá
 liostaithe in Iarscríbhinn IV, i lipéadú, fógraíocht agus doiciméid
 tráchtála táirge nach gcomhlíonann an Rialachán seo.
 Ina theannta sin, ní úsáidfear aon téarmaí, lena n‐áirítear
 téarmaí a úsáidtear i dtrádmharcanna, ná aon chleachtais a úsáidtear i lipéadú
 ná i bhfógraíocht a d'fhéadfadh an tomhaltóir nó an t‐úsáideoir a chur ar
 míthreoir trína thabhairt le tuiscint go gcomhlíonann táirge nó comhábhair
 táirge an Rialachán seo.
 3. Maidir le bia próiseáilte,
 féadfar na téarmaí dá dtagraítear i mír 1 a úsáid:
 (a)
 sa tuairisc díolacháin ar choinníoll:
 (i) go gcomhlíonann an bia próiseáilte na
 rialacha maidir le táirgeadh atá leagtha amach i gCuid IV d'Iarscríbhinn II;
 (ii) gur comhábhair orgánacha
 iad 95% ar a laghad dá chomhábhair talmhaíochta de réir meáchain;
 (b)
 i liosta na gcomhábhar amháin, i gcás inar
 comhábhair orgánacha iad níos lú ná 95% de na comhábhair talmhaíochta agus ar
 choinníoll go bhfuil na comhábhair sin i gcomhréir leis na rialacha maidir le
 táirgeadh atá leagtha amach sa Rialachán seo.
 Sonrófar ar liosta na gcomhábhar dá dtagraítear i bpointe (b) den
 chéad fhomhír cad iad na comhábhair orgánacha. Ní fhéadfar na tagairtí don
 táirgeadh orgánach a bheith ann ach amháin i dtaca leis na comhábhair
 orgánacha. I liosta na gcomhábhar sin, beidh tásc maidir le céatadán iomlán na
 gcomhábhar orgánach i gcomparáid le méid iomlán na gcomhábhar talmhaíochta.
 Na téarmaí dá dtagraítear i mír 1 agus tásc an chéatadáin dá
 dtagraítear i bpointe (b) den chéad fhomhír den mhír seo, beidh siad sa
 dath céanna, ar mhéid chomhionann agus sa stíl chéanna litreoireachta leis na
 tásca eile ar liosta na gcomhábhar.
 4. Chun soiléireacht a sholáthar
 do thomhaltóirí agus lena áirithiú go dtugtar an fhaisnéis iomchuí dóibh,
 cumhachtófar don Choimisiún gníomhartha tarmligthe a ghlacadh i gcomhréir le hAirteagal 36
 a bhaineann le hoiriúnú liosta na dtéarmaí atá leagtha amach in Iarscríbhinn IV,
 agus forbairtí teanga laistigh de na Ballstáit san áireamh agus a bhaineann le
 ceanglais shonracha lipéadaithe agus comhdhéanaimh a bhunú is infheidhme maidir
 le beatha agus comhábhair beatha.
 Airteagal 22
 Tásca
 éigeantacha
 1. I gcás ina n‐úsáidtear
 téarmaí dá dtagraítear in Airteagal 21(1):
 (a)
 beidh códuimhir an údaráis rialaithe nó an
 chomhlachta rialaithe a bhfuil an t‐oibreoir a rinne an oibríocht
 dheireanach táirgthe nó ullmhúcháin faoina réir le feiceáil freisin ar an
 lipéadú;
 (b)
 beidh lógó an Aontais Eorpaigh maidir le táirgeadh
 orgánach dá dtagraítear in Airteagal 23 maidir le bia réamhphacáilte mar
 atá sainmhínithe i bpointe (e) d'Airteagal 2(2) de Rialachán (AE) Uimh. 1169/2011
 le feiceáil ar an bpacáistíocht freisin.
 2. I gcás ina mbaintear úsáid as
 lógó an Aontais Eorpaigh maidir le táirgeadh orgánach, déanfar tásc maidir leis
 an áit inar saothraíodh na hamhábhair talmhaíochta dá bhfuil an táirge
 comhdhéanta a léiriú chomh maith sa réimse céanna amhairc ina mbeidh an lógó
 agus beidh sé i gceann de na foirmeacha seo a leanas, mar is iomchuí:
 (a)
 'Talmhaíocht an AE', i gcás inar saothraíodh an t‐amhábhar
 talmhaíochta san Aontas;
 (b)
 'Talmhaíocht nach Talmhaíocht an AE í', i gcás inar
 saothraíodh an t‐amhábhar talmhaíochta i dtríú tíortha;
 (c)
 'Talmhaíocht an AE/Talmhaíocht nach Talmhaíocht an
 AE í' i gcás inar saothraíodh cuid de na hamhábhair talmhaíochta san Aontas
 agus inar saothraíodh cuid díobh i dtríú tír.
 Féadfar an focal 'Dobharshaothrú' a chur in ionad an fhocail
 'Talmhaíocht' de réir mar is iomchuí.
 Féadfar ainm tíre a chur in ionad an táisc 'AE' nó 'nach AE í' nó an
 méid sin a fhorlíonadh le hainm tíre más rud é gur saothraíodh na hamhábhair
 talmhaíochta go léir dá bhfuil an táirge comhdhéanta sa tír sin.
 Don tásc 'AE' nó 'nach AE í', féadfar neamhaird a thabhairt ar
 chainníochtaí beaga de réir meáchain ar choinníoll nach mbeidh cainníocht
 iomlán na gcomhábhar a dtugtar neamhaird orthu os cionn 5 % de chainníocht
 iomlán na n‐amhábhar talmhaíochta de réir meáchain.
 Ní bheidh an tásc 'AE' nó 'nach AE í' le feiceáil i ndath, méid ná stíl
 litreoireachta a bheidh níos feiceálaí ná ainm an bhia.
 3. Marcálfar na tásca dá
 dtagraítear i mír 1 agus i mír 2 den Airteagal seo agus in Airteagal 23(3)
 in áit fheiceálach sa chaoi go mbeidh siad sofheicthe, inléite gan dua, agus
 doscriosta.
 4. Chun soiléireacht a sholáthar
 do thomhaltóirí agus lena áirithiú go dtugtar an fhaisnéis iomchuí dóibh,
 cumhachtófar don Choimisiún gníomhartha tarmligthe a ghlacadh i gcomhréir le hAirteagal 36
 lena leagtar síos tuilleadh rialacha maidir le lipéadú agus maidir le húsáid na
 dtásc dá dtagraítear i bpointe (a) de mhír 1 agus mír 2 den Airteagal
 seo agus in Airteagal 23(3).
 5. Glacfaidh an Coimisiún gníomhartha
 cur chun feidhme a bhaineann leis an méid seo a leanas:
 (a)
 na rialacha mionsonraithe sonracha agus praiticiúla
 maidir le cur i láthair, comhdhéanamh agus méid na dtásc dá dtagraítear i bpointe (a)
 de mhír 1 agus i mír 2 den Airteagal seo agus in Airteagal 23(3);
 (b)
 sannadh na
 gcóduimhreacha d'údaráis rialaithe agus comhlachtaí
 rialaithe;
 (c)
 an tásc maidir leis an áit inar saothraíodh na
 hamhábhair thalmhaíochta, i gcomhréir le mír 2 den Airteagal seo agus le hAirteagal 23(3).
 Déanfar na gníomhartha cur chun feidhme sin a ghlacadh i gcomhréir leis
 an nós imeachta scrúdúcháin dá dtagraítear in Airteagal 37(2).
 Airteagal 23
 Lógó an
 Aontais Eorpaigh maidir le táirgeadh orgánach
 1. Féadfar lógó an Aontais
 Eorpaigh maidir le táirgeadh orgánach a úsáid sa lipéadú, cur i láthair agus
 fógraíocht ar tháirgí a chomhlíonann an Rialachán seo.
 2. Is fianú oifigiúil é lógó an
 Aontais Eorpaigh maidir le táirgeadh orgánach i gcomhréir le hAirteagal 85
 agus Airteagal 90 de Rialachán (AE) Uimh. XXX/XXXX [an Rialachán
 maidir le rialuithe oifigiúla].
 3. Beidh úsáid lógó an Aontais
 Eorpaigh maidir le táirgeadh orgánach roghnach do tháirgí arna n‐allmhairiú
 ó thríú tíortha. Chomh maith leis sin, i gcás ina mbeidh an lógó sin le
 feiceáil ar an lipéadú, beidh an tásc dá dtagraítear in Airteagal 22(2) le
 feiceáil ar an lipéadú freisin.
 4. Cloífidh lógó an Aontais
 Eorpaigh maidir le táirgeadh orgánach leis an tsamhail atá leagtha amach in Iarscríbhinn V
 agus comhlíonfaidh sé na rialacha atá leagtha amach san Iarscríbhinn sin.
 5. Féadfar lógónna náisiúnta
 agus príobháideacha a úsáid sa lipéadú, cur i láthair agus fógraíocht ar
 tháirgí a chomhlíonann an Rialachán seo.
 6. Chun soiléireacht a thabhairt
 do thomhaltóirí agus a áirithiú go dtugtar an fhaisnéis iomchuí dóibh,
 cumhachtófar don Choimisiún gníomhartha tarmligthe a ghlacadh i gcomhréir le hAirteagal 36
 lena leasaítear lógó an Aontais Eorpaigh maidir le táirgeadh orgánach agus na
 rialacha a bhaineann leis atá leagtha amach in Iarscríbhinn V.
 Caibidil V
 Deimhniúchán orgánach
 Airteagal 24
 Córas
 deimhniúcháin orgánaigh
 1. Oibreoirí nó grúpaí oibreoirí
 a tháirgeann, a ullmhaíonn nó a stórálann táirgí orgánacha, a allmhairíonn
 táirgí den sórt sin ó thríú tír nó a onnmhairíonn táirgí den sórt sin chuig
 tríú tír nó a chuireann táirgí den sórt sin ar an margadh mar tháirgí orgánacha
 nó roimh an tiontú, tabharfaidh siad fógra faoina ngníomhaíocht d'údaráis
 inniúla na mBallstát ina ndéantar an ghníomhaíocht.
 2. I gcás ina gcuirfidh
 oibreoirí nó grúpaí oibreoirí aon cheann dá gcuid gníomhaíochtaí ar fochonradh
 chuig tríú páirtí, comhlíonfaidh na hoibreoirí agus grúpaí oibreoirí agus an
 tríú páirtí ar cuireadh na gníomhaíochtaí ar fochonradh chuige araon mír 1.
 3. Coinneoidh oibreoirí agus
 grúpaí oibreoirí taifid maidir leis na gníomhaíochtaí éagsúla a mbíonn siad ag
 gabháil dóibh, i gcomhréir leis an Rialachán seo.
 4. Coimeádfaidh na húdaráis
 inniúla liosta cothrom le dáta ina mbeidh ainmneacha agus seoltaí na n‐oibreoirí
 agus na ngrúpaí oibreoirí a thug fógra maidir lena gcuid gníomhaíochtaí i gcomhréir
 le mír 1 agus cuirfidh siad an liosta sin ar fáil don phobal, mar aon leis
 an bhfaisnéis a bhaineann lena ndeimhnithe orgánacha dá dtagraítear in Airteagal 25(1).
 Urramóidh na húdaráis inniúla na ceanglais maidir le sonraí pearsanta a
 chosaint faoi Threoir 95/46/CE ó Pharlaimint na hEorpa agus ón gComhairle[50].
 5. Áiritheoidh na Ballstáit go
 gcuirfear na táillí a fhéadfaidh na húdaráis inniúla, na húdaráis rialaithe nó
 na comhlachtaí rialaithe a bhailiú i gcomhréir le hAirteagal 76 de
 Rialachán (AE) Uimh. XX/XXXX [an Rialachán maidir le rialuithe oifigiúla]
 ar fáil don phobal.
 6. Chun éifeachtacht,
 éifeachtúlacht agus trédhearcacht an chórais táirgthe agus lipéadaithe
 orgánaigh a áirithiú, cumhachtófar don Choimisiún gníomhartha tarmligthe a
 ghlacadh i gcomhréir le hAirteagal 36 a bhaineann leis na ceanglais maidir
 le taifid a choimeád, na ceanglais maidir leis an liosta dá dtagraítear i mír 4
 den Airteagal seo a fhoilsiú agus na ceanglais agus nósanna imeachta atá le cur
 i bhfeidhm maidir leis na táillí dá dtagraítear i mír 5 den Airteagal seo
 a fhoilsiú agus maidir le maoirseacht na n‐údarás inniúil ar chur i
 bhfeidhm na dtáillí sin.
 7. Féadfaidh an Coimisiún
 gníomhartha cur chun feidhme a ghlacadh chun mionsonraí agus sonraíochtaí a
 sholáthar maidir le hábhar agus foirm an fhógra agus an chaoi a dtabharfar an
 fógra dá dtagraítear i mír 1 agus an fhoirm ina bhfoilseofar na táillí dá
 dtagraítear i mír 5. Déanfar na gníomhartha cur chun feidhme sin a
 ghlacadh i gcomhréir leis an nós imeachta scrúdúcháin dá dtagraítear in Airteagal 37(2).
 Airteagal 25
 Deimhniú
 orgánach
 1. Beidh oibreoirí agus grúpaí
 oibreoirí a thug fógra faoina ngníomhaíochtaí i gcomhréir le hAirteagal 24(1)
 agus a chomhlíonann an Rialachán seo i dteideal deimhniú orgánach a fháil. Leis
 an deimhniú orgánach, a eiseofar i bhfoirm leictreonach más féidir, beifear in
 ann an t‐oibreoir nó an grúpa oibreoirí a shainaithint, chomh maith le
 cineál nó raon na dtáirgí arna gcumhdach leis an deimhniú agus a thréimhse
 bailíochta, ar a laghad.
 2. Is deimhniú oifigiúil é an
 deimhniú orgánach laistigh de bhrí Airteagal 85 agus Airteagal 86 de
 Rialachán (AE) Uimh. XXX/XXXX [an Rialachán maidir le rialuithe
 oifigiúla].
 3. Ní bheidh oibreoirí agus
 grúpaí oibrithe i dteideal deimhniú orgánach a fháil ó údaráis rialaithe nó
 comhlachtaí rialaithe difriúla don ghrúpa céanna táirgí, lena n‐áirítear
 nuair a bhíonn na hoibreoirí agus grúpaí oibreoirí sin ag gabháil do chéimeanna
 difriúla táirgthe, ullmhúcháin agus dáileacháin.
 4. Ní bheidh baill de ghrúpa
 oibreoirí i dteideal deimhniú orgánach aonair a fháil le haghaidh aon cheann de
 na gníomhaíochtaí arna gcumhdach ag deimhniúchán an ghrúpa.
 5. Déanfaidh oibreoirí deimhniú
 orgánach na n‐oibreoirí atá mar sholáthraithe acu a fhíorú go córasach.
 6. Chun éifeachtacht, éifeachtúlacht
 agus trédhearcacht an chórais táirgthe agus lipéadaithe orgánaigh a áirithiú,
 cumhachtófar don Choimisiún gníomhartha tarmligthe a ghlacadh i gcomhréir le hAirteagal 36
 a bhaineann leis na critéir lena sainmhínítear na grúpaí táirgí dá dtagraítear
 i mír 3.
 Airteagal 26
 Grúpaí
 oibreoirí
 1. Bunóidh gach grúpa oibreoirí
 córas um rialuithe inmheánacha. Beidh an córas sin comhdhéanta de thacar
 doiciméadaithe gníomhaíochtaí agus nósanna imeachta rialaithe, a mbeidh duine
 nó comhlacht sainaitheanta freagrach as a fhíorú go bhfuil gach ball den ghrúpa
 ag comhlíonadh an Rialacháin seo i gcomhréir leis an tacar sin.
 2. I gcás easnaimh a bheith ann
 i dtaca le bunú nó feidhmiú an chórais um rialuithe inmheánacha dá dtagraítear
 i mír 1, go háirithe i ndáil le gan neamhchomhlíonadh bhaill aonair an
 ghrúpa oibreoirí a bhrath nó gan dul i ngleic leis, ar neamhchomhlíonadh é a
 dhéanann difear do shláine táirgí orgánacha, féadfar an deimhniú orgánach a
 aistarraingt don ghrúpa iomlán.
 3. Chun feidhmiú éifeachtach
 agus éifeachtúil an deimhniúcháin ar ghrúpa oibreoirí a áirithiú, cumhachtófar
 don Choimisiún gníomhartha tarmligthe a ghlacadh i gcomhréir le hAirteagal 36
 a bhaineann le freagrachtaí na mball aonair de ghrúpa oibreoirí, comhdhéanamh
 agus scóip grúpa oibreoirí, catagóirí na dtáirgí atá le táirgeadh ag grúpa
 oibreoirí, na coinníollacha a bhaineann le bheith páirteach i ngrúpa oibreoirí,
 bunú agus feidhmiú chóras an ghrúpa um rialuithe inmheánacha, lena n‐áirítear
 raon feidhme, ábhar agus minicíocht na rialuithe atá le déanamh.
 4. Féadfaidh an Coimisiún
 gníomhartha cur chun feidhme a ghlacadh maidir le malartú faisnéise idir grúpa
 oibreoirí agus an t‐údarás inniúil nó na húdaráis inniúla, údaráis
 rialaithe nó comhlachtaí rialaithe, agus idir na Ballstáit agus an Coimisiún.
 Déanfar na gníomhartha cur chun feidhme sin a ghlacadh i gcomhréir leis an nós
 imeachta scrúdúcháin dá dtagraítear in Airteagal 37(2).
 CAIBIDIL VI
 Trádáil le tríú tíortha
 Airteagal 27
 Táirgí
 orgánacha a onnmhairiú
 1. Féadfar táirge a onnmhairiú
 ón Aontas mar tháirge orgánach agus lógó an Aontais Eorpaigh maidir le
 táirgeadh orgánach a bheith air má chomhlíonann sé an Rialachán seo.
 Táirge atá beartaithe lena onnmhairiú mar tháirge
 orgánach chuig tríú tír atá aitheanta i gcomhréir le hAirteagal 31, áfach,
 féadfar é a onnmhairiú chuig an tríú tír sin má chomhlíonann sé ceanglais an
 tríú tír sin maidir lena chur ar an margadh sa tríú tír sin mar tháirge
 orgánach.
 2. Chun nach gcruthófaí dálaí
 neamhchothroma d'oibreoirí agus iad ag onnmhairiú chuig tríú tíortha,
 cumhachtófar don Choimisiún gníomhartha tarmligthe a ghlacadh i gcomhréir le hAirteagal 36
 i ndáil le rialacha sonracha maidir le honnmhairithe táirgí orgánacha chuig
 tríú tír atá aitheanta i gcomhréir le hAirteagal 31.
 3. Chun iomaíocht chóir a
 áirithiú i measc oibreoirí, cumhachtófar don Choimisiún gníomhartha tarmligthe
 a ghlacadh i gcomhréir le hAirteagal 36 maidir le doiciméid atá beartaithe
 d'údaráis custaim i dtríú tíortha, go háirithe i ndáil le deimhniú onnmhairithe
 orgánach a eiseofar i bhfoirm leictreonach aon uair is féidir agus dearbhú a
 sholáthar go gcomhlíonann táirgí orgánacha onnmhairithe an Rialachán seo.
 Airteagal 28
 Táirgí
 orgánacha a allmhairiú
 1. Féadfar táirge a allmhairiú ó
 thríú tír lena chur ar an margadh laistigh den Aontas mar tháirge orgánach má
 dhéantar na coinníollacha seo a leanas a chomhlíonadh:
 (a)
 is táirge orgánach mar a thagraítear dó in Airteagal 2(1)
 an táirge:
 (b)
 is táirge é:
 (i) a chomhlíonann Caibidlí II, III agus IV
 agus bhí gach oibreoir, lena n‐áirítear na honnmhaireoirí sa tríú tír
 lena mbaineann, faoi réir rialú údarás rialaithe nó comhlachtaí rialaithe arna n‐aithint
 i gcomhréir le hAirteagal 29; nó
 (ii) a thagann ó thríú tír atá aitheanta i
 gcomhréir le:
 –
 Airteagal 30; nó
 –
 Airteagal 31;
 (c)
 tá na hoibreoirí sna tríú tíortha in ann faisnéis a
 sholáthar tráth ar bith, do na hallmhaireoirí nó údaráis náisiúnta, faisnéis
 lena mbeifear ina ann an t‐oibreoir a rinne an oibríocht dheireanach a
 shainaithint d'fhonn inrianaitheacht an táirge orgánaigh a áirithiú.
 2. Chun inrianaitheacht na
 dtáirgí arna n‐allmhairiú a bhfuil sé beartaithe iad a chur ar an margadh
 laistigh den Aontas mar tháirgí orgánacha a áirithiú, cumhachtófar don
 Choimisiún gníomhartha tarmligthe a ghlacadh i gcomhréir le hAirteagal 36
 maidir le doiciméid, a eiseofar i bhfoirm leictreonach aon uair is féidir, is
 gá chun críocha allmhairithe.
 3. Fionnfar an bhfuil na
 coinníollacha agus na bearta maidir le táirgí orgánacha a allmhairiú san Aontas
 á n‐urramú ag poist rialaithe teorann, i gcomhréir le hAirteagal 45(1)
 de Rialachán (AE) Uimh. XXX/XXX (an Rialachán maidir le rialuithe
 oifigiúla). Beidh an mhinicíocht a dhéanfar na seiceálacha fisiceacha dá
 dtagraítear in Airteagal 47(3) den Rialachán sin ag brath ar an riosca ó
 thaobh neamhchomhlíonadh an Rialacháin seo de.
 Airteagal 29
 Údaráis
 rialaithe agus comhlachtaí rialaithe a aithint
 1. Féadfaidh an Coimisiún
 gníomhartha tarmligthe a ghlacadh lena n‐aithneofar údaráis rialaithe
 agus comhlachtaí rialaithe a chomhlíonann na critéir a leagfar amach i ngníomh
 tarmligthe arna ghlacadh de bhun mhír 7 agus atá inniúil chun rialuithe a
 dhéanamh i dtríú tíortha, nó lena n‐aistarraingeofar aitheantas a tugadh
 dóibh, agus lena mbunófar liosta de na húdaráis rialaithe agus comhlachtaí
 rialaithe sin. Déanfar na gníomhartha cur chun feidhme sin a ghlacadh i
 gcomhréir leis an nós imeachta scrúdúcháin dá dtagraítear in Airteagal 37(2).
 2. Déanfar na comhlachtaí
 rialaithe a chreidiúnú de réir an chaighdeáin chomhchuibhithe ábhartha um
 'Measúnú comhréireachta – Ceanglais ar chomhlachtaí a dheimhníonn táirgí,
 próisis agus seirbhísí', ar foilsíodh tagairt dó in Iris Oifigiúil an
 Aontais Eorpaigh.
 3. Ní fhéadfaidh ach na
 comhlachtaí seo a leanas an creidiúnú dá dtagraítear i mír 2 a thabhairt:
 (a)
 comhlacht náisiúnta creidiúnaithe san Aontas i
 gcomhréir le Rialachán (CE) Uimh. 765/2008 ó Pharlaimint na hEorpa agus ón
 gComhairle[51];
 nó
 (b)
 comhlacht creidiúnaithe lasmuigh den Aontas a
 bhfuil socrú aitheantais iltaobhach sínithe aige faoi choimirce an Fhóraim
 Idirnáisiúnta Creidiúnúcháin.
 4. Agus iarrataí ar aitheantas á
 scrúdú aige, iarrfaidh an Coimisiún ar an údarás rialaithe nó comhlacht
 rialaithe an fhaisnéis ar fad is gá a sholáthar.
 Soláthróidh na comhlachtaí rialaithe nó údaráis
 rialaithe aitheanta an deimhniú arna eisiúint ag an gcomhlacht creidiúnúcháin
 nó an tuarascáil measúnaithe arna heisiúint agus an údarás inniúil faoi seach
 agus, más iomchuí, tuarascálacha maidir leis an meastóireacht rialta ar an
 láthair, faireachas agus athmheasúnú ilbhliantúil ar a gcuid gníomhaíochtaí.
 5. Bunaithe ar an bhfaisnéis dá
 dtagraítear faoi mhír 4, áiritheoidh an Coimisiún go ndéanfar maoirseacht
 iomchuí ar na húdaráis rialaithe agus comhlachtaí rialaithe aitheanta trí
 athbhreithniú rialta a dhéanamh ar a n‐aitheantas. Chun críocha na maoirseachta
 sin, féadfaidh an Coimisiún faisnéis bhreise a iarraidh ó na comhlachtaí
 creidiúnúcháin nó, más iomchuí, ó na húdaráis inniúla.
 6. Cinnfear an cineál
 maoirseachta ar bhonn measúnaithe ar an riosca neamhchomhlíonta.
 7. Chun trédhearcacht na nósanna
 imeachta um aitheantas agus um mhaoirseacht a áirithiú, cumhachtófar don
 Choimisiún gníomhartha tarmligthe a ghlacadh i gcomhréir le hAirteagal 36
 maidir leis na critéir atá le cur i bhfeidhm i dtaca leis na húdaráis rialaithe
 agus comhlachtaí rialaithe dá dtagraítear i mír 1 a aithint, nó an t‐aitheantas sin a aistarraingt, agus maidir le feidhmiú na
 maoirseachta ag an gCoimisiún, lena n‐áirítear trí scrúduithe ar an
 láthair, chomh maith.
 8. Féadfaidh an Coimisiún
 gníomhartha cur chun feidhme a ghlacadh chun a áirithiú go gcuirfear bearta i
 bhfeidhm i gcásanna neamhchomhlíonta a dhéanann difear do shláine na dtáirgí
 orgánacha arna n‐allmhairiú faoin aitheantas dá bhforáiltear san Airteagal
 seo nó i gcásanna ina bhfuil amhras faoi neamhchomhlíonadh. Ar na bearta sin,
 féadfar a áireamh go háirithe go ndéanfar sláine na dtáirgí orgánacha a fhíorú
 sula gcuirfear na táirgí ar an margadh laistigh den Aontas agus, más iomchuí,
 údarú chun táirgí den sórt sin a chur ar an margadh laistigh den Aontas mar
 tháirgí orgánacha a chur ar fionraí. Déanfar na gníomhartha cur chun feidhme
 sin a ghlacadh i gcomhréir leis an nós imeachta scrúdúcháin dá dtagraítear in Airteagal 37(2).
 9. Ar mhórfhorais práinne a
 bhfuil údar cuí leo agus a bhaineann le cosaint ar chleachtais mhíchothroma nó
 ar chleachtais nach bhfuil i gcomhréir leis na prionsabail agus rialacha maidir
 le táirgeadh orgánach, cosaint mhuinín na dtomhaltóirí nó cosaint iomaíochta
 cothroime idir oibreoirí, déanfaidh an Coimisiún gníomhartha cur chun feidhme
 atá infheidhme láithreach a ghlacadh i gcomhréir leis an nós imeachta dá
 dtagraítear in Airteagal 37(3) chun na bearta dá dtagraítear i mír 8
 den Airteagal seo a thógáil nó chun cinneadh a dhéanamh maidir le haitheantas
 na n‐údarás rialaithe nó na gcomhlachtaí rialaithe dá dtagraítear i mír 1
 den Airteagal seo a aistarraingt.
 Airteagal 30
 Coibhéis
 faoi chomhaontú trádála
 Is tríú tír aitheanta dá dtagraítear sa chéad
 fhleasc d'Airteagal 28(1)(b)(ii) í tríú tír ar aithin an tAontas í faoi
 chomhaontú trádála mar thír ina bhfuil córas maidir le táirgeadh a chomhlíonann
 na cuspóirí céanna agus prionsabail chéanna trí rialacha a chur i bhfeidhm lena
 n‐áirithítear an ráta dearbhaithe comhréireachta céanna a áirithítear
 leis na cinn atá ag an Aontas.
 Airteagal 31
 Coibhéis faoi
 Rialachán (CE) Uimh. 834/2007
 1. Is tríú tír aitheanta dá
 dtagraítear sa dara fleasc d'Airteagal 28(1)(b)(ii) í tríú tír a aithníodh
 chun críche coibhéise faoi Airteagal 33(2) de Rialachán (CE) Uimh. 834/2007,
 lena n‐áirítear iad siúd a aithnítear faoin mbeart idirthréimhseach dá
 bhforáiltear in Airteagal 40.
 Rachaidh aitheantas na dtríú tíortha dá
 dtagraítear sa chéad fhomhír in éag an [dáta le cur isteach a chomhfhreagraíonn
 do 5 bliana tar éis dháta cur i bhfeidhm an Rialacháin].
 2. Ar bhonn tuarascálacha
 bliantúla atá le seoladh chuig an gCoimisiún, faoin 31 Márta gach bliain,
 ag na tríú tíortha dá dtagraítear i mír 1 maidir le cur i bhfeidhm agus
 forfheidhmiú na mbeart rialaithe arna mbunú acu, áiritheoidh an Coimisiún, le
 cúnamh ó na Ballstáit, go ndéanfar maoirseacht iomchuí ar na triú tíortha
 aitheanta trí athbhreithniú rialta a dhéanamh ar a n‐aitheantas. Cinnfear
 an cineál maoirseachta ar bhonn measúnaithe ar an riosca neamhchomhlíonta.
 3. Déanfar na comhlachtaí
 rialaithe a dhéanann rialuithe sna tríú tíortha dá dtagraítear i mír 1 a
 chreidiúnú de réir an caighdeáin chomhchuibhithe ábhartha um 'Measúnú
 comhréireachta – Ceanglais ar chomhlachtaí a dheimhníonn táirgí, próisis agus
 seirbhísí', ar foilsíodh tagairt dó in Iris Oifigiúil an Aontais Eorpaigh.
 Mura dtugann comhlacht náisiúnta creidiúnúcháin san Aontas an creidiúnú i
 gcomhréir le Rialachán (CE) Uimh. 765/2008, ní fhéadfaidh ach comhlacht
 creidiúnúcháin lasmuigh den Aontas a bhfuil socrú aitheantais iltaobhach
 sínithe aige faoi choimirce an Fhóraim Idirnáisiúnta Creidiúnúcháin é a
 thabhairt.
 4. Déanfaidh an Coimisiún, trí
 bhíthin gnímh cur chun feidhme, liosta de na tríú tíortha dá dtagraítear i mír 1
 a bhunú agus féadfaidh sé an liosta sin a leasú trí bhíthin gníomhartha cur
 chun feidhme. Déanfar na gníomhartha cur chun feidhme sin a ghlacadh i
 gcomhréir leis an nós imeachta scrúdúcháin dá dtagraítear in Airteagal 37(2).
 5. Chun bainistiú liosta na
 dtríú tíortha dá dtagraítear i mír 4 a áirithiú, cumhachtófar don
 Choimisiún gníomhartha tarmligthe a ghlacadh i gcomhréir le hAirteagal 36
 maidir leis an bhfaisnéis atá le seoladh ag na tríú tíortha sin is gá chun go
 ndéanfaidh an Coimisiún maoirseacht ar a n‐aitheantas, chomh maith le
 feidhmiú na maoirseachta sin ag an gCoimisiún, lena n‐áirítear trí
 bhíthin scrúduithe ar an láthair.
 6. Féadfaidh an Coimisiún
 gníomhartha cur chun feidhme a ghlacadh chun a áirithiú go gcuirfear bearta i
 bhfeidhm i gcásanna neamhchomhlíonta a dhéanann difear do shláine na dtáirgí
 orgánacha arna n‐allmhairiú ó thríú tíortha dá dtagraítear san Airteagal
 seo nó i gcásanna ina bhfuil amhras faoi neamhchomhlíonadh. Ar na bearta sin,
 féadfar a áireamh go háirithe go ndéanfar sláine na dtáirgí orgánacha a fhíorú
 sula gcuirfear na táirgí ar an margadh laistigh den Aontas agus, más iomchuí,
 údarú chun táirgí den sórt sin a chur ar an margadh laistigh den Aontas mar
 tháirgí orgánacha a chur ar fionraí. Déanfar na gníomhartha cur chun feidhme
 sin a ghlacadh i gcomhréir leis an nós imeachta scrúdúcháin dá dtagraítear in Airteagal 37(2).
 Caibidil VII
 Forálacha ginearálta
 Roinn 1
 Saorghluaiseacht táirgí orgánacha
 Airteagal 32
 Neamhthoirmeasc
 agus neamhshrian ar mhargú táirgí orgánacha
 1. Ní fhéadfaidh údaráis
 inniúla, údaráis rialaithe ná comhlachtaí rialaithe, ar fhorais a bhaineann le
 táirgeadh, le lipéadú ná le cur i láthair na dtáirgí, toirmeasc ná srian a chur
 ar mhargú táirgí orgánacha arna rialú ag údarás inniúil, údarás rialaithe ná
 comhlacht rialaithe eile atá lonnaithe i mBallstát eile, má chomhlíonann na
 táirgí sin an Rialachán seo. Go háirithe, ní fhéadfar aon rialuithe oifigiúla
 ná gníomhaíochtaí oifigiúla eile seachas iad sin faoi Rialachán (AE) Uimh. XXX/XXX
 (An Rialachán maidir le rialuithe oifigiúla) a dhéanamh agus ní fhéadfar aon
 táillí ar rialuithe oifigiúla ná gníomhaíochtaí oifigiúla eile seachas iad siúd
 faoi Airteagal 76 den Rialachán sin a bhailiú.
 2. Chun dea-fheidhmiú an
 mhargaidh aonair agus trádáil idir Bhallstáit a áirithiú, cumhachtófar don
 Choimisiún gníomhartha tarmligthe a ghlacadh i gcomhréir le hAirteagal 36
 lena leagfar síos rialacha maidir le saorghluaiseacht táirgí orgánacha chun
 críocha mhír 1 den Airteagal seo.
 Roinn 2
 Faisnéis agus tuairisciú
 Airteagal 33
 Faisnéis a
 bhaineann leis an earnáil orgánach agus trádáil
 1. Gach bliain, tarchuirfidh na
 Ballstáit chuig an gCoimisiún an fhaisnéis is gá chun an Rialachán seo a chur
 chun feidhme agus faireachán a dhéanamh ar a chur i bhfeidhm.
 2. Glacfaidh an Coimisiún
 gníomhartha cur chun feidhme maidir leis an gcóras a úsáidfear chun an
 fhaisnéis dá dtagraítear i mír 1 a tharchur, sonraí na faisnéise atá le
 tarchur, agus an dáta faoina bhfuil an fhaisnéis sin le tarchur. Déanfar na
 gníomhartha cur chun feidhme sin a ghlacadh i gcomhréir leis an nós imeachta
 scrúdúcháin dá dtagraítear in Airteagal 37(2).
 Airteagal 34
 Faisnéis a
 bhaineann leis na húdaráis inniúla, údaráis rialaithe agus comhlachtaí
 rialaithe
 1. Coimeádfaidh na Ballstát
 liosta a thabharfar cothrom le dáta go rialta, ar a mbeidh:
 (a)
 ainmneacha agus seoltaí na n‐údarás inniúil;
 (b)
 ainmneacha agus seoltaí na n‐údarás rialaithe
 agus na gcomhlachtaí rialaithe, agus a gcóduimhreacha.
 Cuirfidh na Ballstáit an liosta dá dtagraítear i
 bpointe (b) den chéad fhomhír ar fáil go poiblí.
 2. Foilseoidh an Coimisiún
 liosta na n‐údarás rialaithe agus na gcomhlachtaí rialaithe dá
 dtagraítear i bpointe (b) de mhír 1 ar an idirlíon gach bliain.
 Airteagal 35
 Tuarascáil
 Faoin 31 Nollaig 2021, tíolacfaidh
 an Coimisiún tuarascáil do Pharlaimint na hEorpa agus don Chomhairle ar
 infhaighteacht ábhair atáirgthe plandaí orgánaigh agus ainmhithe chun críocha
 póraithe.
 Caibidil VIII
 Forálacha nós imeachta, idirthréimhseacha
 agus críochnaitheacha
 Roinn 1
 Forálacha nós imeachta
 Airteagal 36
 An
 tarmligean a fheidhmiú
 1. Is faoi
 réir na gcoinníollacha a leagtar síos san Airteagal seo a thugtar an chumhacht
 don Choimisiún gníomhartha tarmligthe a ghlacadh.
 2. Féadfaidh Parlaimint na
 hEorpa nó an Chomhairle tarmligean na cumhachta dá dtagraítear in [..........] a
 chúlghairm aon tráth. Déanfaidh cinneadh chun cúlghairm a dhéanamh deireadh a chur le tarmligean na cumhachta a sonrófar sa chinneadh
 sin. Gabhfaidh éifeacht leis an lá tar éis fhoilsiú an
 chinnidh in Iris Oifigiúil an Aontais Eorpaigh nó ar dháta is déanaí
 a shonrófar sa chinneadh. Ní dhéanfaidh sé difear do bhailíocht gníomhartha tarmligthe ar bith a bheidh i bhfeidhm cheana
 féin.
 3. A luaithe a ghlacfaidh sé
 gníomh tarmligthe, tabharfaidh an Coimisiún fógra do Pharlaimint na hEorpa
 agus don Chomhairle ina leith an tráth céanna.
 4. Ní thiocfaidh gníomh
 tarmligthe arna ghlacadh de bhun [.....] i bhfeidhm ach amháin mura ndéanfaidh
 Parlaimint na hEorpa ná an Chomhairle agóid
 ina choinne laistigh de thréimhse dhá mhí ó fhógra
 faoin ngníomh sin a thabhairt do Pharlaimint na hEorpa agus
 don Chomhairle nó más rud é, sula dtéann an tréimhse
 sin in éag, go gcuireann
 Parlaimint na hEorpa agus an Chomhairle araon in iúl don Choimisiún
 nach ndéanfaidh siad agóid ina choinne. Cuirfear dhá mhí
 leis an tréimhse sin ar thionscnamh
 Pharlaimint na hEorpa nó na
 Comhairle.
 Airteagal 37
 Nós imeachta
 coiste
 1. Tabharfaidh coiste darb ainm 'An Coiste um Táirgeadh
 Orgánach' cúnamh don Choimisiún. Beidh an Coiste sin ina
 Choiste de réir bhrí Rialachán (AE) Uimh. 182/2011.
 2. I gcás
 ina ndéanfar tagairt don mhír seo, beidh feidhm ag Airteagal 5 de
 Rialachán (AE) Uimh. 182/2011.
 3. I gcás ina ndéanfar tagairt
 don mhír seo, beidh feidhm ag Airteagal 8 de Rialachán (AE) Uimh. 182/2011
 i gcomhar le hAirteagal 5 den Rialachán sin.
 Roinn 2
 Aisghairm, leasuithe, forálacha
 idirthréimhseacha agus forálacha críochnaitheacha
 Airteagal 38
 Aisghairm
 Aisghairtear Rialachán (CE) Uimh. 834/2007.
 Leanfaidh Rialachán (CE) Uimh. 834/2007
 d'fheidhm a bheith aige, áfach, chun críocha an scrúdú ar iarratais atá ar
 feithimh ó thríú tíortha a chur i gcrích, dá bhforáiltear in Airteagal 42
 den Rialachán seo.
 Airteagal 39
 Bearta
 idirthréimhseacha a bhaineann le tiontú go feirmeoireacht orgánach
 Chun aistriú rianúil ón seanchreat dlíthiúil
 go dtí an creat dlíthiúil nua a áirithiú, cumhachtófar don Choimisiún
 gníomhartha tarmligthe a ghlacadh i gcomhréir le hAirteagal 36 maidir le
 rialacha lena ndéantar foráil maidir le maolú ó Airteagal 8(3) i ndáil le
 tréimhsí tiontaithe d'fheirmeoirí a chuirfidh tús leis an tiontú roimh theacht
 i bhfeidhm an Rialacháin seo.
 Airteagal 40
 Bearta
 idirthréimhseacha a bhaineann le tionscnamh ábhair atáirgthe plandaí, ainmhithe
 chun críocha póraithe agus stoic óig ainmhithe dobharshaothraithe
 Chun aistriú rianúil a áirithiú ó na rialacha
 maidir le tionscnamh ábhair atáirgthe plandaí dá bhforáiltear in Airteagal 12(1)(i)
 de Rialachán (CE) Uimh. 834/2007 agus maidir le hainmhithe chun críocha
 póraithe dá bhforáiltear in Airteagal 14(1)(a)(ii) den Rialachán sin agus maidir
 le stoc óg ainmhithe dobharshaothraithe dá bhforáiltear in Airteagal 15(1)(a)(ii)
 den Rialachán sin agus an eisceacht ó na rialacha maidir le táirgeadh a ghlac
 an Coimisiún de bhun Airteagal 22 de Rialachán (CE) Uimh. 834/2007,
 agus na rialacha nua maidir le táirgeadh do phlandaí agus táirgí plandaí agus
 beostoc agus feamainn agus ainmhithe dobharshaothraithe dá bhforáiltear in Airteagal 10(1)
 agus Airteagal 11(1), faoi seach, den Rialachán seo, cumhachtófar don
 Choimisiún gníomhartha tarmligthe a ghlacadh i gcomhréir le hAirteagal 36
 lena ndéanfar foráil maidir le díolúintí i gcásanna ina measfar gur gá
 díolúintí a thabhairt chun rochtain ar ábhar atáirgthe plandaí agus ar
 ainmhithe beo chun críocha póraithe agus ar stoc óg ainmhithe dobharshaothraithe
 is féidir a úsáid sa táirgeadh orgánach a áirithiú. Scoirfidh na gníomhartha
 tarmligthe arna nglacadh faoin Airteagal seo d'fheidhm a bheith acu amhail ón 31 Nollaig 2021.
 Airteagal 41
 Bearta
 idirthréimhseacha a bhaineann le húdaráis rialaithe agus comhlachtaí rialaithe
 atá aitheanta faoi Airteagal 33(3) de Rialachán (CE) Uimh. 834/2007
 1. Rachaidh aitheantas na n‐údarás
 rialaithe agus na gcomhlachtaí rialaithe arna thabhairt faoi Airteagal 33(3)
 de Rialachán (CE) Uimh. 834/2007 in éag an [31 Nollaig 2018] ar
 a dhéanaí.
 2. Déanfaidh an Coimisiún, trí
 bhíthin gnímh cur chun feidhme, liosta de na húdaráis rialaithe agus
 comhlachtaí rialaithe atá aitheanta faoi Airteagal 33(3) de Rialachán (CE)
 Uimh. 834/2007 a bhunú agus féadfaidh sé an liosta sin a leasú trí bhíthin
 gníomhartha cur chun feidhme. Déanfar na gníomhartha cur chun feidhme sin a
 ghlacadh i gcomhréir leis an nós imeachta scrúdúcháin dá dtagraítear in Airteagal 37(2).
 3. Chun bainistiú liosta na n‐údarás
 rialaithe agus an gcomhlachtaí rialaithe dá dtagraítear i mír 2 a
 áirithiú, cumhachtófar don Choimisiún gníomhartha tarmligthe a ghlacadh i gcomhréir
 le hAirteagal 36 maidir leis an bhfaisnéis atá le seoladh ag na húdaráis
 rialaithe agus comhlachtaí rialaithe sin is gá chun go ndéanfaidh an Coimisiún
 maoirseacht ar a n‐aitheantas, chomh maith le feidhmiú na maoirseachta
 sin ag an gCoimisiún, lena n‐áirítear trí bhíthin scrúduithe ar an
 láthair.
 Airteagal 42
 Bearta
 idirthréimhseacha a bhaineann le hiarratais ó thríú tíortha arna gcur isteach
 faoi Airteagal 33(2) de Rialachán (CE) Uimh. 834/2007
 1. Déanfaidh an Coimisiún an
 scrúdú ar iarratais ó thríú tíortha arna gcur isteach faoi Airteagal 33(2)
 de Rialachán (CE) Uimh. 834/2007 atá ar feitheamh dáta theacht i bhfeidhm
 an Rialacháin seo a chur i gcrích. Beidh feidhm ag Rialachán (CE) Uimh. 834/2007
 maidir le hiarratais den sórt sin a scrúdú.
 2. Chun cur i gcrích an
 scrúdaithe ar na hiarratais dá dtagraítear i mír 1 a éascú, cumhachtófar
 don Choimisiún gníomhartha tarmligthe a ghlacadh i gcomhréir le hAirteagal 36
 maidir leis na rialacha nós imeachta is gá don scrúdú, lena n‐áirítear i
 ndáil leis an bhfaisnéis atá le cur isteach ag na tríú tíortha.
 Airteagal 43
 Bearta
 idirthréimhseacha le haghaidh stoc de tháirgí orgánacha a táirgeadh i gcomhréir
 le Rialachán (CE) Uimh 834/2007
 Táirgí arna dtáirgeadh i gcomhréir le
 Rialachán (CE) Uimh. 834/2007 agus arna gcur ar an margadh roimh an 1 Iúil 2017,
 féadfar leanúint dá margú tar éis an dáta sin go dtí go n‐ídeofar na
 stoic.
 Airteagal 44
 Leasuithe ar
 Rialachán (AE) Uimh. [...][maidir le rialuithe
 oifigiúla]
 Leasaítear Rialachán
 (AE) Uimh XXX/XXXX (an Rialachán maidir le rialuithe oifigiúla) mar seo a
 leanas:
 1. in Airteagal 2, cuirtear
 an méid seo a leanas in ionad mhír 38 agus mhír 39:
 "38. ciallaíonn 'comhlacht tarmligthe' tríú
 páirtí, ar tharmlig na húdaráis inniúla cúraimí sonracha i ndáil le rialú oifigiúil
 nó gníomhaíochtaí oifigiúla eile chuige;
 39. ciallaíonn 'údarás rialaithe um tháirgeadh
 orgánach agus lipéadú táirgí orgánacha', eagraíocht riaracháin phoiblí
 Ballstáit ar thug na húdaráis a n‐inniúlachtaí di, ina n‐iomláine
 nó i bpáirt, i ndáil le cur i bhfeidhm reachtaíocht an Aontais sa réimse dá
 dtagraítear in Airteagal 1(2)(j), lena n‐áirítear, más iomchuí,
 údarás comhfhreagrach tríú tír nó atá ag oibriú i dtríú tír;";
 2. Leasaítear Airteagal 3
 mar seo a leanas:
 (a) Cuirtear an méid seo a leanas in ionad
 mhír 3:
 "3. Na húdaráis inniúla atá freagrach as
 comhlíonadh na rialacha dá dtagraítear i bpointe (j) d'Airteagal 1(2)
 a fhíorú, féadfaidh siad cúraimí sonracha i ndáil le rialú nó cúraimí oifigiúla
 eile a thabhairt do cheann amháin nó níos mó de na húdaráis rialaithe um
 tháirgeadh orgánach agus lipéadú táirgí orgánacha. I gcásanna den sórt sin,
 leithdháilfidh siad códuimhir ar gach ceann acu.";
 (b) I mír 4, cuirtear an méid seo a
 leanas in ionad phointe (c):
 " (c) na húdaráis rialaithe um tháirgeadh
 orgánach agus lipéadú táirgí orgánacha dá dtagraítear i mír 3;";
 3. Cuirtear an méid a leanas in
 ionad Airteagal 23:
 "Airteagal 23
 Rialacha sonracha maidir le rialuithe oifigiúla
 agus beart a bheidh le déanamh ag na húdaráis inniúla i ndáil le táirgí orgánacha
 agus le sonrúcháin tionscnaimh faoi chosaint, tásca geografacha faoi chosaint
 agus sainearraí traidisiúnta faoi ráthaíocht
 1. Maidir leis na rialacha dá dtagraítear i bpointe (j)
 d'Airteagal 1(2), déanfaidh na húdaráis inniúla an méid seo a leanas:
 (a) i gcás neamhchomhlíonta a dhéanann difear do
 shláine na dtáirgí orgánacha feadh aon cheann de na céimeanna táirgthe,
 ullmhúcháin agus dáileacháin agus onnmhairiúcháin, go háirithe mar thoradh ar
 úsáid a bhaint as substaintí agus teicníochtaí toirmiscthe nó neamhúdaraithe nó
 meascadh le táirgí nach táirgí orgánacha iad, áiritheoidh siad nach ndéanfar
 aon tagairt do tháirgeadh orgánach sa lipéadú agus san fhógraíocht a dhéanfar
 ar an mbaisc nó sraith táirgthe iomlán lena mbaineann;
 (b) i gcás neamhchomhlíonta arís agus arís eile nó
 neamhchomhlíonta leanúnaigh, áiritheoidh siad go gcuirfear toirmeasc ar na
 hoibreoirí nó ar an ngrúpa oibreoirí lena mbaineann, mar atá sainmhínithe i bpointe (6)
 agus i bpointe (7) d'Airteagal 3 de Rialachán (AE) Uimh. [táirgeadh
 orgánach] ó Pharlaimint na hEorpa agus ón gComhairle*, anuas ar na bearta dá
 dtagraítear i bpointe (a) den mhír seo, táirgí a mhargú a dhéanann tagairt
 do tháirgeadh organach, agus go gcuirfear a ndeimhniú orgánach ar fionraí nó go
 n‐aistarraingeofar é de réir mar is iomchuí.
 2. Cumhachtófar don Choimisiún gníomhartha
 tarmligthe a ghlacadh i gcomhréir le hAirteagal 139 i ndáil le rialacha
 maidir le rialuithe oifigiúla agus gníomhaíochtaí oifigiúla eile a dhéanamh
 chun comhlíonadh na rialacha dá dtagraítear i bpointe (j) agus i bpointe (k)
 d'Airteagal 1(2) a fhíorú, agus le beart a bheidh le déanamh ag na
 húdaráis inniúla de bhun na rialuithe oifigiúla agus gníomhaíochtaí oifigiúla
 sin.
 3. I ndáil leis na rialacha dá dtagraítear i bpointe (j)
 d'Airteagal 1(2), leagfar síos sna gníomhartha tarmligthe dá dtagraítear i
 mír 2 den Airteagal seo rialacha maidir le:
 (a) freagrachtaí agus cúraimí sonracha na n‐údarás
 inniúil, sa bhreis orthu sin dá bhforáiltear in Airteagail 4, 8, 9, 10(1),
 11 go 13, 34(1) agus (2), agus 36, agus sa bhreis ar Airteagail 25, 26,
 28, 29, 30 agus 32 maidir le comhlachtaí tarmligthe a fhormheas agus
 maoirseacht a dhéanamh orthu, agus Airteagal 85 go 90 maidir le
 deimhniúchán oifigiúil;
 (b) ceanglais sa bhreis orthu sin dá dtagraítear
 in Airteagal 8(1) maidir le measúnú riosca agus lena leagfar síos
 minicíocht na rialuithe oifigiúla, agus na samplála de réir mar is iomchuí,
 agus an riosca neamhchomhlíonta á chur san áireamh;
 (c) minicíocht na rialuithe oifigiúla ar
 oibreoirí, agus na cásanna ina mbeidh oibreoirí áirithe díolmhaithe ó rialuithe
 oifigiúla áirithe agus na dálaí faoina ndéanfar sin;
 (d) modhanna agus teicnící le haghaidh rialuithe
 oifigiúla sa bhreis orthu sin dá dtagraítear in Airteagal 13 agus in Airteagal 33(1)
 go (5) agus ceanglais shonracha maidir le cur i bhfeidhm rialuithe oifigiúla
 atá dírithe ar inrianaitheacht táirgí orgánacha a áirithiú ag gach céim den
 phróiseas táirgthe, ullmhúcháin agus dáileacháin, agus ar ráthaíochtaí a
 thabhairt maidir le comhlíonadh na rialacha dá dtagraítear i bpointe (j)
 d'Airteagal 1(2);
 (e) gníomhaíochtaí agus bearta sa bhreis orthu sin
 dá bhforáiltear in Airteagal 134(2) agus (3) i gcás ina bhfuil amhras faoi
 neamhchomhlíonadh, critéir sa bhreis orthu sin dá dtagraítear sa dara fomhír d'Airteagal 135(1),
 agus critéir agus bearta sa bhreis orthu sin dá bhforáiltear in Airteagal 135(2)
 agus i mír 1 den Airteagal seo i gcás neamhchomhlíonta;
 (f) ceanglais sa bhreis orthu sin dá bhforáiltear
 i bpointe (f) d'Airteagal 4(1) i ndáil leis na saoráidí agus an
 trealamh is gá chun rialuithe oifigiúla a dhéanamh, chomh maith le
 coinníollacha agus oibleagáidí sonracha sa bhreis orthu sin dá dtagraítear in Airteagail 25,
 26, 28, 29, agus 30 go 32 maidir le cúraimí i ndáil le rialú oifigiúil agus gníomhaíochtaí
 oifigiúla eile a tharmligean chuig comhlachtaí tarmligthe;
 (g) oibleagáidí maidir le tuairisciú sa bhreis
 orthu sin dá dtagraítear in Airteagail 12, 28 agus 31 do na húdaráis
 inniúla, na húdaráis rialaithe agus na comhlachtaí tarmligthe atá i gceannas ar
 rialuithe oifigiúla agus gníomhaíochtaí oifigiúla eile;
 (h) critéir agus coinníollacha sonracha maidir
 leis na sásraí um chúnamh riaracháin dá dtagraítear i dTeideal IV a chur i
 ngníomh agus a fheidhmiú, lena n‐áirítear an malartú faisnéise idir
 údaráis inniúla, údaráis rialaithe agus comhlachtaí tarmligthe a bhaineann le
 cásanna neamhchomhlíonta nó dóchúlacht an neamhchomhlíonta.
 4. I ndáil leis na rialacha dá dtagraítear i bpointe (k)
 d'Airteagal 1(2), leagfar síos sna gníomhartha tarmligthe dá dtagraítear i
 mír 3 den Airteagal seo rialacha maidir le:
 (a) ceanglais, modhanna agus teicnící sa bhreis
 orthu sin dá dtagraítear in Airteagal 11 agus in Airteagal 13 maidir
 le rialuithe oifigiúla a dhéanamh chun comhlíonadh sonraíochtaí táirge agus ceanglais
 lipéadaithe a fhíorú;
 (b) modhanna agus teicnící sa bhreis orthu sin dá
 dtagraítear in Airteagal 13 maidir le rialuithe oifigiúla a dhéanamh atá
 dírithe ar inrianaitheacht táirgí a thagann faoi raon feidhme na rialacha dá
 dtagraítear i bpointe (k) d'Airteagal 1(2) a áirithiú ag gach céim
 den phróiseas táirgthe, ullmhúcháin agus dáileacháin, agus ar ráthaíochtaí a
 sholáthar i ndáil le comhlíonadh na rialacha sin;
 C) critéir shonracha agus inneachar sonrach sa
 bhreis orthu sin dá bhforáiltear in Airteagal 108, chun na codanna
 ábhartha den phlean náisiúnta rialaithe ilbhliantúil dá bhforáiltear in Airteagal 107(1)
 a ullmhú, agus inneachar sonrach breise na tuarascála dá bhforáiltear in Airteagal 112;
 critéir shonracha agus coinníollacha sonracha
 maidir le sásraí an chúnamh riaracháin dá bhforáiltear i dTeideal IV a
 chur i ngníomh;
 (e) bearta sonracha a bheidh le déanamh, sa bhreis
 orthu sin dá dtagraítear in Airteagal 135(2), i gcás neamhchomhlíonta agus
 i gcás neamhchomhlíonta thromchúisigh nó rialta.
 5. Más iomchuí, déanfaidh na gníomhartha
 tarmligthe dá dtagraítear i mír 3 agus i mír 4 maolú ar fhorálacha an
 Rialacháin seo dá dtagraítear sna míreanna sin.
 * IO L ..., lch. ...”
 4. In Airteagal 128,
 cuirtear an méid seo a leanas in ionad mhír 1:
 "1. Sna réimsí arna rialú ag na
 rialacha dá dtagraítear in Airteagal 1(2), seachas pointí (d), (e),
 (g), (h) agus (j) d'Airteagal 1(2), féadfaidh an Coimisiún a aithint, trí
 bhíthin gníomhartha cur chun feidhme, go bhfuil na bearta arna gcur i bhfeidhm
 i dtríú tír, nó i réigiúin de thríú tír, coibhéiseach leis na ceanglais atá
 leagtha síos sna rialacha sin, ar bhonn an mhéid seo a leanas:
 (a) scrúdú críochnúil ar an bhfaisnéis agus ar na
 sonraí arna gcur ar fáil ag an tríú tír lena mbaineann de bhun Airteagal 124(1);
 (b) más iomchuí, toradh sásúil ar rialú arna
 dhéanamh i gcomhréir le hAirteagal 119(1);
 Glacfar na gníomhartha cur chun feidhme sin
 i gcomhréir leis an nós imeachta scrúdúcháin dá dtagraítear in Airteagal 141(2)."
 5. In Airteagal 141,
 cuirtear an méid seo a leanas in ionad mhír 1:
 "1. Déanfaidh an Buanchoiste um Plandaí,
 Ainmhithe, Bia agus Beatha, arna bhunú le hAirteagal 58(1) de Rialachán
 (CE) Uimh. 178/2002 cúnamh a thabhairt don Choimisiún. Beidh an Coiste sin
 ina Choiste de réir bhrí Rialachán (AE) Uimh. 182/2011. I gcás na mbeart a
 thagann laistigh den réimse dá dtagraítear in Airteagal 1(2)(j) den
 Rialachán seo, déanfaidh an Coiste maidir le Táirgeadh Orgánach arna bhunú le Airteagal 37(1)
 de Rialachán (AE) Uimh. [táirgeadh orgánach] cúnamh a thabhairt don
 Choimisiún."
 Airteagal 45
 Teacht i
 bhfeidhm agus cur i bhfeidhm
 Tiocfaidh an Rialachán seo i bhfeidhm an tríú
 lá tar éis lá a fhoilsithe in Iris Oifigiúil an Aontais Eorpaigh.
 Beidh sé infheidhme amhail
 ón 1 Iúil 2017[52].
 Beidh an Rialachán seo ina cheangal
 go huile agus go hiomlán agus beidh sé infheidhme go díreach i ngach
 Ballstát.
 Arna dhéanamh sa Bhruiséil,
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 [...] [...]
 Ráiteas Airgeadais Reachtach
 1. LEAGAN AMACH AN TOGRA/TIONSCNAIMH
 1.1. Teideal an togra/tionscnaimh
 1.2. Réimsí
 beartais lena mbaineann i gcreat ABM/ABB
 1.3. An
 cineál togra/tionscnaimh
 1.4. Cuspóirí
 1.5. Foras
 an togra/tionscnaimh
 1.6. Fad
 agus tionchar airgeadais
 1.7. Modhanna
 bainistíochta atá beartaithe
 2. BEARTA BAINISTÍOCHTA
 2.1. Rialacha
 faireacháin agus tuairiscithe
 2.2. Córas
 bainistíochta agus rialaithe
 2.3. Bearta
 chun calaois agus neamhrialtachtaí a chosc
 3. AN TIONCHAR AIRGEADAIS A
 MHEASTAR A BHEIDH AG AN TOGRA/TIONSCNAMH
 3.1. Ceannteidil
 an chreata airgeadais ilbhliantúil agus na línte buiséid ar a n‐imrítear
 tionchar
 3.2. An
 tionchar a mheastar a bheidh ag an togra/tionscnamh ar chaiteachas
 3.2.1. Achoimre ar an tionchar a mheastar a bheidh ag
 an togra/tionscnamh ar chaiteachas
 3.2.2. An
 tionchar a mheastar a bheidh ag an togra/tionscnamh ar leithreasuithe faoi
 chomhair oibríochtaí
 3.2.3. An
 tionchar a mheastar a bheidh ag an togra/tionscnamh ar leithreasuithe de
 chineál riaracháin
 3.2.4. Comhoiriúnacht
 don chreat airgeadais ilbhliantúil reatha
 3.2.5. Ranníocaíochtaí
 ó thríú páirtithe
 3.3. An tionchar a mheastar a
 bheidh ar ioncam
 RÁITEAS
 AIRGEADAIS REACHTACH
 1. LEAGAN AMACH AN
 TOGRA/TIONSCNAIMH
 1.1. Teideal an togra/tionscnaimh
 Rialachán ó Pharlaimint na hEorpa agus ón
 gComhairle maidir le táirgeadh orgánach agus lipéadú táirgí orgánacha, lena
 leasaítear Rialachán (AE) Uimh. XXX/XXX ó Pharlaimint na hEorpa agus ón
 gComhairle [an Rialachán maidir le rialuithe oifigiúla] agus lena n‐aisghairtear
 Rialachán (CE) Uimh. 834/2007
 1.2. Réimsí beartais lena
 mbaineann i gcreat ABM/ABB[53]
 1.3. An cineál togra/tionscnaimh
 ̈ Baineann an
 togra/tionscnamh le beart nua
 ̈ Baineann an
 togra/tionscnamh le beart nua a leanann treoirthionscadal/réamhbheart[54]
 ̈ Baineann an togra/tionscnamh
 leis an síneadh ar bheart atá ann cheana
 X Baineann an togra/tionscnamh le beart a
 atreoraíodh i dtreo birt nua
 1.4. Cuspóirí
 1.4.1. Cuspóirí straitéiseacha
 ilbhliantúla an Choimisiúin ar a bhfuil an togra/tionscnamh dírithe
 Díríonn
 an togra ar conas a chuireann rialacha maidir le táirgeadh orgánach le
 tosaíochtaí beartais na straitéise Eoraip 2020 a chur i gcrích i ndáil le
 fás cliste, inbhuanaithe agus uileghabhálach, go háirithe geilleagar iomaíoch a
 bhaint amach atá bunaithe ar eolas agus nuálaíocht, geilleagar ardfhostaíochta
 a chothú trína dtarlaíonn comhtháthú sóisialta agus críochach, agus tacú leis
 an aistriú i dtreo geilleagair ísealcharbóin atá éifeachtúil ó thaobh acmhainní
 de. Cuspóirí sonracha agus na gníomhaíochtaí ABM/ABB lena mbaineann
 Is iad cuspóirí sonracha an togra:
 ‐
 deireadh a chur leis na bacainní ar fhorbairt táirgthe orgánaigh san Aontas,
 ‐
 cothrom iomaíochta d'fheirmeoirí agus oibreoirí a áirithiú agus feidhmiú an
 mhargaidh inmheánaigh a fheabhsú,
 ‐
 muinín na dtomhaltóirí as táirgí orgánacha a choinneáil nó a fheabhsú.
 I
 gcomhréir le Comhchreat Faireacháin agus Meastóireachta 2014‐2020 um an
 gComhbheartas Talmhaíochta (CBT)[55],
 cuireann an togra leis na cuspóirí ginearálta: "Bainistíocht inbhuanaithe
 acmhainní nádúrtha agus gníomhaíocht ar son na haeráide" trí earraí poiblí
 a chur ar fáil (earraí comhshaoil den chuid is mó) agus trí bheith ag gabháil
 do "mhaolú ar an athrú aeráide agus oiriúnú don athrú sin" agus
 "táirgeadh bia inmharthana" trí "fhreastal ar ionchais na
 dtomhaltóirí" agus trí "fheabhas a chur ar iomaíochas earnáil na
 talmhaíochta agus an sciar sa slabhra bia a fheabhsú", faoi chéad Cholún
 an CBT.
 Anuas
 air sin, cuireann an togra leis an gcuspóir ginearálta "bainistíocht
 inbhuanaithe acmhainní nádúrtha agus gníomhaíocht ar son na haeráide" trí
 éiceachórais a athshlánú, a chaomhnú agus a fheabhsú (tosaíocht 4) faoi
 Cholún II den CBT.
 Baineann
 an togra le bearta a bhfuil tacaíocht ann dóibh faoi Cholún I (íocaíochtaí
 díreacha agus margaí) agus Colún II araon den CBT.
 Gníomhaíocht
 ABB lena mbaineann: 05 04 Forbairt Tuaithe (agus 05 02 Idirghabhálacha i margaí
 talmhaíochta agus 05 03 Áiseanna díreacha).
 1.4.2. An toradh agus an tionchar a
 bhfuil súil leis
 Sonraigh an tionchar a
 bheadh ag an togra/tionscnamh ar na tairbhithe/grúpaí ar a bhfuil sé dírithe.
 Táthar ag súil go
 gcuirfidh ionchas margaidh dearfach, a bhuí le feabhas ar mhuinín na
 dtomhaltóirí, taca faoi phraghsanna táirgí orgánacha agus go meallfar
 nuatheachtaithe.
 Mar thoradh ar dheireadh
 a chur leis na heisceachtaí ó na rialacha táthar ag súil go gcuirfear le
 forbairt ionchur orgánach, go háirithe síolta.
 Beidh an earnáil níos
 mealltaí mar thoradh ar rialacha táirgthe atá níos soiléire agus níos simplí.
 Beidh feabhas go
 háirithe ar chothrom iomaíochta mar gheall ar chomhchuibhiú níos láidre,
 rialacha níos soiléire agus níos simplí agus na comhlachtaí rialaithe i dtríú
 tíortha a aithint bunaithe ar a gcomhlíonadh seachas ar bhonn coibhéise.
 Tabharfar aghaidh ar
 mhuinín na dtomhaltóirí trí bhíthin rialacha maidir le táirgeadh comhchuibhithe
 agus ábhair imní atá ag teacht chun cinn sa tsochaí á gcur san áireamh (e.g. leas
 ainmhithe, córas bainistíochta comhshaoil do phróiseálaithe agus trádálaithe).
 Le cur chuige bunaithe
 ar rioscaí táthar ag súil go gcuirfear feabhas ar éifeachtacht agus
 éifeachtúlacht rialuithe agus, i dteannta réimis allmhairithe níos iontaofa, go
 mbeifear in ann níos mó calaoise a chosc
 Sonraigh na táscairí
 lena léirítear an faireachán ar chur chun feidhme an togra/tionscnaimh.
 Is iad seo a leanas na príomhtháscairí sa Chomhchreat
 Faireacháin agus Meastóireachta:
 ‐ An sciar den limistéar orgánach sa limistéir iomlán
 a úsáidtear le haghaidh talmhaíochta;
 ‐ An sciar den bheostoc orgánach sa bheostoc iomlán.
 Is iad seo a leanas na príomhtháscairí aschuir:
 ‐ Achar an limistéir atá faoi tháirgeadh orgánach (á
 thiontú nó tiontaithe go hiomlán);
 ‐ Líon na n‐oibreoirí orgánacha deimhnithe.
 Déanfar faireachán ar na táscairí comhlántacha seo a leanas
 i gcomhthéacs an Rialacháin seo:
 ‐ Beostoc (líon na n‐ainmhithe orgánacha agus na
 dtáirgí orgánacha de thionscnamh ainmhíoch);
 ‐ Táirgeadh agus próiseáil barr (líon na n‐oibreoirí
 agus luach/méid an táirgthe de réir chineál na gníomhaíochta eacnamaíche);
 ‐ Líon na n‐eisceachtaí a úsáideadh agus líon na
 n‐eisceachtaí ar cuireadh deireadh leo,
 ‐ Eolas ar, agus muinín as, lógó orgánach an Aontais
 (suirbhé Eorabharaiméadair).
 1.5. Foras an togra/tionscnaimh
 1.5.1. Na ceanglais is gá a shásamh
 sa ghearrthéarma nó san fhadtéarma
 Níl
 cuspóir foriomlán an chreata reachtaigh, arb é forbairt inbhuanaithe an
 táirgthe orgánaigh, comhlíonta ina iomláine go fóill. Dá bhrí sin, tá deiseanna
 á gcailleadh ag feirmeoirí agus oibreoirí san Aontas (tá achar an limistéir atá
 faoi tháirgeadh orgánach tar éis dúbailt le 10 mbliana anuas, ach tá méadú faoi
 cheathair tagtha ar an margadh), tá baol ann go mbeidh teorainn le méadú an
 mhargaidh orgánaigh agus tá baol ann go mbeidh teorainn leis an maitheas a
 bhaineann le táirgeadh orgánach don chomhshaol.
 Is
 iad na cúiseanna is mó atá leis sin: bacainní reachtacha agus neamhreachtacha
 ar fhorbairt an táirgthe orgánaigh san Aontas; an baol go dtiocfaidh laghdú ar
 mhuinín na dtomhaltóirí, go háirithe de dheasca líon mór na n‐eisceachtaí
 atá ag maolú na rialacha maidir le táirgeadh orgánach agus de dheasca na
 gcásanna calaoise atá tagtha chun cinn i dtaca leis na heasnaimh sa chóras
 rialaithe agus sa réimeas allmhairithe; iomaíocht mhíchothrom i measc oibreoirí
 san Aontas agus i dtríú tíortha; agus ceisteanna maidir le ceapadh agus
 forfheidhmiú na bhforálacha dlí, go háirithe ceisteanna maidir le feidhmiú an
 mhargaidh inmheánaigh, de dheasca bearnaí sa reachtaíocht agus cineálacha
 éagsúla cur chuige san fhorfheidhmiú.
 1.5.2. Luach breise a bhaineann le
 rannpháirteachas an AE
 Tugann
 an togra seo scéim cáilíochta atá ann cheana atá sa Chomhbheartas Talmhaíochta
 cothrom le dáta.
 Is
 faoi inniúlacht an Aontais atá táirgeadh agus trádáil táirgí talmhaíochta agus
 earraí bia ar an margadh inmheánach agus is faoi inniúlacht an Aontais atá sé
 freisin feidhmiú an mhargaidh inmheánaigh a áirithiú. Tá an dá inniúlacht sin
 comhroinnte leis na Ballstáit.
 Tá
 scéim amháin ar fud an Aontais níos éifeachtúla ná 28 scéim éagsúla agus tá
 beartas trádála níos láidre agus níos comhsheasmhaí ag gabháil leis i leith
 comhpháirtithe trádála domhanda, go háirithe trí chumhacht margála an Aontais a
 fheabhsú.
 Ba
 cheart lógó orgánach an Aontais Eorpaigh a fhorchoimeád do tháirgí a
 chomhlíonann sraith choiteann rialacha a chuirtear i bhfeidhm ar fud an
 Aontais.
 I
 measc na réimsí ina bhfuil gá le tuilleadh comhchuibhithe tá: eisceachtaí ó na
 rialacha chomh maith le bearta chun sláine an táirgthe orgánaigh a chaomhnú,
 lena n‐áirítear cur chuige coiteann chun aghaidh a thabhairt ar fhuíll
 substaintí neamhúdaraithe i dtáirgí orgánacha.
 1.5.3. Ceachtanna a foghlaimíodh ó
 thaithí eile dá leithéid san am a chuaigh thart
 Tugadh
 meastóireacht sheachtrach ar reachtaíocht an Aontais maidir le feirmeoireacht
 orgánach i gcrích in 2013[56].
 Go háirithe, rinneadh anailís ar leordhóthanacht na rialacha maidir le
 táirgeadh agus na rialacha maidir le rialuithe, allmhairithe agus lipéadú
 táirgí orgánacha. Ba é toradh na meastóireachta go bhfuil an chuid is mó de na
 rialacha atá leagtha síos sa chreat reachtach orgánach leordhóthanach i
 gcoitinne chun a chuspóirí uilíocha a bhaint amach. Mar sin féin, sainaithníodh
 roinnt easnamh freisin agus rinneadh moltaí chun feabhas a chur orthu. Tugadh
 aird chuí ar na moltaí sin sa togra seo.
 Rinne
 Cúirt Iniúchóirí na hEorpa iniúchóireacht ar éifeachtacht an chórais rialaithe
 lena rialaítear táirgeadh, próiseáil, dáileadh agus allmhairithe táirgí
 orgánacha mar a fhoráiltear i Rialachán (CE) Uimh. 834/2007 ón gComhairle.
 Léirítear roinnt laigí sna torthaí, a foilsíodh i dTuarascáil Speisialta Chúirt
 Iniúchóirí na hEorpa Uimh. 9/2012, agus tugtar moltaí chun feabhas a chur
 orthu atá curtha san áireamh sa togra seo.
 1.5.4. Comhoiriúnacht d'ionstraimí
 iomchuí eile agus sineirgíocht a d'fhéadfadh a bheith ann
 Tá
 an togra i gcomhréir leis an CBT nua e.g. i gcomhréir leis an Rialachán nua
 maidir le hÍocaíochtaí Díreacha[57],
 faoina mbaineann feirmeacha orgánacha leas, ipso facto, as an íocaíocht
 'ghlas' nua, agus i gcomhréir leis an Rialachán nua maidir le Forbairt Tuaithe[58], lena ndéantar foráil
 maidir le bearta sonracha chun leasa feirmeoireachta orgánaí, agus an
 Comhbheartas Iascaigh nua.
 Tá
 an togra i gcomhréir leis an togra le haghaidh Rialacháin nua maidir le
 rialuithe oifigiúla i mbia agus i mbeatha agus i gcomhréir le prionsabail na
 Rialála Cliste.
 1.6. Fad agus tionchar airgeadais
 ̈ Togra/tionscnamh a bheidh i bhfeidhm ar
 feadh tréimhse teoranta
 –
 ̈ Togra/tionscnamh a bheidh i bhfeidhm ón [LL/MM]BBBB go dtí an
 [LL/MM]BBBB
 –
 ̈ Tionchar airgeadais ó BBBB go BBBB
 X Togra/tionscnamh a bheidh i bhfeidhm ar feadh tréimhse
 neamhtheoranta
 –
 Cuirfear chun feidhme é le linn na tréimhse tosaigh
 BBBB go BBBB
 –
 cuirfear ag feidhmiú go hiomlán ina dhiaidh sin é.
 1.7. Modhanna bainistíochta atá
 beartaithe[59]
 Bainistíocht dhíreach
 ag an gCoimisiún
 –
 X ag a ranna, lena n‐áirítear
 an fhoireann atá i dtoscaireachtaí an Aontais;
 –
 ̈ ag na gníomhaireachtaí feidhmiúcháin;
 X Bainistíocht atá comhroinnte leis na
 Ballstáit
 ̈ Bainistíocht indíreach trí na cúraimí cur chun feidhme a tharmligean chuig:
 –
 ̈ tríú tíortha nó na comhlachtaí a d'ainmnigh siad;
 –
 ̈ eagraíochtaí idirnáisiúnta agus a ngníomhaireachtaí (tabhair sonraí);
 –
 ̈an BEI agus an Ciste Eorpach Infheistíochta;
 –
 ̈ comhlachtaí dá dtagraítear in Airteagal 208 agus Airteagal 209
 den Rialachán Airgeadais;
 –
 ̈ comhlachtaí dlí poiblí;
 –
 ̈ comhlachtaí arna rialú ag an dlí príobháideach agus a bhfuil misean
 seirbhíse poiblí acu sa mhéid go gcuireann siad ráthaíochtaí leordhóthanacha
 airgeadais ar fáil;
 –
 ̈ comhlachtaí arna rialú ag dlí príobháideach Ballstáit, a gcuirtear de
 chúram orthu comhpháirtíochtaí príobháideacha poiblí a chur chun feidhme, agus
 a sholáthraíonn ráthaíochtaí leordhóthanacha airgeadais;
 –
 ̈ daoine a gcuirtear de chúram orthu bearta sonracha a chur chun feidhme
 sa CBES de bhun Theideal V den CAE, ar daoine iad a shainaithnítear sa
 bhunghníomh ábhartha.
 – I gcás ina sonraítear níos mó ná modh
 bainistíochta amháin, tabhair sonraí sa roinn "Nótaí" le do thoil.
 Nótaí
 2. BEARTA BAINISTÍOCHTA
 2.1. Rialacha faireacháin agus
 tuairiscithe
 Sonraigh cé chomh
 minic, agus na coinníollacha.
 Tabharfaidh
 na Ballstáit an fhaisnéis is gá chun an Rialachán seo a chur chun feidhme agus
 chun faireachán a dhéanamh ar a chur i bhfeidhm don Choimisiún ar bhonn
 bliantúil. Tabharfaidh na Ballstáit faisnéis faoi na rialuithe arna ndéanamh
 chun a áirithiú go gcomhlíontar na ceanglais maidir le táirgeadh orgánach don
 Choimisiún ar bhonn bliantúil freisin, mar chuid dá bpleananna rialaithe
 náisiúnta ilbhliantúla agus dá dtuarascálacha bliantúla dá dtagraítear faoin
 Rialachán maidir le Rialuithe Oifigiúla.
 Tríú
 tíortha atá aitheanta a bheith coibhéiseach, agus comhlachtaí rialaithe nó
 údaráis rialaithe atá aitheanta a bheith comhlíontach maidir le hallmhairiú
 táirgí orgánacha san Aontas, cuirfidh siad tuarascálacha bliantúla faoi bhráid
 an Choimisiúin ina mbeidh an fhaisnéis is gá chun na ceanglais faoin Rialachán
 seo a chur chun feidhme.
 2.2. Córas bainistíochta agus
 rialaithe
 2.2.1. Na rioscaí arna sainaithint
 Na
 rioscaí ginearálta maidir leis na rialacha sa togra ar féidir a shainaithint,
 baineann siad le héifeachtacht an togra, agus ní le caiteachas an AE i
 bhfianaise na méideanna cuibheasach neamhshuntasach atá i gceist:
 D'fhéadfadh
 rialacha comhchuibhithe maidir le táirgeadh lena gcuirtear deireadh le
 heisceachtaí fadhbanna a chruthú ag an gcéim thosaigh do roinnt oibreoirí agus
 drogall a chur orthu an scéim orgánach a roghnú.
 D'fhéadfadh
 sé nach n‐áiritheofar cothrom iomaíochta go hiomlán san idirthréimhse don
 aistriú ón gcóras coibhéise go dtí an córas comhlíonta, i dtaca le
 hallmhairithe táirgí orgánacha san Aontas.
 D'fhéadfadh
 roinnt páirtithe leasmhara agus/nó údarás nó comhlachtaí rialaithe sna
 Ballstáit a mheas nach iomchuí cur chuige i leith rialuithe atá bunaithe go
 hiomlán ar rioscaí a chur in ionad chigireacht fhisiceach bhliantúil gach
 oibreora beag beann ar a phróifíl riosca.
 Tá
 rioscaí eile ann a bhaineann le heasnaimh san fhorfheidhmiú: eadhon, cur chun
 feidhme ag údaráis inniúla agus údaráis rialaithe nó comhlachtaí rialaithe san
 Ballstáit agus i dtríú tíortha, agus maoirseacht ag an gCoimisiún.
 An
 taithí a fuarthas ag cur Rialachán (CE) Uimh. 834/2007 chun feidhme ‐
 lena n‐áirítear torthaí iniúchtaí, ionchur na bpáirtithe leasmhara i
 gcreat an mheasúnaithe tionchair, agus na moltaí a rinneadh i staidéir
 sheachtracha agus sa mheastóireacht sheachtrach ‐ tugadh aird chuí uirthi
 agus an togra á cheapadh chun na rioscaí sin a mhaolú. Tugadh aird faoi leith
 ar an riosca a bhaineann le heasnaimh a d'fhéadfadh bheith san fhorfheidhmiú a
 mhaolú trí iarrachtaí ar rialacha atá níos soiléire, agus atá níos éasca lena
 mbainistiú agus lena rialú
 2.2.2. Faisnéis maidir leis an gcóras
 rialaithe inmheánaigh arna bhunú
 Déanfaidh
 an Coimisiún an caiteachas a bhaineann leis an togra seo a chur chun feidhme
 faoi bhainistíocht dhíreach, i gcomhréir leis na prionsabail atá leagtha amach
 in Airteagal 32 de Rialachán (AE, Euratom) Uimh. 966/2012 maidir leis
 na rialacha airgeadais is infheidhme maidir le buiséad ginearálta an Aontais ‐
 an Rialachán Airgeadais.
 Mar
 a cheanglaítear leis an Rialachán Airgeadais, bhunaigh Ard‐Stiúrthóir na
 Talmhaíochta agus na Forbartha Tuaithe an struchtúr eagraíochtúil agus na
 próisis rialaithe inmheánaigh lenar féidir na cuspóirí beartais agus rialaithe
 a bhaint amach, i gcomhréir leis na caighdeáin rialaithe inmheánaigh arna
 nglacadh ag an gCoimisiún agus aird ar na rioscaí a bhaineann leis an
 timpeallacht ina bhfuil an beartas i bhfeidhm.
 2.2.3. Meastachán ar chostais agus ar
 shochair na rialuithe agus measúnú ar an leibhéal riosca earráide a bhfuiltear
 ag súil leis
 Ní
 bheidh méadú ar an ráta earráide don Chiste Eorpach Talmhaíochta um Fhorbairt
 Tuaithe (CETFT) de thoradh an chaiteachais a bhaineann leis an togra seo, agus
 na méideanna cuibheasach neamhshuntasach atá i gceist á gcur san áireamh.
 2.3. Bearta chun calaois agus
 neamhrialtachtaí a chosc
 Sonraigh bearta
 coisctheacha agus cosanta atá ann cheana nó atá beartaithe.
 Déanfaidh
 an Coimisiún bearta iomchuí lena n‐áiritheofar, nuair a chuirtear
 gníomhaíochtaí arna maoiniú faoin Rialachán seo chun feidhme, go gcosnófar leasanna
 airgeadais an Aontais trí bhearta coisctheacha a chur i bhfeidhm i gcoinne
 calaoise, éillithe agus i gcoinne aon ghníomhaíochtaí neamhdhleathacha eile,
 trí sheiceálacha éifeachtacha a dhéanamh agus, agus má bhraitear
 neamhrialtachtaí, trí mhéideanna a íocadh go mícheart a aisghabháil agus, más
 iomchuí, trí phionóis éifeachtacha, chomhréireacha agus dhíspreagthacha, i
 gcomhréir le hAirteagal 325 den Chonradh ar Fheidhmiú an Aontais Eorpaigh,
 i gcomhréir le Rialachán (CE) Uimh. 2988/95 ón gComhairle maidir le
 leasanna airgeadais na gComhphobal Eorpach a chosaint agus i gcomhréir le
 teideal IV den Rialachán Airgeadais is infheidhme maidir le buiséad
 ginearálta an Aontais.
 Beidh
 cumhacht iniúchóireachta ag an gCoimisiún nó ag a ionadaithe agus ag an gCúirt
 Iniúchóirí, ar bhonn doiciméad agus ar an láthair, ar gach conraitheoir agus ar
 gach fochonraitheoir a fuair cistí de chuid an Aontais. Beidh an Oifig Eorpach
 Frith‐Chalaoise (OLAF) údaraithe seiceálacha agus cigireachtaí ar an
 láthair a dhéanamh ar oibreoirí eacnamaíocha a bhaineann go díreach nó go
 hindíreach leis an gcistiú sin i gcomhréir leis na nósanna imeachta atá leagtha
 síos i Rialachán Uimh. 2185/96 ón gComhairle an 11 Samhain 1996
 d'fhonn a shuí go ndearnadh calaois. Sna cinntí, comhaontuithe agus conarthaí a
 dhéantar de thoradh chur chun feidhme an Rialacháin, tabharfar cead sainráite
 don Choimisiún, lena n‐áirítear OLAF, agus don Chúirt Iniúchóirí
 iniúchtaí, seiceálacha ar an láthair agus cigireachtaí den sórt sin a dhéanamh.
 3. AN TIONCHAR AIRGEADAIS A
 MHEASTAR A BHEIDH AG AN TOGRA/TIONSCNAMH
 3.1. Ceannteidil an chreata
 airgeadais ilbhliantúil agus na línte buiséid ar a n‐imrítear tionchar
 · Línte buiséid atá ann cheana
 In ord cheannteidil
 agus línte buiséid an chreata airgeadais ilbhliantúil.
 Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Costas [...]Ceannteideal..........................................................] || LD/LN ([60]) || ó thíortha CSTE[61] || ó thíortha is iarrthóirí[62] || ó thríú tíortha || de réir bhrí Airteagal 21(2)(b) den Rialachán Airgeadais
 2 || 05 04 60 02 Cúnamh teicniúil faoi chomhair oibríochtaí || LD || /NÍL || /NÍL || NÍL || NÍL
 3.2. An tionchar a mheastar a
 bheidh ag an togra/tionscnamh ar chaiteachas
 3.2.1. Achoimre ar an tionchar a
 mheastar a bheidh ag an togra/tionscnamh ar chaiteachas
 EUR milliúin
 Ceannteideal an chreata airgeadais ilbhliantúil || 2 || Fás inbhuanaithe : acmhainní nádúrtha
 AS: AGRI || || || 2015 || 2016 || 2017 || 2018 || 2019 || 2020 || IOMLÁN
  Leithreasuithe faoi chomhair oibríochtaí || || || || || || ||
 05 04 60 02 Cúnamh teicniúil faoi chomhair oibríochtaí * || Gealltanais || (1) || 0,800 || 0,230 || 0,170 || 0,170 || 0,170 || 0,170 || 1,710
 Íocaíochtaí || (2) || 0,800 || 0,230 || 0,170 || 0,170 || 0,170 || 0,170 || 1,710
 Leithreasuithe de chineál riaracháin arna maoiniú ó chlúdach clár sonrach[63] || || || || || || ||
 || || (3) || || || || || || ||
 IOMLÁN leithreasuithe ** do AS AGRI || Gealltanais || =1+1a +3 || 0,800 || 0,230 || 0,170 || 0,170 || 0,170 || 0,170 || 1,710
 Íocaíochtaí || =2+2a +3 || 0,800 || 0,230 || 0,170 || 0,170 || 0,170 || 0,170 || 1,710
 * Faoi láthair, déantar allmhairithe táirgí orgánacha a rialú trí TRACES
 atá maoinithe go páirteach ón líne buiséid seo agus níltear ag súil go mbeidh
 méadú ar an ngá atá leis an mbeart seo de thoradh an togra. Anuas ar an uirlis
 atá ann cheana do na hallmhairithe, foráiltear sa Rialachán go mbeidh gach
 táirge orgánach a chuirtear ar an margadh san AE faoi réir deimhniú
 leictreonach, agus is gá, dá bhrí sin, cur leis an deimhniú leictreonach
 allmhairiúcháin sa chaoi go gcumhdófar táirgí laistigh den Aontas. Is gá uirlis
 TF laistigh d'ailtireacht TRACES a fhorbairt don deimhniú leictreonach do
 tháirgeadh orgánach inmheánach a fhoráiltear in Airteagal 23 den togra ón
 gCoimisiún, ar chostas measta EUR 500 000, chun a áirithiú go mbeidh
 sí i mbun oibríochta ón 01.01.2016. Meastar gur EUR 110 000 in
 aghaidh na bliana a bheidh ar an gcothabháil.
 * Anuas air sin, foráiltear comhchuibhiú an
 bhunachair sonraí do shíolta orgánacha in Airteagal 10 den togra: Chun
 forbairt an bhunachair sonraí síolta ar leithligh sin a áirithiú, tá cúnamh
 teicniúil ón Aontas ar chostas measta EUR 300 000 le maoiniú ón líne
 buiséid seo lasmuigh de TRACES. Meastar gur
 EUR 120 000 a bheidh ar an gcothabháil don chéad bhliain tar éis na
 forbartha agus gur EUR 60 000 a bheidh uirthi gach bliain ina dhiaidh
 sin.
 || || || 2015 || 2016 || 2017 || 2018 || 2019 || 2020 || Iomlán
  IOMLÁN leithreasuithe faoi chomhair oibríochtaí || Gealltanais || (4) || 0,800 || 0,230 || 0,170 || 0,170 || 0,170 || 0,170 || 1,710
 Íocaíochtaí || (5) || 0,800 || 0,230 || 0,170 || 0,170 || 0,170 || 0,170 || 1,710
  IOMLÁN leithreasuithe de chineál riaracháin arna maoiniú ó chlúdach na gclár sonrach || (6) || || || || || || ||
 IOMLÁN leithreasuithe do CHEANNTEIDEAL 2 den chreat airgeadais ilbhliantúil || Gealltanais || =4+ 6 || 0,800 || 0,230 || 0,170 || 0,170 || 0,170 || 0,170 || 1,710
 Íocaíochtaí || =5+ 6 || 0,800 || 0,230 || 0,170 || 0,170 || 0,170 || 0,170 || 1,710
 **
 Beidh na huirlisí TF maoinithe ón
 gcúnamh teicniúil don Choimisiún i gcomhréir le hAirteagal 58(2) de
 Rialachán (AE) Uimh. XXX/2013 ó Pharlaimint na hEorpa agus ón gComhairle
 maidir le tacaíocht don fhorbairt tuaithe ón gCiste Eorpach Talmhaíochta um
 Fhorbairt Tuaithe (CETFT) agus lena n‐aisghairtear Rialachán (CE) Uimh. 1698/2005
 ón gComhairle. Tá foráil déanta maidir leis na méideanna sin cheana féin i
 gcreat airgeadais ilbhliantúil 2014‐2020.
 Ceannteideal an chreata airgeadais ilbhliantúil || 5 || Riarachán
 EUR milliúin
 || || || 2015 || 2016 || 2017 || 2018 || 2019 || 2020 || IOMLÁN
 AS: AGRI ||
  Acmhainní daonna || ‐ || ‐ || ‐ || ‐ || ‐ || ‐ || ‐
  Caiteachas riaracháin eile || 0,127 || 0,127 || 0,055 || 0,055 || 0,055 || 0,055 || 0,474
 IOMLÁN AS AGRI || Leithreasuithe || 0,127 || 0,127 || 0,055 || 0,055 || 0,055 || 0,055 || 0,474
 IOMLÁN leithreasuithe do CHEANNTEIDEAL 5 den chreat airgeadais ilbhliantúil || (Iomlán gealltanas = Iomlán íocaíochtaí) || 0,127 || 0,127 || 0,055 || 0,055 || 0,055 || 0,055 || 0,474
 IOMLÁN leithreasuithe do CHEANNTEIDEAL 5 den chreat airgeadais ilbhliantúil || (Iomlán gealltanas = Iomlán íocaíochtaí) || 0,127 || 0,127 || 0,055 || 0,055 || 0,055 || 0,055 || 0,474
 EUR milliúin
 || || || 2015 || 2016 || 2017 || 2018 || 2019 || 2020 || IOMLÁN
 IOMLÁN leithreasuithe faoi CHEANNTEIDIL 1 go 5 den chreat airgeadais ilbhliantúil || Gealltanais || 0,927 || 0,357 || 0,225 || 0,225 || 0,225 || 0,225 || 2.184
 Íocaíochtaí || 0,927 || 0,357 || 0,225 || 0,225 || 0,225 || 0,225 || 2.184
 3.2.2. An tionchar a mheastar a
 bheidh ag an togra/tionscnamh ar leithreasuithe faoi chomhair oibríochtaí
 –
 ̈ Ní éilíonn an togra/tionscnamh go n‐úsáidfear leithreasuithe
 faoi chomhair oibríochtaí
 –
 ̈ Éilíonn an togra/tionscnamh go n‐úsáidfear leithreasuithe faoi
 chomhair oibríochtaí mar a mhínítear thíos:
 Leithreasuithe faoi chomhair gealltanas in EUR
 milliúin
 Sonraigh cuspóirí agus aschuir || || || 2016 || 2017 || 2018 || 2019 || 2020 || IOMLÁN
 ASCHUIR ||
 Saghas[64] || Meánchostas || Líon || Costas || Líon || Costas || Líon || Costas || Líon || Costas || Líon || Costas || Líon || Costas
 CUSPÓIR SONRACH[65] || Na coinníollacha a dhéanamh maidir le bainistiú inbhuanaithe acmhainní nádúrtha lena dtacaítear leis an aistriú i dtreo geilleagair ísealcharbóin agus geilleagair atá éifeachtúil ó thaobh acmhainní de ||
 Aschur || Limistéar faoi fheirmeoireacht orgánach (Líon na heicteár) || || || || || || || || || || || || ||
 Aschur || Limistéar faoi thiontú (Líon na heicteár) || || || || || || || || || || || || ||
 Aschur || Líon na n‐oibreoirí orgánacha deimhnithe || || || || || || || || || || || || ||
 Aschur || Líon na dtáirgeoirí orgánacha deimhnithe || || || || || || || || || || || || ||
 COSTAS IOMLÁN || || || || || || || || || || || ||
 3.2.3. An tionchar a mheastar a
 bheidh ag an togra/tionscnamh ar leithreasuithe de chineál riaracháin
 3.2.3.1. Achoimre
 –
 ̈ Ní éilíonn an togra/tionscnamh go n‐úsáidfear leithreasuithe de
 chineál riaracháin
 –
 x Éilíonn an togra/tionscnamh go n‐úsáidfear
 leithreasuithe de chineál riaracháin mar a mhínítear thíos:
 EUR milliúin (go dtí
 an tríú deachúil)
 || 2015 || 2016 || 2017 || 2018 || 2019 || 2020 || IOMLÁN
 CEANNTEIDEAL 5 den chreat airgeadais ilbhliantúil || || || || || || ||
 Acmhainní daonna || ‐ || ‐ || ‐ || ‐ || ‐ || ‐ || ‐
 Caiteachas riaracháin eile || 0,127 || 0,127 || 0,055 || 0,055 || 0,055 || 0,055 || 0,474
 Fo‐iomlán CHEANNTEIDEAL 5 den chreat airgeadais ilbhliantúil || 0,127 || 0,127 || 0,055 || 0,055 || 0,055 || 0,055 || 0,474
 Lasmuigh de CHEANNTEIDEAL 5[66] den chreat airgeadais ilbhliantúil || || || || || || ||
 Acmhainní daonna || || || || || || ||
 Caiteachas eile de chineál riaracháin || || || || || || ||
 Fo‐iomlán lasmuigh de CHEANNTEIDEAL 5 den chreat airgeadais ilbhliantúil || 0,127 || 0,127 || 0,055 || 0,055 || 0,055 || 0,055 || 0,474
 IOMLÁN || 0,127 || 0,127 || 0,055 || 0,055 || 0,055 || 0,055 || 0,474
 Soláthrófar na
 hacmhainní daonna is gá le baill foirne ón Ard‐Stiúrthóireacht a bhfuil
 bainistíocht an bhirt faoina cúram cheana agus/nó atá ath‐imlonnaithe
 taobh istigh den Ard‐Stiúrthóireacht, mar aon le haon leithdháileadh
 breise a d'fhéadfaí a thabhairt don Ard‐Stiúrthóireacht atá i mbun
 bainistíochta faoin nós imeachta maidir le leithdháileadh bliantúil agus na
 srianta buiséadacha curtha san áireamh.
 3.2.3.2. Na hacmhainní daonna a
 mheastar a bheidh riachtanach
 –
 ̈ Ní éilíonn an togra/tionscnamh go n‐úsáidfear acmhainní daonna.
 –
 X Éilíonn an togra/tionscnamh go n‐úsáidfear
 acmhainní daonna mar a mhínítear thíos:
 Sloinnfear an meastachán in aonaid de
 choibhéis lánaimseartha
 || 2015 || 2016 || 2017 || 2018 || 2019 || 2020
 XX 01 01 01 (Ceanncheathrú agus Oifigí Ionadaíocht an Choimisiúin) || 18 || 18 || 18 || 18 || 18 || 18
 XX 01 01 02 (Toscaireachtaí) || || || || || ||
 XX 01 05 01 (Taighde indíreach) || || || || || ||
 10 01 05 01 (Taighde díreach) || || || || || ||
 XX 01 02 01 (CA, SNE, INT ón 'gclúdach iomlánaíoch') || 3 || 3 || 3 || 3 || 3 || 3
 XX 01 02 02 (CA, LA, SNE, INT agus JED sna toscaireachtaí) || || || || || ||
 XX 01 04 yy || ‐ sa cheanncheathrú || || || || || ||
 ‐ toscaireachtaí || || || || || ||
 XX 01 05 02 (CA,SNE, INT – taighde indíreach) || || || || || ||
 10 01 05 02 (CA,SNE, INT – taighde díreach) || || || || || ||
 Línte buiséid eile (sonraigh) || || || || || ||
 IOMLÁN (*) || 21 || 21 || 21 || 21 || 21 || 21
 Is é XX an réimse
 beartais nó an teideal buiséid lena mbaineann.
 Soláthrófar na hacmhainní
 daonna is gá le baill foirne ón Ard‐Stiúrthóireacht a bhfuil bainistíocht
 an bhirt faoina gcúram cheana agus/nó atá ath‐imlonnaithe taobh istigh
 den Ard‐Stiúrthóireacht, mar aon le haon leithdháileadh breise a
 d'fhéadfaí a thabhairt don Ard‐Stiúrthóireacht atá i mbun bainistíochta
 faoi chuimsiú an nós imeachta maidir le leithdháileadh bliantúil i bhfianaise
 na srianta buiséadacha.
 Cur síos ar na
 cúraimí a bheidh le déanamh:
 Oifigigh agus foireann shealadach || Beartais a fhorbairt Beartais a chur chun feidhme Pleanáil, cláreagrú, faireachán agus maoirseacht Caidreamh leis na Ballstáit agus páirtithe leasmhara Caibidlíocht, agus ionadaíocht an Choimisiúin, le tríú tíortha Caidreamh le hinstitiúidí agus comhlachtaí eile de chuid an Aontais
 Foireann sheachtrach || Cabhrú le beartais a chur chun feidhme, faireachán agus teagmhálacha leis na Ballstáit agus páirtithe leasmhara
 3.2.4. Comhoiriúnacht don chreat
 airgeadais ilbhliantúil reatha
 –
 X Tá an
 togra/tionscnamh comhoiriúnach don chreat airgeadais ilbhliantúil reatha.
 –
 ̈ Beidh athchlárú an cheannteidil ábhartha sa chreat airgeadais
 ilbhliantúil ag gabháil leis an togra/tionscnamh seo.
 –
 ̈ Éilíonn an togra/tionscnamh go gcuirfear an ionstraim sholúbthachta i
 bhfeidhm nó go ndéanfar athbhreithniú ar an gcreat airgeadais ilbhliantúil.
 3.2.5. Ranníocaíochtaí ó thríú
 páirtithe
 –
 X Ní dhéantar foráil sa
 togra/tionscnamh maidir le cómhaoiniú ó thríú páirtithe.
 –
 Déantar foráil sa togra/tionscnamh maidir le
 cómhaoiniú atá réamh‐mheasta thíos
 3.3. An tionchar a mheastar a
 bheidh ar ioncam
 –
 X Ní bheidh tionchar
 airgeadais ar bith ag an togra ar ioncam.
 –
 ̈ Beidh an tionchar airgeadais seo a leanas ag an togra/tionscnamh:
 –
 ̈ ar acmhainní dílse
 –
 ̈ ar ioncam ilghnéitheach
 [1] Rialachán (CE) Uimh. 834/2007 ón gComhairle an 28 Meitheamh 2007
 maidir le táirgeadh orgánach agus lipéadú táirgí orgánacha agus lena n‐aisghairtear
 Rialachán (CEE) Uimh. 2092/91 (IO L 189, 20.7.2007, lch. 1).
 [2] COM(2012) 212 final an 11 Bealtaine 2012
 Tuarascáil ón gCoimisiún chuig Parlaimint na hEorpa agus chuig an gComhairle
 maidir le cur i bhfeidhm Rialachán (CE) Uimh. 834/2007 maidir le táirgeadh
 orgánach agus lipéadú táirgí orgánacha.
 [3] 8906/13 AGRILEG 56 – Táirgeadh Orgánach: Cur i bhfeidhm
 an chreata rialála agus forbairt na hearnála.
 [4] Teachtaireacht ón gCoimisiún maidir le hOiriúnacht
 Rialála an AE an 12 Nollaig 2012– COM(2012)746.
 [5] Rialachán
 (CE) 882/2004 ó Pharlaimint na hEorpa agus ón gComhairle an 29 Aibreán 2004
 maidir le feidhmiú rialuithe oifigiúla chun comhlíonadh dlí beatha agus bia,
 rialacha sláinte ainmhithe agus leasa ainmhithe a áirithiú (IO L 165,
 30.4.2004, lch. 1).
 [6] Rialachán (AE) Uimh. 1307/2013 ó Pharlaimint na
 hEorpa agus ón gComhairle an 17 Nollaig 2013 lena mbunaítear rialacha
 maidir le híocaíochtaí díreacha le feirmeoirí faoi scéimeanna tacaíochta faoi
 chuimsiú an chomhbheartais talmhaíochta agus lena n‐aisghairtear
 Rialachán (CE) Uimh. 637/2008 ón gComhairle agus Rialachán (CE) Uimh. 73/2009
 ón gComhairle (IO L 347, 20.12.2013, lch. 608); Rialachán (AE) Uimh. 1308/2013
 ó Pharlaimint na hEorpa agus ón gComhairle an 17 Nollaig 2013 lena
 mbunaítear comheagraíocht na margaí i dtáirgí talmhaíochta agus lena n‐aisghairtear
 Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001,
 agus (CE) Uimh. 1234/2007 ón gComhairle (IO L 347, 20.12.2013, lch. 671);
 Rialachán (AE) Uimh. 1305/2013 ó Pharlaimint na hEorpa agus ón gComhairle
 an 17 Nollaig 2013 maidir le tacaíocht d'fhorbairt tuaithe ón gCiste
 Eorpach Talmhaíochta um Fhorbairt Tuaithe (CETFT) agus lena n‐aisghairtear
 Rialachán (CE) Uimh. 1698/2005 ón gComhairle (IO L 347, 20.12.2013, lch. 487);
 Rialachán (AE) Uimh. 1306/2013 ó Pharlaimint na hEorpa agus ón gComhairle
 an 17 Nollaig 2013 maidir leis an gcomhbheartas talmhaíochta a
 mhaoiniú, a bhainistiú agus faireachán a dhéanamh air agus lena n‐aisghairtear
 Rialacháin (CEE) Uimh. 352/78, (CE) Uimh. 165/94, (CE) Uimh. 2799/98,
 (CE) Uimh. 814/2000, (CE) Uimh. 1290/2005 agus (CE) Uimh. 485/2008
 ón gComhairle (IO L 347, 20.12.2013, lch 549.)
 [7] Togra le haghaidh Rialacháin ó Pharlaimint na hEorpa
 agus ón gComhairle maidir le rialaithe oifigiúla agus gníomhaíochtaí oifigiúla
 eile arna ndéanamh lena áirithiú go gcuirtear i bhfeidhm dlí an bhia agus na
 beatha, rialacha maidir le sláinte agus leas ainmhithe, sláinte plandaí agus
 ábhair atáirgthe plandaí, táirgí cosanta plandaí agus lena leasaítear
 Rialacháin (CE) Uimh. 999/2001, 1829/2003, 1831/2003, 1/2005, 396/2005,
 834/2007, 1099/2009, 1069/2009, 1107/2009, Rialacháin (AE) Uimh. 1151/2012,
 [....]/2013 [Oifig na bhFoilseachán: cuir isteach uimhir an Rialacháin lena
 leagtar síos forálacha maidir le caiteachas a bhaineann leis an mbiashlabhra,
 le sláinte agus leas ainmhithe, agus a bhaineann le sláinte plandaí agus ábhar
 atáirgthe plandaí a bhainistiú] agus Treoracha 98/58/CE, 1999/74/CE,
 2007/43/CE, 2008/119/CE, 2008/120/CE agus 2009/128/CE (Rialachán maidir le
 rialuithe oifigiúla), COM(2013) 265 final 6.5.2013.
 [8] Rialachán (AE) Uimh. 1151/2012 ó Pharlaimint na
 hEorpa agus ón gComhairle an 21 Samhain 2012 maidir le scéimeanna
 cáilíochta do tháirgí talmhaíochta agus do bhia‐earraí (IO L 343 an
 14.12.12, lch. 1).
 [9] IO C , , lch. .
 [10] IO C , , lch. .
 [11] COM(2009) 234 final.
 [12] Rialachán (AE) Uimh. 1151/2012 ó Pharlaimint na
 hEorpa agus ón gComhairle an 21 Samhain 2012 maidir le scéimeanna
 cáilíochta do tháirgí talmhaíochta agus do bhia-earraí (IO L 343 an
 14.12.12, lch. 1).
 [13] Rialachán (AE) Uimh. 228/2013 ó Pharlaimint na hEorpa
 agus ón gComhairle an 13 Márta 2013 lena leagtar síos bearta sonracha
 don talmhaíocht sna réigiúin is forimeallaí den Aontas agus lena n‐aisghairtear
 Rialachán (CE) Uimh. 247/2006 (IO L 78, 20.3.2013, lch. 23).
 [14] Rialachán (AE) Uimh. 1307/2013 ó Pharlaimint na
 hEorpa agus ón gComhairle an 17 Nollaig 2013 lena mbunaítear rialacha
 maidir le híocaíochtaí díreacha le feirmeoirí faoi scéimeanna tacaíochta faoi
 chuimsiú an chomhbheartais talmhaíochta agus lena n‐aisghairtear
 Rialachán (CE) Uimh. 637/2008 ón gComhairle agus Rialachán (CE)
 Uimh. 73/2009 ón gComhairle (IO L 347, 20.12.2013, lch. 608).
 [15] Rialachán (AE) Uimh. 1305/2013 ó Pharlaimint na
 hEorpa agus ón gComhairle an 17 Nollaig 2013 maidir le tacaíocht
 d'fhorbairt tuaithe ón gCiste Eorpach Talmhaíochta um Fhorbairt Tuaithe (CETFT)
 agus lena n‐aisghairtear Rialachán (CE) Uimh. 1698/2005 (IO
 L 347, 20.12.2013, lch. 549).
 [16] COM(2011) 244 final, ‘An Bhithéagsúlacht - árachas saoil
 agus caipiteal nádúrtha dúinn: Straitéis an AE go dtí 2020’.
 [17] SWD(2013) 155 final, ‘Bonnegar Glas (BG) – Caipiteal
 nádúrtha na hEorpa a neartú’.
 [18] COM(2006) 231 final, ‘Straitéis Théamach do Chosaint
 Ithreach’.
 [19] Treoir 2009/147/CE ó Pharlaimint na hEorpa agus ón
 gComhairle an 30 Samhain 2009 maidir le héin fhiáine a chaomhnú (IO
 L 20, 26.1.2010, lch. 7).
 [20] Treoir 92/43/CEE ón gComhairle an
 21 Bealtaine 1992 maidir le gnáthóga nádúrtha agus fauna agus flora
 fiáine a chaomhnú (IO L 206, 22.7.1992, lch. 7).
 [21] Treoir 91/676/CEE ón gComhairle an
 12 Nollaig 1991 maidir le huiscí a chosaint ar thruailliú de bharr
 níotráití ó fhoinsí talmhaíochta (IO L 375, 31.12.1991, lch. 1).
 [22] Treoir 2000/60/CE ó Pharlaimint na hEorpa agus ón
 gComhairle an 23 Deireadh Fómhair 2000 lena mbunaítear creat do
 ghníomhaíocht Chomhphobail i réimse an bheartais uisce (IO L 327,
 22.12.00, lch. 1).
 [23] Treoir 2001/81/CE ó Pharlaimint na hEorpa agus ón
 gComhairle an 23 Deireadh Fómhair 2001 maidir le huasteorainneacha
 náisiúnta do thruailleáin áirithe san aer (IO L 309, 27.11.2001,
 lch. 22).
 [24] Treoir 2009/18/CE ó Pharlaimint na hEorpa agus ón
 gComhairle an 21 Deireadh Fómhair 2009 lena mbunaítear creat le
 haghaidh gníomhaíochta Chomhphobail chun úsáid inbhuanaithe lotnaidicídí a
 bhaint amach (IO L 309, 24.11.2009, lch. 71.).
 [25] COM(2010)2020 final.
 [26] Rialachán (CE) Uimh. 834/2007 ón gComhairle an
 28 Meitheamh 2007 maidir le táirgeadh orgánach agus lipéadú táirgí
 orgánacha agus lena n‐aisghairtear Rialachán (CEE) Uimh. 2092/91 (IO
 L 189, 20.7.2007, lch. 1).
 [27] Moladh 2003/361/CE ón gCoimisiún an 6 Bealtaine
 2003 maidir le micrifhiontair, fiontair bheaga agus mheánmhéide a shainmhíniú.
 (IO L 124, 20.05.2003, lch. 36).
 [28] Rialachán (CE) Uimh. 1107/2009 ó Pharlaimint na
 hEorpa agus ón gComhairle an 21 Deireadh Fómhair maidir le táirgí cosanta
 plandaí a chur ar an margadh agus lena n‐aisghairtear Treoir 79/117/CEE
 agus Treoir 91/414/EEC ón gComhairle (IO L 309, 24.11.2009,
 lch. 1).
 [29] COM(2013) 229, 29.4.2013.
 [30] Rialachán (CE) Uimh. 889/2008 ón gCoimisiún an
 5 Meán Fómhair 2008 lena leagtar síos rialacha mionsonraithe maidir
 le cur chun feidhme Rialachán (CE) Uimh. 834/2007 ón gComhairle maidir le
 táirgeadh orgánach agus lipéadú táirgí orgánacha i dtaca le táirgeadh, lipéadú
 agus rialú orgánach (IO L 250, 18.9.2008, lch. 1)
 [31] Treoir 2006/125/CE ón gCoimisiún an
 5 Nollaig 2006 maidir le bianna gránachbhunaithe próiseáilte agus bia
 do naíonáin agus do leanaí óga (IO L 339, 6.12.2006, lch. 16).
 [32] Rialachán (AE) Uimh. 1169/2011 ó Pharlaimint na
 hEorpa agus ón gComhairle an 25 Deireadh Fómhair 2011 maidir le
 faisnéis bhia a sholáthar do thomhaltóirí, lena leasaítear Rialacháin (CE)
 Uimh. 1924/2006 agus (CE) Uimh. 1925/2006 ó Pharlaimint na hEorpa
 agus ón gComhairle, agus lena n‐aisghairtear Treoir 87/250/CEE ón
 gCoimisiún, Treoir 90/496/CEE ón gComhairle, Treoir 1999/10/CE ón gCoimisiún,
 Treoir 2000/13/CE ó Pharlaimint na hEorpa agus ón gComhairle, Treoracha
 2002/67/CE agus 2008/5/CE ón gCoimisiún agus Rialachán (CE) Uimh. 608/2004
 ón gCoimisiún (IO L 304, 22.11.2011, lch. 18).–
 [33] Rialachán (AE) Uimh. XX/XXX ó Pharlaimint na hEorpa
 agus ón gComhairle an [...] maidir le rialaithe oifigiúla agus gníomhaíochtaí
 oifigiúla eile arna ndéanamh lena áirithiú go gcuirtear i bhfeidhm dlí an bhia
 agus na beatha, rialacha maidir le sláinte agus leas ainmhithe, sláinte plandaí
 agus ábhair atáirgthe plandaí, táirgí cosanta plandaí agus lena leasaítear
 Rialacháin (CE) Uimh. 999/2001, 1829/2003, 1831/2003, 1/2005, 396/2005,
 834/2007, 1099/2009, 1069/2009, 1107/2009, Rialacháin (AE)
 Uimh. 1151/2012, [....]/2013 [Oifig na bhFoilseachán: cuir isteach uimhir
 an Rialacháin lena leagtar síos forálacha maidir le caiteachas a bhaineann leis
 an mbiashlabhra, le sláinte agus leas ainmhithe, agus a bhaineann le sláinte
 plandaí agus ábhar atáirgthe plandaí a bhainistiú] agus Treoracha 98/58/CE,
 1999/74/CE, 2007/43/CE, 2008/119/CE, 2008/120/CE agus 2009/128/CE (Rialachán
 maidir le rialuithe oifigiúla) (IO L ...)
 [34] Rialachán (AE) Uimh. 182/2011 ó
 Pharlaimint na hEorpa agus ón gComhairle an 16 Feabhra 2011 lena
 leagtar síos na rialacha agus na prionsabail ghinearálta a bhaineann leis na
 sásraí maidir le rialú ag na Ballstáit ar fheidhmiú cumhachtaí cur chun feidhme
 ag an gCoimisiún (IO L 55, 28.2.2011, lch. 13).
 [35] Rialachán (AE) Uimh. 1169/2011 ó Pharlaimint na
 hEorpa agus ón gComhairle an 25 Deireadh Fómhair 2011 maidir le
 faisnéis bhia a sholáthar do thomhaltóirí, lena leasaítear Rialacháin (CE)
 Uimh. 1924/2006 agus (CE) Uimh. 1925/2006 ó Pharlaimint na hEorpa
 agus ón gComhairle, agus lena n‐aisghairtear Treoir 87/250/CEE ón
 gCoimisiún, Treoir 90/496/CEE ón gComhairle, Treoir 1999/10/CE ón gCoimisiún,
 Treoir 2000/13/CE ó Pharlaimint na hEorpa agus ón gComhairle, Treoracha
 2002/67/CE agus 2008/5/CE ón gCoimisiún agus Rialachán (CE) Uimh. 608/2004
 ón gCoimisiún (IO L 304, 22.11.2011, lch. 18).
 [36] [teideal iomlán] (IO L,...).
 [37] [teideal iomlán] (IO L,...).
 [38] Rialachán (AE) Uimh. 1308/2013 ó Pharlaimint na
 hEorpa agus ón gComhairle an 17 Nollaig 2013 lena mbunaítear
 comheagraíocht na margaí i dtáirgí talmhaíochta agus lena n‐aisghairtear
 Rialacháin (CEE) Uimh. 922/72, (CEE) Uimh. 234/79, (CE)
 Uimh. 1037/2001, agus (CE) Uimh. 1234/2007 ón gComhairle (IO
 L 347, 20.12.2013, lch. 671).
 [39] Rialachán (AE) Uimh. 1380/2013 ó Pharlaimint na
 hEorpa agus ón gComhairle an 11 Nollaig 2013 maidir leis an gComhbheartas
 Iascaigh,
 lena leasaítear Rialachán (CE) Uimh. 1954/2003 ón gComhairle
 agus Rialachán (CE) Uimh. 1224/2009 ón gComhairle agus lena n‐aisghairtear
 Rialachán (CE) Uimh. 2371/2002 ón gComhairle, Rialachán (CE)
 Uimh. 639/2004 ón gComhairle agus Cinneadh 2004/585/CE (IO L 354,
 28.12.2013, lch. 22).
 [40] Treoir 2001/82/CE ó Pharlaimint na hEorpa agus ón
 gComhairle an 6 Samhain 2001 maidir leis an gcód Comhphobail a
 bhaineann le táirgí míochaine tréidliachta (IO L 311, 28.11.2001,
 lch. 1).
 [41] Rialachán (CE) Uimh. 178/2002 ó Pharlaimint na hEorpa
 agus ón gComhairle an 28 Eanáir 2002 lena leagtar síos prionsabail
 ghinearálta agus ceanglais ghinearálta dhlí an bhia, lena mbunaítear an tÚdarás
 Eorpach um Shábháilteacht Bia agus lena leagtar síos nósanna imeachta i ndáil
 le sábháilteacht bia (IO L 31, 01.02.2002, lch. 1).
 [42] Rialachán (CE) Uimh. 767/2009 ó Pharlaimint na hEorpa
 agus ón gComhairle an 13 Iúil 2009 maidir le beatha a chur ar an
 margadh agus a úsáid, lena leasaítear Rialachán (CE) Uimh. 1831/2003 ó
 Pharlaimint na hEorpa agus ón gComhairle agus lena n‐aisghairtear Treoir
 79/373/CEE ón gComhairle, Treoir 80/511/CEE ón gCoimisiún, Treoracha
 82/471/CEE, 83/228/CEE, 93/74/CEE, 93/113/CE agus 96/25/CE ón gComhairle agus
 Cinneadh 2004/217/CE ón gCoimisiún (IO L 229, 1.9.2009, lch. 1).
 [43] Treoir 2001/18/CE ó Pharlaimint na hEorpa agus ón
 gComhairle an 12 Márta 2001 maidir le scaoileadh réamhbheartaithe
 orgánach géinmhodhnaithe isteach sa chomhshaol agus lena n‐aisghairtear
 Treoir 90/220/CEE ón gComhairle (IO L 106, 17.4.2001, lch. 1).
 [44] Rialachán (CE) Uimh. 1333/2008 ó Pharlaimint na
 hEorpa agus ón gComhairle an 16 Nollaig 2008 maidir le breiseáin bia
 (IO L 354, 31.12 2008, lch. 16).
 [45] Rialachán (CE) Uimh. 1831/2003 ó Pharlaimint na
 hEorpa agus ón gComhairle an 22 Meán Fómhair 2003 maidir le breiseáin
 lena n‐úsáid i gcothú ainmhithe (IO L 268, 18.10.2003,
 lch. 29).
 [46] Rialachán (CE) Uimh. 1332/2008 ó Pharlaimint na
 hEorpa agus ón gComhairle an 16 Nollaig 2008 maidir le heinsímí bia
 agus lena leasaítear Treoir 83/417/CEE ón gComhairle, Rialachán (CE)
 Uimh. 1493/1999 ón gComhairle, Treoir 2000/13/CE, Treoir 2001/112/CE ón
 gComhairle agus Rialachán (CE) Uimh. 258/97 (IO L 354, 31.12.2008,
 lch. 7)
 [47] Treoir 96/29/Euratom ón gComhairle an
 13 Bealtaine 1996 lena leagtar síos caighdeáin bhunúsacha
 sábháilteachta chun sláinte oibrithe agus an phobail i gcoitinne a chosaint ar
 na contúirtí a éiríonn as radaíocht ianúcháin (IO L 159, 29.6.1996,
 lch. 1).
 [48] Rialachán (CE) Uimh. 1829/2003 ó Pharlaimint na
 hEorpa agus ón gComhairle an 22 Meán Fómhair 2003 maidir le bia agus
 beatha atá géinmhodhnaithe (IO L 268, 18.10.2003, lch. 1).
 [49] Rialachán (CE) Uimh. 1830/2003 ó Pharlaimint na
 hEorpa agus ón gComhairle an 22 Meán Fómhair 2003 maidir le
 hinrianaitheacht agus lipéadú orgánach géinmhodhnaithe agus inrianaitheacht
 táirgí bia agus beatha a tháirgtear ó orgánaigh ghéinmhodhnaithe agus lena
 leasaítear Treoir 2001/18/CE (IO L 268, 18.10.2003, lch. 24).
 [50] Treoir 95/46/CE an 24 Deireadh fómhair 1995
 maidir le daoine aonair a chosaint i dtaca le próiseáil sonraí pearsanta agus
 maidir le saorghluaiseacht sonraí den sórt sin a rialaíonn cosaint daoine
 aonair maidir le próiseáil sonraí pearsanta (IO L 281, 23.11.1995,
 lch. 31).
 [51] Rialachán (CE) Uimh. 765/2008 ó Pharlaimint na hEorpa
 agus ón gComhairle an 9 Iúil 2008 lena leagtar amach na ceanglais
 maidir le creidiúnú agus maidir le faireachas margaidh a bhaineann le táirgí a
 mhargú, agus lena n‐aisghairtear Rialachán (CEE) Uimh. 339/93 (IO
 L 218, 13.8, lch. 30).
 [52] 6 mhí ar a laghad tar éis a theachta i bhfeidhm.
 [53] ABM: bainistiú de réir gníomhaíochtaí – ABB: bunú an
 bhuiséid de réir gníomhaíochtaí.
 [54] Mar a thagraítear dó in Airteagal 54(2)(a) nó (b) den
 Rialachán Airgeadais
 [55] Airteagal 110 de Rialachán (AE) Uimh. 1306/2013
 ó Pharlaimint na hEorpa agus ón gComhairle maidir leis an gcomhbheartas
 talmhaíochta a mhaoiniú, a bhainistiú agus faireachán a dhéanamh air.
 [56] Sanders, J (eag.) 2013: Evaluation of the EU legislation
 on organic farming (meastóireacht ar reachtaíocht an AE maidir le
 feirmeoireacht orgánach), Thünen Institute of Farm Economics http://ec.europa.eu/agriculture/evaluation/market‐and-income-reports/organic-farming-2013_en.htm
 [57] Rialachán (AE) Uimh. 1307/2013
 ó Pharlaimint na hEorpa agus ón gComhairle lena mbunaítear rialacha maidir le
 híocaíochtaí díreacha le feirmeoirí faoi scéimeanna
 tacaíochta faoi chuimsiú an chomhbheartais talmhaíochta agus lena n‐aisghairtear
 Rialachán (CE) Uimh. 637/2008
 ón gComhairle agus Rialachán (CE) Uimh. 73/2009 ón gComhairle.
 [58] Rialachán (AE) Uimh. 1305/2013 ó Pharlaimint na
 hEorpa agus ón gComhairle maidir le tacaíocht don fhorbairt tuaithe ón gCiste
 Eorpach Talmhaíochta um Fhorbairt Tuaithe (CETFT) agus lena n‐aisghairtear
 Rialachán (CE) Uimh. 1698/2005 ón gComhairle.
 [59] Is féidir mionsonraí faoi na modhanna bainistíochta agus
 tagairtí don Rialachán Airgeadais a fheiceáil ar shuíomh gréasáin Ard‐Stiúrthóireacht
 an Bhuiséid:
 http://www.cc.cec/budg/man/budgmanag/budgmanag_en.html
 [60] LD = Leithreasuithe difreáilte / LN = Leithreasuithe
 neamhdhifreáilte
 [61] CSTE: Comhlachas Saorthrádála na hEorpa.
 [62] Tíortha is iarrthóirí agus, nuair is iomchuí, tíortha ó na
 Balcáin Thiar a d'fhéadfadh a bheith ina n‐iarrthóirí .
 [63] Cúnamh agus caiteachas teicniúil agus/nó riaracháin ar
 mhaithe le cláir agus/nó bearta AE (seanlínte "BA"), taighde
 indíreach, taighde díreach a chur chun feidhme.
 [64] Is éard atá in aschuir táirgí agus seirbhísí le soláthar
 (e.g.: líon na malartuithe mac léinn a fhaigheann maoiniú, iomlán km de
 bhóithre a rinneadh, etc.).
 [65] I gcomhréir le Comhchreat Faireacháin agus Meastóireachta
 an CBT, bunófar comhchreat faireacháin agus meastóireachta ó 2014 ar aghaidh
 agus, dá bhrí sin, tabharfar táblaí táscairí i gcrích go cuí tráth níos déanaí.
 [66] Cúnamh agus caiteachas teicniúil agus/nó riaracháin ar
 mhaithe le cláir agus/nó bearta AE (seanlínte "BA"), taighde
 indíreach, taighde díreach a chur chun feidhme.
 IARSCRÍBHINN I
 TÁIRGÍ
 EILE DÁ dTAGRAÍTEAR IN AIRTEAGAL 2(1)
 –
 giostaí a úsáidtear mar bhia nó mar bheatha,
 –
 beoir,
 –
 maté,
 –
 eastóscanna, úscraí agus tiúcháin chaife, tae nó
 maté, agus ullmhóidí de bhunús na dtáirgí sin, nó de bhunús caife, tae nó maté;
 siocaire rósta agus ionadaigh chaife rósta eile, agus eastóscanna, úscraí agus
 tiúcháin díobh sin,
 –
 neachtair thorthaí,
 –
 leafaos, im, ola agus púdar cacó; seacláid agus
 ullmhóidí bia eile le cacó,
 –
 milseogra siúcra,
 –
 ullmhóidí gránach, plúir, stáirse nó bainne;
 táirgí taosráin,
 –
 anraithí,
 –
 anlann,
 –
 béilí cócaráilte,
 –
 uachtar reoite,
 –
 iógairt bhlaistithe, iógairt arna mbreisiú le
 torthaí, cnónna nó cacó,
 –
 salann farraige,
 –
 gumaí agus roisíní nádúrtha,
 –
 pailin,
 –
 céir bheach,
 –
 blátholaí,
 –
 deochanna biotáilleacha ar choinníoll gur de
 thionscnamh talmhaíochta amháin an t-alcól eitile a úsáidtear le haghaidh
 tháirgeadh na ndeochanna biotáilleacha.
 IARSCRÍBHINN II
 RIALACHA
 TÁIRGTHE SONRACHA DÁ dTAGRAÍTEAR I gCAIBIDIL III
 Cuid
 I: Rialacha maidir le táirgeadh plandaí
 Chomh maith leis na rialacha táirgthe a
 leagtar síos in Airteagail 7 go 10, beidh feidhm ag na rialacha a leagtar síos
 sa Chuid seo maidir le táirgeadh plandaí orgánacha.
 1.
 Ceanglais ghinearálta
 1.1.
 Tá toirmeasc ar tháirgeadh hidreaponach, ar modh é
 chun plandaí a fhás lena bhfréamhacha i dtuaslagán cothaitheach amháin, nó i
 meán támh ina gcuirtear tuaslagán cothaitheach.
 1.2.
 Coiscfidh na teicnící go léir a úsáidtear chun
 plandaí a tháirgeadh éilliú comhshaoil, nó íoslaghdóidh siad éilliú comhshaoil.
 1.3.
 Tiontú
 1.3.1.
 Má táthar chun a mheas gur plandaí agus táirgí
 plandaí orgánacha atá i gceist, ní mó go mbeadh feidhm ag na rialacha táirgthe
 a leagtar síos sa Rialachán seo ar na dáileachtaí le linn tréimhse tiontaithe
 dhá bhliain ar a laghad roimh síol a chur, nó dhá bhliain ar a laghad sula n-úsáidtear
 mar bheatha ó tháirgeadh orgánach iad i gcás féarthailte nó foráiste
 ilbhliantúil, nó trí bliana ar a laghad roimh shábháil na dtáirgí orgánacha den
 chéad uair i gcás barr ilbhliantúil nach foráiste é.
 1.3.2.
 Féadfaidh an t-údarás inniúil a chinneadh síneadh a
 chur leis an tréimhse tiontaithe le go mbeidh sé níos faide ná an tréimhse
 tiontaithe dá dtagraítear i bpointe 1.3.1, i gcásanna inar éillíodh an talamh
 le táirgí nár údaraíodh le haghaidh táirgthe orgánaí.
 1.3.3.
 Teastóidh tréimhse tiontaithe nua i gcomhréir le
 pointe 1.3.1 ón údarás inniúil i gcás inar baineadh úsáid as táirge nár
 údaraíodh le haghaidh táirgthe orgánaigh.
 Féadfar an
 tréimhse sin a ghiorrú sa dá chás seo a leanas:
 (a)
 úsáid táirge nár údaraíodh le haghaidh táirgthe
 orgánaigh mar chuid de bheart rialaithe éigeantach in aghaidh lotnaidí nó
 fiailí, lena n-áirítear orgánaigh coraintín nó speicis ionracha, arna bhforchur
 ag údarás inniúil an Bhallstáit;
 (b)
 úsáid táirge nár údaraíodh le haghaidh táirgthe
 orgánaigh mar chuid de thástálacha eolaíochta arna bhformheas ag údarás inniúil
 an Bhallstáit.
 1.3.4.
 Sna cásanna dá dtagraítear i bpointe 1.3.2 agus i
 bpointe 1.3.3, cuirfear na fachtóirí seo a leanas san áireamh agus fad na
 tréimhse tiontaithe á shocrú:
 (a)
 gur féidir a ráthú go mbeidh leibhéal
 neamhshuntasach fuíll san ithir tar éis phróiseas díghrádaithe an táirge lena
 mbaineann ag deireadh na tréimhse tiontaithe, nó sa phlanda i gcás bairr
 ilbhliantúil;
 (b)
 ní fhéadfar tagairt a dhéanamh do tháirgeadh
 orgánach agus an barr i ndiaidh na cóireála á dhíol.
 1.3.5.
 Ba cheart na rialacha sonracha
 maidir le tiontú talún a bhfuil baint acu le táirgeadh beostoic orgánaigh a
 bheith mar seo a leanas:
 1.3.5.1.
 Beidh feidhm ag na rialacha tiontaithe ar limistéar
 iomlán an aonaid táirgthe ar a bhfuil beatha ainmhithe á tháirgeadh.
 1.3.5.2.
 D'ainneoin pointe 1.3.5.1, féadfar an tréimhse
 tiontaithe a laghdú go haon bhliain amháin i gcás féaraigh agus limistéir taobh
 amuigh atá á n-úsáid ag speicis nach luibhiteoirí iad.
 1.4.
 Tionscnamh plandaí lena
 n-áirítear ábhar atáirgthe plandaí
 1.4.1.
 Ní úsáidfear ach ábhar atáirgthe plandaí a
 táirgeadh go horgánach chun plandaí agus táirgí plandaí a tháirgeadh. Chuige
 sin, táirgfear an planda atá beartaithe le haghaidh ábhair atáirgthe plandaí a
 thairgeadh, agus an máthairphlanda nuair is iomchuí, i gcomhréir leis an
 Rialacháin seo ar feadh aon ghlúine amháin ar a laghad, nó ar feadh aon ghlúine
 amháin ar a laghad le linn dhá shéasúr fáis i gcás barr ilbhliantúil.
 1.4.2.
 Úsáid a bhaint as ábhar
 atáirgthe plandaí nach bhfuarthas ó tháirgeadh orgánach
 Ní fhéadfar ábhar atáirgthe plandaí nach bhfuarthas ó
 tháirgeadh orgánach a úsáid ach amháin má thagann sé ó aonad táirgthe atá á
 thiontú go táirgeadh orgánach, nó má tá údar lena úsáid ar mhaithe le cúrsaí
 taighde, tástálacha allamuigh ar mhionscála, nó chun acmhainní géiniteacha a
 chaomhnú, a comhaontaíodh le húdarás inniúil an Bhallstáit.
 1.5.
 Bainistíocht ithreach agus
 leasú
 1.5.1.
 Agus plandaí orgánacha á dtáirgeadh bainfear úsáid
 as cleachtais churaíochta agus shaothraithe a chaomhnaíonn nó a mhéadaíonn an
 t-ábhar orgánach san ithir, a chuireann le cobhsaíocht agus bithéagsúlacht
 ithreach, agus a choisceann stuáil agus creimeadh ithreach.
 1.5.2.
 Caomhnófar agus méadófar torthúlacht agus
 gníomhaíocht bhitheolaíoch na hithreach le huainíocht bairr ilbhliantúil,
 léagúim agus barra aoiligh glasa eile ina measc, agus trí aoileach beostoic nó
 ábhar orgánach ó tháirgeadh orgánach a úsáid, iad araon muirínithe más féidir.
 1.5.3.
 I gcás nach féidir freastal a dhéanamh ar
 riachtanais chothaithe plandaí leis na bearta dá dtagraítear i bpointe 1.5.1.
 agus 1.5.2 ní fhéadfar ach leasacháin agus oiriúntóirí ithreach arna n-údarú
 lena n-úsáid sa táirgeadh orgánach de bhun Airteagal 19 a úsáid, agus ní
 fhéadfar iad a úsáid ach a mhéad is gá.
 1.5.4.
 Ní rachaidh méid iomlán an aoiligh beostoic, mar
 atá sainmhínithe i dTreoir 91/676/CEE[1] ón
 gComhairle, a úsáidtear ar an ngabháltas talmhaíochta thar 170 kg in aghaidh na
 bliana/heicteár an limistéir talmhaíochta in úsáid. Ní bheidh feidhm ag an
 teorainn sin ach maidir le haoileach, aoileach triomaithe agus aoileach
 éanlaithe clóis díhiodráitithe, tuartha muirínithe ainmhithe, lena n-áirítear
 aoileach éanlaithe clóis, aoileach muirínithe agus tuartha leachtacha ainmhithe
 a úsáid.
 1.5.5.
 Is féidir le gabháltais atá i mbun táirgthe
 orgánaigh comhaontuithe comhair scríofa a dhéanamh go heisiach le gabháltais
 agus fiontair talmhaíochta eile a chomhlíonann na rialacha maidir le táirgeadh
 orgánach, agus é ar intinn acu fuílleach aoiligh ó tháirgeadh orgánach a
 leathadh. Déanfar an uasteorainn dá dtagraítear i bpointe 1.5.4 a ríomh ar
 bhonn na n-aonad táirgthe orgánaigh go léir atá páirteach i gcomhar den chineál
 sin.
 1.5.6.
 Féadfar ullmhóidí de mhiocrorgánaigh a úsáid chun
 riocht na hithreach ina hiomláine a fheabhsú, nó chun infhaighteacht
 cothaitheach san ithir nó sna barra a fheabhsú.
 1.5.7.
 Féadfar ullmhóidí iomchuí planda-bhunaithe nó
 ullmhóidí de mhiocrorgánaigh a úsáid chun múirín a ghníomhachtú.
 1.5.8.
 Ní úsáidfear leasacháin nítrigine mianraí.
 1.6.
 Bainistiú lotnaidí agus fiailí
 1.6.1.
 Beidh an cosc ar dhamáiste de dheasca lotnaidí agus
 fiailí ag brath go príomha ar an gcosaint ó:
 –
 naimhde nádúrtha,
 –
 an rogha speicis, éagsúlachtaí agus ábhar
 ilchineálach,
 –
 uainíocht na mbarr,
 –
 teicnící saothraithe amhail bitoitriú, agus
 –
 próisis theirmeacha amhail grianadh agus
 galchóireáil éadomhain na hithreach (síos go huasdoimhneacht 10 cm).
 1.6.2.
 I gcás nach dtugann na bearta dá bhforáiltear i
 bpointe 1.6.1 dóthain cosanta do phlandaí ó lotnaidí nó i gcás gur cinnte go
 bhfuil barra faoi bhagairt sheanbhunaithe, ní fhéadfar ach táirgí arna n-údarú
 lena n-úsáid sa táirgeadh orgánach de bhun Airteagal 19 a úsáid, agus ní
 fhéadfar iad a úsáid ach a mhéad is gá.
 1.6.3.
 Cuirfidh gaistí nó rannóirí na dtáirgí seachas
 fearamóin, cosc ar scaoileadh na substaintí sa timpeallacht agus cuirfidh siad
 cosc ar theagmháil idir na substaintí agus na barra atá á saothrú. Baileofar na
 gaistí tar éis iad a úsáid, agus diúscrófar ar bhealach sábháilte iad.
 1.7.
 Táirgí a úsáidtear le haghaidh glantacháin agus
 díghalraithe
 Maidir le
 glantachán agus díghalrú, ní úsáidfear ach na táirgí glantacháin agus
 díghalraithe arna n-údarú lena n-úsáid sa táirgeadh orgánach de bhun Airteagal
 19.
 2.
 Ceanglais maidir le plandaí nó táirgí planda
 sonracha
 2.1.
 Rialacha maidir le táirgeadh muisiriún
 Féadfar substráití
 a úsáid le haghaidh muisiriúin a tháirgeadh, mura bhfuil iontu ach na
 comhpháirteanna a leanas:
 (a)
 aoileach agus tuartha ainmhithe:
 (i) ó ghabháltais talmhaíochta a tháirgeann
 i gcomhréir leis na rialacha maidir le táirgeadh orgánach; nó
 (ii) dá dtagraítear i bpointe 1.5.3, ach
 amháin mura bhfuil fáil ar an táirge dá dtagraítear i bpointe (i), ar an
 gcoinníoll nach dtéann an t-aoileach agus na tuartha ainmhithe i gceist thar
 25 % de mheáchan iomlán chomhpháirteanna na substráite, cé is moite den
 ábhar clúdaithe agus aon uisce breise a cuireadh leis, sula ndearnadh é a
 mhúiríniú;
 (b)
 táirgí de thionscnamh talmhaíochta, seachas iad sin
 dá dtagraítear i bpointe (a), ó ghabháltais talmhaíochta atá i mbun táirgthe i
 gcomhréir leis na rialacha maidir le táirgeadh orgánach;
 (c)
 móin nár cóireáladh go ceimiceach;
 (d)
 adhmad, nár cóireáladh le táirgí ceimiceacha tar
 éis é a leagan;
 (e)
 táirgí mianraí dá dtagraítear i bpointe 1.5.3.,
 uisce agus ithir.
 2.2.
 Rialacha maidir le plandaí fiáine a bhailiú
 Meastar gur
 táirgeadh orgánach is ea bailiú plandaí fiáine atá ag fás go nádúrtha i
 limistéir nádúrtha, foraoisí agus limistéir talmhaíochta, chomh maith le bailiú
 codanna de na plandaí sin, ar an gcoinníoll:
 (a)
 nár baineadh úsáid as aon táirgí sna limistéir sin,
 seachas táirgí arna n-údarú lena n-úsáid sa táirgeadh orgánach de bhun
 Airteagal 19, ar feadh tréimhse trí bliana ar a laghad sula ndearnadh an bailiú;
 (b)
 nach gcuireann an bailiú isteach ar chobhsaíocht na
 gnáthóige nádúrtha nó cothabháil na speiceas sa limistéar bailithe.
 Cuid
 II: Rialacha maidir le táirgeadh beostoic
 Comh maith leis na rialacha táirgthe a leagtar
 síos in Airteagail 7, 8, 9 agus 11, beidh feidhm ag na rialacha a leagtar síos
 sa Chuid seo maidir le táirgeadh beostoic.
 1.
 Ceanglais ghinearálta
 1.1.
 Beidh toirmeasc ar thairgeadh beostoic gan
 ghabháltas i gcás nach ndéanann an feirmeoir atá i mbun beostoc a tháirgeadh
 bainistíocht ar thalamh talmhaíochta agus nach bhfuil comhaontú comhair scríofa
 le feirmeoir eile aige.
 1.2.
 Tiontú
 1.2.1.
 Tosóidh an tréimhse tiontaithe ar a luaithe tar éis
 don fheirmeoir fógra a thabhairt faoina ghníomhaíocht do na húdaráis inniúla
 agus a ghabháltas a chur faoin gcóras rialaithe i gcomhréir leis an Rialachán
 seo.
 1.2.2.
 Leagtar amach na tréimhsí tiontaithe a bhaineann go
 sonrach leis an gcineál táirgthe ainmhithe i bpointe 2.
 1.2.3.
 Ní dhéanfar ainmhithe agus táirgí ainmhithe a
 tháirgtear le linn na tréimhse tiontaithe a mhargú mar chinn orgánacha.
 1.2.4.
 Measfar go bhfuil ainmhithe agus táirgí ainmhithe
 orgánach ag deireadh na tréimhse tiontaithe má thiontaítear an t-aonad táirgthe
 ina iomláine, lena n-áirítear beostoc, féaraigh nó aon talamh a úsáidtear le
 haghaidh beatha ainmhithe ag an tráth céanna.
 1.3.
 Tionscnamh ainmhithe
 1.3.1.
 Saolófar agus tógfar beostoc orgánach ar
 ghabháltais talmhaíochta orgánacha.
 1.3.2.
 D'fhéadfaí a mheas gur ainmhithe orgánacha agus
 táirgí orgánacha iad na hainmhithe a bhí ar an ngabháltas talmhaíochta ag tús
 na tréimhse tiontaithe, agus a gcuid táirgí, tar éis chomhlíonadh na tréimhse
 tiontaithe is infheidhme dá dtagraítear i bpointe 2.
 1.3.3.
 Maidir le pórú ainmhithe orgánacha:
 (a)
 bainfear úsáid as modhanna nádúrtha le haghaidh
 atáirgthe; mar sin féin, ceadófar inseamhnú saorga;
 (b)
 ní dhéanfar an t-atáirgeadh a spreagadh le hormóin
 ná le substaintí den chineál sin, ach amháin i bhfoirm cóireála teiripí
 tréidliachta i gcás ainmhí aonair;
 (c)
 ní bhainfear úsáid as cineálacha eile atáirgthe
 saorga, amhail clónáil agus traschur sutha;
 (d)
 déanfar rogha pórtha iomchuí agus cuirfidh an rogha
 leis an bhfulaingt a chosc agus leis an ngá le hainmhithe a chiorrú a
 sheachaint.
 1.3.4.
 Agus pórtha nó tréithchineálacha á roghnú,
 tabharfar aird ar chumas na n-ainmhithe dul i dtaithí ar dhálaí áitiúla gan
 dochar a dhéanamh dá leas, dá n-acmhainneacht agus dá bhfrithsheasmhacht i
 gcoinne galar. Chomh maith leis sin, roghnófar pórtha nó tréithchineálacha
 ainmhithe d'fhonn galair sonracha nó fadhbanna sláinte a sheachaint, ar galair
 nó fadhbanna iad a bhaineann le pórtha nó tréithchineálacha áirithe a mbaintear
 úsáid astu i ndiantháirgeadh, amhail siondróm struis na muc, an siondróm
 liathbhán bog tais, bás tobann, breith anabaí agus breitheanna deacra ina
 mbíonn gá le gearradh Caesarach. Tabharfar tosaíocht do phórtha agus do thréithchineálacha
 dúchasacha.
 1.3.5.
 Chun críocha pórúcháin, féadfar ainmhithe nár
 tógadh go horgánach a thabhairt isteach ar ghabháltas talamhaíochta nuair atá
 baol ann go gcaillfear pórtha ón bhfeirmeoireacht i gcomhréir le hIarscríbhinn
 IV a ghabhann le Rialachán (CE) Uimh. 1974/2006[2] agus ní gá nár
 saolaíodh aon sliocht go fóill d'ainmhithe na bpórtha sin.
 1.4.
 Cothú
 1.4.1.
 Ceanglais ghinearálta maidir le cothú
 Beidh feidhm ag na
 rialacha seo a leanas maidir le cothú:
 (a)
 gheofar beatha do bheostoc go príomha ón ngabháltas
 talmhaíochta ar a gcoinnítear na hainmhithe nó ó ghabháltais orgánacha eile sa
 réigiún céanna;
 (b)
 maidir le beatha beostoic, tabharfar beatha
 orgánach dóibh a chomhlíonann riachtanais chothaitheacha na n-ainmhithe ag na
 céimeanna éagsúla dá bhforbairt. Ní cheadófar beathú srianta sa táirgeadh
 beostoic;
 (c)
 toirmeascfar beostoc a choinneáil i ndálaí, nó iad
 a chur ar aiste bia, a d'fhéadfadh ainéime a spreagadh;
 (d)
 beidh cleachtais ramhraithe iniompaithe ag gach
 céim sa phróiseas tógála. Toirmeascfar beathú iallaigh;
 (e)
 beidh rochtain i gcónaí ag beostoc, seachas beacha,
 ar fhéarach nó ar ghairbhseach;
 (f)
 ní bhainfear úsáid as spreagthóirí fáis nó as
 aimínaigéid shintéiseacha;
 (g)
 beathófar ainmhithe diúil le bainne máthartha más
 féidir ar feadh íostréimhse;
 (h)
 ní bhainfear úsáid as ábhair bia de thionscnamh
 breiseáin beatha, táirgí áirithe a úsáidtear sa chothú ainmhithe agus áiseanna
 próiseála ach amháin má tá siad údaraithe le húsáid sa táirgeadh orgánach de
 bhun Airteagal 19.
 1.4.2.
 Innilt ar choimín agus buailteachas
 1.4.2.1.
 Féadfar ainmhithe orgánacha a chur ag innilt ar
 choimín, ar an gcoinníoll:
 (a)
 go mbainistítear an coimín go hiomlán i gcomhréir
 leis an Rialachán seo;
 (b)
 gur ainmhithe arna ndíorthú ó chóras táirgthe atá
 coibhéiseach le ceann de na córais dá bhforáiltear in Airteagal 28 agus
 Airteagal 30 de Rialachán (AE) Uimh. 1305/2013 iad aon ainmhithe
 neamh-orgánacha a bhaineann úsáid as an talamh sin[3];
 (c)
 ní mheasfar gur ó tháirgeadh orgánach aon táirgí
 beostoic ó ainmhithe orgánacha agus iad i mbun na talún seo a úsáid, ach amháin
 más féidir a chruthú go raibh scaradh leordhóthanach ó ainmhithe
 neamh-orgánacha.
 1.4.2.2.
 Féadfaidh ainmhithe féar ar thalamh neamh-orgánach
 a innilt le linn na tréimhse buailteachais nuair atá siad á mbogadh ag siúl de
 chois ó limistéar innilte amháin go dtí limistéar innilte eile. Beidh cead
 beatha neamh-orgánach, i bhfoirm féir agus fásra eile atá á n-innilt ag na
 hainmhithe, a ithe ar feadh 35 lá ar a mhéad, an turas ar an mbealach amach
 agus an turas fillte san áireamh.
 1.4.3.
 Beatha atá á thiontú
 1.4.3.1.
 Maidir le gabháltais talmhaíochta atá á dtiontú,
 féadfar suas le 15 % de mheánmhéad iomlán an ábhair beathaithe a thugtar
 do bheostoc teacht ó innilt nó sábháil féarach buan, dáileachtaí foráiste
 ilbhliantúla nó barra próitéine, arna gcur faoi bhainistíocht orgánach ar
 thailte le linn na chéad bliana tiontaithe, ar an gcoinníoll gur chuid den
 ghabháltas é féin iad. Ní fhéadfar ábhar beathaithe sa chéad bhliain tiontaithe
 a úsáid le beatha próiseáilte orgánach a tháirgeadh. I gcás ina n-úsáidtear
 idir ábhar beathaithe atá á thiontú agus ábhar beathaithe ó dháileachtaí le
 linn a gcéad bhliana tiontaithe, ní bheidh céatadán iomlán an dá chineál ábhair
 beathaithe níos mó ná na huaschéatadáin atá leagtha síos i bpointe 1.4.3.2.
 1.4.3.2.
 I gcás gabháltas talmhaíochta orgánach, féadfar
 suas le 20 % ar an meán den bheatha a theacht ó ábhar beathaithe atá á
 thiontú, eadhon ábhar beathaithe ón dara bliain tiontaithe. Maidir le
 gabháltais thalmhaíochta atá á dtiontú, i gcás go dtagann an t-ábhar beathaithe
 atá á thiontú ón ngabháltas féin, féadfar an céatadán sin a ardú go 100.
 1.4.3.3.
 Déanfar na figiúirí i bpointe 1.4.3.1 agus i
 bpointe 1.4.3.2 a ríomh go bliantúil mar chéatadán den ábhar tirim in ábhar
 beathaithe de thionscnamh plandaí.
 1.4.4.
 Ábhair agus substaintí áirithe bia a úsáid i
 mbeatha
 Ní fhéadfar ach
 ábhar bia orgánach de bhunús ainmhithe chomh maithe le hábhair bia agus
 breiseáin bia arna n-údarú lena n-úsáid sa táirgeadh orgánach de bhun Airteagal
 19 a úsáid chun ábhar bia orgánach a phróiseáil agus chun ainmhithe orgánacha a
 bheathú.
 1.5.
 Cúram sláinte
 1.5.1.
 Cosc galar
 1.5.1.1.
 Bunófar cosc galar ar na nithe seo a leanas: roghnú
 pórtha agus tréithchineálacha, cleachtais feirmeoireachta maidir le bainistiú,
 aclaíocht agus beatha d'ardchaighdeán, dlús stocála iomchuí, tithíocht iomchuí
 agus leordhóthanach a choinnítear faoi dhálaí maithe sláinteachais.
 1.5.1.2.
 Ceadófar táirgí míochaine tréidliachta
 imdhíoneolaíocha a úsáid.
 1.5.1.3.
 Toirmeascfar táirgí míochaine tréidliachta
 allapatacha atá sintéisithe go ceimiceach nó antaibheathaigh a úsáid le
 haghaidh cóireála coiscthí.
 1.5.1.4.
 Toirmeascfar úsáid substaintí chun fás nó táirgeadh
 a spreagadh (lena n-áirítear antaibheathaigh, coicideastait agus áiseanna
 saorga eile chun críoch fás a spreagadh) agus toirmeascfar hormóin nó
 substaintí comhchosúla a úsáid chun atáirgeadh a rialú nó chun críocha eile
 (e.g. chun éastras a spreagadh nó a shioncronú).
 1.5.1.5.
 I gcás go dtagann beostoc ó aonaid neamh-orgánacha,
 beidh feidhm ag bearta speisialta amhail tástálacha scagtha nó tréimhsí
 coraintín, ag brath ar na cúinsí áitiúla.
 1.5.1.6.
 Maidir le glantachán agus díghalrú, ní úsáidfear i
 bhfoirgnimh agus i suiteálacha beostoic ach na táirgí glantacháin agus
 díghalraithe arna n-údarú lena n-úsáid sa táirgeadh orgánach de bhun Airteagal
 19.
 1.5.1.7.
 Déanfar tithíocht, cróite, fearas agus gléasanna a
 ghlanadh agus a dhíghalrú i gceart chun tras-ionfhabhtú agus méadú ar líon na
 n-orgánach a iompraíonn galar a chosc. Déanfar faecas, fual agus aon bheatha
 nár itheadh nó a doirteadh a ghlanadh ón áit chomh minic agus is gá chun boladh
 a laghdú agus chun mealladh feithidí nó creimirí a sheachaint. Féadfar creimiricídí
 (i ngaistí amháin) agus táirgí arna n-údarú lena n-úsáid sa táirgeadh orgánach
 de bhun Airteagal 19 a úsáid chun feithidí agus lotnaidí eile a dhíbirt ó
 fhoirgnimh agus ó shuiteálacha eile ina gcoinnítear beostoc.
 1.5.2.
 Cóireáil tréidliachta
 1.5.2.1.
 I gcás go mbuaileann ainmhithe tinn nó go n-éiríonn
 siad gortaithe in ainneoin beart coisctheach cuirfear cóireáil orthu láithreach
 bonn.
 1.5.2.2.
 Cuirfear cóireáil in aghaidh galair ar fáil
 láithreach bonn chun fulaingt an ainmhí a sheachaint. féadfar táirgí míochaine
 tréidliachta allapatacha atá sintéisithe go ceimiceach, lena n-áirítear
 antaibheathaigh, a úsáid nuair is gá agus faoi dhianchoinníollacha agus faoi
 fhreagracht tréidlia, i gcás nach iomchuí táirgí fíti-teiripeacha agus
 hoiméapatacha ná táirgí eile a úsáid. Saineofar srianta maidir le cúrsaí
 cóireála agus tréimhsí aistarraingthe go háirithe.
 1.5.2.3.
 Úsáidfear ábhar bia de bhunús mianraí agus
 breiseáin cothaithe arna n-údarú lena n-úsáid sa táirgeadh orgánach de bhun
 Airteagal 19 agus táirgí fíti-teiripeacha agus hoiméapatacha de rogha ar
 chóireáil tréidliachta allapatach atá sintéisithe go ceimiceach lena n-áirítear
 antaibheathaigh, ar an gcoinníoll go bhfuil éifeacht theiripeach éifeachtacht
 leo i leith speiceas an ainmhí sin, agus i leith an riochta ar a bhfuil an
 chóireáil dírithe.
 1.5.2.4.
 Cé is moite de vacsaínigh, cóireálacha le haghaidh
 seadán agus scéimeanna díothú éigeantacha i gcás gur cuireadh cóireáil ar
 ainmhí nó ar ghrúpa ainmhithe níos mó ná trí uaire laistigh de 12 mhí le táirgí
 míochaine tréidliachta allapatacha atá sintéisithe go ceimiceach lena
 n-áirítear antaibheathaigh, nó níos mó ná uair amháin má tá saolré táirgthe
 níos lú na aon bhliain amháin ag an ainmhí nó ag an ngrúpa ainmhithe, ní
 dhíolfar mar tháirgí orgánacha an beostoc sin, ná táirgí a mbaineann leo, agus
 cuirfear an beostoc faoi réir na tréimhsí tiontaithe dá dtagraítear i bpointe
 1.2 agus i bpointe 2.
 1.5.2.5.
 Beidh an tréimhse aistarraingthe idir táirge
 míochaine tréidliachta allapatach a úsáid don uair dheiridh ar ainmhí faoi
 ghnáthchionníollacha úsáide agus bia-earraí a tháirgeadh ó ainmhithe den
 chineál sin, dhá oiread chomh fada leis an tréimhse aistarraingthe dá
 dtagraítear in Airteagal 11 de Rialachán 2001/82/CE, nó 48 uaire i gcás
 nach sonraítear an tréimhse sin.
 1.5.2.6.
 Ceadófar cóireálacha a bhaineann le sláinte
 ainmhithe agus sláinte an duine a chosaint ar cóireálacha iad a fhorchuirtear
 ar bhonn reachtaíocht an Aontais.
 1.6.
 Coinníollacha tithíochta agus cleachtais
 feirmeoireachta
 1.6.1.
 Áiritheofar le hinsliú, téamh agus aerú an fhoirgnimh go gcoinnítear aerchúrsaíocht, leibhéal
 dusta, teocht, bogthaise choibhneasta an aeir agus an méid gáis laistigh de
 theorainneacha a áirithíonn leas na n-ainmhithe. Beidh solas maith agus aerú
 nádúrtha fairsing san fhoirgneamh.
 1.6.2.
 Ní bheidh sé ina cheangal tithíocht a chur ar fáil
 do bheostoc i limistéir a bhfuil na
 dálaí aeráide iomchuí ann le gur féidir le beostoc maireachtáil lasmuigh. Beidh
 rochtain ag beostoc an t-am ar fad ar limistéir taobh amuigh, féarach más
 féidir, aon uair a cheadaíonn dálaí aimsire agus riocht an talún é sin ach
 amháin má fhorchuirtear srianta agus oibleagáidí a bhaineann le sláinte an
 duine agus sláinte ainmhithe a chosaint ar bhonn reachtaíocht an Aontais. Beidh
 rochtain ag ainmhithe ar fhoscadh nó ar limistéir faoi scáth chun iad a
 chosaint ón drochaimsir.
 1.6.3.
 Déanfaidh an dlús stocála i bhfoirgnimh freastal ar chompord, folláine agus riachtanais
 speicis-bhunaithe na n-ainmhithe, nithe a beidh ag brath go háirithe ar
 speiceas, pór agus aois na n-ainmhithe. Tabharfaidh an dlús stocála aird chomh
 maith ar riachtanais iompraíochta na n-ainmhithe, riachtanais a bhíonn ag brath
 go háirithe ar mhéid an ghrúpa agus inscne na n-ainmhithe. Déanfaidh an dlús
 stocála leas na n-ainmhithe a áirithiú trí dhóthain spáis a chur ar fáil dóibh
 ionas gur féidir leo seasamh go nádúrtha, bogadh, luí síos go héasca, casadh
 timpeall, iad féin a chíoradh, agus gach gnáthsheasamh agus gach gluaiseacht
 nádúrtha a dhéanamh amhail síneadh agus sciatháin a bhualadh.
 1.6.4.
 Beidh na híosachair dromchla taobh istigh agus taobh amuigh, agus tréithe eile a bhaineann
 le tithíocht a chuirtear ar fáil do speicis éasgúla agus catagóirí éagsúla
 ainmhithe mar atá leagtha amach i bpointí 2.1.4., 2.2.4., 2.3.4. agus 2.4.5.
 1.6.5.
 Féadfar limistéir taobh amuigh a chlúdach i bpáirt.
 Ní mheasfar gur limistéir taobh amuigh iad vearandaí.
 1.6.6.
 Ní rachaidh an dlús stocála ina iomláine thar
 theorainn 170kg nítrigin orgánach in aghaidh na bliana agus in aghaidh an
 heicteáir talmhaíochta.
 1.6.7.
 Chun an dlús stocála iomchuí dá dtagraítear i
 bpointe 1.6.6. a chinneadh, leagfaidh an t-údarás inniúil amach na haonaid
 bheostoic atá coibhéiseach leis an teorainn dá dtagraítear i bpointe 1.6.6., ag
 leanúint na bhfigiúirí atá leagtha síos i ngach ceann de na riachtanais
 shonracha de réir táirgthe ainmhithe.
 1.7.
 Leas ainmhithe
 1.7.1.
 Beidh an buneolas riachtanach agus na scileanna maidir le sláinte agus riachtanais leasa na n-ainmhithe ag gach duine a mbeidh baint acu le hainmhithe a choinneáil.
 1.7.2.
 Áiritheofar le cleachtais
 feirmeoireachta, lena n-áirítear dlús stocála agus dálaí
 tithíochta, go ndéanfar freastal ar riachtanais forbartha, fiseolaíochta agus
 eiteolaíocha ainmhithe.
 1.7.3.
 Beidh rochtain ag beostoc an t-am ar fad ar limistéir taobh amuigh, féarach más féidir, aon uair
 a cheadaíonn dálaí aimsire agus riocht an talún é sin ach amháin má
 fhorchuirtear srianta agus oibleagáidí a bhaineann le sláinte an duine agus
 sláinte ainmhithe a chosaint ar bhonn reachtaíocht an Aontais.
 1.7.4.
 Déanfar líon an bheostoic a theorannú d'fhonn na nithe seo a leanas a laghdú:
 ró-innilt, pasáil ithreach, creimeadh, nó truailliú de bharr ainmhithe nó de
 bharr aoileach na n-ainmhithe a leathadh.
 1.7.5.
 I gas ina bhfuil feidhm ag Airteagal 8(5) agus ag
 pointe 1.4.2.2 den Chuid seo, coinneofar beostoc orgánach scagtha ó bheostoc
 eile.
 1.7.6.
 Toirmeascfar ainmhithe a leithlisiú
 nó iad a choinneáil ar theaghrán, ach amháin i gcás
 ainmhithe aonair ar feadh tréimhse teoranta ama, agus sa mhéid agus atá údar
 leis seo ar chúiseanna tréidliachta. Féadfaidh údaráis inniúla a údarú gur
 féidir ba i micreathionscadail a choinneáil ar theaghrán murar féidir na ba a
 choinneáil i ngrúpaí atá oiriúnach dá riachtanais iompraíochta, ar an
 gcoinníoll go bhfuil rochtain acu ar fhéaraigh le linn na tréimhse innilte,
 agus rochtain ar limistéir taobh amuigh dhá uair sa tseachtain ar a laghad
 nuair nach bhfuil aon fhéidearthacht innilte ann.
 1.7.7.
 Déanfar an méid ama a iompraítear ainmhithe a laghdú.
 1.7.8.
 Déanfar aon fhulaingt le linn shaol iomlán an ainmhí a choinneáil chomh híseal agus is
 féidir, lena n-áirítear ag an am a maraítear iad.
 1.7.9.
 Beidh toirmeasc ar chiorrú ainmhithe.
 1.7.10.
 Déanfar aon fhulaingt ainmhithe a laghdú go dtí an leibhéal is ísle trí ainéistéise agus/nó
 anailgéise leordhóthanach a úsáid agus tríd an obráid a dhéanamh ag an aois is
 iomchuí ag pearsanra cáilithe, agus ag an aois sin amháin.
 1.7.11.
 Ceadófar coilleadh fisiceach chun cáilíocht táirgí agus cleachtais táirgthe traidisiúnta a
 choimeád, ach ceadófar é faoi ainéitéise nó faoi anailgéise leordhóthanach
 amháin agus tríd an obráid a dhéanamh ag an aois is iomchuí ag pearsanra
 cáilithe, agus ag an aois sin amháin.
 1.7.12.
 Déanfar ainmhithe a lódáil agus a dhílódáil gan úsáid a bhaint as aon chineál spreagtha leictrigh chun
 iallach a chur ar na hainmhithe bogadh. Toirmeascfar suaimhneasáin allapatacha
 a úsáid roimh nó le linn ainmhithe a iompar.
 2.
 Ceanglais maidir le speicis shonracha
 beostoic
 2.1.
 Bó-ainmhithe, ainmhithe de cineál caorach agus
 ainmhithe de chineál gabhair a tháirgeadh
 2.1.1.
 Tiontú
 Má táthar chun a
 mheas gur táirgí orgánacha iad bó-ainmhithe, ainmhithe de chineál caorach,
 ainmhithe de chineál gabhair agus a gcuid dtáirgí, ní mór go mbeadh feidhm ag
 na rialacha táirgthe atá leagtha amach sa Rialachán seo ar feadh ar a laghad:
 (a)
 12 mhí i gcás bó-ainmhithe le haghaidh táirgthe
 feola, agus ar aon chuma ar feadh trí cheathrú dá saol ar a laghad;
 (b)
 sé mhí i gcás ainmhithe de chineál caorach agus
 ainmhithe de chineál gabhair agus ainmhithe le haghaidh táirgthe bainne.
 2.1.2.
 Cothú
 Beidh feidhm ag na
 rialacha seo a leanas maidir le cothú:
 (a)
 beidh rochtain ag bó-ainmhithe, ainmhithe de
 chineál caorach agus ainmhithe de chineál gabhair ar fhéaraigh le haghaidh
 innilte aon uair a mbeidh dálaí ann chuige sin;
 (b)
 d'ainneoin pointe (a), beidh rochtain ag
 bó-ainmhithe fireanna atá níos sine ná aon bhliain d'aois ar fhéarach nó ar
 limistéar taobh amuigh;
 (c)
 i gcásanna ina mbíonn rochtain ag bó-ainmhithe,
 ainmhithe de chineál caorach agus ainmhithe de chineál gabhair ar fhéarach le
 linn na tréimhse innilte agus i gcás ina dtugann an córas tithíochta geimhridh
 saoirse gluaiseachta do na hainmhithe, féadfar an oibleagáid maidir le
 limistéir taobh amuigh a chur ar fáil le linn mhíonna an gheimhridh a
 tharscaoileadh;
 (d)
 ach amháin le linn na tréimhse buailteachais dá
 dtagraítear i bpointe 1.4.2.2, is ón bhfeirm féin a thiocfaidh 90 % ar a
 laghad den bheatha nó i gcás nach bhfuil sin indéanta, déanfar é a thairgeadh i
 gcomhar le feirmeacha orgánacha eile sa réigiún céanna;
 (e)
 bunófar córais chun bó-ainmhithe, ainmhithe de
 chineál caorach agus ainmhithe de chineál gabhair a thógáil ar an úsáid is mó
 is féidir a bhaint as féarach innilte de réir infhaighteachta féaraigh le linn
 tréimhsí éagsúla sa bhliain. Is gairbhseach, fodar úr nó tirim, nó sadhlas a
 bheidh i 60 % ar a laghad d'ábhar tirim na gciondálacha laethúla do
 bhó-ainmhithe, ainmhithe de chineál caorach agus ainmhithe de chineál gabhair.
 Ceadófar laghdú go 50 % i gcás ainmhithe sa táirgeadh déiríochta ar feadh
 uastréimhse trí mhí le linn luath-lachta;
 (f)
 beathófar gach bó-ainmhí dúil, gach ainmhí dúil de
 chineál caorach agus gach ainmhí dúil de chineál gabhair le bainne máthartha
 más féidir ar feadh íostréimhse trí mhí i gcás bó-ainmhithe, agus 45 lá i gcás
 ainmhithe de chineál caorach agus ainmhithe de chineál gabhair.
 2.1.3.
 Coinníollacha tithíochta sonracha
 Beidh feidhm ag na
 rialacha seo a leanas maidir leis na dálaí tithíochta:
 (a)
 beidh urlár mín, ach gan a bheith sleamhain, i
 dtithíocht le haghaidh bó-ainmhithe, ainmhithe de chineál caorach agus
 ainmhithe de chineál gabhair. Beidh dromchla soladach ar leath ar a laghad den
 achar dromchla taobh istigh dá dtagraítear sa tábla maidir le híosachar
 dromchla taobh istigh le haghaidh bó-ainmhithe, ainmhithe de chineál caorach
 agus ainmhithe de chineál gabhair mar atá leagtha síos i bpointe 2.1.4, is é
 sin le rá nach dromchla slataí ná gráta a bheidh ann;
 (b)
 beidh limistéar scíthe/luí atá compordach, glan
 agus tirim agus atá ar mhéid leordhóthanach ar fáil sa tithíocht, agus
 foirgníocht sholadach gan slataí a bheidh ann. Beidh easair thirim fhairsing sa
 limistéar scíthe. Tuí nó ábhar nádúrtha eile atá oiriúnach a bheidh san
 easair. Féadfar an easair a fheabhsú agus a shaibhriú le haon táirge mianraí
 arna údarú lena úsáid mar leasachán nó mar oiriúntóir ithreach sa táirgeadh
 orgánach de bhun Airteagal 19;
 (c)
 d'ainneoin pointe (a) sa chéad fhomhír d'Airteagal
 3(1) agus an dara fomhír d'Airteagal 3(1) de Threoir 2008/119/CE ón gComhairle[4], toirmeascfar laonna a chur
 faoi dhíon i mboscaí aonair tar éis aois aon seachtain amháin, ach amháin i
 gcás ainmhí aonair ar feadh tréimhse teoranta, agus sa mhéid agus atá údar leis
 seo ar chúiseanna tréidliachta.
 2.1.4.
 Dlús stocála
 Ní rachaidh líon na mbó-ainmhithe, na
 n-ainmhithe de chineál caorach ná na n-ainmhithe de chineál gabhair in aghaidh
 an heicteáir thar na teorainneacha seo a leanas:
 Aicme nó speiceas || Uaslíon ainmhithe in aghaidh an heicteáir coibhéiseach le 170 kg N/heictéar/bliain
 Laonna ramhraithe || 5
 Bó-ainmhithe eile níos óige ná aon bhliain amháin || 5
 Bó-ainmhithe fireanna níos sine ná aon bhliain amháin agus níos óige ná dhá bhliain || 3,3
 Bó-ainmhithe baineanna níos sine ná aon bhliain amháin agus níos óige ná dhá bhliain || 3,3
 Bó-ainmhithe fireanna, dhá bhliain d'aois nó níos sine || 2
 Bodóga pórúcháin || 2,5
 Bodóga ramhraithe || 2,5
 Ba déiríochta || 2
 Ba déiríochta dealaithe || 2
 Ba eile || 2,5
 Gabhair || 13,3
 Caoirigh || 13,3
 Seo thíos an
 t-íosachar dromchla taobh istigh agus taobh amuigh agus tréithe eile tithíochta
 maidir le bó-ainmhithe, ainmhithe de chineál caorach agus ainmhithe de chineál
 gabhair:
 || Achar taobh istigh (glan-achar ar fáil d'ainmhithe) || Achar taobh amuigh (achar aclaíochta, gan féarach a chur san áireamh)
 || Íos-bheomheáchan (kg) || M2/ceann || M2/ceann
 Bó-ainmhithe pórúcháin agus ramhraithe || suas le 100 || 1,5 || 1,1
 suas le 200 || 2,5 || 1,9
 suas le 350 || 4,0 || 3
 os cionn 350 || 5, le híosmhéid 1 m2/100 kg || 3,7, le híosmhéid 0,75 m2/100 kg
 Ba déiríochta || || 6 || 4,5
 Tairbh phórúcháin || || 10 || 30
 Ainmhithe de chineál caorach agus ainmhithe de chineál gabhair || || 1,5 caora/gabhar || 2,5
 || 0,35 uan/meannán || 2,5 agus 0,5 in aghaidh uain/meannáin
 2.2.
 Each-ainmhithe a tháirgeadh
 2.2.1.
 Tiontú
 Má táthar chun a mheas gur táirgí orgánacha
 iad each-ainmhithe agus a gcuid dtáirgí, ní mór go mbeadh feidhm ag rialacha
 táirgthe an Rialacháin seo ar feadh ar a laghad:
 (a)
 12 mhí i gcás táirgthe feola, agus ar aon chuma ar
 feadh trí cheathrú dá saol ar a laghad;
 (b)
 sé mhí i gcás ainmhithe le haghaidh táirgthe
 bainne.
 2.2.2.
 Cothú
 Beidh feidhm ag na
 rialacha seo a leanas maidir le cothú:
 (a)
 beidh rochtain ag each-ainmhithe ar fhéaraigh le
 haghaidh innilte aon uair a mbeidh dálaí ann chuige sin;
 (b)
 i gcásanna ina mbíonn rochtain ag each-ainmhithe ar
 fhéarach le linn na tréimhse innilte agus i gcás ina dtugann an córas
 tithíochta geimhridh saoirse gluaiseachta do na hainmhithe, féadfar an
 oibleagáid maidir le limistéir taobh amuigh a chur ar fáil le linn mhíonna an
 gheimhridh a tharscaoileadh;
 (c)
 ach amháin le linn na tréimhse buailteachais dá
 dtagraítear i bpointe 1.4.2.2, is ón bhfeirm féin a
 thiocfaidh 90 % ar a laghad den bheatha nó i gcás nach bhfuil sin
 indéanta, déanfar é a thairgeadh i gcomhar le feirmeacha orgánacha eile sa
 réigiún céanna;
 (d)
 bunófar córais chun each-ainmhithe a thógáil ar an
 úsáid is mó is féidir a bhaint as féarach innilte de réir infhaighteachta
 féaraigh le linn tréimhsí éagsúla sa bhliain. Is gairbhseach, fodar úr nó
 tirim, nó sadhlas a bheidh i 60 % ar a laghad d'ábhar tirim na
 gciondálacha laethúla d'each-ainmhithe;
 (e)
 déanfar gach each-ainmhí diúil a bheathú le bainne
 máthartha más féidir ar feadh íostréimhse trí mhí.
 2.2.3.
 Coinníollacha tithíochta sonracha
 Beidh feidhm ag na
 rialacha seo a leanas maidir leis na dálaí tithíochta:
 (a)
 beidh urlár mín, ach gan a bheith sleamhain, i
 dtithíocht le haghaidh each-ainmhithe. Beidh dromchla soladach ar leath ar a
 laghad den achar dromchla taobh istigh dá dtagraítear sa tábla maidir le
 híosachar dromchla taobh istigh le haghaidh each-ainmhithe mar atá leagtha síos
 i bpointe 2.2.4, is é sin le rá nach dromchla slataí ná gráta a bheidh ann;
 (b)
 beidh limistéar scíthe/luí atá compordach, glan
 agus tirim agus atá ar mhéid leordhóthanach ar fáil sa tithíocht, agus
 foirgníocht sholadach gan slataí a bheidh ann. Beidh easair thirim fhairsing sa
 limistéar scíthe. Tuí nó ábhar nádúrtha eile atá oiriúnach a bheidh san easair. Féadfar an easair a fheabhsú agus a shaibhriú le haon táirge mianraí
 arna údarú lena úsáid mar leasachán nó mar oiriúntóir ithreach sa táirgeadh
 orgánach de bhun Airteagal 19.
 2.2.4.
 Dlús stocála
 Ní rachaidh líon na n-eachainmhithe
 in aghaidh an heicteáir thar na teorainneacha seo a leanas:
 Aicme nó speiceas || Uaslíon ainmhithe in aghaidh an heicteáir coibhéiseach le 170 kg N/heictéar/bliain
 Each-ainmhithe atá níos sine ná sé mhí || 2
 Seo thíos an t-íosachar dromchla taobh istigh agus taobh amuigh
 agus tréithe eile tithíochta maidir le heach-ainmhithe:
 || Achar taobh istigh (glan-achar ar fáil d'ainmhithe) || Achar taobh amuigh (achar aclaíochta, gan féarach a chur san áireamh)
 || Íos-bheomheáchan (kg) || M2/ceann || M2/ceann
 Each-ainmhithe pórúcháin agus ramhraithe || suas le 100 || 1,5 || 1,1
 suas le 200 || 2,5 || 1,9
 suas le 350 || 4,0 || 3
 os cionn 350 || 5, le híosmhéid 1 m2/100 kg || 3,7, le híosmhéid 0,75 m2/100 kg
 2.3.
 Muc-ainmhithe a tháirgeadh
 2.3.1.
 Tiontú
 Má táthar chun a
 mheas gur táirgí orgánacha iad muc-ainmhithe agus a gcuid dtáirgí, ní mór go mbeadh feidhm ag rialacha táirgthe an
 Rialacháin seo ar feadh sé mhí ar a laghad.
 2.3.2.
 Cothú
 Beidh feidhm ag na
 rialacha seo a leanas maidir le cothú:
 (a)
 is ón bhfeirm féin a thiocfaidh 60 % ar a
 laghad den bheatha nó i gcás nach bhfuil sin indéanta, déanfar é a tháirgeadh
 sa réigiún céanna i gcomhar le feirmeacha orgánacha nó oibreoirí beatha eile;
 (b)
 déanfar gach muc-ainmhí diúil a bheathú le bainne
 máthartha más féidir ar feadh íostréimhse 40 lá;
 (c)
 cuirfear gairbhseach, fodar úr nó tirim, nó sadhlas
 leis na ciondálacha laethúla le haghaidh muc.
 2.3.3.
 Coinníollacha tithíochta sonracha
 Beidh feidhm ag na
 rialacha seo a leanas maidir leis na dálaí tithíochta:
 (a)
 beidh urlár mín, ach gan a bheith sleamhain, i
 dtithíocht le haghaidh muc-ainmhithe. Beidh dromchla soladach ar leath ar a
 laghad den achar dromchla taobh istigh dá dtagraítear sa tábla maidir le
 híosachar dromchla taobh istigh le haghaidh muc-ainmhithe mar atá leagtha síos
 i bpointe 2.3.4, is é sin le rá nach dromchla slataí ná gráta a bheidh ann;
 (b)
 beidh limistéar scíthe/luí atá compordach, glan
 agus tirim agus atá ar mhéid leordhóthanach ar fáil i dtithíocht do
 mhuc-ainmhithe, agus foirgníocht sholadach gan slataí a bheidh ann. Beidh
 easair thirim fhairsing sa limistéar scíthe. Tuí nó ábhar nádúrtha eile atá oiriúnach
 a bheidh san easair. Féadfar an easair a fheabhsú agus a shaibhriú le haon
 táirge mianraí arna údarú lena úsáid mar leasachán nó mar oiriúntóirí ithreach
 sa táirgeadh orgánach de bhun Airteagal
 19.
 (c)
 Is i ngrúpaí a choinneofar cránacha, ach amháin le
 linn chéimeanna deireanacha na tréimhse toirchis agus le linn na tréimhse
 dhiúil;
 (d)
 ní choinneofar bainbh ar dheiceanna cothroma ná i
 gcásanna banbh;
 (e)
 beidh deis fréamhaithe ag muc-ainmhithe i limistéir
 aclaíochta agus áit don aoileach. Chun críoch fréamhaithe féadfar úsáid a
 bhaint as substráití éagsúla.
 2.3.4.
 Dlús stocála
 Ní rachaidh líon na muc-ainmhithe in aghaidh an heicteáir thar na teorainneacha seo a
 leanas:
 Aicme nó speiceas || Uaslíon ainmhithe in aghaidh an heicteáir coibhéiseach le 170 kg N/heictéar/bliain
 Bainbh || 74
 Cránacha pórúcháin || 6,5
 Muc-ainmhithe ramhraithe || 14
 Muc-ainmhithe eile || 14
 Seo thíos an
 t-íosachar dromchla taobh istigh agus taobh amuigh agus tréithe eile tithíochta
 maidir le muc-ainmhithe:
 || Achar taobh istigh (glan-achar ar fáil d'ainmhithe) || Achar taobh amuigh (achar aclaíochta, gan féarach a chur san áireamh)
 || Íos-bheomheáchan (kg) || M2/ceann || M2/ceann
 Cránacha breithe le bainbh suas le 40 lá || || 7,5 cráin || 2,5
 Muc-ainmhithe ramhraithe || suas le 50 || 0,8 || 0,6
 suas le 85 || 1,1 || 0,8
 suas le 110 || 1,3 || 1
 Bainbh || níos sine ná 40 lá agus suas le 30 kg || 0,6 || 0,4
 Muc-ainmhithe síolraithe || || 2,5 muc bhaineanna || 1,9
 || 6 muc fhireanna Má bhaintear úsáid as pionnaí le haghaidh inseamhnaithe nádúrtha: 10 m2/torc || 8,0
 2.4.
 Éanlaith chlóis a tháirgeadh
 2.4.1.
 Tiontú
 Má táthar chun a
 mheas gur táirgí orgánacha iad éanlaith chlóis agus a gcuid dtáirgí, ní mór go mbeadh feidhm ag rialacha táirgthe an Rialacháin seo ar feadh ar a
 laghad:
 (a)
 10 seachtain maidir le héanlaith chlóis le haghaidh
 táirgthe feola, a tugadh isteach sula raibh trí lá slánaithe acu;
 (b)
 sé seachtaine i gcás éanlaith chlóis le haghaidh táirgthe uibheacha.
 2.4.2.
 Tionscnamh éanlaithe clóis
 Tógfar éanlaith
 chlóis go dtí go mbeidh íosaois bainte amach acu, nó gheofar iad ó
 thréchineálacha éanlaithe clóis a fhásann go mall mar a shaineoidh an t-údarás
 inniúil. Seo thíos an íosaois ag an am is féidir iad a mharú iad i gcás nach
 tréchineálacha éanlaithe chlóis a fhásann go mall atá in úsáid ag an
 bhfeirmeoir:
 (a)
 81 lá i gcás sicíní;
 (b)
 150 lá i gcás cábún;
 (c)
 49 lá i gcás lachan Péicing;
 (d)
 70 lá i gcás musclachan baineann;
 (e)
 84 lá i gcás musclachan fireann;
 (f)
 92 lá i gcás lachan mallard;
 (g)
 94 lá i gcás éanlaith ghuine;
 (h)
 140 lá i gcás turcaithe fireanna agus géanna
 rósta; agus
 (i)
 100 lá i gcás turcaithe baineanna.
 2.4.3.
 Cothú
 Beidh feidhm ag na rialacha seo a leanas maidir le cothú:
 (a)
 is ón bhfeirm féin a
 thiocfaidh 60 % ar a laghad den bheatha nó i gcás
 nach bhfuil sin indéanta, déanfar é a tháirgeadh sa réigiún céanna i gcomhar le
 feirmeacha orgánacha nó oibreoirí beatha eile;
 (b)
 cuirfear gairbhseach, fodar úr nó tirim, nó sadhlas
 leis an gciondálach laethúil.
 2.4.4.
 Coinníollacha tithíochta sonracha
 Beidh feidhm ag na
 rialacha seo a leanas maidir leis na dálaí tithíochta:
 (a)
 ní choinneofar éanlaith chlóis
 i gcásanna;
 (b)
 beidh rochtain ag éanlaith uisce ar shruth, lochán,
 loch nó linn aon uair atá dálaí aimsire agus sláinteachais oiriúnacha ann
 d'fhonn a riachtanais speicis-shonracha agus a riachtanais leasa ainmhithe a
 urramú; i gcás nach bhfuil na dálaí aimsire oiriúnach, beidh rochtain acu ar
 uisce sa chaoi is go mbeidh sé de chumas orthu an ceann a chur faoin uisce chun
 an chluimhreach a ghlanadh;
 (c)
 beidh rochtain ag éanlaith chlóis ar limistéar
 taobh amuigh ar feadh aon trian dá saol ar a laghad. Beidh limistéir taobh
 amuigh le haghaidh éanlaithe clóis clúdaithe go príomha le fásra agus áiseanna
 cosanta ann agus beidh rochtain éasca ag éanlaith chlóis ar líon leordhóthanach
 de thrachanna ólacháin;
 (d)
 i gcás go gcoinnítear éanlaith chlóis taobh istigh
 mar gheall ar shrianta nó oibleagáidí arna bhforchur ar bhonn reachtaíocht an
 Aontais, beidh rochtain buan acu ar mhéideanna leordhóthanacha gairbhsí agus
 ábhair iomchuí chun freastal a dhéanamh ar a gcuid riachtanas eiteolaíocha;
 (e)
 comhlíonfaidh foirgnimh le haghaidh gach cineál éanlaithe chlóis na coinníollacha seo a
 leanas:
 (i) beidh dromchla soladach ar aon trian ar
 a laghad d'achar an urláir, is é sin le rá, nach urlár slataí ná gráta a bheidh
 ann, agus beidh sé clúdaithe le hábhar easrach amhail tuí, scamháin adhmaid,
 gaineamh nó móin;
 (ii) i dtithe le haghaidh béaróg, beidh cuid
 leordhóthanach d'achar an urláir ar fáil do na cearca chun aoileach na gcearc a
 bhailiú ann;
 (iii) beidh faraí ag éanlaith chlóis de mhéid
 agus líon a fhreagraíonn do mhéid an ghrúpa agus na n-éan mar a leagtar síos sa
 tábla maidir leis an íosachar dromchla taobh istigh agus taobh amuigh agus
 tréithe eile tithíochta maidir le táirgeadh éanlaithe clóis atá leagtha amach i
 bpointe 2.4.5.;
 (iv) beidh poill le dul isteach agus amach ar
 theorainn lasmuigh an tí, i.e. lena n-áirítear vearanda más ann dó, poill de
 mhéid atá mór go leor le haghaidh na n-éan, agus beidh fad iomlán 4m ag na
 poill go léir in aghaidh gach achar 100m den tithíocht atá ar fáil do na héin.
 Nuair is ann do vearanda beidh fad iomlán 2m in aghaidh gach achar 100 m2
 den tithíocht ag na poill inmheánacha go léir idir an teach agus an vearanda.
 Ní mór rochtain fiche ceathair uair an chloig ar an vearanda a cheadú;
 (v) déanfar tithe éanlaithe clóis a thógáil
 ar bhealach a thugann rochtain éasca do na héin go léir ar limistéar taobh
 amuigh, i.e. ní bheidh fad níos mó ná 15m idir an pointe is faide laistigh den
 teach agus an poll amach is giorra don phointe sin.
 (vi) maidir le córais ilsrathacha, ní bheidh
 níos mó ná trí leibhéal d'achar inúsáidte iontu, an bun-urlár san áireamh. Ní
 bheidh níos mó ná 1m idir na leibhéil nó idir na hachair idirmheánacha, amhail
 láithreacha neadaithe. Beifear in ann aoileach a ghlanadh ó na leibhéil níos
 airde le córas uathoibrithe;
 (f)
 féadfar an méid solais nádúrtha a mhéadú le modhanna saorga chun uasmhéid 16 uaire solais a
 chur ar fáil in aghaidh an lae agus beidh tréimhse scíthe san oíche gan aon
 solas saorga ar feadh 8 n-uaire leanúnacha ar a laghad;
 (g)
 déanfar foirgnimh a fholmhú ó bheostoc idir gach grúpa éanlaithe clóis a thógtar.
 Déanfar na foirgnimh agus na feistis a ghlanadh agus a dhíghalrú le linn an ama
 sin. De bhreis air sin, i gcás ina bhfuil grúpa éanlaithe clóis tógtha ní mór
 na clóis a fhágáil folamh ar feadh tréimhse a socróidh na Ballstáit chun seans
 a thabhairt don fhásra a fhás arís. Ní bheidh feidhm ag na riachtanais seo i
 gcás nach dtógtar éanlaith chlóis i ngrúpaí nó nach gcoinnítear i gclóis iad,
 agus i gcás go bhfuil saoire fánaíochta i rith an lae acu.
 2.4.5.
 Dlús stocála
 Ní rachaidh uaslíon na n-ainmhithe in aghaidh an heicteáir thar na teorainneacha seo a
 leanas:
 Aicme nó speiceas || Uaslíon ainmhithe in aghaidh an heicteáir coibhéiseach le 170 kg N/heictéar/bliain
 Sicíní grísce || 580
 Béaróga || 230
 Seo thíos an
 t-íosachar dromchla taobh istigh agus taobh amuigh agus tréithe eile tithíochta
 maidir le héin den speiceas Gallus gallus:
 || Póraitheoirí/tuismitheoirí || Stoc óg || Éin ramhraithe || Cábúin || Béaróga
 Aois || Éin phórúcháin || Puiléid 0-8 seachtain || Puiléid 9-18 seachtain || Tosaitheoir 0-21 lá || Críochnaitheoir 22 go 81 lá || 22-150 lá || Béaróga ó 19 seachtain ar aghaidh
 Ráta an dlús stocála (líon éan in aghaidh m2 achair inúsáidte) i dtithe do-bhogtha agus soghluaiste || 6 éan || 24 éan le huasmhéid 21 kg/beomheáchan/m2 || 15 éan le huasmhéid 21 kg/beomheáchan/m2 || 20 éan le huasmhéid 21 kg/beomheáchan/m2 || 10 éan le huasmhéid 21 kg beomheáchan/m2 || 10 éan le huasmhéid 21 kg beomheáchan/m2 || 6 éan
 spás ar an bhfara (cm) || || || || || 18
 Córais ilsrathacha - Teorainneacha breise/m2 achar an bhun-urláir (vearanda san áireamh má tá rochtain 24 uaire ar fáil) || 9 n-éan || 36 éan gan an vearanda a chur san áireamh || 22 éan || Neamh-infheidhme de ghnáth || 9 n-éan
 Teorainneacha maidir le méid ealtaí || 3,000 lena n-áirítear éin fireanna || 10,000* || 3,300 || 10,000* || 4,800 || 2,500 || 3,000
 Rátaí stocála i gclóis amuigh faoin aer (m2/éan), ar an gcoinníoll nach dtéitear thar theorainn 170kg N/heictéar/bliain || 4 || 1 || 4 || 1 || 4 || 4 || 4
 * fo-inroinnte chun
 grúpaí 3x3000 nó 2x4800 a tháirgeadh
 Seo thíos an
 t-íosachar dromchla taobh istigh agus taobh amuigh agus tréithe eile tithíochta
 maidir le héin de speiceas eile seachas Gallus gallus:
 || Turcaithe || Géanna || Lachain || Éanlaith ghuine
 Saghas || Éin fhireanna || Éin bhaineanna || Iomlán || Péicing || Musclachan fireann || Musclachan baineann || Mallard || Iomlán
 Rátá an dlús stocála (líon éin in aghaidh m2 achair inúsáidte) i dtithe do-bhogtha agus soghluaiste || 10 le huasmhéid 21 kg de bheomheáchan/m2 || 10 le huasmhéid 21 kg de bheomheáchan/m2 || 10 le huasmhéid 21 kg de bheomheáchan/m2 || 10 le huasmhéid 21 kg de bheomheáchan/m2 || 10 le huasmhéid 21 kg de bheomheáchan/m2 || 10 le huasmhéid 21 kg de bheomheáchan/m2 || 10 le huasmhéid 21 kg de bheomheáchan/m2 || 10 le huasmhéid 21 kg de bheomheáchan/m2
 spás ar an bhfara (cm) || 40 || 40 || Neamh-infheidhme de ghnáth || Neamh-infheidhme de ghnáth || 40 || 40 || Neamh-infheidhme de ghnáth || 20
 Teorainneacha maidir le méid ealtaí || 2,500 || 2,500 || 2,500 || 4,000 baineannach 3,200 fireannach || 3,200 || 4,000 || 3,200 || 5,200
 Rátaí stocála taobh amuigh (m2/éan), ar an gcoinníoll nach dtéitear thar theorainn 170kg N/heictéar/bliain || 10 || 10 || 15 || 4.5 || 4.5 || 4.5 || 4.5 || 4
 2.4.6.
 Rochtain ar limistéir taobh amuigh
 Beidh feidhm ag na
 rialacha seo a leanas maidir le rochtain ar limistéir taobh amuigh:
 (a)
 beidh rochtain ag éanlaith chlóis ar limistéar
 taobh amuigh ar feadh aon trian dá saol ar a laghad. Cuirfear rochtain
 leanúnach taobh amuigh ar feadh an lae ar fáil ón aois is óige agus is féidir
 ar bhonn praiticiúil, aon uair is féidir sna dálaí fiseolaíocha agus
 fisiceacha, ach amháin i gcás srianta sealadacha arna bhforchur ar bhonn
 reachtaíocht an Aontais;
 (b)
 beidh limistéir taobh amuigh le haghaidh éanlaithe
 clóis clúdaithe go príomha le fásra ina mbeidh éagsúlacht plandaí, agus beidh
 áiseanna cosanta ann agus rochtain éasca ag éanlaith chlóis ar líon
 leordhóthanach de thrachanna ólacháin. Ní mór an fásra ar an limistéar taobh
 amuigh a bhaint agus a dhíláithriú ar bhonn rialta chun an baol maidir le
 barrachas cothaithigh a laghdú. Ní sínfidh na limistéir taobh amuigh níos faide
 ná ga 150m ón bpoll amach is giorra don teach éanlaithe clóis. Beidh síneadh
 suas le 350m ón bpoll amach is giorra don teach éanlaithe clóis ceadaithe
 áfach, ar an gcoinníoll go bhfuil líon leordhóthanach foscadán agus trachanna
 ólacháin scaipthe go cothrom sa limistéar taobh amuigh ina iomláine agus
 ceithre fhoscadán ar a laghad in aghaidh an heicteáir;
 (c)
 faoi dhálaí ina bhfuil teorainn le hinfhaighteacht
 beatha ón limistéar raoin, mar gheall ar chlúdach fadtéarmach sneachta nó
 aimsir thur mar shampla, ní mór gairbhseach breise a bheith mar chuid d'aiste
 bia éanlaithe clóis;
 (d)
 i gcás go gcoinnítear éanlaith chlóis taobh istigh
 mar gheall ar shrianta nó oibleagáidí arna bhforchur ar bhonn reachtaíocht an Aontais,
 beidh rochtain buan acu ar mhéideanna leordhóthanacha gairbhsí agus ábhair
 iomchuí chun freastal a dhéanamh ar a gcuid riachtanas eiteolaíocha;
 2.4.7.
 Leas ainmhithe
 Toirmeascfar éanlaith chlóis atá beo a
 chluimhriú.
 2.5.
 Beachaireacht
 2.5.1.
 Tiontú
 Ní fhéadfar tagairt
 a dhéanamh do tháirgeadh orgánach agus táirgí beachaireachta á ndíol ach amháin má comhlíonadh na rialacha
 táirgthe a leagtar síos sa Rialachán seo ar feadh bliana ar a laghad.
 Cuirfear céir de
 bhunús beachaireachta orgánaí in ionad na céarach le linn na tréimhse tiontaithe.
 2.5.2.
 Tionscnamh beach
 Tabharfar tosaíocht d'úsáid Apis mellifera agus a gcuid éicitíopaí
 áitiúla.
 2.5.3.
 Cothú
 Beidh feidhm ag na
 rialacha seo a leanas maidir le cothú:
 (a)
 fágfar dóthain meala agus pailine sna coirceoga ag
 deireadh an tséasúir táirgthe chun teacht slán ón ngeimhreadh;
 (b)
 ní cheadófar coilíneachtaí beach a bheathú ach
 amháin má tá baol ann nach dtiocfaidh na coirceoga slán de dheasca dálaí
 aeráide. Mil orgánach, síoróipí siúcra orgánacha, nó siúcra orgánach a
 úsáidfear don bheathú.
 2.5.4.
 Rialacha sonracha maidir le cosc galar agus
 cóireáil tréidliachta i dtaca le beachaireacht
 Maidir le cosc
 galar agus cóireáil tréidliachta beidh feidhm ag na rialacha seo a leanas:
 (a)
 Chun críocha frámaí, coirceoga agus cíora meala a
 chosaint, ó lotnaidí go háirithe, ní cheadófar ach creimiricídí (i ngaistí
 amháin) agus táirgí arna n-údarú lena n-úsáid sa táirgeadh orgánach de bhun
 Airteagal 19 a úsáid;
 (b)
 ceadófar cóireálacha fisiceacha amhail gal nó
 lasair dhíreach a úsáid agus beachlanna á ndíghalrú;
 (c)
 ní cheadófar beacha síolraithe fireanna a scriosadh
 ach amháin chun fíniú Varroa destructor a leithlisiú;
 (d)
 má éiríonn coilíneachtaí breoite nó ionfhabhtaithe,
 in ainneoin gach beart coisctheach a dhéanamh, déanfar cóireáil a chur orthu
 láithreach, agus féadfar na coilíneachtaí a chur i mbeachlanna leithlise, más
 gá;
 (e)
 féadfar úsáid a bhaint as aigéad formach, aigéad
 lachtach, aigéad aicéiteach agus aigéad ocsalach chomh maith le meantól,
 tíomól, eoclaptól, nó camfar i gcás fínithe le Varroa destructor;
 (f)
 má dhéantar cóireáil le táirgí allapatacha atá
 sintéisithe go ceimiceach, cuirfear na coilíneachtaí cóireáilte i mbeachlanna
 leithlise le linn na tréimhse sin agus cuirfear céir de bhunús beachaireachta
 orgánaí in ionad na céarach go léir. Beidh feidhm ag an tréimhse tiontaithe aon
 bhliain amháin atá leagtha síos i bpointe 2.5.1 ar na coilíneachtaí sin ina
 dhiaidh sin.
 (g)
 ní bheidh feidhm ag pointe (f) maidir le táirgí
 arna n-údarú sa táirgeadh orgánach de bhun Airteagal 19.
 2.5.5.
 Dálaí sonracha tithíochta sa bheachaireacht
 Beidh feidhm ag na
 rialacha seo a leanas maidir leis na dálaí tithíochta:
 (a)
 Lonnófar beachlanna i limistéir a n-áirithíonn
 foinsí neachtair agus pailine a thagann go bunúsach ó bharra a táirgeadh go
 horgánach, nó de réir mar is iomchuí, ó fhásra spontáineach nó ó fhoraois nó
 barra a bainistíodh go neamh-orgánach nár cóireáladh ach le modhanna ag a
 mbíonn tionchar íseal comhshaoil;
 (b)
 coinneofar beachlanna fad leordhóthanach ó fhoinsí
 a d'fhéadfadh táirgí beachaireachta a éilliú nó dochar a dhéanamh do shláinte
 na mbeach;
 (c)
 lonnófar na beachlanna sa chaoi agus gur foinsí
 neachtair agus pailine a thagann go bunúsach ó bharra a táirgeadh go horgánach
 nó ó fhásra spontáineach nó barra a cóireáladh le modhanna ag a mbíonn tiochar
 íseal comhshaoil atá coibhéiseach leo siúd dá bhforáiltear in Airteagal 28 agus
 in Airteagal 30 de Rialachán (AE) Uimh. 1305/2013 iad na foinsí neachtair
 agus pailine laistigh de gha 3km ó na beachlanna, nach féidir tionchar a bheith
 acu ar cháilíocht orgánach an táirgthe beachaireachta. Ní bheidh feidhm ag na
 ceanglais seo i gcás nach bhfuil aon bhláthú ag tarlú, nó i gcás go bhfuil na
 coirceoga suanach;
 (d)
 is as ábhair nádúrtha go bunúsach a bheidh na
 coirceoga agus na hábhair a mbaintear úsáid astu sa bheachaireacht, ábhair nach
 bhfuil aon bhaol iontu i dtaca le héilliú comhshaoil nó táirgí beachaireachta;
 2.5.6.
 Rialacha sonracha maidir le cleachtais
 bheachtaireachta
 Beidh feidhm ag na rialacha seo a leanas maidir le cleachtais
 bheachtaireachta:
 (a)
 is ó aonaid táirgthe orgánacha a thiocfaidh an
 chéir le haghaidh aonaid nua;
 (b)
 ní fhéadfar ach táirgí nádúrtha amhail gliú beach,
 céir agus olaí planda a úsáid sna coirceoga;
 (c)
 toirmeascfar táirgí éarthacha atá sintéisithe go
 ceimiceach a úsáid le linn oibríochtaí chun mil a asbhaint;
 (d)
 toirmeascfar cíora síolraithe a úsáid chun mil a
 asbhaint;
 (e)
 ní mheasfar gur beachaireacht orgánach atá ann
 nuair a dhéantar é i réigiúin nó i limistéir arna n-ainmniú ag Ballstáit mar
 réigiúin nó mar limistéir nach féidir beachaireacht orgánach a chleachtadh
 iontu.
 2.5.7.
 Leas ainmhithe
 Beidh feidhm ag na rialacha seo a leanas maidir le leas ainmhithe:
 (a)
 toirmeascfar scriosadh na mbeach i gcíora mar mhodh
 a bhaineann le táirgí beachaireachta a bhaint.
 (b)
 Beidh toirmeasc ar chiorrú amhail sciatháin na
 gcráinbheach a bhearradh.
 Cuid III:
 Rialacha maidir le táirgeadh feamainne agus ainmhithe dobharshaothraithe
 1.
 Sainmhínithe
 Chun críocha na
 Coda seo, beidh feidhm ag na sainmhínithe seo a leanas:
 (1)
 ciallaíonn ‘saoráid dobharshaothraithe
 athshruthúcháin dhúnta’ saoráid ina mbítear ag gabháil do dhobharshaothrú
 laistigh de thimpeallacht iata ar thalamh nó ar shoitheach lena mbaineann
 athshruthú uisce, agus atá ag brath ar ionchur buan fuinnimh sheachtraigh chun
 an timpeallacht a chobhsú do na hainmhithe dobharshaothraithe;
 (2)
 ciallaíonn ‘fuinneamh ó fhoinsí in‐athnuaite’
 foinsí fuinnimh neamhiontaise in‐athnuaite amhail an ghaoth, an ghrian,
 an tonn gheoiteirmeach, an taoide, hidreachumhacht, gás líonta talún, gás ó
 ionaid cóireála camrais agus bithgháis;
 (3)
 ciallaíonn ‘gorlann’ áit ina ndéantar ainmhithe
 dobharshaothraithe, iasc eite agus sliogiasc go háirithe a phórú, a ghoradh
 agus a thógáil le linn luathchéimeanna a saoil.
 (4)
 ciallaíonn ‘iasclann’ áit ina gcuirtear córas táirgthe
 idirmheánaigh i bhfeidhm idir céimeanna an ghortha agus an ramhraithe. Tugtar
 céim na hiasclainne chun críche laistigh den chéad trian de thimthriall an
 táirgthe seachas i gcás speiceas atá ag dul faoi phróiseas an ghealógaithe.
 (5)
 ciallaíonn ‘truailliú’ substaintí nó fuinneamh a
 thabhairt isteach sa timpeallacht uisceach go díreach nó hindíreach mar atá sainmhínithe
 i dTreoir 2000/60/CE ó Pharlaimint na hEorpa agus ón gComhairle[5] agus i
 dTreoir 2008/56/CE ó Pharlaimint na hEorpa agus ón gComhairle[6], sna huiscí a bhfuil
 feidhm ag an dá Threoir sin maidir leo;
 (6)
 ciallaíonn ‘ilsaothrú
 críche’ dhá speiceas nó níos mó, as leibhéil thrófacha dhifriúla de ghnáth, a
 thógáil san aonad saothraithe céanna;
 (7)
 ciallaíonn ‘timthriall táirgthe’ tréimhse
 saoil ainmhí dobharshaothraithe nó feamainne ón gcéim saoil is luaithe
 (uibheacha toirchithe i gcás ainmhithe dobharshaothraithe) go dtí go ndéantar é
 nó go ndéantar í a bhaint nó a mharú;
 (8)
 ciallaíonn ‘speicis a fhástar go háitiúil’ speicis nach speicis choimhthíocha ná speicis
 nach bhfaightear go háitiúil iad faoi Rialachán (CE) Uimh. 708/2007 ón
 gComhairle[7],
 chomh maith leis na speicis atá liostaithe in Iarscríbhinn IV a ghabhann
 leis an Rialachán sin;
 (9)
 ciallaíonn ‘dlús stocála’ beomheáchan ainmhithe
 dobharshaothraithe in aghaidh an mhéadair chiúbaigh d'uisce tráth ar bith le
 linn na céime ramhraithe agus i gcás leathóg agus séaclaí an meáchan in aghaidh
 an mhéadair chearnaigh de dhromchla.
 2.
 Ceanglais ghinearálta
 2.1.
 Beidh oibríochtaí suite i suíomhanna nach bhfuil
 faoi réir éilliú ó tháirgí nó substaintí nach bhfuil údaraithe lena n‐úsáid
 i dtáirgeadh orgánach, ná faoi réir truailleán a dhéanfadh dochar do chineál
 orgánach na dtáirgí.
 2.2.
 Déanfar aonaid táirgthe orgánaigh agus
 neamhorgánaigh a dheighilt go leordhóthanach agus i gcomhréir leis na híosfhaid
 deighilte arna socrú ag na Ballstáit, i gcás ina bhfuil íosfhaid deighilte den
 sórt sin socraithe. Beidh na bearta deighilte sin bunaithe ar an staid
 nádúrtha, córais dáileacháin uisce ar leithligh, faid, tuile na taoide, suíomh
 in aghaidh srutha agus suíomh le sruth an aonaid táirgthe orgánaigh. Ní
 mheasfar gur táirgeadh orgánach é táirgeadh feamainne i gcás ina ndéantar é i
 suíomhanna nó i limistéir arna n‐ainmniú ag údaráis na mBallstát mar
 shuíomhanna nó limistéir atá mí‐oiriúnach do dhobharshaothrú orgánach nó
 do bhaint feamainne.
 2.3.
 Ní
 mór measúnú comhshaoil atá comhréireach leis an aonad
 táirgthe a dhéanamh do gach oibríocht nua ar mhaith léi táirgeadh orgánach a
 dhéanamh agus a bhfuil níos mó ná 20 tona de tháirgí dobharshaothraithe á
 dtáirgeadh aici in aghaidh na bliana, chun staid an aonaid táirgthe agus a
 gharthimpeallachta agus na héifeachtaí a d'fhéadfadh bheith ag baint lena
 oibriú a fhionnadh. Cuirfidh an t‐oibreoir an measúnú comhshaoil faoi
 bhráid an údaráis rialaithe nó an chomhlachta rialaithe. Beidh inneachar an
 mheasúnaithe comhshaoil bunaithe ar Iarscríbhinn IV a ghabhann le
 Treoir 2011/92/AE ó Pharlaimint na hEorpa agus ón gComhairle[8]. Má bhí an t‐aonad
 faoi réir measúnú coibhéiseach cheana féin, ceadófar an measúnú sin a úsáid
 chun na críche sin.
 2.4.
 Cuirfidh an t‐oibreoir plean bainistíochta
 inbhuanaithe atá comhréireach leis an aonad táirgthe ar fáil do dhobharshaothrú
 agus baint feamainne.
 2.5.
 Tabharfar an plean cothrom le dáta ar bhonn
 bliantúil agus sonrófar ann na héifeachtaí comhshaoil a bhaineann leis an
 oibríocht, an faireachán comhshaoil atá le déanamh, agus na bearta atá le
 déanamh chun an drochthionchar ar an timpeallacht uisceach agus talún máguaird
 a íoslaghdú, lena n‐áirítear, más infheidhme, sceitheadh cothaitheach
 amach sa chomhshaol in aghaidh an timthrialla táirgthe nó in aghaidh na bliana.
 Déanfar an faireachán a dhéantar ar threalamh teicniúil agus an chaoi a
 gcuirtear air a thaifeadadh sa phlean.
 2.6.
 Tarraingeoidh oibreoirí ghnó an dobharshaothraithe
 agus na feamainne sceideal laghdaithe dramhaíola suas, mar chuid den phlean
 bainistíochta inbhuanaithe, a chuirfear i bhfeidhm an tráth a chuirfear tús
 leis na hoibríochtaí. Más féidir, beidh úsáid teasa iarmharaigh teoranta
 d'fhuinneamh ó fhoinsí in‐athnuaite. I gcás feamainn a bhaint déanfar
 meastachán aonuaire ar an mbithmhais ar dtús.
 3.
 Ceanglais maidir le feamainn
 I dteannta na
 rialacha ginearálta maidir le táirgeadh atá leagtha síos in Airteagail 7,
 8, 9 agus 12, agus, más ábhartha, i Roinn 2, beidh feidhm ag na rialacha a
 leagtar síos i Roinn 3 seo maidir le feamainn a bhailiú agus a tháirgeadh.
 Beidh feidhm mutatis mutandis ag na rialacha sin maidir le táirgeadh
 uile algaí muirí ilcheallacha, fíteaplanctóin agus miocralgaí lena n‐úsáid
 tuilleadh mar bheatha d'ainmhithe dobharshaothraithe.
 3.1.
 Tiontú
 3.1.1.
 Mairfidh an tréimhse tiontaithe do láithreán bainte
 feamainne 6 mhí.
 3.1.2.
 Tréimhse sé mhí nó timthriall táirgthe iomlán, cibé
 acu is faide, a bheidh sa tréimhse tiontaithe d'aonad saothraithe feamainne.
 3.1.3.
 Le linn na tréimhse tiontaithe, féadfar an
 gabháltas dobharshaothraithe a roinnt ina aonaid atá deighilte go soiléir óna
 chéile agus nach bhfuil á mbainistiú ar fad faoi tháirgeadh orgánach.
 D'fheádfadh go mbeadh na speicis chéanna i gceist i ndáil le táirgeadh
 feamainne, ar choinníoll go mbeidh deighilt leordhóthanach idir na haonaid.
 3.2.
 Rialacha táirgthe maidir le feamainn
 3.2.1.
 Meastar gurb ionann feamainn fhiáin agus codanna
 di, a fhásann san fharraige go nádúrtha, a bhailiú agus
 táirgeadh orgánach ar choinníoll:
 (a)
 go bhfuil stádas ard éiceolaíoch mar atá
 sainmhínithe i dTreoir 2000/60/CE[9] ag
 baint leis na limistéir fáis, agus nach bhfuil siad mí‐oiriúnach ó thaobh
 sláinte de.
 (b)
 nach ndéanann an bailiú difear suntasach do
 chobhsaíocht an éiceachórais nádúrtha ná do chaomhnú na speiceas sa limistéar
 bailiúcháin.
 3.2.2.
 Chun táirgeadh orgánach a thabhairt air, ní mór
 feamainn a shaothrú
 i limistéir cois cósta lena mbaineann saintréithe
 comhshaoil agus sláinte atá coibhéiseach leo sin ar a laghad atá leagtha amach
 i bpointe3.2.1(a). Ina theannta sin, beidh feidhm ag na rialacha táirgthe seo a
 leanas:
 (a)
 úsáidfear cleachtais inbhuanaithe ag
 gach céim den táirgeadh, idir bhailiú feamainne óige agus bhaint feamainne;
 (b)
 chun a áirithiú go gcoinneofar raon leathan géinte,
 déanfar feamainn óg a bhailiú san fhiántas ar bhonn rialta chun an stoc
 saothraithe laistigh a fhorlíonadh;
 (c)
 ní úsáidfear leasacháin seachas i saoráidí laistigh
 agus ar choinníoll go bhfuil siad údaraithe lena n‐úsáid i dtáirgeadh
 orgánach chun na críche sin.
 3.3.
 Saothrú feamainne
 3.3.1.
 Le saothrú feamainne ar farraige ní
 úsáidfear ach cothaithigh a bhíonn le fáil sa timpeallacht go nádúrtha, nó ó
 tháirgeadh orgánach ainmhithe dobharshaothraithe atá suite más féidir in aice
 láimhe mar chuid de chóras ilsaothraithe críche.
 3.3.2.
 I
 saoráidí
 ar thalamh ina n‐úsáidtear foinsí seachtracha
 cothaitheach, beifear in ann a fhíorú go bhfuil leibhéil na gcothaitheach san
 uisce eisilteach mar an gcéanna, nó níos ísle ná mar atá san uisce atá ina
 shruth isteach. Ní fhéadfar ach cothaithigh de thionscnamh plandaí nó mianrach
 atá údaraithe lena n‐úsáid i dtáirgeadh orgánach de bhun
 Airteagal 19 a úsáid.
 3.3.3.
 Déanfar dlús an tsaothraithe nó déine na
 hoibríochta a thaifeadadh agus chun sláine na timpeallachta uiscí a chaomhnú
 áiritheofar nach sáraíonn siad an t‐uasmhéid feamainne is féidir a
 shaothrú gan dochar a dhéanamh don timpeallacht.
 3.3.4.
 Más féidir, déanfar téada agus trealamh eile a úsáidtear
 chun feamainn a fhás a athúsáid nó a athchúrsáil.
 3.4.
 Feamainn fhiáin a bhaint ar bhealach inbhuanaithe
 3.4.1.
 Déanfar meastachán aonuaire ar an mbithmhais nuair
 a thosófar ag baint feamainne
 3.4.2.
 Coinneofar cuntais dhoiciméadacha san aonad nó san
 áitreabh agus leis na cuntais sin beidh an t‐oibreoir in ann a léiriú
 agus an t‐údarás rialaithe nó an comhlacht rialaithe in ann a fhíorú nach
 bhfuil ach feamainn fhiáin arna táirgeadh i gcomhréir leis an Rialachán seo
 soláthraithe ag lucht bainte feamainne.
 3.4.3.
 Déanfar feamainn a bhaint ar bhealach nach
 ndéanfaidh an méid atá bainte dochar suntasach do staid na timpeallachta uiscí.
 Déanfar bearta chun a áirithiú gur féidir le feamainn fás an athuair agus go
 ndéantar seachghabhálacha a chosc, amhail bearta a bhaineann leis an gcaoi a
 mbaintear an fheamainn, na híosmhéideanna, aoiseanna, timthriallta táirgthe nó
 méid na feamainne atá fanta.
 3.4.4.
 I gcás ina mbaintear feamainn ó limistéar bainte
 comhchoiteann, ní mór fianaise dhoiciméadach a bheith ar fáil ina léirítear go
 bhfuiltear ag comhlíonadh an Rialacháin seo i gcás na bainte iomláine.
 4.
 Ceanglais maidir le hainmhithe
 dobharshaothraithe
 I dteannta na
 rialacha ginearálta maidir le táirgeadh atá leagtha síos in Airteagail 7,
 8, 9 agus 12, beidh feidhm ag na rialacha a leagtar síos i Roinn 4 seo
 maidir le speicis éisc, crústach, eicínideirmeach agus moileasc, dá dtagraítear
 i bpointe 4.1.5.10. Beidh feidhm mutatis mutandis ag na rialacha
 sin freisin maidir le zóplanctón, micreachrústaigh, rothánaigh, péisteanna agus
 ainmhithe uisceacha eile a úsáidtear mar bheatha.
 4.1.
 Ceanglais ghinearálta
 4.1.1.
 Tiontú
 4.1.1.1.
 Beidh feidhm ag na tréimhsí tiontaithe seo a leanas
 d'aonaid táirgthe dobharshaothraithe maidir leis na cineálacha saoráidí
 dobharshaothraithe seo a leanas lena n‐áirítear na hainmhithe dobharshaothraithe
 atá ann cheana:
 (a)
 i gcás saoráidí nach féidir a dhraenáil, a ghlanadh
 agus a dhíghalrú, tréimhse tiontaithe 24 mí;
 (b)
 i gcás saoráidí atá draenáilte, nó ina bhfuil
 branar déanta, tréimhse tiontaithe 12 mhí;
 (c)
 i gcás saoráidí atá draenáilte, glanta agus a
 díghalraithe, tréimhse tiontaithe sé mhí;
 (d)
 i gcás saoráidí in uiscí oscailte lena n‐áirítear
 iad siúd ina dtáirgtear moilisc dhébhlaoscacha, tréimhse tiontaithe trí mhí.
 4.1.1.2.
 Le linn na tréimhse tiontaithe, féadfar an
 gabháltas dobharshaothraithe a roinnt ina aonaid atá deighilte go soiléir óna
 chéile agus nach bhfuil á mbainistiú ar fad faoi tháirgeadh orgánach.
 D'fheádfadh go mbeadh na speicis chéanna i gceist i ndáil le táirgeadh
 ainmhithe dobharshaothraithe, ar choinníoll go mbeidh deighilt leordhóthanach
 idir na haonaid.
 4.1.2.
 Tionscnamh ainmhithe dobharshaothraithe
 4.1.2.1.
 Maidir le tionscnamh ainmhithe dobharshaothraithe,
 beidh feidhm ag na
 rialacha
 seo a leanas:
 (a)
 beidh dobharshaothrú orgánach bunaithe ar thógáil
 stoic óig atá de thionscnamh stoic síolraíochta orgánaigh agus gabháltas
 orgánach;
 (b)
 úsáidfear speicis a fhástar go háitiúil agus beidh
 sé mar aidhm leis an bpórú pórtha a thabhairt atá níos oiriúnaithe do
 choinníollacha táirgthe, lena n‐áiritheofar dea‐shláinte agus leas
 ainmhithe agus dea‐úsáid acmhainní beatha. Cuirfear fianaise
 dhoiciméadach faoi thionscnamh agus cóireáil na n‐ainmhithe lena
 mbaineann ar fáil don údarás rialaithe nó don chomhlacht rialaithe;
 (c)
 roghnófar speicis atá láidir agus is féidir a
 tháirgeadh gan dochar suntasach a dhéanamh do stoic fhiáine;
 (d)
 féadfar ainmhithe dobharshaothraithe fiáine a
 gabhadh nó ainmhithe dobharshaothraithe neamhorgánacha a chur i ngabháltas
 d'fhonn an stoc géiniteach a
 fheabhsú. Coinneofar ainmhithe den sórt sin faoi
 bhainistiú orgánach go ceann trí mhí ar a laghad sula bhféadfar iad a úsáid le
 haghaidh pórú.
 4.1.2.2.
 Beidh feidhm ag na rialacha seo a leanas maidir le
 pórú:
 (a)
 beidh toirmeasc ar hormóin agus ar dhíorthaigh
 hormón a úsáid;
 (b)
 ní úsáidfear táirgeadh saorga pórtha monaighnéis,
 ach amháin trí shórtáil de láimh, ionduchtú polaplóideachta, hibridiú saorga nó
 clónáil;
 (c)
 roghnófar na pórtha iomchuí;
 (d)
 más iomchuí, bunófar coinníollacha atá sainiúil don
 speiceas maidir le bainistiú stoic síolraíochta, pórú agus táirgeadh óg.
 4.1.3.
 Cothú
 4.1.3.1.
 Maidir le beatha d'iasc agus crústaigh agus eicínideirmigh,
 beidh feidhm ag na rialacha seo a leanas:
 (a)
 déanfar ainmhithe a bheathú le beatha a
 fhreagraíonn do riachtanais chothaitheacha an ainmhí ag céimeanna éagsúla a
 fhorbartha;
 (b)
 ceapfar córais beathaithe de réir na dtosaíochtaí
 seo a leanas:
 (i) sláinte agus leas ainmhithe;
 (ii) ardcháilíocht táirgí, lena n‐áirítear
 an comhdhéanamh cothaitheach lena n‐áiritheofar ardcháilíocht an táirge
 deiridh inite;
 (iii) tionchar íseal comhshaoil;
 (c)
 beidh cion plandaí na beatha de thionscnamh
 táirgthe orgánaigh agus beidh cion na beatha atá díorthaithe ó ainmhithe
 uisceacha de thionscnamh dobharshaothraithe orgánaigh nó saothraithe
 inbhuanaithe iascaigh;
 (d)
 ní úsáidfear ábhair beatha neamhorgánacha de
 thionscnamh plandaí, ábhair beatha de thionscnamh ainmhíoch agus mianrach,
 breiseáin beatha, táirgí áirithe arna n‐úsáid i gcothú ainmhithe agus
 áiseanna próiseála ach amháin má tá siad údaraithe lena n‐úsáid i
 dtáirgeadh orgánach faoin Rialachán seo;
 (e)
 ní úsáidfear spreagthóirí fáis ná aimínaigéid
 shintéiseacha;
 (f)
 ní fhéadfar ach ábhair beatha de thionscnamh
 mianrach atá údaraithe lena n‐úsáid i dtáirgeadh orgánach de bhun
 Airteagal 19 a úsáid i ndobharshaothrú orgánach;
 (g)
 ní fhéadfar ach breiseáin beatha, táirgí áirithe
 arna n‐úsáid i gcothú ainmhithe agus áiseanna próiseála dá dtagraítear i
 bpointe 1.4.4. de Chuid II a úsáid i ndobharshaothrú orgánach.
 4.1.3.2.
 Beidh feidhm ag na rialacha seo a leanas maidir le
 moilisc dhébhlaoscacha agus speicis eile nach mbíonn daoine á mbeathú ach a
 bhíonn á mbeathú féin le planctón nádúrtha:
 (a)
 beidh riar a riachtanas cothaithe uile ón nádúr ag
 ainmhithe scagbheathaithe den sórt sin seachas i gcás ainmhithe óga den sórt
 sin a thógtar i ngorlanna nó in iasclanna;
 (b)
 beidh stádas ard éiceolaíoch mar atá sainmhínithe i
 dTreoir 2000/60/CE ag baint leis na limistéir fáis.
 4.1.3.3.
 Rialacha sonracha maidir le beatha d'ainmhithe
 dobharshaothraithe feoiliteacha
 Déanfar beatha
 d'ainmhithe dobharshaothraithe feoiliteacha a fhoinsiú faoi na tosaíochtaí seo
 a leanas:
 (a)
 beatha orgánach de thionscnamh dobharshaothraithe;
 (b)
 min éisc agus ola éisc ó fhuílleach
 dobharshaothraithe orgánaigh a fhaightear ó iasc, crústaigh nó moilisc;
 (c)
 min éisc agus ola éisc agus comhábhair de
 thionscnamh éisc atá díorthaithe ó fhuílleach éisc, crústach nó moileasc a
 gabhadh cheana féin lena gcaitheamh ag daoine in iascach inbhuanaithe;
 (d)
 min éisc agus ola éisc agus comhábhair de
 thionscnamh éisc atá díorthaithe ó iasc, crústaigh nó moilisc ina n‐iomláine
 a gabhadh in iascach inbhuanaithe agus nach n‐úsáidtear lena gcaitheamh
 ag daoine;
 (e)
 ábhair beatha orgánacha de thionscnamh plandaí nó
 ainmhíoch; ní bheidh níos mó ná 60 % de na comhábhair ar an iomlán
 comhdhéanta d'ábhair plandaí.
 4.1.3.4.
 Rialacha sonracha maidir le beatha d'ainmhithe
 dobharshaothraithe áirithe
 Déanfar iasc in uiscí intíre, séaclaí peinéideacha
 agus cloicheáin fionnuisce agus iasc fionnuisce trópaiceach a bheathú mar seo a
 leanas:
 (a)
 déanfar iad a bheathú le beatha atá ar fáil go
 nádúrtha i linnte agus lochanna;
 (b)
 i gcás nach bhfuil beatha nádúrtha ar fáil i
 gcainníochtaí leordhóthanacha dá dtagraítear i bpointe (a), féadfar beatha
 orgánach de thionscnamh plandaí, a fhástar ar an bhfeirm féin más féidir, nó
 feamainn a úsáid. Coinneoidh oibreoirí fianaise dhoiciméadach ar an ngá atá le
 beatha bhreise a úsáid;
 (c)
 i gcás ina ndéantar beatha
 nádúrtha a fhorlíonadh i gcomhréir le pointe (b) féadfar 10 % ar a
 mhéad den bheatha do speicis dá dtagraítear i bpointe 4.1.5.10 (g) agus do
 chait mhara Shiamacha (Pangasius spp.) a bheith comhdhéanta de mhin éisc
 nó ola éisc atá díorthaithe ó iascach inbhuanaithe.
 4.1.4.
 Cúram sláinte
 4.1.4.1.
 Galair a chosc
 Maidir le galair a
 chosc beidh feidhm ag na
 rialacha seo a leanas:
 (a)
 déanfar galair a chosc trí na hainmhithe a
 choinneáil i ndálaí barrmhaithe trína lonnú go hiomchuí, agus aird inter
 alia ar riachtanais na speiceas maidir le cáilíocht mhaith uisce lena
 ngabhann ráta maith srutha agus malartaithe, dearadh barrmhaith na ngabháltas,
 cleachtais mhaithe feirmeoireachta agus bainistíochta, lena n‐áirítear na
 háitribh a ghlanadh agus a dhíghalrú go rialta, beatha ar ardcháilíocht, dlús
 stocála iomchuí, agus roghnú pórtha agus stoc;
 (b)
 ceadaítear cógais tréidliachta imdhíoneolaíocha a
 úsáid;
 (c)
 sonrófar i bplean bainistíochta sláinte ainmhithe
 na cleachtais bithshlándála agus na cleachtais maidir le galair a chosc lena n‐áirítear
 comhaontú i scríbhinn i dtaca le comhairle sláinte, atá comhréireach leis an
 aonad táirgthe, a fháil ó sheirbhísí atá cáilithe bheith ag plé le sláinte
 ainmhithe dobharshaothraithe, ar seirbhísí iad a thabharfaidh cuairt ar an
 bhfeirm uair amháin in aghaidh na bliana ar a laghad agus uair amháin gach dhá
 bhliain ar a laghad i gcás sliogéisc dhébhlaoscaigh;
 (d)
 déanfar córais coinneála, trealamh agus gléasanna a
 ghlanadh agus a dhíghalrú i gceart;
 (e)
 ní dhéanfar orgánaigh bhithscreabhacha a bhaint
 amach ach trí mhodhanna fisiceacha nó de láimh agus, más iomchuí, cuirfear ar
 ais san fharraige iad fad áirithe ón bhfeirm;
 (f)
 ní fhéadfar ach substaintí chun trealamh agus
 saoráidí a ghlanadh agus a dhíghalrú atá údaraithe lena n‐úsáid i
 dtáirgeadh orgánach de bhun Airteagal 19 a úsáid.
 (g)
 maidir le branrú beidh feidhm ag na rialacha seo a
 leanas:
 (i) cinnfidh an t‐údarás inniúil an
 bhfuil gá le branrú agus an tréimhse iomchuí do chur i bhfeidhm an bhranraithe
 tar éis gach timthrialla táirgthe i gcórais coimeádta in uiscí oscailte ar
 farraige agus déanfar í a dhoiciméadú;
 (ii) ní bheidh sé éigeantach i dtaca le
 saothrú moileasc débhlaoscach;
 (iii) mar chuid den bhranrú déantar an cás nó
 struchtúr eile a úsáidtear do tháirgeadh ainmhithe dobharshaothraithe a fholmhú
 agus a dhíghalrú agus fágtar folamh é sula n‐úsáidfear arís é;
 (h)
 más iomchuí, bainfear amach beatha éisc neamhite,
 faecas agus ainmhithe marbha go pras chun aon bhaol go ndéanfaí damáiste
 suntasach don chomhshaol maidir le cáilíocht stádas an uisce a sheachaint, chun
 rioscaí a bhaineann le galair a íoslaghdú, agus sa chaoi nach meallfar feithidí
 nó creimirí;
 (i)
 ní fhéadfar solas ultraivialait agus ózón a úsáid
 ach i ngorlanna agus iasclanna;
 (j)
 i dtaca le rialú bitheolaíoch eictisheadán
 tabharfar tosaíocht d'úsáid éisc níos glaine.
 4.1.4.2.
 Cóireálacha tréidliachta
 Beidh feidhm ag na rialacha seo a leanas maidir le cóireálacha tréidliachta:
 (a)
 cuirfear cóireáil ar ainmhí
 láithreach má tá galar air sa chaoi nach mbeidh sé ag fulaingt; féadfar táirgí
 míochaine tréidliachta allapatacha atá sintéisithe go ceimiceach lena n‐áirítear
 antaibheathaigh a úsáid más gá, faoi choinníollacha diana agus faoi fhreagracht
 tréidlia, nuair nach iomchuí táirgí fítiteiripeacha, táirgí hoiméapatacha agus
 táirgí eile a úsáid. Más iomchuí, déanfar srianta maidir le cóireálacha agus
 tréimhsí aistarraingthe a shainiú;
 (b)
 ceadófar cóireálacha a bhaineann le cosaint sláinte
 an duine agus sláinte ainmhithe a fhorchuirtear ar bhonn reachtaíocht an
 Aontais;
 (c)
 i gcás ina dtagann fadhb sláinte chun cinn, in
 ainneoin beart coisctheach chun sláinte ainmhithe a áirithiú, mar atá leagtha
 amach i bpointe 4.1.4.1, féadfar cóireálacha tréidliachta a úsáid san ord
 tosaíochta seo a leanas:
 (i) substaintí ó phlandaí, ainmhithe nó
 mianraí i gcaolú hoiméapatach;
 (ii) plandaí agus a n‐úisc nach
 mbaineann éifeachtaí ainéistéiseacha leo; agus
 (iii) substaintí amhail riandúile, miotail,
 imdhíon‐spreagthaigh nádúrtha nó próibhithigh údaraithe;
 (d)
 beidh úsáid cóireálacha allapatacha teoranta do dhá
 chóireáil in aghaidh na bliana, seachas i gcás vacsaínithe agus scéimeanna
 éigeantacha díothaithe. I gcás timthrialla táirgthe nach mó ná bliain, áfach,
 cóireáil allapatach amháin a cheadófar. Má sháraítear na teorainneacha atá
 sonraithe do chóireálacha allapatacha ní dhíolfar na hainmhithe
 dobharshaothraithe mar tháirgí orgánacha;
 (e)
 ní cheadófar cóireálacha seadán a úsáid ach faoi
 dhó sa bhliain nó uair sa bhliain i gcás gur lú ná 18 mí an timthriall
 táirgthe; ní áirítear scéimeanna éigeantacha rialaithe arna gcur i bhfeidhm ag
 na Ballstáit ar na cóireálacha sin;
 (f)
 i gcomhréir le pointe (d), beidh an tréimhse
 aistarraingthe i dtaca le cóireálacha tréidliachta allapatacha agus cóireálacha
 seadán, lena n‐áirítear cóireálacha faoi scéimeanna éigeantacha rialaithe
 agus díothaithe, a dhá oiread níos faide ná an tréimhse aistarraingthe dá
 dtagraítear in Airteagal 11 de Threoir 2001/82/CE nó, i gcás nach
 sonraítear an tréimhse sin, tréimhse 48 uair an chloig a bheidh
 ann;
 (g)
 aon uair a úsáidtear táirgí míochaine tréidliachta,
 ní mór an úsáid sin a fhógairt don údarás rialaithe nó don chomhlacht rialaithe
 sula ndéanfar na hainmhithe a mhargú mar ainmhithe orgánacha. Beidh an stoc ar
 tugadh cóireáil dó in‐aitheanta go soiléir.
 4.1.5.
 Dálaí tithíochta agus cleachtais feirmeoireachta
 4.1.5.1.
 Beidh toirmeasc ar shaoráidí athshruthúcháin dhúnta
 do tháirgeadh ainmhithe dobharshaothraithe, seachas gorlanna agus iasclanna nó
 do tháirgeadh speiceas arna n‐úsáid d'orgánaigh beatha orgánacha.
 4.1.5.2.
 Ní cheadófar téamh ná fuarú saorga uisce ach amháin
 i ngorlanna agus iasclanna. Féadfar uisce nádúrtha ó pholl tóraíochta a úsáid
 chun uisce a théamh nó a fhuarú ag gach céim táirgthe.
 4.1.5.3.
 Déanfar timpeallacht riartha na n‐ainmhithe
 dobharshaothraithe a dhearadh, i gcomhréir le riachtanais shonracha an speicis,
 mar seo a leanas:
 (a)
 beidh spás leordhóthanach ar mhaithe lena
 bhfolláine agus, más iomchuí, íosdlús stocála acu;
 (b)
 tabharfar uisce ar cháilíocht mhaith dóibh lena
 ngabhann, inter alia, ráta leordhóthanach srutha agus malartaithe,
 leibhéil ocsaigine leordhóthanacha agus lena gcoinnítear leibhéal íseal
 meitibilítí;
 (c)
 coinneofar iad i ndálaí teochta agus solais atá i
 gcomhréir le riachtanais an speicis agus aird ar an suíomh geografach.
 I gcás éisc
 fionnuisce, beidh dálaí an ghrinnill chomh nádúrtha is féidir.
 I gcás carbáin,
 ithir nádúrtha a bheidh sa ghrinneall.
 4.1.5.4.
 Déanfar na córais coimeádta uisceacha a dhearadh
 agus a thógáil sa chaoi go mbeidh rátaí srutha agus paraiméadair
 fhisiceimiceacha ann lena dtugtar cosaint do shláinte agus folláine ainmhithe
 agus lena ndéantar cúram dá riachtanais iompraíochta.
 4.1.5.5.
 Comhlíonfaidh aonaid tógála ar talamh na coinníollacha
 seo a leanas:
 (a)
 i gcás córas srutha beifear in ann faireachán a
 dhéanamh ar ráta srutha agus ar cháilíocht an uisce atá ina shruth isteach agus
 amach agus iad a rialú;
 (b)
 beidh fásra nádúrtha le fáil in 5 % den limistéar
 imlíne ar a laghad (“an comhéadan talún‐uisce”).
 4.1.5.6.
 Comhlíonfaidh córais coimeádta ar farraige na
 coinníollacha seo a leanas:
 (a)
 déanfar iad a lonnú in áit a bhfuil rátaí srutha
 uisce, doimhneachta agus malartaithe dobharlaigh leordhóthanach chun an
 tionchar ar ghrinneall na farraige agus ar an dobharlach máguaird a íoslaghdú;
 (b)
 beidh dearadh, tógáil agus cothabháil na gcásanna
 oiriúnach don timpeallacht oibriúcháin dá bhfuil siad nochtaithe.
 4.1.5.7.
 Déanfar córais coimeádta a dhearadh, a lonnú agus a
 oibriú chun an riosca go n‐éalódh ainmhithe a íoslaghdú.
 4.1.5.8.
 I gcás ina n‐éalaíonn iasc nó crústaigh,
 déanfar na bearta iomchuí, lena n‐áirítear athghabháil, más iomchuí, chun
 an tionchar ar an éiceachóras áitiúil a íoslaghdú. Coinneofar fianaise
 dhoiciméadach.
 4.1.5.9.
 Maidir le táirgeadh ainmhithe dobharshaothraithe i
 linnte éisc, dabhcha nó sruthchainéil, beidh cisil scagtha nádúrtha, linnte
 lonnaíochta, scagairí bitheolaíocha nó scagairí meicniúla le fáil ar
 fheirmeacha chun cothaithigh dramhaíola a bhailiú nó chun feamainn nó ainmhithe
 (débhlaoscaigh agus algaí) a chuireann le cáilíocht an eisiltigh a úsáid.
 Déanfar faireachán ar eisiltigh ar bhonn rialta más iomchuí.
 4.1.5.10.
 Dlús stocála
 Agus éifeachtaí an dlúis stocála ar leas an éisc a
 tháirgtear á meas, déanfar faireachán ar staid an éisc (amhail damáiste do na
 heití, gortuithe eile, ráta fáis, iompraíocht agus sláinte an éisc ar an
 iomlán) agus ar cháilíocht an uisce.
 Is de réir an speicis nó an ghrúpa speiceas a
 bheidh an dlús stocála.
 (a)
 Táirgeadh orgánach salmainidí i bhfionnuisce:
 Na
 speicis lena mbaineann: an breac donn (Salmo trutta) –
 an breac dea‐dhathach (Oncorhynchus mykiss) – an breac srutháin (Salvelinus
 fontinalis) – an bradán (Salmo salar) – an ruabhreac Artach (Salvelinus
 alpinus) – an tímeall (Thymallus thymallus) – an breac locha (nó an
 dúlachán) (Salvelinus namaycush) – an bradán Danóbach (Huchohucho)
 Córas táirgthe || Ní mór an táirgeadh a dhéanamh i gcórais oscailte. Leis an ráta srutha ní mór a áirithiú go bhfuil sáithiúchán ocsaigine 60 % ar a laghad ann don stoc agus go bhfuil siad ar a gcompord agus go ndéantar eisilteach táirgthe a dhíothú.
 Uasdlús stocála || Speicis salmainidí nach bhfuil liostaithe faoi 15 kg/m3 An bradán 20 kg/m3 An breac donn agus an breac dea‐dhathach 25 kg/m3 An ruabhreac Artach 20 kg/m3
 (b)
 Táirgeadh orgánach salmainidí in uiscí farraige:
 Na
 speicis lena mbaineann: an bradán(Salmo salar), an breac donn
 (Salmo trutta) ‐ an breac dea‐dhathach (Oncorhynchus
 mykiss)
 Uasdlús stocála || 10 kg/m3 i gcásanna eangaí
 (c)
 Táirgeadh orgánach trosc (Gadus morhua) agus
 iasc eile de chineál Gadidae, an doingean mara (Dicentrarchus labrax),
 an garbhánach (Sparus aurata), an scáiliasc Atlantach (Argyrosomus
 regius), an turbard (Psetta maxima [= Scopthalmus maximux]), an
 garbhánach pargach dearg (Pagrus pagrus [= Sparus pagrus]), an grágaire
 dearg (Sciaenops ocellatus) agus garbhánaigh eile, agus an t‐iasc
 coinín (Siganus spp.)
 Córas táirgthe || I gcórais coimeádta in uiscí oscailte (cásanna eangaí) lena mbaineann íosluas do shruth na farraige chun leasa bharrmhaith éisc nó i gcórais oscailte ar tír.
 Uasdlús stocála || D'iasc seachas an turbard: 15 kg/m3 Don turbard: 25 kg/m2
 (d)
 Táirgeadh orgánach doingean mara, garbhánach,
 scáiliasc Atlantach, milléad (Liza, Mugil) agus eascann (Anguilla
 spp.) i linnte ithreach i gceantair taoide agus i murlaigh cois cósta
 Córas coimeádta || Loig salainn thraidisiúnta a athraíodh ina n‐aonaid táirgthe dobharshaothraithe agus linnte ithreach den chineál céanna i gceantair taoide
 Córas táirgthe || Déanfar an t‐uisce a athnuachan go leordhóthanach chun folláine na speiceas a áirithiú, Ní mór cumhdach plandaí a bheith ag 50 % de na cladáin ar a laghad Ní mór linnte íonúcháin bunaithe ar bhogach a bheith ann
 Uasdlús stocála || 4 kg/m3
 (e)
 Táirgeadh orgánach bradán fearna i bhfionnuisce:
 Na
 speicis lena mbaineann: Fine na mbradán fearna (Acipenseridae)
 Córas táirgthe || Beidh an sruth uisce i ngach aonad tógála leordhóthanach chun folláine ainmhithe a áirithiú. Beidh an t‐uisce eisilteach ar cháilíocht atá coibhéiseach leis an uisce atá ag teacht isteach
 Uasdlús stocála || 30 kg/m3
 (f)
 Táirgeadh orgánach iasc in uiscí intíre:
 Na
 speicis lena mbaineann: fine na gcarbán (Cyprinidae) agus speicis eile
 lena mbaineann i gcomhthéacs an ilsaothraithe críche, lena n‐áirítear an
 phéirse, an liús, an cat mara, cóireagóinidí, an bradán fearna
 Córas táirgthe || I linnte éisc a dhraenálfar go hiomlán go tráthrialta agus i locha. Ní mór táirgeadh orgánach amháin a dhéanamh sna locha, lena n‐áirítear barra a fhás i gceantair thirime. Ní mór ionraon uisce ghlain a bheith sa limistéar gabhála iascaigh agus an limistéar sin a bheith ar mhéid sách mór lena mbeidh na héisc ar a gcompord. Ní mór na héisc a stóráil in uisce glan tar éis iad a mharú. Ní dhéanfar leasú orgánach agus mianrach ar na linnte agus na locha ach le leasacháin agus oiriúntóirí ithreach atá údaraithe lena n‐úsáid i dtáirgeadh orgánach de bhun Airteagal 19 agus 20 kg nítrigin in aghaidh an heicteáir an uasmhéid is féidir a úsáid. Beidh toirmeasc ar chóireálacha lena mbaineann ceimiceáin shintéiseacha chun hidrifítí agus cumhdach plandaí in uiscí táirgthe a rialú. Coinneofar limistéir ina bhfuil fásra nádúrtha timpeall aonad uisce intíre mar chrios maolánach do limistéir talún sheachtracha nach bhfuil bainteach leis an oibríocht táirgthe i gcomhréir leis na rialacha maidir le dobharshaothrú orgánach. Ní úsáidfear 'ilsaothrú críche' ramhraithe ach amháin ar choinníoll go gcomhlíontar na critéir atá leagtha síos sna sonraíochtaí atá ann faoi láthair maidir le speicis eile pollán locha.
 Toradh táirgthe || Tá an táirgeadh iomlán do na speicis lena mbaineann teoranta do 1500 kg d'iasc in aghaidh an heicteáir in aghaidh na bliana.
 (g)
 Táirgeadh orgánach séaclaí peinéideacha agus
 cloicheán fionnuisce (Macrobrachium spp.):
 Bunú na n‐aonad táirgthe || Beidh an suíomh i limistéir cré aimride chun an tionchar ar an gcomhshaol a bhaineann le tógáil linnte a íoslaghdú. Linnte le tógáil leis an gcré nádúrtha atá ann cheana. Ní cheadófar mangróibh a scriosadh.
 Am tiontaithe || Sé mhí in aghaidh na linne, atá comhfhreagrach do ghnáththréimhse saoil séacla táirgthe.
 Tionscnamh stoic síolraíochta || Déanfar leath den stoc síolraíochta ar a laghad a cheansú tar éis trí bliana oibriúcháin. Stoc síolraíochta fiáin saor ó phataigin de thionscnamh iascaigh inbhuanaithe a bheidh sa chuid eile. Scagadh éigeantach le cur chun feidhme i gcás na chéad ghlúine agus an dara glúin sula dtabharfar isteach san fheirm iad.
 An súil‐iompróir a eisídiú || toirmiscthe
 Uasdlús stocála agus uasteorainneacha táirgthe || Síolrú: 22 iarlarbha/m2 ar a mhéad Uas‐bhithmhais mheandrach: 240 g/m2
 (h)
 Moilisc agus eicínideirmigh:
 Córais táirgthe || Spiléir, raftaí, saothrán grinnill, málaí eangaí, cásanna, tráidirí, eangacha laindéir, cuaillí diúilicíní agus córais coimeádta eile. I gcás diúilicíní a shaothrú ar raftaí ní bheidh líon na dtéad isteach níos mó ná ceann amháin in aghaidh an mhéadair chearnaigh d'achar dromchla. Ní bheadh uasfhad na téide isteach níos faide ná 20 m. Ní dhéanfar téada isteach a thanú le linn an timthrialla táirgthe, ach ceadófar téada isteach a fhoroinnt gan an dlús stocála a mhéadú ar dtús.
 (i)
 Éisc fionnuisce thrópaiceacha: an t‐iasc
 bleachta (Chanos chanos), an tioláipia (Oreochromis spp.), an cat
 mara Siamach (Pangasius spp.):
 Córais táirgthe || Linnte agus cásanna eangaí
 Uasdlús stocála || Pangasius: 10 kg/m3 Oreochromis: 20 kg/m3
 4.1.6.
 Leas ainmhithe
 4.1.6.1.
 Beidh an buneolas agus na bunscileanna is gá maidir
 le riachtanais sláinte agus leasa ainmhithe ag gach duine atá bainteach le
 hainmhithe dobharshaothraithe a choinneáil.
 4.1.6.2.
 Déanfar láimhseáil ainmhithe dobharshaothraithe a
 íoslaghdú, déanfar iad a láimhseáil go cuí cúramach agus úsáidfear an trealamh
 ceart agus na prótacail chearta chun an strus agus an díobháil fhisiceach a
 bhaineann le nósanna imeachta láimhseála a sheachaint. Déanfar stoc
 síolraíochta a láimhseáil ar bhealach ina n‐íoslaghdaítear an díobháil fhisiceach
 agus an strus agus déanfar é faoi ainéistéise más iomchuí. Déanfar oibríochtaí
 grádála a laghdú go dtí an méid is lú agus is gá chun leas éisc a áirithiú.
 4.1.6.3.
 Beidh feidhm ag na srianta seo a leanas maidir le
 solas saorga a úsáid:
 (a)
 chun fad nádúrtha an lae a fhadú ní bheidh sé os
 cionn uasmhéide a thugann aird ar riachtanais eiteolaíocha, dálaí geografacha
 agus sláinte ghinearálta ainmhithe táirgthe; ní bheidh an uasmhéid sin níos
 airde ná 16 uair an chloig in aghaidh an lae, seachas chun críocha atáirgthe;
 (b)
 déanfar athruithe tobanna ar ghéire an tsolais a
 sheachaint tráth an athraithe sin trí shoilse íslithe nó soilsiú cúlra a úsáid.
 4.1.6.4.
 Ceadaítear aerú chun leas agus sláinte ainmhithe a
 áirithiú, ar choinníoll go ndéantar aerthóirí meicniúla a chumhachtú le foinsí
 fuinnimh in‐athnuaite más féidir.
 4.1.6.5.
 Ní cheadaítear ocsaigin a úsáid ach i gcásanna a
 bhaineann le riachtanais sláinte agus leasa ainmhithe agus le tréimhsí
 ríthábhachtacha táirgthe nó iompair, sna cásanna seo a leanas:
 (a)
 cásanna eisceachtúla maidir le hardú teochta nó
 ísliú bhrú an atmaisféir nó truailliú de thaisme;
 (b)
 nósanna imeachta bainistíochta stoic ócáideacha
 amhail sampláil agus sórtáil;
 (c)
 chun a áirithiú go mairfidh an stoc feirme.
 4.1.6.6.
 Déanfar bearta iomchuí chun fad tréimhse iompar
 ainmhithe dobharshaothraithe a íoslaghdú.
 4.1.6.7.
 Coinneofar aon fhulaingt ar an méid is lú is féidir
 le linn shaol iomlán an ainmhí, lena n‐áirítear tráth an mharaithe.
 4.1.6.8.
 Fágfaidh na teicnící maraithe éisc gan aithne agus
 gan mhothú láithreach. Sula marófar na héisc déanfar iad a láimhseáil ar
 bhealach ina seachnófar gortuithe fad a choinneofar an fhulaingt agus an strus
 ar an méid is lú. Ní mór na héagsúlachtaí ó thaobh méideanna bainte, speiceas,
 agus suíomhanna táirgthe de a chur san áireamh agus na modhanna maraithe is
 fearr á meas.
 4.2.
 Rialacha sonracha maidir le moilisc
 4.2.1.
 Tionscnamh an tsíl
 Maidir le
 tionscnamh síl beidh feidhm ag na rialacha seo a leanas:
 (a)
 féadfar síol fiáin ó lasmuigh de theorainneacha an
 aonaid táirgthe a úsáid i gcás sliogéisc dhébhlaoscaigh, ar choinníoll nach
 ndéanfar díobháil shuntasach don chomhshaol, go bhfuil sé ceadaithe ag an
 reachtaíocht áitiúil agus go dtagann an síol fiáin as:
 (i) leapacha lonnaíochta nach dócha a thiocfaidh slán ó aimsir an
 gheimhridh nó a bhfuil níos mó acu ann ná mar is gá; nó
 (ii) lonnaíocht nádúrtha síl sliogéisc i
 ngabhdáin/gcoimeádáin;
 (b)
 i gcás an chuasoisre, Crassostrea gigas,
 tabharfar tosaíocht don stoc a dhéantar a phórú ar bhonn roghnaitheach chun
 sceathrach faoin bhfiántas a laghdú;
 (c)
 coinneofar taifid maidir le conas a bailíodh, cén
 áit ar bailíodh agus cén uair a bailíodh síol fiáin ionas go mbeidh
 inrianaitheacht ann siar go dtí an limistéar bailithe.
 4.2.2.
 Dálaí tithíochta agus cleachtais feirmeoireachta
 Maidir le dálaí
 tithíochta agus cleachtais feirmeoireachta beidh feidhm ag na rialacha seo a
 leanas:
 (a)
 féadfar táirgeadh a dhéanamh sa limistéar céanna
 uisce le táirgeadh orgánach éisc eite agus feamainne mar chuid de chóras
 ilsaothraithe críche a mbeidh tuairisc air sa phlean bainistíochta
 inbhuanaithe. Féadfar moilisc dhébhlaoscacha a fhás i dteannta moileasc
 gastrapódach, amhail faochain, in ilsaothrú críche;
 (b)
 déanfar moilisc dhébhlaoscacha orgánacha a
 tháirgeadh laistigh de limistéir atá teorannaithe le poist, buimbiléid, nó
 marcálacha soiléire eile agus déanfar iad a shrianadh, más iomchuí, le málaí
 eangaí, cásanna nó modhanna saorga eile;
 (c)
 déanfaidh feirmeacha sliogéisc orgánaigh na rioscaí
 atá ann do speicis atáthar ag iarraidh a chaomhnú a íoslaghdú. I gcás ina n‐úsáidtear
 eangacha creiche beidh siad deartha sa chaoi nach ndéanfar dochar d'éin
 thumthacha.
 4.2.3.
 Saothrú
 Maidir le saothrú,
 beidh feidhm ag na rialacha seo a leanas:
 (a)
 saothrú diúilicíní le téada agus saothrú trí na
 modhanna eile atá liostaithe i bpointe 4.1.5.10 (h), féadfaidh siad a bheith
 cáilithe mar tháirgeadh orgánach;
 (b)
 ní cheadófar moilisc a shaothrú ar an ngrinneall
 ach i gcás nach mbíonn aon tionchar suntasach comhshaoil aige sin ar na
 suíomhanna bailiúcháin agus fáis. Léireofar go bhfuil an tionchar ar an
 gcomhshaol a ísle is féidir le suirbhé agus tuarascáil maidir leis an limistéar
 saothraithe a chuirfidh an t‐oibreoir faoi bhráid an údaráis rialaithe nó
 an chomhlachta rialaithe. Beidh an tuarascáil le fáil i gcaibidil ar leithligh
 sa phlean bainistíochta inbhuanaithe.
 4.2.4.
 Bainistíocht
 Maidir le bainistíocht beidh feidhm ag na rialacha
 seo a leanas:
 (a)
 úsáidfear dlús stocála sa táirgeadh nach bhfuil
 níos mó ná an dlús stocála a úsáidtear do mhoilisc neamhorgánacha sa dúiche.
 Déanfar sórtáil, tanú agus oiriúnuithe don dlús stocála de réir na bithmhaise
 agus chun leas ainmhithe agus ardcháilíocht táirgí a áirithiú;
 (b)
 déanfar orgánaigh bhithscreabhacha a bhaint amach
 trí mhodhanna fisiceacha nó de láimh agus, más iomchuí, cuirfear ar ais san
 fharraige iad amach ó na feirmeacha moilisc. Féadfar moilisc a chóireáil le
 tuaslagán aoil uair amháin le linn an timthrialla táirgthe chun orgánaigh
 screabhacha iomaíocha a rialú.
 4.2.5.
 Rialacha sonracha saothraithe maidir le hoisrí
 Ceadófar saothrú i
 málaí ar thristéil. Beidh siad sin nó struchtúir eile ina gcoinnítear na hoisrí
 leagtha amach sa chaoi nach gcruthófar teorainn iomlán feadh líne an chladaigh.
 Déanfar an stoc a shuíomh go cúramach ar na leapacha i ndáil le tuile na taoide
 chun an táirgeadh a bharrfheabhsú. Comhlíonfaidh an táirgeadh na ceanglais atá
 leagtha amach i bpointe 4.1.5.10. (h).
 Cuid
 IV: Rialacha maidir le táirgeadh bia phróiseáilte agus beatha próiseáilte
 I dteannta na rialacha ginearálta maidir le
 táirgeadh atá leagtha síos in Airteagail 7, 9 agus 13, beidh feidhm ag na
 rialacha a leagtar síos sa Chuid seo maidir le bia próiseáilte agus beatha
 phróiseáilte.
 1.
 Ceanglais ghinearálta maidir le táirgeadh
 bia phróiseáilte agus beatha próiseáilte
 1.1.
 Beidh ag breiseáin bia agus beatha, áiseanna
 próiseála agus substaintí agus comhábhair eile a úsáidtear chun bia nó beatha a
 phróiseáil agus aon chleachtas próiseála a chuirtear i bhfeidhm, amhail deatú,
 beidh siad go léir i gcomhréir leis na prionsabail a bhaineann le cleachtas
 maith monaraíochta[10].
 1.2.
 Bunóidh oibreoirí a tháirgeann bia próiseáilte nó
 beatha phróiseáilte nósanna imeachta iomchuí agus tabharfaidh siad cothrom le
 dáta iad bunaithe ar shainaithint chórasach na gcéimeanna próiseála
 ríthábhachtacha.
 1.3.
 Áiritheofar i gcónaí le cur i bhfeidhm na nósanna
 imeachta dá dtagraítear i bpointe 1.2 go gcomhlíonann na táirgí
 próiseáilte táirgthe an Rialachán seo.
 1.4.
 Comhlíonfaidh oibreoirí na nósanna imeachta dá
 dtagraítear i bpointe 1.2. agus cuirfidh siad chun feidhme iad agus, go
 háirithe, déanfaidh siad na nithe seo a leanas:
 (a)
 déanfaidh siad bearta coisctheacha chun an riosca a
 bhaineann le héilliú ó shubstaintí nó táirgí nach bhfuil údaraithe a
 sheachaint;
 (b)
 cuirfidh siad bearta oiriúnacha glantacháin chun
 feidhme, déanfaidh siad faireachán ar a n‐éifeachtacht agus déanfaidh
 siad na hoibríochtaí sin a thaifeadadh;
 (c)
 áiritheoidh siad nach gcuirfear táirgí neamhorgánacha
 ar an margadh agus tásc orthu atá ag tagairt do tháirgeadh orgánach.
 1.5.
 Déanfar táirgí orgánacha próiseáilte a ullmhú go
 leithleach ó thaobh ama nó spáis de ó tháirgí neamhorgánacha. I gcás ina n‐ullmhaítear
 nó ina stóráiltear táirgí neamhorgánacha san aonad ullmhúcháin céanna,
 déanfaidh an t‐oibreoir na nithe seo a leanas:
 (a)
 cuirfidh sé an t‐údarás rialaithe nó an
 comhlacht rialaithe ar an eolas dá réir;
 (b)
 déanfaidh sé na hoibríochtaí go leanúnach go dtí go
 bhfuil an babhta iomlán curtha i gcrích, in áit nó am ar leithligh ó
 oibríochtaí comhchosúla a dhéantar ar tháirgí neamhorgánacha;
 (c)
 stórálfaidh sé táirgí orgánacha, roimh na
 hoibríochtaí agus dá n‐éis, in áit nó am ar leithligh ó tháirgí
 neamhorgánacha;
 (d)
 déanfaidh sé taifead cothrom le dáta a choinneáil
 ar fáil de na hoibríochtaí agus an cainníochtaí ar fad arna bpróiseáil;
 (e)
 déanfaidh sé na bearta is gá chun a áirithiú go
 sainaithnítear na baisceanna agus chun meascáin nó malartuithe le táirgí
 neamhorgánacha a sheachaint;
 (f)
 ní dhéanfaidh sé oibríochtaí ar tháirgí orgánacha
 ach amháin tar éis an trealamh táirgthe a ghlanadh go cuí.
 1.6.
 Ní úsáidfear táirgí, substaintí agus teicnící a
 athchóiríonn airíonna a chailltear le linn próiseála agus stórála bia
 orgánaigh, ná táirgí, substaintí agus teicnící a cheartaíonn torthaí mórfhaillí
 i bpróiseáil bia orgánaigh nó a d'fhéadfadh bheith míthreorach ar bhealach eile
 i dtaca le fíorchineál na dtáirgí atá beartaithe lena gcur ar an margadh mar
 bhia orgánach.
 2.
 Ceanglais maidir le táirgeadh bia
 phróiseáilte
 2.1.
 Beidh feidhm ag na coinníollacha seo a leanas
 maidir le comhdhéanamh bia phróiseáilte orgánaigh:
 (a)
 déanfar an táirge a tháirgeadh ó chomhábhair
 talmhaíochta go príomha; chun a chinneadh an dtáirgtear táirge ó chomhábhair
 talmhaíochta go príomha, ní chuirfear uisce agus salann breise san áireamh;
 (b)
 ní fhéadfar a úsáid ach na breiseáin bia, áiseanna
 próiseála, blastáin, uisce, salann, ullmhóidí miocrorgánach agus einsímí bia,
 mianraí, riandúile, vitimíní, chomh maith le haimínaigéid agus
 micreachothaithigh eile, atá in earraí bia chun críocha cothaitheacha áirithe
 agus atá údaraithe lena n‐úsáid i dtáirgeadh orgánach de bhun
 Airteagal 19;
 (c)
 ní bheidh comhábhar orgánach le fáil i dteannta an
 chomhábhair chéanna atá á thiontú nó i bhfoirm neamhorgánach;
 (d)
 ní bheidh ach comhábhar bairr amháin de thionscnamh
 talmhaíochta le fáil i mbia a tháirgtear ó bharraí atá á dtiontú.
 2.2.
 Táirgí agus substaintí áirithe a úsáid i bpróiseáil
 bia
 2.2.1.
 Ní fhéadfar ach na táirgí agus na substaintí dá
 dtagraítear i bpointe 2.1(b) chomh maith leis na táirgí agus na substaintí
 dá dtagraítear i bpointí 2.2.2, 2.2.4. agus 2.2.5. a úsáid i bpróiseáil
 bia, seachas i gcás táirgí agus substaintí ó earnáil an fhíona, a mbeidh feidhm
 ag pointe 2 de Chuid V maidir leo, agus giosta a mbeidh feidhm ag
 pointe 1.3 de Chuid VI maidir leis.
 2.2.2.
 Ceadófar na táirgí agus na substaintí seo a leanas
 a úsáid i bpróiseáil bia:
 (a)
 ullmhóidí miocrorgánach agus einsímí bia a
 úsáidtear i bpróiseáil bia go hiondúil; ní mór einsímí bia atá le húsáid mar
 bhreiseáin bia a bheith údaraithe lena n‐úsáid i dtáirgeadh orgánach de
 bhun Airteagal 19, áfach;
 (b)
 substaintí agus táirgí mar atá sainmhínithe in
 Airteagal 3(2)(b) agus (d) de Rialachán (CE) Uimh. 1334/2008 ó
 Pharlaimint na hEorpa agus ón gComhairle[11]
 atá lipéadaithe mar shubstaintí blaistithe nádúrtha nó ullmhóidí blaistithe
 nádúrtha, i gcomhréir le hAirteagal 15(1)(e) agus Airteagal 16 den
 Rialachán sin;
 (c)
 dathanna chun feoil agus blaoscanna uibhe a
 stampáil i gcomhréir le hAirteagal 17 de Rialachán (CE)
 Uimh. 1333/2008 ó Pharlaimint na hEorpa agus ón gComhairle[12];
 (d)
 uisce óil agus salann (agus clóiríd sóidiam nó
 clóiríd photaisiam mar bhun‐chomhábhair) a úsáidtear i bpróiseáil bia i
 gcoitinne;
 (e)
 mianraí (riandúile san áireamh), vitimíní,
 aimínaigéid, agus micreachothaithigh, nach bhfuil údaraithe ach amháin más gá
 iad a úsáid de réir an dlí in earraí bia ina bhfuil siad ionchorpraithe.
 2.2.3.
 Chun críche an ríofa dá dtagraítear in
 Airteagal 21(3), beidh feidhm ag na rialacha seo a leanas:
 (a)
 ríomhfar breiseáin bia áirithe atá údaraithe lena n‐úsáid
 i dtáirgeadh orgánach de bhun Airteagal 19 mar chomhábhair talmhaíochta;
 (b)
 ní ríomhfar ullmhóidí agus substaintí dá
 dtagraítear i bpointe 2.2.2. mar chomhábhair talmhaíochta;
 (c)
 ríomhfar giosta agus táirgí giosta mar chomhábhair
 talmhaíochta.
 2.2.4.
 Féadfar na comhábhair talmhaíochta neamhorgánacha
 seo a leanas a úsáid i bpróiseáil bia orgánaigh:
 (a)
 táirgí ainmhithe:
 (i) orgánaigh uisceacha, nach de thionscnamh
 dobharshaothraithe iad, agus a cheadaítear in ullmhú earraí bia neamhorgánacha;
 (ii) geilitín;
 (iii) cásálacha;
 (b)
 táirgí glasraí neamhphróiseáilte chomh maith le
 táirgí atá díorthaithe uathu trí bhíthin próiseála:
 (i) torthaí, cnónna agus síolta inite:
 – cnónna cóla Cola acuminata;
 (ii) spíosraí agus luibheanna inite:
 – síolta raidise fiáine Armoracia rusticana;
 – bláthanna cróch bhréige Carthamus tinctorius;
 – luibh biolair Nasturtium officinale;
 (iii) ilghnéitheach:
 – algaí, lena n‐áirítear feamainn;
 (c)
 táirgí próiseáilte glasraí:
 (i) siúcraí, stáirsí agus táirgí eile ó
 ghránbharra agus tiúbair:
 – ríspháipéar;
 – stáirse ó rís agus arbhar céarach, nach bhfuil modhnaithe go
 ceimiceach;
 (ii) ilghnéitheach:
 – rum, a fhaightear ó shú siúcra cána amháin.
 2.2.5.
 Féadfar saill agus olaí, bídís scagtha nó ná bíodh,
 ach nach bhfuil modhnaithe go ceimiceach, a úsáid ina bhfoirm neamhorgánach má
 tá siad díorthaithe ó phlandaí seachas:
 – an cócó Theobroma cacao;
 – an cnó cócó Cocos nucífera;
 – an ológ Olea europaea;
 – lus na gréine Helianthus annuus;
 – an phailm Elaeis guineensis;
 – an ráib Brassica napus, rapa;
 – an cróch bréige Carthamus tinctorius;
 – an seasaman Sesamum indicum;
 – soighe Glycine max.
 3.
 Ceanglais maidir le táirgeadh beatha
 próiseáilte
 3.1.
 Ní ghabhfaidh ábhair beatha orgánacha, ná ábhair
 beatha atá á dtiontú, i gcomhdhéanamh an táirge beatha orgánaigh go
 comhuaineach leis na hábhair beatha chéanna a tháirgtear trí mhodhanna
 neamhorgánacha.
 3.2.
 Aon ábhair beatha a úsáidfear nó a phróiseálfar i
 dtáirgeadh orgánach, ní bheidh siad próiseáilte trí bhíthin tuaslagóirí atá
 sintéisithe go ceimiceach.
 CUID V Fíon
 1.
 Raon feidhme
 1.1.
 I dteannta na rialacha ginearálta maidir le
 táirgeadh atá leagtha síos in Airteagail 7, 8, 9 agus 14, beidh feidhm ag
 na rialacha a leagtar síos sa Chuid seo maidir le táirgeadh orgánach táirgí
 fíona dá dtagraítear i bpointe (l) d'Airteagal 1(2) de Rialachán (AE)
 Uimh. 1308/2013.
 1.2.
 Beidh feidhm ag Rialachán (CE) Uimh. 606/2009
 ón gCoimisiún[13]
 agus Rialachán (CE) Uimh. 607/2009 ón gCoimisiún[14], ach amháin má
 dhéantar foráil shainráite dá mhalairt sa Chuid seo.
 2.
 Táirgí agus substaintí áirithe a úsáid
 2.1.
 Táirgfear táirgí earnáil an fhíona ó amhábhar
 orgánach.
 2.2.
 Ní fhéadfar ach táirgí agus substaintí atá
 údaraithe lena n‐úsáid i dtáirgeadh orgánach de bhun Airteagal 19 a
 úsáid chun táirgí earnáil an fhíona a dhéanamh, lena n‐áirítear le linn
 na bpróiseas agus na gcleachtas fíoneolaíoch, faoi réir na gcoinníollacha agus
 na srianta atá leagtha síos i Rialachán (AE) Uimh. 1308/2013 agus
 Rialachán (CE) Uimh. 606/2009 agus go háirithe in Iarscríbhinn IA a
 ghabhann leis an Rialachán sin.
 3.
 Cleachtais fhíoneolaíocha agus srianta
 3.1.
 Gan dochar do Roinn 1 agus Roinn 2 agus
 do na toirmisc shonracha agus na srianta sonracha dá bhforáiltear i
 bpointí 3.2 go 3.5, ní cheadófar ach cleachtais fhíoneolaíocha, próisis
 fhíoneolaíocha agus cóireálacha fíoneolaíocha, lena n‐áirítear na srianta
 dá bhforáiltear in Airteagal 80 agus Airteagal 83(2) de Rialachán
 (AE) Uimh. 1308/2013, agus in Airteagal 3, Airteagail 5 go 9
 agus Airteagail 11 go 14 de Rialachán (CE) Uimh. 606/2009, agus sna
 hIarscríbhinní a ghabhann leis na Rialacháin sin, a úsáideadh roimh an
 1 Lúnasa 2010.
 3.2.
 Beidh toirmeasc ar na cleachtais fhíoneolaíocha, próisis
 fhíoneolaíocha agus cóireálacha fíoneolaíocha seo a leanas a úsáid:
 (a)
 tiúchan páirteach trí fhuarú de réir
 phointe (c) de Roinn B.1 de Chuid I d'Iarscríbhinn VIII a
 ghabhann le Rialachán (AE) Uimh. 1308/2013;
 (b)
 dé‐ocsaíd sulfair a dhíothú trí bhíthin próiseas
 fisiceach de réir phointe 8 d'Iarscríbhinn I A a ghabhann le
 Rialachán (CE) Uimh. 606/2009;
 (c)
 cóireáil leictrea‐scagdhealaithe chun
 cobhsaíocht thartarach an fhíona de réir phointe 36
 d'Iarscríbhinn I A a ghabhann le Rialachán (CE) Uimh. 606/2009 a
 áirithiú;
 (d)
 dí‐alcólú páirteach fíona de réir
 phointe 40 d'Iarscríbhinn I A a ghabhann le Rialachán (CE)
 Uimh. 606/2009;
 (e)
 cóireáil le caitianmhalartóirí chun cobhsaíocht
 thartarach an fhíona de réir phointe 43 d'Iarscríbhinn I A a
 ghabhann le Rialachán (CE) Uimh. 606/2009 a áirithiú;
 3.3.
 Ceadófar na cleachtais fhíoneolaíocha, próisis
 fhíoneolaíocha agus cóireálacha fíoneolaíocha seo a leanas a úsáid faoi na
 coinníollacha seo a leanas:
 (a)
 i gcás cóireálacha teasa de réir phointe 2
 d'Iarscríbhinn I A a ghabhann le Rialachán (CE) Uimh. 606/2009,
 ní bheidh an teocht níos airde ná 70 °C;
 (b)
 i gcás lártheifneoirithe agus scagacháin le
 hoibreán támhscagtha nó gan oibreán támhscagtha de réir phointe 3
 d'Iarscríbhinn I A a ghabhann le Rialachán (CE) Uimh. 606/2009,
 ní bheidh méid na bpóireanna níos lú ná 0.2 micriméadar.
 3.4.
 Déanfaidh an Coimisiún athscrúdú ar úsáid na
 gcleachtas fíoneolaíoch, na bpróiseas fíoneolaíoch agus na gcóireálacha
 fíoneolaíocha seo a leanas roimh an 1 Lúnasa 2015 d'fhonn deireadh a
 chur leis na cleachtais sin de réir a chéile nó iad a shrianadh tuilleadh:
 (a)
 cóireálacha teasa dá dtagraítear i bpointe 2
 d'Iarscríbhinn I A a ghabhann le Rialachán (CE) Uimh. 606/2009;
 (b)
 úsáid roisíní ianmhalartaithe dá dtagraítear i
 bpointe 20 d'Iarscríbhinn IA a ghabhann le Rialachán (CE)
 Uimh. 606/2009;
 (c)
 cúlosmóis de réir phointe (b) de
 Roinn B.1 de Chuid I d'Iarscríbhinn VIII a ghabhann le Rialachán
 (AE) Uimh. 1308/2013.
 3.5.
 Ní fhéadfaidh aon leasú a tugadh isteach tar éis an
 1 Lúnasa 2010, maidir leis an gcleachtas fíoneolaíoch, na próisis
 fhíoneolaíocha agus na cóireálacha fíoneolaíocha dá bhforáiltear i Rialachán
 (CE) Uimh. 1234/2007 nó Rialachán (CE) Uimh. 606/2009, a bheith
 infheidhme i dtáirgeadh orgánach fíona ach amháin tar éis ghlacadh na mbeart is
 gá chun na rialacha maidir le táirgeadh dá bhforáiltear i Roinn 3 seo a
 chur chun feidhme agus, más gá, tar éis meastóireachta de réir
 Airteagal 19 den Rialachán seo.
 Cuid VI:
 Giosta a úsáidtear mar bhia nó mar bheatha
 I dteannta na rialacha ginearálta maidir le
 táirgeadh atá leagtha síos in Airteagail 7, 9 agus 15, beidh feidhm ag na
 rialacha a leagtar síos sa Chuid seo maidir le giosta orgánach a úsáidtear mar
 bhia nó mar bheatha.
 1.
 Ceanglais ghinearálta
 1.1.
 Ní úsáidfear ach substráití a tháirgtear go
 horgánach chun giosta orgánach a tháirgeadh.
 1.2.
 Ní bheidh giosta orgánach agus giosta neamhorgánach
 araon le fáil i mbia ná i mbeatha orgánach.
 1.3.
 Féadfar na substaintí seo a leanas a úsáid i
 dtáirgeadh, ullmhú agus foirmliú an ghiosta orgánaigh:
 (d)
 áiseanna próiseála atá údaraithe lena n‐úsáid
 i dtáirgeadh orgánach de bhun Airteagal 19;
 (e)
 táirgí agus substaintí dá dtagraítear i
 bpointe 2. 2.2. (a) agus (d) de Chuid IV.
 IARSCRÍBHINN III
 BAILIÚ,
 PACÁISTIÚ, IOMPAR AGUS STÓRÁIL TÁIRGÍ
 1.
 Táirgí a bhailiú agus iad a iompar go dtí
 aonaid ullmhúcháin
 Ní fhéadfaidh oibreoirí táirgí orgánacha agus
 neamhorgánacha a bhailiú go comhuaineach ach amháin má dhéantar na bearta
 iomchuí chun aon mheascadh nó malartú a d'fhéadfadh tarlú le táirgí
 neamhorgánacha a chosc agus chun sainaithint na dtáirgí orgánacha a áirithiú.
 Coinneoidh an t‐oibreoir ar fáil don údarás rialaithe nó comhlacht
 rialaithe an fhaisnéis maidir leis na laethanta, na huaireanta agus an chuaird
 bailiúcháin agus an dáta agus an t‐am a fhaightear na táirgí.
 2.
 Pacáistíocht táirgí agus iad a iompar go dtí
 oibreoirí nó aonaid eile
 2.1.
 Áiritheoidh oibreoirí go n‐iomprófar táirgí
 orgánacha go dtí oibreoirí nó aonaid eile, lena n‐áirítear mórdhíoltóirí
 agus miondíoltóirí, i bpacáistíocht, coimeádáin nó feithiclí iomchuí amháin atá
 dúnta ar bhealach nach féidir an t‐ábhar a ionadú gan an séala a láimhsiú
 nó damáiste a dhéanamh dó agus go mbeidh lipéad ag gabháil leo, gan dochar
 d'aon tásca eile a cheanglaítear faoi dhlí an Aontais, ar a gcuirtear na nithe
 seo a leanas in iúl:
 (a)
 ainm agus seoladh an oibreora agus, má tá siad difriúil,
 ainm agus seoladh úinéir nó dhíoltóir an táirge;
 (b)
 ainm an táirge nó tuairisc ar na hábhair beatha
 cumaisc lena ngabhann tagairt do tháirgeadh orgánach;
 (c)
 ainm nó códuimhir an údaráis rialaithe nó an
 chomhlachta rialaithe a bhfuil an t‐oibreoir faoina réir; agus
 (d)
 más ábhartha, an comhartha sainaitheantais baisce
 de réir córais marcála arna fhormheas ar an leibhéal náisiúnta nó arna
 chomhaontú leis an údarás rialaithe nó comhlacht rialaithe agus lenar féidir an
 bhaisc a nascadh leis na taifid dá dtagraítear in Airteagal 24.
 Féadfar an fhaisnéis dá dtagraítear i
 bpointí (a) go (d) a léiriú ar dhoiciméad tionlacain freisin, más féidir
 an doiciméad sin a nascadh gan amhras le pacáistíocht, coimeádán nó iompar
 feithicle an táirge. Sa doiciméad tionlacain sin beidh faisnéis maidir leis an
 soláthraí nó iompróir.
 2.2.
 Ní éileofar an phacáistíocht, na coimeádáin ná na
 feithiclí a dhúnadh sna cásanna seo a leanas:
 (a)
 iompar díreach atá idir an t‐oibreoir agus
 oibreoir eile atá beirt faoi réir an chórais rialaithe orgánaigh;
 (b)
 tá doiciméad ag gabháil leis na táirgí ina bhfuil
 an fhaisnéis a cheanglaítear faoi phointe 2.1; agus
 (c)
 coinníonn na hoibreoirí seolta agus na hoibreoirí
 fála araon taifid dhoiciméadacha ar na hoibríochtaí iompair sin ar fáil don
 údarás rialaithe nó comhlacht rialaithe.
 3.
 Rialacha speisialta maidir le beatha a
 iompar go dtí aonaid táirgthe nó ullmhúcháin eile nó go dtí áitribh stórála
 Agus beatha á hiompar go dtí aonaid táirgthe
 nó ullmhúcháin eile nó go dtí áitribh stórála, áiritheoidh na hoibreoirí go gcomhlíonfar
 na coinníollacha seo a leanas:
 (a)
 le linn iompair, déanfar beatha a tháirgtear go
 horgánach, beatha atá á tiontú, agus beatha neamhorgánach a dheighilt go
 fisiceach ar bhealach éifeachtach;
 (b)
 ní fhéadfar feithiclí nó coimeádáin inar iompraíodh
 táirgí neamhorgánacha a úsáid chun táirgí orgánacha a iompar ach amháin sna
 cásanna seo a leanas:
 (i) tá bearta glantacháin oiriúnacha, a
 bhfuil scrúdú déanta ar a n‐éifeachtacht, curtha i gcrích sula dtosaítear
 ar na táirgí orgánacha a iompar agus déanann na hoibreoirí na hoibríochtaí sin
 a thaifeadadh;
 (ii) tá gach beart iomchuí curtha chun
 feidhme, ag brath ar na rioscaí a bhfuil meastóireacht déanta orthu i gcomhréir
 leis na socruithe rialaithe agus, más gá, áiritheoidh oibreoirí nach féidir
 táirgí neamhorgánacha a chur ar an margadh agus tásc ag gabháil leo a
 thagraíonn do tháirgeadh orgánach;
 (iii) coinníonn an t‐oibreoir taifid
 dhoiciméadacha ar na hoibríochtaí iompair sin ar fáil don údarás rialaithe nó
 comhlacht rialaithe;
 (c)
 déanfar iompar na beatha orgánaí críochnaithe a
 dheighilt go fisiceach nó ó thaobh ama ó iompar táirgí críochnaithe eile;
 (d)
 agus an bheatha á hiompar, déanfar cainníocht na
 dtáirgí ag an tús agus gach cainníocht aonair a sheachadtar le linn babhta
 seachadta a thaifeadadh.
 4.
 Iasc beo a iompar
 4.1.
 Déanfar iasc beo a iompar i ndabhcha oiriúnacha le
 huisce glan a chomhlíonann a riachtanais fhiseolaíocha ó thaobh teochta agus
 ocsaigine tuaslagtha de.
 4.2.
 Sula n‐iomprófar iasc orgánach agus táirgí
 éisc orgánaigh, déanfar na dabhcha a ghlanadh, a dhíghlarú agus a shruthlú go
 críochnúil.
 4.3.
 Déanfar réamhchúraimí chun an strus a laghdú. Agus
 iasc á iompar, ní bheidh an líon iasc níos airde ná an leibhéal a bheadh
 díobhálach do na speicis.
 4.4.
 Coinneofar fianaise dhoiciméadach do na
 hoibríochtaí dá dtagraítear i bpointí 4.1, 4.2 agus 4.3.
 5.
 Táirgí a fháil ó oibreoirí aonad eile
 Tar éis táirge orgánach a fháil, déanfaidh an
 t‐oibreoir dúnadh na pacáistíochta nó an choimeádáin a sheiceáil, más gá,
 agus a sheiceáil gurb ann do na tásca dá bhforáiltear i Roinn 2.
 Déanfaidh an t‐oibreoir an fhaisnéis ar
 an lipéad dá dtagraítear i Roinn 2 a chros‐seiceáil leis na
 bhfaisnéis ar na doiciméid tionlacain. Déanfar toradh na bhfíoruithe sin a lua
 go sainráite sna taifid dá dtagraítear in Airteagal 24.
 6.
 Rialacha speisialta maidir le táirgí a fháil
 ó thríú tír
 I gcás ina ndéantar táirgí a allmhairiú ó
 thríú tír, déanfar iad a iompar i bpacáistíocht nó coimeádáin iomchuí, a
 dhúnfar ar bhealach nach féidir an t‐ábhar a ionadú agus lena ngabhann
 sainaitheantas an onnmhaireora agus aon chomharthaí agus uimhreacha eile chun
 an bhaisc a shainaithint agus an deimhniú rialaithe maidir le hallmhairiú ó
 thríú tíortha de réir mar is iomchuí.
 Tar éis táirge orgánach a allmhairíodh ó thríú
 tír a fháil, déanfaidh an duine nádúrtha nó dlítheanach, a seachadtar an
 choinsíneacht allmhairithe chuige agus a fhaigheann í d'fhonn í a ullmhú nó a
 mhargú tuilleadh, déanfaidh sé dúnadh na pacáistíochta nó an choimeádáin a
 sheiceáil agus, i gcás na dtáirgí arna n‐allmhairiú i gcomhréir le
 hAirteagal 28(1)(b)(ii), déanfaidh sé a fhíorú go gcumhdaítear sa deimhniú
 cigireachta dá dtagraítear san Airteagal sin an cineál táirge atá sa
 choinsíneacht. Déanfar toradh an fíoraithe sin a lua go sainráite sna taifid dá
 dtagraítear in Airteagal 24.
 7.
 Táirgí a stóráil
 7.1.
 Maidir le táirgí a stóráil, déanfar limistéir a
 bhainistiú sa chaoi go n‐áiritheofar go ndéanfar baisceanna a
 shainaithint agus chun aon mheascadh le táirgí nó substaintí nach gcomhlíonann
 na rialacha maidir le táirgeadh orgánach, nó aon éilliú uathu, a sheachaint. Beidh
 táirgí orgánacha in‐aitheanta go soiléir i gcónaí.
 7.2.
 I gcás aonad táirgthe plandaí orgánacha agus
 beostoic orgánaigh, tá toirmeasc ar tháirgí ionchuir a stóráil san aonad
 táirgthe, seachas na táirgí ionchuir sin atá údaraithe lena n‐úsáid i
 dtáirgeadh orgánach de bhun Airteagal 19.
 7.3.
 Ceadaítear táirgí míochaine tréidliachta
 allapatacha agus antaibheathaigh a stóráil i ngabháltais talmhaíochta agus
 dobharshaothraithe ar choinníoll go bhfuil siad ordaithe ag tréidlia i dtaca le
 cóireáil dá dtagraítear i bpointe 1.5.2.2 de Chuid II agus
 pointe 4.1.4.2(a) de Chuid III d'Iarscríbhinn II, go stóráiltear
 iad i suíomh faoi mhaoirseacht agus go gcuirtear isteach sa taifead beostoic
 iad dá dtagraítear in Airteagal 24.
 7.4.
 I gcás ina láimhseálann oibreoirí idir tháirgí neamhorgánacha
 agus tháirgí orgánacha agus go stóráiltear na táirgí orgánacha i saoráidí
 stórála ina stóráiltear táirgí nó earraí bia talmhaíochta eile freisin:
 (e)
 coinneofar na táirgí orgánacha amach ó na táirgí nó
 earraí bia talmhaíochta eile;
 (f)
 déanfar gach beart chun a áirithiú go
 sainaithnítear coinsíneachtaí agus chun meascáin nó malartuithe le táirgí
 neamhorgánacha a sheachaint;
 (g)
 déanfar bearta glantacháin oiriúnacha, a bhfuil a n‐éifeachtacht
 fíoraithe, sula ndéanfar na táirgí orgánacha a stóráil agus déanfaidh na
 hoibreoirí na hoibríochtaí sin a thaifeadadh.
 IARSCRÍBHINN IV
 TÉARMAÍ
 DÁ dTAGRAÍTEAR IN AIRTEAGAL 21
 BG:
 биологичен.
 ES: ecológico, biológico.
 CS: ekologické, biologické.
 DA: økologisk.
 DE: ökologisch, biologisch.
 ET: mahe, ökoloogiline.
 EL: βιολογικό.
 EN: organic.
 FR: biologique.
 GA: orgánach.
 HR: ekološki.
 IT: biologico.
 LV: bioloģisks, ekoloģisks.
 LT: ekologiškas.
 LU: biologësch.
 HU: ökológiai.
 MT: organiku.
 NL: biologisch.
 PL: ekologiczne.
 PT: biológico.
 RO: ecologic.
 SK: ekologické, biologické.
 SL: ekološki.
 FI: luonnonmukainen.
 SV: ekologisk.
 ‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐‐
 IARSCRÍBHINN V
 LÓGÓ
 AN AONTAIS EORPAIGH MAIDIR LE TÁIRGEADH ORGÁNACH AGUS CÓDUIMHREACHA
 1.
 Lógó
 1.1.
 Comhlíonfaidh lógó an Aontais Eorpaigh maidir le
 táirgeadh orgánach an tsamhail thíos:
 LÓGÓ le cur isteach
 1.2.
 Is é an dath tagartha Pantone Uaine Pantone
 Uimh. 376 agus Uaine (50 % cian + 100 % buí), i gcás ina n‐úsáidtear
 próiseas ceithre dhath.
 1.3.
 Ní fhéadfar lógó an Aontais Eorpaigh maidir le
 táirgeadh orgánach a úsáid i ndubh agus bán, mar atá léirithe, ach amháin mura
 bhfuil sé praiticiúil an leagan daite a úsáid:
 LÓGÓ le cur isteach
 1.4.
 Má tá dath cúlra na pacáistíochta nó an lipéid
 dorcha, féadfar na siombailí a úsáid i bhformáid dhiúltach, ina n‐úsáidtear
 dath cúlra na pacáistíochta nó an lipéid.
 1.5.
 Má úsáidtear lógó daite ar chúlra daite, rud atá
 deacair a fheiceáil, féadfar imlíne teormharcála a úsáid timpeall an lógó chun
 an chodarsnacht leis na dathanna cúlra a fheabhsú.
 1.6.
 I gcásanna áirithe ina bhfuil tásca i ndath amháin
 ar an bpacáistíocht, féadfar lógó an Aontais Eorpaigh maidir le táirgeadh
 orgánach a úsáid sa dath céanna.
 1.7.
 Ní mór lógó an Aontais Eorpaigh maidir le táirgeadh
 orgánach a bheith chomh hard le 9 mm ar a laghad agus chomh leathan le
 13.5 mm ar a laghad; beidh an cóimheas comhréire airde/leithid 1:1.5 i
 gcónaí. I gcásanna eisceachtúla féadfar an íosmhéid a laghdú go dtí airde
 6 mm do phacáistí an‐bheag.
 1.8.
 Féadfar lógó an Aontais Eorpaigh maidir le
 táirgeadh orgánach a chomhcheangal le heilimintí grafacha nó téacsúla a
 thagraíonn do tháirgeadh orgánach, ar choinníoll nach ndéantar modhnú ná athrú
 ar chineál an lógó ná ar aon cheann de na tásca a shainítear i gcomhréir le
 hAirteagal 22. Agus é comhcheangailte le lógónna náisiúnta nó
 príobháideacha agus dath uaine in úsáid atá difriúil ón dath tagartha dá
 bhforáiltear i bpointe 2, féadfar lógó an Aontais Eorpaigh maidir le
 táirgeadh orgánach a úsáid sa dath neamhthagartha sin.
 2.
 Códuimhreacha
 Beidh formáid ghinearálta na gcóduimhreacha
 mar seo a leanas:
 AB‐CDE‐999
 Sin le rá:
 (a)
 Áit a bhfuil ‘AB’ beidh cód ISO na tíre ina
 ndéantar na rialuithe;
 (b)
 Téarma a bheidh in ‘CDE’, a bheidh trí litir ar fad
 agus atá le cinneadh ag an gCoimisiún nó ag gach Ballstát, amhail “bio” nó
 “öko” nó “org” nó “eko” lena mbunaítear nasc le táirgeadh orgánach; agus
 (c)
 Is é ‘999’ an uimhir thagartha, arna léiriú le trí
 dhigit ar a mhéad, atá le sannadh:
 (i) ag údarás inniúil gach Ballstáit do na
 húdaráis rialaithe nó comhlachtaí rialaithe a bhfuil cúraimí rialaithe
 tarmligthe chucu acu;
 (ii) ag an gCoimisiún, do:
 – na húdaráis rialaithe agus comhlachtaí rialaithe atá aitheanta ag an
 gCoimisiún de bhun Airteagal 29;
 – údaráis rialaithe tríú tíortha atá aitheanta ag an gCoimisiún de bhun
 Airteagal 31.
 [1] Treoir 91/676/CEE ón gComhairle an 12 Nollaig 1991 maidir
 le huiscí a chosaint ar thruailliú de bharr níotráití ó fhoinsí talmhaíochta
 (IO L 375, 31.12.1991, lch. 1).
 [2] Rialachán (CE) Uimh. 1974/2006 ón gCoimisiún an 15
 Nollaig 2006 lena leagtar síos rialacha mionsonraithe maidir le cur i bhfeidhm
 Rialachán (CE) Uimh. 1698/2005 ón gComhairle maidir le tacaíocht
 d'fhorbairt tuaithe ón gCiste Eorpach Talmhaíochta um Fhorbairt Tuaithe (CETFT)
 (IO L 368, 23.12.2006, lch. 15)
 [3] Rialachán (AE) Uimh. 1305/2013 ó Pharlaimint na
 hEorpa agus ón gComhairle an 17 Nollaig 2013 maidir le tacaíocht d'fhorbairt
 tuaithe ón gCiste Eorpach Talmhaíochta um Fhorbairt Tuaithe (CETFT) agus lena
 n-aisghairtear Rialachán (CE) Uimh. 1698/2005 ón gComhairle (IO L 347,
 20.12.2013, lch. 487)
 [4] Treoir 2008/119/CE ón gComhairle an 18 Nollaig 2008 lena
 leagtar síos íoschaighdeáin maidir le cosaint laonna (IO L 10, 15.1.2009, lch.
 7)
 [5] Treoir 2000/60/CE ó Pharlaimint na hEorpa agus ón
 gComhairle on 23 Deireadh Fómhair 2000 lena mbunaítear creat do ghníomhaíocht
 Chomhphobail i réimse an bheartais uisce (IO L 327, 22.12.00, lch. 1).
 [6] Treoir 2008/56/CE ó Pharlaimint na hEorpa agus ón
 gComhairle an 17 Meitheamh 2008 lena mbunaítear creat do ghníomhaíocht
 Chomhphobail i réimse an bheartais comhshaoil mhuirí (Creat‐Treoir um
 Straitéis Mhuirí) (IO L 164, 25.6.2008, lch. 19).
 [7] Rialachán (CE) Uimh. 708/2007 ón gComhairle an
 11 Meitheamh 2007 maidir le speicis choimhthíocha agus speicis nach
 bhfaightear go háitiúil a úsáid sa dobharshaothrú (IO L 168, 28.6.2007,
 lch. 1).
 [8] Treoir 2011/92/AE ó Pharlaimint na hEorpa agus ón
 gComhairle an 13 Nollaig 2011 maidir le measúnú a dhéanamh ar éifeachtaí
 tionscadal poiblí agus príobháideach áirithe ar an gcomhshaol (IO L 26,
 28.1.2012, lch. 1)
 [9] Treoir 2006/113/CE ó Pharlaimint na hEorpa agus ón
 gComhairle an 12 Nollaig 2006 maidir leis an gcáilíocht is gá d'uiscí
 sliogéisc (IO L 376, 27.12.2006, lch. 14).
 [10] Cleachtais mhaithe monaraíochta mar atá sainmhínithe in
 Airteagal 3(a) de Rialachán (CE) Uimh. 2023/2006 ón gCoimisiún an
 22 Nollaig 2006 maidir le cleachtas maith monaraíochta d'ábhair agus
 earraí eile atá ceaptha teacht i dteagmháil le bia (IO L 384, 29.12.2006,
 lch. 75)
 [11] Rialachán (CE) Uimh. 1334/2008 ó Pharlaimint na
 hEorpa agus ón gComhairle an 16 Nollaig 2008 maidir le blastáin agus
 maidir le comhábhair áirithe bia a bhfuil airíonna blaistithe acu atá le húsáid
 i mbianna agus ar bhianna agus lena leasaítear Rialachán (CEE)
 Uimh. 1601/91 ón gComhairle, Rialachán (CE) Uimh. 2232/96 agus
 Rialachán (CE) Uimh. 110/2008 agus Treoir 2000/13/CE (IO L 354, 31.12.2008,
 lch. 34).
 [12] Rialachán (CE) Uimh. 1333/2008 ó Pharlaimint na
 hEorpa agus ón gComhairle an 16 Nollaig 2008 maidir le breiseáin bia (IO L 354,
 31.12 2008, lch. 16).
 [13] Rialachán (CE) Uimh. 606/2009 ón gCoimisiún an 10
 Iúil 2009 lena leagtar síos rialacha mionsonraithe áirithe maidir le cur chun
 feidhme Rialachán (CE) Uimh. 479/2008 ón gComhairle maidir le catagóirí
 táirgí fíniúna, cleachtais fhíoneolaíocha agus na srianta is infheidhme (IO L
 193, 24.7.2009, lch. 1).
 [14] Rialachán (CE) Uimh. 607/2009 ón gCoimisiún an 14
 Iúil 2009 lena leagtar síos rialacha mionsonraithe áirithe maidir le cur chun
 feidhme Rialachán (CE) Uimh. 479/2008 ón gComhairle maidir le sonrúcháin
 tionscnaimh faoi chosaint agus tásca geografacha faoi chosaint, téarmaí
 traidisiúnta, lipéadú agus cur i láthair táirgí áirithe earnáil an fhíona (IO L
 193, 24.7.2009, lch. 60).